
Lui Alexis Champion 


Nota autorului 


Această carte este un roman. Toate personajele, chiar și cele 
publice, sunt imaginare, la fel și acțiunile lor. Orice asemănare cu 
realitatea este pur întâmplătoare. 

În schimb, când vine vorba despre firmele citate, care există cu 
adevărat, realitatea depășește uneori ficțiunea... 


Scenele care implică intuiţia, deși vi se vor putea părea bizare, 
nerealiste, chiar de-a dreptul delirante, sunt, de fapt, absolut 
conforme cu ceea ce este posibil în realitate. Pot să certific acest 
lucru pentru că am trăit eu însumi, sub îndrumarea unui 
profesionist, experiențe foarte similare cu cele prin care trec 
personajele acestei povești. 


Spiritul intuitiv este un har, iar spiritul rațional 
fidelul său slujitor. Noi am creat o societate 
care onorează slujitorul, dar a uitat harul. 


— Albert Einstein 


Esenţialul este invizibil pentru ochi. 


- Antoine de Saint-Exupery 


Prolog 


Nu vă voi spune numele meu: este de nerostit și îl veți fi uitat 
în cinci minute. Prefer să vă dau numele meu de autor, 
pseudonimul pe care îl folosesc pentru a semna romanele polițiste 
pe care le scriu și din care îmi câștig traiul: Timothy Fisher. Sună 
bine, Fisher, este ușor de ținut minte și în plus descrie bine profesia 
mea de romancier care constă în cele din urmă în pescuirea ideilor 
creative. 

Nu mă voi opri nici asupra fizicului meu. Este atât de banal 
încât o descriere detaliată a staturii mele medii, a siluetei banale, a 
părului șaten sau a ochilor căprui n-ar folosi la nimic: nu m-ați 
recunoaște pe stradă dacă m-aţi întâlni. 

Inteligența mea e în parametri normali. De altfel, am avut 
rezultate medii în studiile mele medii pe care le-am urmat într-un 
oraș american mediu. lar astăzi, romanele pe care le scriu cunosc 
un succes mediu, cu toate că sunt convins de calitatea lor. Dar fără 
îndoială, ca să reușești, este nevoie să ai șansa de a fi o persoană 
aparte: să fii foarte frumos sau, dacă nu, să ai un fizic care iese în 
evidență, o gură care face să fii remarcat și lumea să te țină minte; 
să ai o elocvenţă care să trezească dorința de a fi ascultat, un umor 
care să atragă inimile în căutare de bună dispoziție. 

Nu sunt total lipsit de aceste calități, adevărat, dar le dețin la 
nivel mediu. Comun. 

Ceea ce nu este însă comun este experiența pe care tocmai am 
trăit-o, o experienţă care îi face pe toți cei care, exact ca mine, cred 
că au o existență banală, chiar insignifiantă, să descopere că, de 
fapt, lumea ascunde lucruri pe care cu greu le bănuiești, lucruri care 
pot să se nască din cotidianul nostru așa cum altădată apărea în 
mod miraculos o imagine pe hârtia pe care fotograful o scufunda în 
camera obscură, lucruri care te fac să vezi viața așa cum este ea cu 
adevărat: extraordinară. 


Chicago, Illinois 


Un vânt de noapte sufla printre zgârie-nori și, cu toate că era pe 
cât de insesizabil, pe atât de invizibil, i se puteau simţi prezența și 
suflul rece pe care-l aducea cu câteva zile înainte de sosirea 
primăverii. Clienţii așezați la mesele de pe terasa Kitchen American 
Bistro erau puţini, preferau să bea un pahar înăuntru, așteptând 
cina. Doar câțiva fumători împătimiți înfruntau frigul, ocupând ca 
în fiecare seară terasa mare de pe malul canalului, în inima 
orașului, în fața pădurii de turnuri luminate. 

În ajun, fuseseră înghesuiți cu miile cam peste tot pe cheiuri, 
admirând veseli apa râului pe care autoritățile o coloraseră, ca în 
fiecare an, în verde fluorescent pentru sărbătoarea Sfântului Patrick, 
în onoarea irlandezilor din oraș. 

Bărbatul care stătea singur la masă nu fuma. Nu se atingea nici 
de băutura pe care ospătarul i-o adusese în urmă cu o jumătate de 
oră. Cu părul de lungime medie strâns într-o coadă de cal, o șapcă 
de culoare închisă trasă pe ochi, privirea ascunsă de ochelari bej cu 
lentile fumurii, un laptop deschis în față, se concentra asupra 
scenei care se derula pe malul celălalt. Poliţiștii blocaseră toate 
străzile, se auzeau ordine de evacuare urlate în megafoane, uneori 
întrerupte de sirene ascuţite. Proiectoare puternice măturau pereții 
din sticlă și oțel ai turnurilor ca să-i atenționeze pe eventualii 
neavizați care nu fuseseră alertați de tot acel vacarm. Pe străzile 
pustii oamenii alergau, salariați surmenaţi pe care doar apelurile 
urgente ale poliției îi smulseseră de la posturile lor, mult după 
închiderea birourilor. Unii gesticulau, alții doar grăbeau pasul. 

— Priviţi! Fum! a strigat unul dintre clienții de pe terasă. 
— Dumnezeule! a murmurat o femeie în apropiere. 

Bărbatul a apăsat pe câteva taste, a așteptat o clipă, apoi a 
închis capacul computerului, pe care l-a strecurat în sacoșă, 
neluându-și ochii de la el. 

Un fum negru și dens se ridica acum dintr-un turn situat pe 
malul celălalt, mai departe în stânga. Flăcările erau încă invizibile 
din exterior. Jeturi lungi de apă se îndreptau spre imobil în funcție 
de punctele de atac alese de către pompieri. 

Din toate părțile se auzeau strigăte. 


Câţiva clienți au ieșit din restaurant pe terasă, scoțând 
exclamații de uimire, în timp ce alții le strigau să se întoarcă la 
adăpost. 

Bărbatul a stat nemișcat. 

Brusc, s-a auzit un soi de mormăit, mai întâi abia perceptibil, 
apoi un pic mai pronunțat, un sunet surd ce părea să iasă din 
măruntaiele pământului. Turnul a părut că vibrează ușor. Vibrația 
s-a accentuat și s-a propagat spre etaje ca o undă rău prevestitoare. 

Noaptea a fost străbătută de țipete îndepărtate, urmate de altele 
tot mai apropiate. Deodată, sute de persoane au început să alerge 
urlând, îndepărtându-se de zona turnului. Clienţii de pe terasă au 
înțepenit, muţi, apoi unii au început să tipe. 

Turnul s-a prăbușit, ca și cum ar fi făcut implozie, aproape în 
tăcere, de parcă ar fi fost aspirat de baza sa, dispărând din peisaj. 

Un nor mare de praf, întunecat și gros, a țâșnit atunci din 
pământ ca o enormă ciupercă atomică, ridicându-se către cer și 
răspândindu-se prin cartier în toate direcțiile. 

Toţi clienţii de pe terasă s-au ridicat ca un singur om, cu fețele 
împietrite de groază. 

Norul s-a îndreptat spre ei în mare viteză, ca o umbră malefică 
abătută asupra orașului, cufundându-l în cele mai întunecate 
tenebre... 

Și atunci toată lumea a luat-o la fugă. Oamenii înspăimântați s- 
au salvat fugind cât îi țineau picioarele, urlând. 

Un șobolan mare a ieșit de nicăieri și a început să alerge ca un 
pui decapitat. 

Bărbatul a privit liniștit scena și doar când norul, cu miezul său 
opac, greu și sufocant, cu un miros acid care îți înțepa nasul, gâtul 
și ochii, a ajuns la el, a scos din buzunar portmoneul, a găsit cu 
greu în întuneric patru dolari și cincisprezece cenți pe care i-a lăsat 
pe masă pentru plata băuturii. Apoi s-a pierdut în volutele 
întunecate ale orașului rănit. 


Burns Street, Queens, New York 


Târam cu zgomot valiza cu rotile pe suprafața granulată a 
trotuarului din fața casei mele când Lynn, vecina de peste drum, o 
roșcată micuță cu o expresie jucăușă în ochii verzi, m-a strigat 
ieșind din casă în picioarele goale. 

— Salut, Timothy, te întorci din călătorie într-o luni dimineață? 

— Un weekend scurt în Hawaii. 

— În Hawaii doar pentru un weekend? Nu-ţi refuzi nimic! 

— Am avut o ofertă de ultim moment, mai ieftină decât un sejur 
la capătul străzii. 

— Credeam că ești ecologist, a spus ea râzând. 

Am dat din umeri, ca și când aș fi vrut să mă apăr. 

— Aveam nevoie de o vacanţă. 

În canalul colector am zărit un șoricel care a fugit spre gura de 
scurgere. 

Aerul blând al primăverii care se apropia mirosea a ploaie. 
Aproape ca parfumul zilelor cu furtună de la munte. 

Mergând în vârful picioarelor, Lynn a intrat din nou în 
grădină, urându-mi o zi bună. 

Făcea în așa fel încât să-mi apară în cale de parcă mi-ar fi 
pândit plecările și venirile și găsea mereu un motiv ca să mă 
acosteze. Lucra de acasă ca traducătoare. Era o fostă jurnalistă de 
investigaţii care fusese constrânsă să-și schimbe meseria, din cauza 
crizei prin care trecuse presa. Era inteligentă și mai degrabă 
drăguță, și, în alte împrejurări, aș fi putut să mă las sedus, dar nu 
eram pregătit sentimental pentru asta. Tocmai trecusem printr-o 
despărțire dureroasă și Kristen, fosta mea iubită, era încă prea 
prezentă în gândurile mele. N-aș fi crezut niciodată că o relație care 
a durat atât de puţin ar putea să mă afecteze atât de mult. Am fost 
trei luni împreună, trei luni în care nu m-am simţit iubit, deși eu 
am fost mai îndrăgostit ca niciodată. În iubire, reciprocitatea se 
înțelege întotdeauna de la sine. 

Am deschis portița micii grădini care despărțea strada de casa 
mea, o clădire veche din cărămidă roșie cu un acoperiș din tablă în 
același ton și ferestre vopsite în alb. O jumătate de casă, de fapt, 


căci fusese împărțită în două locuințe de un fost proprietar care 
avusese grijă să planteze un gard destul de înalt în mijlocul grădinii 
pentru a marca separarea fără a strica fațada. O cumpărasem cu un 
an în urmă grație unei mici moșteniri de la tata, dispărut brutal 
într-un accident de mașină. Nu-mi revenisem niciodată cu adevărat 
după moartea lui, survenită atât de brusc, încât nu fusesem deloc 
pregătit. A dispărut din viața mea pur și simplu peste noapte, când 
încă era în putere, în plină formă și debordând de viaţă. 

Alesesem Queens pentru poziția pe care o avea, la jumătatea 
drumului între oraș și zona rurală, la doar câteva stații de 
Manhattan. 

Traversând grădina în acea dimineață, am privit cu atenție 
crăpătura mică de pe fațadă, apărută cu câteva săptămâni în urmă. 
Când o casă se fisurează nu este niciodată semn bun. 

Am urcat cele trei trepte de la intrare și am pătruns înăuntru. 
Oglinda mare din fața ușii mi-a reflectat imaginea obosită. Așa se 
întâmplă cu weekendurile: pleci ca să te odihnești și te întorci și 
mai obosit. 

Al Capone m-a întâmpinat frecându-și obrazul de piciorul meu, 
privilegiu rareori acordat de către un motan cât se poate de capabil 
să te trateze de sus ca să te facă să te simți vinovat că a stat singur 
două zile. Cu toate că îi lăsasem patru castroane pline cu 
crochete — destul cât să sature toate pisicile din cartier timp de o 
săptămână — și trei boluri pline ochi cu apă, pentru cazul în care 
varsă două. 

Punându-mi valiza într-un colț, m-am trântit pe vechea 
canapea Chesterfield din piele brună, atât de uzată, încât suprafața 
îi era ușor crăpată. 

Motanul m-a urmat și a început să-și înfigă cu sârg ghearele 
într-unul dintre fotoliile club din fața mea. Pe peretele din 
cărămidă roșie din fund, portretele în alb-negru semnate de Ron 
McGinnis păreau să judece sever lipsa mea de reacție. 

— Al Capone! 

Am protestat de formă, căci amândoi știam că nu mă va lua în 
seamă. 

Ataca mereu același fotoliu, câteodată privindu-mă drept în 
ochi, ca și când m-ar fi sfidat. Celălalt fotoliu era intact. De ce acela 
și nu celălalt, nici canapeaua? Doar Al Capone știa. 

Imi lăsasem laptopul puțin cam prea la vedere pe micul birou 
din fața ferestrei. De obicei îl puneam la loc sigur când plecam în 
weekend fără el. Conţinea viitorul meu roman, nu puteam să-mi 
asum riscul de a cădea în mâinile cui nu trebuie. Și doar câteva 
zăbrele amărâte înșiruite la ferestrele de la parter împiedicau un hoț 
să intre. 


Soneria telefonului mobil l-a făcut pe Al Capone să tresară. 
Număr necunoscut. 

— Salut, Timothy, sunt Bill. 

— Hm... Care Bill? 

Un oftat la celălalt capăt al firului. 

— Bill Crimson, agentul literar care s-a străduit să-ți construiască 
zi după zi cariera de scriitor. 

— Bine, nu te ofensa, cunosc cel puțin patru sau cinci Bill... 

— Eşti singurul care nu-mi recunoaște vocea răgușită de fumător 
înrăit! 

— Vrei scuze? 

— O să-ţi fie și mai rușine când o să auzi ce o să-ți spun. 

N-am răspuns nimic, dar un licăr de speranţă s-a aprins timid 
în gândurile mele. 

— Ți-am obținut intrarea la Oprah, a spus mândru. 

— Oprah... Winfrey? 

— Păi, cunoști alta? 

Oprah... Eram invitatul lui Oprah.... Cea mai urmărită 
emisiune...  Cincisprezece sau douăzeci de milioane de 
telespectatori... Un val de entuziasm mi-a străbătut corpul. 

— Dar... cum este posibil? M-a invitat pe mine? 

— Dacă-ţi spun... 

— E incredibil! Nu pot să cred... 

— Ai și de ce. 

— Ce noroc... 

— Nu este noroc, închipuiește-ți, este muncă. De luni de zile îmi 
folosesc influența pe lângă ea și asistenta ei. La fel și atașatul de 
presă. 

— Da, da, bineînţeles, cred... 

— Mă bucur. 

— Și... când este? Trebuie să verific în agendă dacă sunt liber în 
ziua aceea. 

— Eşti liber, Timothy, crede-mă. 

— Spune-mi și mă uit imediat. 

— N-are rost. Și dacă te-ai însura în ziua aia, ai fi liber. Emisiunea 
aceasta este evenimentul care te va propulsa în cariera ta de scriitor. 

Avea dreptate, evident. Anii de muncă grea pentru a mă face, 
în sfârșit, cunoscut se terminaseră. Vântul era pe cale să se schimbe, 
în favoarea mea. Credeam că visez de bucurie. 

— Spune-mi totuși data, trebuie măcar s-o notez. 

— Duminică, la 13:30. În direct. Și ai noroc: de data asta, filmarea 
are loc în New York. 

— Duminică... Duminica asta? 

— Da, duminica asta. 


Brusc, am fost cuprins de agitaţie. 

— Dar nu sunt pregătit... 

— E în regulă, doar vorbești despre cartea ta. Mi se pare că tu ai 
scris-o. Ar trebui să fii în stare să vorbești despre ea, nu? 

— Da, da. Dar o să-mi pună și întrebări despre viața mea. 

— Tu o cunoști cel mai bine, nu? N-ai vreun text de învățat. 

Am fost de acord. 

Cum să-i spun că mă îngrozea gândul să iau cuvântul în fața a 
cincisprezece milioane de persoane? Că riscam să rămân paralizat 
în fața camerelor, să mă pierd, să mă bâlbâi, să nu-mi găsesc 
cuvintele. 

Dacă aș da-o în bară, mi-aș sabota cariera în direct. Nicio 
televiziune sau alt mijloc de informare în masă nu m-ar mai invita 
vreodată. 

— Mă întreb: de ce ar invita Oprah un scriitor puțin cunoscut ca 
mine? 

— Ți-am spus, s-a lucrat la asta. Atașatul nostru de presă a făcut o 
treabă excelentă. 

— Totuși e ciudat. 

— Am convins-o pe Oprah că nu are nevoie să invite un star, 
pentru că starul este ea. 

Brusc am avut o îndoială. 

— Dar de ce m-a invitat în ultimul minut? Emisiunile ei nu sunt 
planificate cu luni înainte? 

Bill a oftat zgomotos. 

— Ești imposibil, Tim! În loc să iei lucrurile așa cum sunt și să te 
bucuri, te chinui cu întrebări prostești. 

— Nu-mi mai spune Tim, știi că nu suport, e un nume de moș! 

— Tocmai, ți se potrivește. 

— Drăguţ. 

— Ți-au greșit data în certificatul de naștere. Nu ai 34 de ani, ai 
cel puțin 70. 

— Totuși, e ciudat să fiu invitat în ultimul moment, recunoaște. 

De data asta s-a înfuriat. 

— Dacă vrei să știi tot, nu, nu tu ai fost ales la început, a izbucnit 
el. A fost Leonardo DiCaprio, scuze. Dar a contactat un afurisit de 
virus și e țintuit la pat pentru cel puţin cincisprezece zile și atunci, 
da, Oprah avea nevoie de un alt invitat disponibil. Poftim, ţi-am 
spus. Acum, ce schimbă asta? Ce-ţi pasă ție? Important este că apari 
în emisiunea ei, nu? 

Avea dreptate, bineînțeles, dar nu-mi plăcea să fiu luat de prost. 

— 100% dintre actori, a spus el, 100% dintre scriitori și-ar ucide 
tatăl și mama ca să fie invitați la Oprah. Pentru înlocuirea lui 
DiCaprio, am reușit totuși s-o convingem să te invite pe tine și nu 


pe altul. 
— Îți sunt recunoscător, Bill. 

Tăcerea s-a lăsat din nou, grea. 

— Spune-mi adevărul. Faci mofturi pentru că tremuri de frică, așa- 
i? 
Tipul era intuiție pură. Nu puteai să-i ascunzi nimic. 
— Să zicem... 
— Sun un coach, organizez un media training de urgenţă și te sun 
din nou. 

A închis fără să-mi lase timp să spun ceva. 

Șase zile. Aveam șase zile ca să mă liniștesc, să-mi adun forțele, 
să mă pregătesc. Bill avea să-mi găsească un coach bun. Șase zile ca 
să învăţ să-mi controlez tracul, să vorbesc despre mine, să mă simt 
în largul meu. Trebuia să reușesc. Trebuia să găsesc resurse în mine, 
să fiu stăpân pe mine. Să nu mă mai gândesc la experiența 
dezastruoasă de la acea televiziune locală din Arkansas, cu doi ani 
în urmă. Vizionasem înregistrarea imediat, roșu de rușine să mă 
văd bâlbâindu-mă, cu ticuri de limbaj, vorbind cu mâna la gură de 
parcă mă ascundeam, cu vocea gâtuită. Bill nu o văzuse niciodată, 
slavă Domnului! 

Printr-un miracol, emisiunea nu fusese difuzată pe reţea; 
verificasem de o sută de ori, îngrozit de idee. A lui Oprah însă va fi, 
cu siguranță. N-ar trebui decât să tastez numele meu pe Google și 
ar apărea pe ecran în prim-plan. Un eșec m-ar urmări toată viaţa, l- 
aș căra după mine ca pe o piatră de moară demonstrându-mi 
pentru totdeauna nulitatea, stricându-mi imaginea în fața 
cititorilor, a jurnaliștilor și a editorilor. Secolul XXI este neiertător. 

M-am ridicat și am făcut câţiva pași prin cameră, agitat, fără o 
țintă precisă. Să rămân optimist. Să am încredere în mine. Trebuia 
să fiu în stare. Puteam s-o fac. Aveam s-o fac. 

M-am apropiat de fereastra care dădea spre partea din spate a 
casei și m-am uitat printre zăbrele, privind peisajul fără să-l văd cu 
adevărat, cufundat în gânduri. 

Trebuia să merg la frizer. De asemenea, să-mi găsesc niște haine. 
Niște haine care să fie imaginea a ceea ce voiam să transmit. 

Afară, cerul acoperit de petice mari de nori părea să ezite între 
soare și ploaie. Poate că se pregătea o furtună. O pasăre a scos un 
țipăt, ca și cum ar fi chemat cu disperare primăvara. Strada care se 
întindea la capătul grădinii era pustie, oamenii erau la serviciu și, 
fără îndoială, unii dintre ei acasă, în casele lor confortabile 
înconjurate de peluze și câțiva copaci. Strada făcea un viraj în fața 
casei mele și se întindea în depărtare. M-am imaginat pornind pe 
ea fără o țintă anume, apoi, la fiecare răscruce, alegând instinctiv o 
nouă direcție de urmat, iar și iar, doar ca să văd încotro mă duce. 


Oprah. 

Era incredibil, totuși. Cu totul surprinzător. 

M-am văzut deodată ajungând duminică în parcarea VIP cu 
Toyota mea veche și ruginită. Ce rușine... Dacă măcar mi-aș putea 
plăti micul și drăguțul 4x4 Range Rover la care visam de ceva 
vreme. Cam poluant, dar de mare clasă. Cel puțin, asta mi-ar fi 
oferit un anume statut. În fine, fie aveam să închiriez o mașină, fie 
aveam să parchez mai departe și să merg pe jos. 

Al Capone a sărit pe birou lângă mine. 

În aer se simțea că se apropie furtuna, dar nu tuna. Primele 
fulgere au despicat cerul, fără niciun zgomot. 

Soneria de la intrare m-a făcut să tresar. 

Nu așteptam pe nimeni. Un colet, poate? 

Am deschis și am fost surprins să mă trezesc în fața a doi 
necunoscuți. 

Unul era un tip înalt și voinic, cu capul mare, privire 
neprietenoasă în spatele unor ochelari din metal, cu sprâncene 
stufoase și păr sur cam ciufulit, într-un costum închis la culoare, 
uzat. Celălalt, un negru cu un pic de burtă, cu părul grizonant, cu 
trăsături mai blânde; purta un sacou și blugi. Amândoi probabil 
trecuți de cincizeci de ani și cu un aer ușor deprimat. Emanau un 
miros puternic de tutun. 

M-au salutat și a scos fiecare câte o legitimaţie pe care mi-au 
arătat-o. 

— Robert Collins, a spus cu o voce aspră tipul voinic cu părul 
ciufulit. FBI. 
— Glenn Jackson, a spus negrul străduindu-se să zâmbească. 

Nu semănau cu imaginea pe care mi-o făcusem despre agenții 
FBI. Cei pe care îi descriam în romanele mele. 

Am dat automat din cap fără să răspund, întrebându-mă ce ar 
putea să vrea de la mine poliția judiciară. 

— Sunteţi Timothy Fisher? a spus primul, încruntându-și 
sprâncenele stufoase. 
— Da. Adică... acesta este numele meu de autor. 

Am avut impresia că plonjez brusc într-unul dintre romanele 
mele polițiste și imaginația mea bogată mi-a șoptit pe loc un 
scenariu-catastrofă, așa cum eram în stare să născocesc imediat ce 
mă aflam într-o situație neobișnuită. O crimă în Hawaii, 
amprentele mele rămase din întâmplare la locul crimei, pentru că 
mă aflasem în locul nepotrivit la momentul nepotrivit; m-am văzut 
acuzat din greșeală, arestat preventiv; emisiunea lui Oprah dusă pe 
apa sâmbetei. Obligat să mă împrumut ca să-mi plătesc un avocat, 
să încerc în van să-mi dovedesc nevinovăția, acuzat de... 

— Avem nevoie de serviciile dumneavoastră. 


— Serviciile mele? 

— Da, a spus tipul înalt și voinic, cu un aer ciudat de stânjenit în 
pofida fizicului impunător. 

— Cum adică, de serviciile mele? 

— Am vrea să vă prezentăm un proiect, a spus negrul, puțin mai 
relaxat decât colegul său. 

Avea o voce gravă și blândă, aproape suavă. 

Mai că mi-a venit să râd. 

— Dar... eu sunt doar un romancier, știți? 

— Da, tocmai. 

Dincolo de această propunere neobișnuită, ceva era fals în 
atitudinea lor, ca și cum nici ei înșiși nu credeau în ceea ce-mi 
cereau. 

Am ezitat câteva clipe. 

— Scuzaţi-mă, dar... a-ți putea să-mi arătați din nou legitimaţiile? 
Îmi pare rău, n-am apucat să le văd prea bine. 

Au schimbat pe furiș o privire contrariată, apoi s-au executat 
fără un cuvânt. 

Legitimaţiile mi s-au părut autentice, dar chiar eram eu capabil 
să decid? 

— Puteți să-mi dați amănunte? 

— Ei bine, nu, e complicat. Vă sfătuim să veniți cu noi. Vă vom 
duce la cea care este responsabilă de... proiect și ea vă va explica 
mai limpede decât noi despre ce este vorba. 

Începeam să mă simt... flatat. Îmi imaginasem în vreunul 
dintre romanele mele o poveste asemănătoare cu un eveniment în 
curs? FBI-ul găsise o oarecare utilitate în exploatarea imaginaţie 
mele de romancier? 

— De acord. O să fiu disponibil începând de lunea viitoare. 

Robert Collins, tipul înalt și voinic cu părul ciufulit, a scuturat 
din cap. 

— Nu, este o urgenţă, trebuie să veniți acum. 

— Hm... imediat? 

A încuviințat din cap. 

— M-aţi luat cam din scurt! 

— Este o chestiune importantă, a spus Glenn Jackson. 

Spre deosebire de colegul său mai degrabă evaziv, în privirea lui 
insistentă se simțea voința de a linişti și de a convinge. 

— Și... e departe de aici? 

— Ajungem cam într-o oră. 

Am ezitat o clipă, privindu-i pe rând. 

Ce aveam de pierdut? Cu siguranță, media training-ul meu n- 
avea să înceapă decât de a doua zi. La urma urmei, era o experiență 
care m-ar fi putut inspira pentru un viitor roman. 


— OK. 

Am umplut din nou bolurile cu apă ale lui Al Capone, am 
încuiat casa și am urcat pe locul din spate al unui Buick puțind a 
tutun vechi. Mașina a pornit pe Queens Boulevard pe care l-a 
străbătut înainte s-o ia pe Strada 108, a întors pe Jewel Avenue pe 
care a mers până la lacuri, apoi a parcurs Grand Central Parkway, a 
intrat pe autostradă și a luat-o spre nord. 

Agenţii nu spuneau nimic. Robert Collins conducea în tăcere. 
Am trecut prin fața terenurilor de tenis de la Flushing Meadows, 
apoi am luat-o de-a lungul golfului din dreapta noastră. Câteva 
minute mai târziu, mașina a intrat în incinta aeroportului La 
Guardia și s-a oprit în fața unei bariere de securitate, departe de 
terminale. Collins i-a arătat în grabă legitimaţia poliţistului de 
serviciu care a părut să-l recunoască și mașina s-a îndreptat direct 
spre locul destinat staționării și întreținerii avioanelor. 

— Hei, staţi, unde mergem? 

— Nu vă faceți griji, mi-a spus Glenn Jackson întorcându-se spre 
mine, cu un zâmbet binevoitor pe buze. Vom ajunge în mai puțin 
de-o oră, promit. 

Am trecut prin fața unui hangar mare, larg deschis, care 
adăpostea mici avioane cu reacție. Mașina s-a oprit puțin mai 
departe, la câțiva metri de un elicopter. 

— Mergem cu elicopterul? 

— Un zbor foarte scurt, staţi liniștit, mi-a spus Jackson. 

— Aşteptaţi... Sufăr de vertij, n-aş putea să mă urc niciodată în 
ăla! 

Frica mea de gol fusese întotdeauna copleșitoare și 
incontrolabilă. O adevărată fobie. Odată, în timpul unei drumeții 
în Munţii Stâncoși cu niște prieteni, am paralizat pe o potecă de-a 
lungul unei prăpăstii. O dorinţă teribilă să mă culc cu burta la 
pământ fără să mișc, simțind în același timp o chemare paradoxală 
către vid. Un lucru nebunesc. 

— Nu poţi să ai vertij fără contactul cu solul, a spus Robert 
Collins cu o voce rece și cam disprețuitoare, fără măcar să încerce 
să-mi prindă privirea în oglinda retrovizoare. 

M-am abținut să adaug că, dincolo de vertij, perspectiva unui 
zbor cu elicopterul pe un cer brăzdat de fulgere mi se părea 
deosebit de imprudentă. 

Glenn Jackson s-a întors spre mine cu un zâmbet cald. 

— Aveţi încredere. 

Am respirat adânc ca să mă forțez să mă destind și i-am întors 
zâmbetul. 

În mod bizar, era și ceva provocator în ideea de a zbura pentru 
prima oară cu elicopterul. Probabil eram plin de paradoxuri. 


Am coborât din mașină. 

Afară, cerul părea să fi fost brusc colorat în negru în plină zi. În 
aerul uscat, încărcat de electricitate, se simțea mirosul provocator 
de kerosen. Parfum de aventură. 

Rotorul a început să se miște cu un șuierat ascuţit. Mergând 
spre elicopter escortat de doi agenţi FBI, am avut brusc sentimentul 
neobișnuit că sunt cineva important. 


— Unde mergem, mai exact? 

Elicopterul se deplasa cu viteză spre sud-vest, lăsând oceanul în 
stânga noastră. Vederea panoramică oferită de cockpitul îmbrăcat 
în sticlă peste tot în jurul meu era fascinantă și adevărul este că 
vertijul meu obișnuit nu s-a manifestat. 

— La Fort Meade, lângă Washington, mi-a spus Jackson. 
— La NSA? 

Fort Meade era o bază a armatei, cunoscută pentru faptul că 
adăpostea sediul Agenţiei Naţionale de Securitate, ajunsă celebră 
când Edward Snowden, un fost agent CIA devenit informator, 
dezvăluise lumii întregi că spiona pe aproape oricine, inclusiv 
firmele și cetățenii din țările aliate ale Statelor Unite. 

— Nu, alături, în același loc. 

Elicopterul a trecut într-adevăr pe lângă sediul bine-cunoscut al 
NSA, o clădire imensă din sticlă neagră, arătată de televiziuni la 
momentul faimosului eveniment, și s-a oprit în cele din urmă în 
ceea ce părea mai degrabă un parc mare cu copaci decât o bază 
militară. Pilotul a oprit motorul și calmul a revenit la bord. Collins, 
care nu-mi aruncase nicio privire cât durase zborul, a deschis ușa și 
am coborât. 

Ceva mai departe de marginea unei pădurici, pe un panou 
mare din lemn vopsit, scria cu litere albe: 

United States Army 

Fort Meade 

Restricted area 

Ce făceau niște agenţi FBI într-o bază a armatei? 

I-am urmat pe cei doi către o clădire mică din mijlocul pădurii, 
care aducea mai mult a baracă din lemn vopsită în alb decât a 
clădire de birouri. 

Am avut imediat un sentiment ciudat, o impresie de déjà-vu. 
Construcţia aceea din lemn... Vopseaua albă ușor ștearsă... 
Păduricea din jur... 

Mi-au trebuit câteva clipe ca să găsesc răspunsul: într-unul 
dintre romanele mele polițiste, al șaptelea, eroul era un biolog care 
se izola într-o cabană ca să studieze multiplele elemente ale unei 
anchete pe care încerca s-o rezolve. 

Aveam o abordare foarte vizuală a scriiturii. Poveștile îmi 


veneau în minte sub formă de filme foarte realiste ale căror imagini 
defilau prin fața ochilor mei. Clădirea în fața căreia mă aflam 
semăna în mod ciudat cu cea pe care mi-o închipuisem în roman. 

— Am ajuns, a spus Glenn Jackson. 

Cerul era jos, căptușit de nori mari albi, dar aerul destul de 
blând mirosea a natura din jur. Tăcerea locului abia dacă era 
tulburată de șuieratul palelor elicopterului, care continuau să se 
rotească în gol. 

Ușa micii clădiri s-a deschis și silueta unei femei tinere a apărut 
în prag. Avea în jur de treizeci de ani și era o brunetă micuță cu 
pielea albă și ochi albaștri care ar fi putut să aibă origini italienești. 
Mi s-a părut mai întâi îngrijorată sau mai degrabă puţin tristă, dar 
ochii i-au sclipit când ne-a zâmbit ieșindu-ne în întâmpinare. 

— Sunt Anna Saunders, mi-a spus, responsabilă de proiect. Bine 
ați venit la Fort Meade. 

De proiect? Da, dar ce proiect? 

— Încântat. 

Am intrat și am luat loc în jurul unei mese rotunde din lemn 
vopsit în alb, ca și lambriurile de pe pereţi. Chiar și podeaua era 
din lemn, dar în nuanță naturală; scârțâia sub picioarele noastre. 
Doar câteva dulapuri blindate din oţel gri aminteau că nu ne aflam 
într-o casă de pescar. Mirosea puternic a cafea. Mi s-a oferit una, 
dar am refuzat. 

Lumina era filtrată printr-un stor interior venețian în fața 
ferestrei întredeschise. Fusese lăsat jos pe lățime și lamelele sale 
semănau cu un evantai rupt. 

Mai întâi a luat cuvântul Glenn Jackson, cu vocea sa gravă și 
profundă. Colegul lui și-a încrucișat braţele pe piept. 

— Propun să-i facem lui Timothy Fisher o trecere în revistă a 
situației. Domnule Fisher, cu siguranță ați auzit de incendiul care a 
distrus de curând un turn din Chicago? 

— Abia m-am întors din străinătate, dar da, am citit știrile în 
avion. 

A aprobat cu o mișcare a capului. 

— Poate aţi auzit și că un alt incendiu a distrus cu o zi în urmă un 
imobil din Baltimore? 

— Articolul pomenea despre asta, într-adevăr. 

— Este vorba în ambele cazuri despre incendii criminale și aceste 
fapte sunt evident legate între ele: aparțin, de fapt, aceluiași 
incendiator. 

În timp ce vorbea, colegul lui a rămas tăcut, cu ochii fixând un 
punct de pe masă, cu o privire în mod paradoxal dură și tâmpă 
totodată. Anna Saunders ne privea cu un aer puțin încordat. 

— Situaţia aceasta, a continuat Glenn Jackson, este gestionată de 


către FBI, iar Robert și cu mine ne aflăm în prima linie. Avem 
motive întemeiate să credem că incendiile acestea riscă să nu fie 
decât începutul unei serii și suntem în fața unei probleme de 
proporții: ancheta legată de astfel de acțiuni ia timp, mult timp, 
pentru că, prăbușindu-se, clădirile au îngropat sub tone de moloz 
orice urmă a criminalului și a modului său de operare. 

— Sunt multe victime? 

— Vom ști doar după ce vom curăța locul, a spus Collins, iar 
faptul că e posibil să se afle victime sub dărâmături încetinește 
mult munca. Nu putem chiar să trimitem buldozerele... 

— Aparent, a adăugat Jackson, incendiatorul se înverșunează mai 
mult asupra turnurilor propriu-zise decât a persoanelor. A spart 
sistemul audio al clădirilor și a transmis un ordin de evacuare. Iar 
înainte să incendieze clădirea, a pus muzică. 

— Muzică? Înainte să dea foc, criminalul difuzează muzică? 

— Da. 

— E bolnav, nu? 

Collins a ridicat din umeri. 

— Și... ce fel de muzică? am adăugat. 

Schimb de priviri între cei doi agenţi FBI. 

— Nu am identificat-o, dar martorii spun că este vorba despre o 
muzică... veche și care îţi dă fiori. 

— Chiar suntem înconjurați de țicniți, am spus. 

— Fără asta, am fi șomeri, a spus Collins pe un ton detașat. 

Glenn Jackson a zâmbit. Anna Saunders i-a măsurat cu o privire 
întunecată. Simțeam că e tensionată. 

— Au existat revendicări? 

— Vor fi, cu siguranță, a spus Collins. Ticălosul care face asta nu 
se grăbește, fără îndoială pentru a spori presiunea și speculațiile. 

— Tocmai, a spus Jackson, apropo de presiune, am primit un apel 
de la Barry Kantor. Știţi cine este? 

— Desigur. 

Cum să nu știu? Consilierul acela al președintelui era curtat de 
către mass-media. Treizeci și cinci de ani, băiat frumos, telegenic 
cât cuprinde, elocvent și destul de carismatic. Il vedeai tot timpul 
la televizor explicând politica de la Casa Albă. Puteai să nu fii de 
acord cu poziția lui, dar era un tip strălucit pe care toată lumea îl 
respecta. 

— Barry Kantor ne-a făcut cunoscută dorința președintelui: vrea 
ca în paralel cu ancheta... 

— Stai un minut, a spus Collins întinzând un braț în fața 
colegului său ca să-l întrerupă. 

S-a întors spre mine, ridicând ameninţător din sprâncene. 

— Domnule Fisher, a spus cu vocea lui aspră, o să vă destăinuim 


informaţii foarte confidenţiale. În vremuri normale, ați face 
obiectul unei anchete privind moralitatea și ați fi supus unui 
adevărat protocol înainte de a vă fi prezentat acest proiect. Urgența 
situației și cererea președintelui ne obligă să trecem peste 
proceduri. Avem nevoie totuși în prealabil de promisiunea 
dumneavoastră că tot ceea ce se spune sau se face în această 
încăpere va rămâne aici. Nimic din ceea ce veți auzi aici nu trebuie 
raportat în afară, indiferent dacă acceptaţi sau nu proiectul. 

M-am simţit puțin agresat de atitudinea lui, eu care nu cerusem 
nimic. 

Toate privirile erau îndreptate spre mine, a lui Collins severă, a 
lui Jackson încurajatoare și cea mai ambiguă a Annei Saunders, în 
care am crezut că citesc neliniște, dar poate și speranță. 

Ce aveam de pierdut? Oricum, curiozitatea îmi fusese stârnită. 

— De acord. 

Robert Collins a continuat să mă fixeze o clipă în tăcere, 
dându-mi sentimentul neplăcut că îmi punea la îndoială 
promisiunea, apoi s-a lăsat la loc pe spate în scaun. 

— Președintele, a continuat Jackson, este în prima linie a acestei 
lupte. Ținând cont de ceea ce a suferit țara noastră într-un trecut 
destul de recent, turnurile care se prăbușesc au, în mod evident, un 
impact emoțional enorm asupra populaţiei. Așadar, președintele 
vrea să ne mișcăm foarte repede. Dar, după cum vă spuneam, 
abordarea convențională nu permite asta, căci va trebui mai întâi 
să curățăm totul. De aceea președintele a hotărât să-i încredințeze 
Annei Saunders misiunea să identifice următoarea ţintă a 
criminalului, ca să împiedice distrugerea acesteia. Să o identifice... 
cu metodele ei și de aceea are nevoie de dumneavoastră, după cum 
o să vă explice. 

A tăcut și privirile noastre s-au îndreptat către tânăra femeie. 

Ea a rămas nemișcată câteva clipe, ca și cum și-ar fi adunat 
gândurile. Tăcerea din încăpere abia dacă era tulburată de foșnetul 
ușor al storului venețian umflat de un curent de aer și de câteva 
ciripeli de păsări de-afară. 

În sfârșit, femeia a ridicat ușor capul și și-a ațintit asupra mea 
privirea albastră, intensă, nu lipsită de o anume fragilitate, dar care 
avea și ceva provocator în ea. Se folosea de tăcere ca de un aliat: 
când a vorbit, am fost ochi și urechi. 

— Vreau să mă ajutaţi să identific ținta, făcând uz de intuiţia 
dumneavoastră. 

Aveam impresia că îmi scapă ceva. 

Când îi urmasem pe agenţii FBI la Fort Meade, nu mă 
așteptasem la nimic și cu siguranță nu la un lucru atât de straniu. 

Mi-am dres glasul. 


— Intuiția mea? 

Fa a continuat să mă fixeze cu privirea fără măcar să confirme 
sau să-mi răspundă. Ce urmărea? Să-mi testeze reacția? 

M-am uitat la Jackson, apoi la Collins, care nu mă scăpau din 
ochi. Dacă nu ne-am fi aflat într-o bază militară și dacă aș fi fost 
celebru, aș fi crezut că este o farsă televizată cu camera ascunsă. 

— Nu înțeleg ce vreți de la mine... serios. 

Nici de data aceasta, femeia nu s-a grăbit să răspundă, ci a 
făcut-o după câteva clipe. 

— V-am văzut mai multe dintre interviurile filmate și în mod clar 
vreți să dovediți că sunteți o persoană foarte intuitivă. De altfel, 
uneori dumneavoastră înșivă spuneți asta. 

— Stați puţin... Mi se întâmplă să spun că intuiesc bine în 
privința cutărui sau cutărui subiect, dar, mă rog, toată lumea spune 
asta, nu? Este doar un fel de a spune, o modalitate poetică de a 
defini hazardul. 

Fa a continuat să mă privească în tăcere. 

Am tras adânc aer în piept. 

— Ceea ce vreau să spun este că uneori tuturor ne poate trece o 
idee prin minte în privința unui eveniment, iar dacă această idee se 
dovedește exactă, vom spune „am avut o bună intuiție“. Dar de 
fapt știm bine că este doar o coincidenţă. Eu sunt romancier, mai 
degrabă un visător, totuși sunt cu picioarele pe pământ, sunt cât de 
cât rațional. Și toată lumea știe că intuiţia... nu există. 

Privirile celor trei erau tot asupra mea. Cea a lui Collins mi s-a 
părut că arată pentru prima oară o urmă de respect; Glenn Jackson 
avea un zâmbet abia schițat; Anna Saunders își păstra o atitudine 
mai degrabă enigmatică. 

— Nu voi intra în amănunte deocamdată, a zis ea, dar am să vă 
spun că nu doar că intuiţia există cu adevărat, dar am și pus la 
punct o metodă pentru a accede la ea prin voință. 

— Să accezi prin voinţă la propria intuiție? 

M-am întrebat iarăși dacă nu cumva eram victima unei farse. 

— M-aţi înţeles bine. 

Avea un aer cât se poate de serios. Dacă juca teatru, merita un 
Oscar. 

— Dar... de fapt, cine sunteți dumneavoastră mai exact și în ce 
loc mă aflu? 

— Suntem o echipă de cercetare specializată în acest domeniu. 

— Dar... ne aflăm într-o bază militară, nu? 

— Exact. 

— Sunteţi militar? 

— Am să vă spun mai multe dacă vă implicaţi alături de noi în 
această acțiune. 


— Aș zice că, dimpotrivă, ar trebui să-mi spuneți mai multe dacă 
vreți să mă implic... 

Femeia m-a fixat câteva clipe cu privirea, apoi s-a uitat spre 
ceilalți. 

— Trebuie să înțelegeți că acest laborator este secret, existența 
noastră este secretă, iar proiectul este considerat strict secret, așa că 
în acest stadiu nu pot să vă dezvălui totul. Spuneţi-mi ce aveți 
nevoie să știți ca să vă hotărâți și voi vedea dacă pot să vă răspund. 

Strict secret? Cum putea fi considerat strict secret un proiect 
despre intuiție? 

— Ei bine... spunețţi-mi ce înțelegeți dumneavoastră prin intuiție, 
ca să fim siguri că vorbim despre același lucru. 

Ne aflam pe terenul ei, așa că a fost promptă. 

— Intuiţia este o aptitudine mentală care permite obținerea unei 
informaţii inaccesibile celor cinci simțuri: ceva ce nu putem nici să 
vedem, nici să auzim, nici să pipăim, nici să mirosim, nici să 
gustăm. 

— Inaccesibilă celor cinci simțuri? 

— Da. Poate fi vorba despre un loc, un obiect, o persoană și chiar 
despre un eveniment. Ceva despre care nu știm nimic, despre care 
nu avem nicio informaţie nici măcar parțială și intuiţia este cea 
care permite minții noastre să adune informații despre acel subiect. 

A tăcut și s-a lăsat din nou liniștea. 

Imi repetam cuvintele ei fără sens, îndoindu-mă de ceea ce 
auzisem. 

— Să adune... cum? Pocnind din degete? 

— Cam așa. 

— Dar... este de-a dreptul imposibil. 

Femeia nu a părut mirată de atitudinea mea suspicioasă. 

— Aveţi dreptul să credeți asta. 

Așa, ia-mă de prost. 

Mă consideram destul de deschis la minte, acceptam provocări, 
dar nici credul nu eram. Nu mă puteau face să înghit orice. 

— Ce altceva mai vreți să știți? m-a întrebat. 

În momentul acela, nu vedeam ce ar fi putut să mă convingă. 
Oricum, altceva era suspect în povestea asta. 

— Spuneţi că sunteți specialiști în intuiție, dar aveţi nevoie de un 
necunoscut ca să vă ajute. Nu mi se pare tocmai logic. 

De data asta, a părut stânjenită. Privirea i s-a pierdut în gol 
câteva clipe, și-a mușcat ușor buzele, apoi am crezut că zăresc o 
urmă de durere în ochii ei. Când m-a privit din nou, am citit în ei 
un soi de furie reținută. 

— Echipa noastră de oameni cu capacități intuitive ieșite din 
comun a fost distrusă ca urmare a unui accident. Nu mai am pe 


nimeni. 
Am rămas fără grai. 
Fa a adăugat brusc: 

— Sunt toți morți, OK? 

Spusese asta în mod brutal și bănuiam că intenționase să mă 
șocheze. 

— Ca să răspund urgenţei situaţiei și cererii Casei Albe, a zis, am 
nevoie de cineva ca dumneavoastră. Nu sunteți un necunoscut. V- 
am spus, v-am văzut interviurile și știu că veți accepta. 

Am înghițit cu greutate. 

Echipa decimată... Toți morți... Dumnezeule... unde 
nimerisem? 

Am încercat să par relaxat. 

— Spuneți că nu mai aveți pe nimeni, dar dumneavoastră 
personal... 

Furia pe care am crezut că i-o citesc în ochi a reapărut. Buzele i- 
au tremurat ușor. 

— Nu mai sunt în măsură să am acces la intuițiile mele, a spus ea 
pe un ton care mi-a tăiat cheful să întreb de ce și poate că asta 
urmărea. 

Glenn Jackson a simțit probabil tensiunea crescândă, căci și-a 
dres glasul și s-a foit pe scaun. 

— Anna Saunders își propune să vă instruiască pentru a grăbi 
procesul de învățare al acestei metode secrete, mi-a spus, 
zâmbindu-mi ca să mă îmbuneze. Îmi permit să precizez că a fost 
nevoie de ani și ani de cercetare pentru a o pune la punct. 

N-am zis nimic. 

— Cred că nu vă dați seama... De fapt, mulți ar visa să fie în locul 
dumneavoastră. Unii ar fi gata să ucidă ca să pună mâna pe această 
metodă. 

Pentru că tot nu spuneam nimic, a adăugat: 

— Cred că ați fi mândru să contribuiţi la prinderea unui criminal. 
Care distruge turnuri de birouri și poate chiar vieți omenești, care 
ne atacă economia, care sapă la temelia societății noastre. 

Le simțeam  nerăbdarea, speranța că-mi voi lua acel 
angajament. 

— Am putea să ne adresăm altcuiva, a adăugat el, dar instruirea va 
fi mult mai rapidă cu o persoană care accede deja în mod spontan 
la intuițiile sale. Iar în situația de față, fiecare oră contează. 

Am dat din cap politicos. 

Toate privirile rămâneau îndreptate spre mine. 

Lentilele ochelarilor lui Robert Collins aveau urme de degete pe 
care o rază de soare strecurată pe sub storul rupt le scotea în 
evidenţă. 


— Îmi închipui că vreţi răspunsul meu imediat? 
— Da, a spus Collins. Barry Kantor o să sune dintr-o clipă în alta. 

Mingea era la mine. Explicaţiile lor erau pertinente, la urma 
urmei. Aveam totuși o problemă. Serioasă. Nu credeam în intuiție. 
Nu credeam pentru că era pur și simplu imposibil. Imposibil să 
ghicești informaţii despre un loc sau un obiect necunoscut. Dacă ar 
fi fost posibil, s-ar fi știut. Celălalt lucru care mă deranja era așa-zisa 
lor legătură cu armata. Nu-mi imaginam nici pentru o secundă 
militarii girând experiențe paranormale de doi bani. Atunci cum se 
explica echipa de la Fort Meade? Ceva nu se potrivea. 

— Domnule Fisher, a spus Jackson, sunteți gata să vă luați 
angajamentul? 

Să-mi iau angajamentul... Dacă ar ști ei că doar acest cuvânt era 
de ajuns ca să mă facă să dau înapoi. Desigur, să fii solicitat de către 
FBI era măgulitor, chiar foarte măgulitor, dar ce interes aveam eu în 
această afacere? Ce-avea să-mi aducă ea? 

Sigur, mă rodea curiozitatea și muream de nerăbdare să aflu 
mai multe despre asta. Dar nu-mi ieșea din minte emisiunea de 
televiziune la care fusesem invitat. Era șansa vieții mele. De ani de 
zile așteptam miracolul care avea să-mi relanseze cariera și să mă 
scoată din conul de umbră în care mă aflam. Ziua aceea venise în 
sfârșit. Și chiar dacă emisiunea mă speria, trebuia să particip; 
succesul are prețul său, iar eu eram pregătit să-l plătesc. Dar trebuia 
neapărat să mă pregătesc, altfel eram condamnat. Atunci de ce 
dracu' mi-aș fi sacrificat eu cariera ca să colaborez cu FBl-ul, 
instruindu-mă să-mi însușesc o metodă în care nici măcar nu 
credeam? 

— Nu, îmi pare rău. 


O oră și jumătate mai târziu eram acasă. Glenn Jackson mă 
însoțise pe drumul de întoarcere cu elicopterul, apoi mă adusese cu 
mașina. 

L-am salutat și am deschis portiera. Mi-a dat cartea lui de vizită. 

— Dacă vă răzgândiţi, a spus formal, căci își dădea bine seama că 
nu voi reveni asupra deciziei. 

Am luat-o din politețe. 

Mașina s-a îndepărtat pe sub copacii de pe marginea drumului 
și, când am văzut dispărând halourile roșii ale luminilor de poziţie, 
mi-am dat seama că se lăsa noaptea. 

Un necunoscut a trecut pe trotuarul din față, pus la patru ace și 
ducând în mână o geantă Vuitton. Mi-a amintit de relaţiile sociale 
ale fostei mele iubite, Kristen, și am simțit o înțepătură în inimă. 
Era mereu înconjurată de bărbaţi ultrașic, cu look studiat și evident 
extrem de costisitor. Categoric nu stilul meu. Oricum, veniturile 
mele nu mi-ar fi permis să rivalizez cu ei. Dezvoltasem un soi de 
complex de inferioritate. Eram îndrăgostit nebunește de Kristen, 
dar nu mă simțeam din lumea ei, nu eram la nivelul ei. Relația 
noastră n-ar fi rezistat, știusem asta întotdeauna. 

Ploaia s-a pornit brusc, o ploaie torențială care te udă într-o 
clipă și cade cu zgomot pe pământ. Am aruncat o privire către 
trecătorul care grăbea pasul în costumul lui elegant. Fără umbrelă. 
Nu m-am putut împiedica să simt o urmă de satisfacție, apoi am 
ridicat din umeri în fața meschinăriei mele derizorii. 

Am intrat în casă, la adăpost. În antreu, oglinda mare mi-a 
reflectat chipul abătut. 

M-am trântit pe canapea și l-am luat în brațe pe Al Capone ca 
să-mi alin singurătatea. 

În seara aceea, cum se întâmplă adesea, m-am culcat devreme. 

A doua zi am fost trezit de lumina soarelui care răsărea. Abia 
strecurându-se printre perdele, proiecta umbra zăbrelelor de la 
fereastră pe o suprafață întinsă a peretelui din cărămidă roșie, 
dându-mi impresia că mă aflam într-o colivie imensă. 

Brusc, m-a cuprins iarăși agitația. Mai aveam doar cinci zile la 
dispoziție. 

In telefon, aveam un mesaj de la Bill Crimson, agentul meu 
literar, prin care mă anunța că urma să am o primă întâlnire la 


sfârșitul zilei pentru media training. Am hotărât să-mi dedic 
dimineaţa găsirii unei ținute pentru emisiune. Ceva șic și comod în 
același timp, îndeajuns de original ca să iasă din tipare, dar să fie de 
bun-gust și să placă vederii. Și mai ales de culoare închisă: nu te 
îmbraci în culori deschise când scrii romane noir. 

Am luat micul dejun în compania lui Al Capone trântit pe 
masă, amenințând în orice clipă să-mi verse cana cu cafea fierbinte. 
Pisicile adoră să se joace cu nervii servitorilor lor. 

Evenimentele din urmă cu o zi îmi ocupau mintea. Mă 
întrebam dacă luasem hotărârea corectă. Nu fusesem niciodată bun 
la luat hotărâri. De altfel, obișnuiam să ezit timp îndelungat 
înainte să iau o decizie, cântărind argumentele pro și contra, 
încercând să iau în calcul toate datele problemei. Dar acum FBI-ul 
îmi ceruse un răspuns imediat, așa că refuzul fusese singura 
opțiune posibilă ca să nu-mi iau cu ușurință un angajament. De 
altfel, de câte ori fusesem obligat în viață să iau o hotărâre rapidă, 
preferasem să nu fac nicio schimbare. Nu aveam niciodată 
încredere în șansele ivite peste noapte care se puteau transforma în 
obstacole de înfruntat. Dar poate că până la urmă aveam o viață 
cam prea ordonată și plictisitoare? 

Multă lume își închipuia că mă bucuram de o libertate 
extraordinară pentru că eram scriitor, stăpân pe timpul meu, pe 
deplasările mele; propriul meu șef. E adevărat că scriam unde 
voiam și când voiam, fără să dau socoteală nimănui. Dar adevărata 
libertate nu vine din condiția noastră: adevărata libertate este cea 
pe care ne-o oferim, este un mod de a percepe existența, de a-ți trăi 
viața. Liber ești sau nu ești. Dacă ești liber, ești așa indiferent de 
context. E de ajuns să observi un pic oamenii ca să înţelegi asta. 
Vezi dependenţi de reguli care își interzic și cea mai mică abatere; 
perfecționiști care pun multă presiune pe viața lor în fiecare zi, 
singuri la maturitate, supunându-se ei înșiși la exigențe pe care nici 
un patron tiranic nu le-ar impune. Și invers, am cunoscut și 
persoane care confundă libertatea cu delăsarea și devin sclavii lenei 
lor, transformându-se în niște zombi zăcând pe canapea în fața 
televizorului, incapabili să transforme cea mai mică idee în proiect, 
pierzându-și orice dorință de a face ceva. Alții se pierd în căutarea 
plăcerilor, alunecând în cele din urmă în infernul dependenței de 
zahăr, alcool sau sex. Sunt ei cu adevărat liberi? Cunoșteam de 
asemenea oameni atât de îngrijorați de părerea sau privirile 
celorlalți încât deveneau și ei sclavii acestora. Își interziceau să iasă 
din casă nebărbieriți sau nespălaţi, să stea în costum de baie pe 
plajă pentru că aveau niște kilograme în plus, sau să plângă la filme 
de teamă că vor fi considerați niște mironosițe... Cât despre mine, 
reușeam performanța paradoxală de a aduna câte puțin din toate 


astea. Nu, nu este ușor pentru noi, oamenii, să fim cu adevărat 
liberi, să ne dăm deoparte fricile și credinţele și să putem în orice 
clipă să ne alegem viaţa în funcție de cine suntem și de ceea ce 
contează cu adevărat pentru noi în adâncul sufletului. 

Fram cufundat în gânduri când soneria stridentă a telefonului 
fix m-a făcut să tresar. 

M-am ridicat automat și un gând mi-a străbătut mintea cu 
viteza fulgerului, un gând absolut neașteptat: verișoara Deborah. 

M-am îndreptat spre telefon și m-am întrebat de ce naiba 
apelul mă făcea să mă gândesc la ea: Deborah se mutase în India cu 
un an în urmă și nu mai avusesem nicio veste despre ea după 
aceea. Nu exista niciun motiv anume pentru ca tocmai ea să sune 
în acea zi. 

— Alo? 
— Hei, Timothy! 

Recunoscând vocea puţin nazală a verișoarei mele, am rămas 
cu gura căscată, complet nedumerit că mă gândisem că poate să fie 
ea înainte să știu. 

— Timothy, sunt Deborah, mă auzi? 
— Da, da. 

Mi-a povestit entuziasmată despre noua ei viață în India. 

În momentul când plecase, îmi propusese să o însoțesc și să 
stau acolo șase luni până venea și soțul ei. 

— Haide, vino, va fi o superexperiență! îmi spusese. 

Mi-aș fi putut permite, dar perspectiva de a trăi în mijlocul 
epidemiilor de febră tifoidă, febră Dengue și al altor nenorociri mă 
oprise. 

— Închipuiește-ți că mă gândeam la tine chiar în momentul în 
care ai sunat. 
— Ai zice că între noi există o legătură, dragul meu. 

Nu știam ce să cred și când, puțin mai târziu, am terminat 
convorbirea, eram încă tulburat de întâmplare. Imaginea lui 
Deborah îmi apăruse în minte în clipa în care se auzise telefonul. 
Nu așteptam apelul ei și nu aveam cum să ghicesc că ea era. Dar în 
fine, oricât de tulburătoare era această coincidenţă, ce concluzie 
puteam să trag de aici? 

Când am ieșit cu mașina din garaj și am luat-o spre stânga pe 
stradă, Lynn, drăguța mea vecină roșcată, ieșea ca din întâmplare 
din casă. Mi-a făcut semn și s-a apropiat, în picioarele goale, ca de 
obicei. Am coborât geamul de pe partea pasagerului. 

— Ţi-ai revenit după călătoria în Hawaii? m-a întrebat cu un 
zâmbet ștrengăresc pe buze. 
— Sunt bine. 
Și-a sprijinit încet coatele pe marginea geamului și s-a aplecat 


să-mi vorbească, lucru care a făcut ca decolteul să i se deschidă mai 
mult. În mod prostesc, nu m-am putut împiedica și am aruncat o 
privire fugară spre sânii ei. Cu siguranţă, asta urmărise. 

— E puţin spus că pari epuizat, mi-a zis. Vino să bei ceva cu mine 
diseară. N-am nimic de făcut, va fi drăguţ. 

— Îmi pare rău, sunt ocupat în seara asta, am mințit. 

La cumpărături s-a dovedit a fi complicat. Am umblat prin 
magazinele din Queens Place Mall fără să reușesc să găsesc ținuta 
de care aveam nevoie pentru ziua cea mare. Fiindcă nu știam 
neapărat ce voiam, trebuia să umblu prin magazine la întâmplare. 
Asta risca să-mi ia mult timp. 

— O semnătură pentru planetă! 

Tânăra femeie care mă interpela cu un zâmbet larg făcea parte 
dintr-un grup de militanți îmbrăcaţi în tricouri galbene foarte 
vizibile în mijlocul centrului comercial. 

— Este o petiție împotriva practicilor din industria textilă, mi-a 
spus. Cea mai poluantă de pe planetă, după industria petrolieră. 
Generează mai mult CO2 decât toate transporturile aeriene și 
maritime la un loc. 

Standul militanţilor avea o pancartă mare pe care scria că, peste 
tot în lume, oamenii foloseau din ce în ce mai multe haine, 
industria producând țesături de calitate mai slabă care se uzează 
repede, iar unele mărci lansează până la douăzeci și patru de 
colecții într-un singur an pentru a te încuraja să-ți schimbi des 
garderoba. Un american cumpără în medie șaisprezece kilograme 
de haine pe an, un record. 

— Și este nevoie de 7 500 de litri de apă pentru fabricarea unei 
perechi de blugi din bumbac, mi-a spus tânăra. Cât bea un om în 
șapte ani! 

— Speranţa stă poate în fibrele sintetice, am zis. 

Fa a clătinat din cap. 

— La fiecare spălare, ele lasă microparticule de plastic care sunt 
evacuate în cursurile de apă. În fiecare an, cinci sute de mii de tone 
de microplastic sfârșesc în oceane. Este echivalentul a cincizeci de 
miliarde de sticle din plastic. 

Scandalizat, am semnat petiția. 

Nici în ultimele magazine în care am intrat n-am reușit să-mi 
găsesc ținuta ideală și am părăsit centrul comercial cu coada între 
picioare. 

Abia plecasem când am simţit o zdruncinătură dublată de un 
zgomot bizar. O, nu, nu o pană acum! Nu aveam nici timp și nici 
bani ca să mă ocup de așa ceva. Am aprins luminile de avertizare, 
am oprit mașina și am coborât ca să ridic capota. 

Dar nu a fost nevoie: cauciucul din stânga față era dezumflat. 


Mai mult de zece de ani de șofat și nicio problemă; trebuia să se 
întâmple într-o zi. 

Bun, Sigur aveam un cric și o roată de rezervă pe undeva... Le- 
am găsit în cele din urmă ascunse sub covorașul din portbagaj. În 
casă, competențele mele în ale meșteritului se opreau la agățarea 
unui tablou pe perete, cu condiția ca tabloul să nu fie prea mare, 
iar peretele prea dur. Dar mecanica... 

lar cricul nu fusese livrat cu instrucțiuni de folosire. Bun, să 
rămânem calmi și să ne concentrăm, doar nu e mare scofală. 

Am îngenuncheat lângă roată, neliniștit că mă aflam pe 
marginea șoselei, și m-am aplecat asupra șasiului căutând un punct 
stabil ca să sprijin cricul. 

Parcă dinadins, a început să plouă. 

Am poziționat cricul de bine, de rău și am început să pompez. 
Miracol! Mașina s-a ridicat. Când roata a fost destul de sus ca să se 
învârtă în gol, am luat cheia și m-am apucat să desfac piulițele. 

Un nemernic a trecut în viteză pe lângă mine și m-a stropit cu 
apă rece ca gheața. 

M-am opintit în cheie ca să desfac prima piuliță, dar în zadar. 
M-am ghemuit, împingându-mă din toate puterile și deodată cheia 
a sărit și am căzut jalnic pe-o parte. M-am ridicat repede de teamă 
să nu fiu strivit. 

Eram ud leoarcă și ploaia îmi șiroia pe față. Am prins din nou 
piulița cu cheia. 

Degeaba, era blocată. Drace, doar n-o să chem echipa de 
depanare pentru un cauciuc spart! 

— Daţi-vă la o parte! 

Am tresărit și m-am întors. 

— Lăsaţi-mă pe mine, a spus bărbatul aplecându-se spre roată. 

Auzisem de tipi d-ăștia care se grăbeau să te ajute când aveai 
pană în oraș și pe urmă cereau o sumă exorbitantă pentru serviciul 
făcut, cu intimidări și amenințări. 

— Mulţumesc, mă descurc singur, am spus sec. 

Dar bărbatul nu a ţinut cont de refuzul meu și a pus mâna pe 

cheie înainte ca eu să am timp să reacționez. 
— Lăsaţi! i-am spus. 

Dar el și-a văzut de treabă. 

M-am crispat. 

Avea părul alb, cel puțin șaptezeci și cinci de ani, dar asta nu 
însemna nimic; escrocii nu ies la pensie. 

Era evident că se pricepea la genul ăsta de manevre. Cât ai clipi, 
roata mea era schimbată. Mi-a dat cheia înapoi, cu apa șiroindu-i 
pe față și cu mâinile pline de unsoare. 

Am scos cu precauție portofelul ca să-i plătesc urmărindu-l cu 


coada ochiului, dar am fost uimit să văd că face stânga-mprejur și 
se îndepărtează. 

— Aşteptaţi! 

— E în ordine. 

— Dar aș vrea să vă mulțumesc. 

— Pentru puțin, a spus îndreptându-se spre mașina lui oprită în 
fața mea cu luminile de avarie pornite. 

— Sunteţi ud tot, îmi pare rău... 

— Nu mă topesc, a răspuns adresându-mi un zâmbet larg însoțit 
de o privire jucăușă. 

A pornit mașina, iar eu am rămas așa mult timp, șiroind de apă 
și privindu-l cum se îndepărtează, cu luminile de poziție licărind în 
noaptea udă. 

Mă învinovățeam pentru prima mea reacție și eram uluit de 
amabilitatea, solicitudinea acestui om care alesese în mod spontan 
să se ude și să se murdărească pentru a ajuta un necunoscut. Eu aș 
fi făcut asta în locul lui? Păi, nu sunt sigur... și la vârsta lui, cu 
siguranță nu. 

Am urcat în mașină și am aruncat cricul și cheia jos, lângă 
scaunul pasagerului. 

Câteva minute mai târziu, stăteam la tejgheaua unui café-bar ca 
să mă usuc un pic înainte de a-mi continua cumpărăturile, cu o 
cană mare de cafea în mâini. În aer se simţea un miros plăcut de 
clătite. Decorul reproducea oarecum interiorul unei cabane, cu 
scânduri prost asamblate din podea până în tavan și servicii de 
masă din hârtie plastifiată care imita țesătura ecosez. Kitsch cât 
cuprinde. In surdină se auze The Show Must Go On. 

Un sentiment de singurătate m-a copleșit și m-am străduit să 
nu mă las pradă deznădejdii. Am început să-i invidiez pe ospătari, 
deși nu știam nimic despre viaţa lor. Îi priveam muncind, 
concentrați pe sarcinile lor. Măcar ei erau acolo împreună, în 
echipă, împărțeau totul. 

M-am gândit din nou la vecina mea Lynn. Poate greșisem 
refuzându-i avansurile. Era o fată chiar drăguță, de ce îmi refuzam 
o relație prezentă în numele unei relații trecute care nu mersese? 
Kristen ieșise din viața mea, așa voisem și întorsesem pagina. Nu 
rămâi lângă cineva care nu te iubește. Suferisem destul în fiecare zi 
din cele trei luni cât durase relația noastră. Și apoi, fuseseră 
ultimele două cine. O invitasem la mine și toată după-amiaza mă 
străduiesem să pregătesc niște mâncăruri sofisticate, care îmi 
depășeau competențele în bucătărie. La ora stabilită, totul era gata 
și o așteptam, nerăbdător, cu șampanie, aperitive, lumânări și 
atmosferă plăcută. Am așteptat mult timp, mai întâi încrezător, 
apoi puțin mirat și sincer neliniștit, până când am primit în sfârșit 


un mesaj banal: 

Nu pot în seara asta. Îmi pare rău. Pupici. 

Avusesem slăbiciunea să iert, prefăcându-mă nepăsător. 

Nu-i nimic, rămâne pe altă dată. 

Într-adevăr, am reprogramat opt zile mai târziu, la restaurant de 
data asta, neavând curajul să iau totul de la capăt. 

Dar încă o dată se lăsase așteptată. 

— Vreţi să beți ceva cât așteptați? îmi propusese ospătarul de două 
ori. 

Acceptasem în cele din urmă și sorbeam dintr-un pahar de vin, 
singur la masă când, iarăși, telefonul a vibrat, făcându-mă să tresar, 
apoi m-a cuprins disperarea în clipa în care am citit un mesaj foarte 
asemănător cu precedentul. 

Nu avusesem curajul să anulez rezervarea, așa că am luat cina 
singur în restaurantul plin, înghițindu-mi tristețea și rușinea în 
mijlocul unei mulțimi de oameni fericiți, veseli sau îndrăgostiți. 
Bucuria celorlalți face singurătatea mai dureroasă. 

Înțelesesem că trebuie să știi să spui stop, că nu poți să-l lași pe 
celălalt să te disprețuiască și să se joace cu sentimentele tale. A 
doua zi, îi scriam lui Kristen pentru a pune capăt relației noastre. 

În café-bar un zgomot brusc de sticlă spartă m-a făcut să tresar 
și m-a readus în prezent. Un ospătar scăpase din mână o tavă plină; 
colegii lui aplaudau râzând. 

I-am ascultat câteva clipe, apoi m-am lăsat absorbit de ecranul 
televizorului de pe perete în speranța că îmi va alunga vechile 
amintiri. Canalul de știri non-stop difuza repertoriul obișnuit de 
drame și scandaluri, ca și cum viața pe pământ la atât se rezuma. 
Nu eram sigur că asta îmi va risipi tristețea. 

Mi-a venit în minte apelul matinal al verișoarei Deborah. Eram 
încă tulburat că îl presimțisem, îl ghicisem. Asta o fi însemnând să 
ai intuiție? Dar cum ar fi putut informaţia despre apelul ei să 
străbată oceanele tocmai din India ca să ajungă în creierul meu 
într-o fracțiune de secundă? Era pur și simplu imposibil, era 
împotriva a ceea ce învățasem la școală, a tot ceea ce oamenii de 
știință ne demonstraseră despre lumea înconjurătoare... 

Dar cum să explic o asemenea coincidență? Nici întâmplarea 
nu era o explicație satisfăcătoare. Probabilitatea ca eu să mă 
gândesc brusc la verișoara mea pentru prima oară în mai multe 
luni, chiar în momentul în care mă suna, era atât de mică, încât 
nicio explicație nu ținea. 

Cuvintele Annei Saunders, femeia de la Fort Meade, mi-au 
revenit în minte: „Intuiţia există cu adevărat și noi am pus la punct 
o metodă pentru a ajunge la ea prin voință“. 

Am luat o gură de cafea, apoi am respirat adânc. 


Și dacă era adevărat? 

In café-bar erau doar câţiva clienţi: o familie cu doi copii lipiți 
de tabletele lor, o tânără care părea să lucreze, foarte concentrată 
asupra laptopului și un bătrân care citea ziarul mâncând o brioșă. 
Din când în când, un zâmbet ușor îi apărea pe buze pe măsură ce 
citea. 

M-am gândit la zâmbetul luminos al acelui bătrân care îmi 
înlocuise roata. Cred că simplul fapt că fusese util cuiva îl făcuse 
fericit. 

Pe ecranul de pe perete curgeau titlurile ce anunțau veștile 
proaste ale zilei. Dar cu siguranță acestea nu erau de ajuns ca să ne 
dea drogul cotidian de emoţii negative, căci imediat s-au derulat în 
buclă imaginile cu imobilele prăbușite din Baltimore și Chicago. 
Munţii de moloz cu care se luptau pompierii. Girofaruri peste tot. 
Poliția care ţine mulțimea de curioși la distanță în spatele unui 
cordon de securitate cu dungi galbene și negre. 

Și apoi brusc, în partea de jos a scris „Video amator— 
document exclusiv“ și pe ecran a apărut o filmare cam neclară. Se 
vedea turnul din Chicago în flăcări, oameni care fugeau țipând. 
Imaginea tremura ca și cum cameramanul însuși fugea, poate cu 
spatele. Geamuri explodau sub presiunea flăcărilor ce aruncau 
cioburi de sticlă în gol. Apoi, dintr-odată, turnul s-a prăbușit în el 
însuși, dispărând din peisaj printr-o mișcare aproape naturală. S-a 
văzut atunci cum o explozie de praf se îndreaptă spre ecranul 
devenit brusc negru. 

Imaginea a revenit în direct, cu jurnalistul ținând microfonul 
în mână în fața muntelui de moloz. 

Am întors privirea. 

Clienţii cafenelei erau toți cu ochii lipiți de ecran, cu fețele 
împietrite. Eu însumi aveam gâtul uscat. 

Am băut o înghiţitură de cafea, dar mi s-a părut amară. Am 
lăsat-o pe tejghea și am ieșit. 

Am pornit înapoi spre casă, dar mintea îmi cutreiera aiurea, 
măcinată de refuzul meu de a colabora cu FBI-ul. Nu mă gândisem 
decât la interesul meu. La viața mea liniștită. La cariera mea. La 
emisiunea mea televizată. La ţinuta cu care să dau bine în fața 
camerei de filmat. 

Când te gândești prea mult la tine, sfârșești singur. 

Când te gândești doar la interesul tău, nu ai parte decât de 
regrete. 


Fort Meade, trei ore mai târziu 


Glenn Jackson și Robert Collins mă așteptau la coborârea din 
elicopter. În aceleași ținute neîngrijite ca în urmă cu o zi, ca și cum 
ar fi făcut o noapte albă sau s-ar fi culcat îmbrăcați. Cămașa 
șifonată a lui Collins, vârâtă neglijent în pantaloni, părea gata să 
iasă din ei; la fel burta lui mare. Jackson m-a întâmpinat cu 
căldură, dar elanul i-a fost tăiat repede de colegul său foarte 
nerăbdător, a cărui față exprima, în ce mă privește, mai mult reproș 
decât recunoștință. Era supărat pe mine că pierduse douăzeci și 
patru de ore? Sau că mă întorsesem? 

Îl sunasem pe Jackson după ce plecasem de la café-bar și el se 
ocupase de transferul meu la Fort Meade în foarte scurt timp. Apoi 
sunasem ca să-mi anulez programarea pentru media training. „Revin 
când voi avea niște date mai clare“, spusesem. 

Agenţii m-au escortat cu pas grăbit înăuntrul micii clădiri 
înconjurate de copaci, Collins în față și Jackson încheind șirul în 
spatele meu. Am traversat încăperea în care ne adunaserăm cu o zi 
în urmă, apoi am intrat pe o ușă deasupra căreia era un mic semn, 
„CRV“, și am ieșit pe un culoar lung, îngust și întunecat. Când ușa 
s-a închis la loc în urma noastră cu un zgomot sec, ne-am trezit 
într-o semiobscuritate sufocantă, abia străbătută de licărul slab al 
unui șir de spoturi verzi din tavan. Un adevărat coșmar de 
claustrofob. 

Ne-am oprit în capătul coridorului în fața unei alte uși. Collins 
a apăsat pe un buton și a așteptat. În tăcere, puteam să-i aud 
respirația aproape șuierătoare și mirosul de tutun vechi pe care îl 
emana. Un ecran miniatural afișa ENTER, am auzit țârâitul strident 
al încuietorii electrice și ușa s-a deschis înspre o sală mică, doar 
puțin mai întunecată, fără ferestre și ticsită de echipamente 
electronice, de cabluri, console și amplificatoare, semănând cu 
cabinele de regie ale rarelor posturi de radio care catadicsiseră 
uneori să mă invite. Unul dintre pereţii despărțitori, în întregime 
din sticlă, dădea într-o încăpere mai spațioasă, tot fără ferestre, în 
care am intrat. 

Anna Saunders era acolo, în picioare, cu mâinile la spate, și a 


zâmbit când m-a văzut. Dar zâmbetul i s-a șters repede, lăsând loc 
unei expresii indescifrabile. 

Ne-am așezat în jurul unei măsuţe rotunde. Încăperea avea un 
decor neutru, mochetă gri, pereți și tavan în întregime acoperiți cu 
plăci izolatoare fonic pătrate. Neavând vedere spre exterior, părea 
ruptă complet de lume. 

— Vom primi în curând vizita lui Barry Kantor, mi-a spus Anna 
Saunders, vorbind cu însuflețire, dar fără să mă privească. Cred că 
vrea să vă salute și cu siguranță să vă încurajeze. 

M-am simțit foarte mândru la gândul că însuși consilierul 
președintelui vine să mă salute. 

— Aţi mai auzit despre Stargate Project? m-a întrebat ea. 

Acum mă privea fix în ochi. 

Robert Collins stătea pe scaun, drept ca un băț, cu brațele 
încrucișate. In schimb, Glenn Jackson își odihnea brațele pe masa 
de ședințe, cu umerii lăsați. 

Stargate Project... Da, numele îmi era cunoscut. 

— A fost în timpul Războiului Rece, nu? 

— A început în acea perioadă, într-adevăr. 

— Îmi amintesc vag de o chestie despre paranormal și ruși. Asta e? 

Anna a confirmat cu o mișcare a capului. 

Amintirea mi-a revenit brusc. 

— Mi-am amintit. Au încercat să se folosească de aptitudini 
paranormale ca să repereze locurile secrete ale sovieticilor. 

— Oarecum. 

Collins își pusese mâinile pe masă și bătea darabana nervos pe 
tăblia ei. 

— Am citit un articol despre asta, am spus. Dar proiectul s-a oprit 
pentru că nu mergea, nu? 

Anna m-a privit câteva clipe fără să spună nimic, apoi a făcut 
un schimb de priviri cu agenții FBI, înainte să se întoarcă din nou 
spre mine. 

— Aceasta este versiunea oficială. 

Spusese asta privindu-mă calm. Acest răspuns atât de simplu 
era departe de a fi banal dacă te gândeai la tot ce putea să implice. 

De data asta, eu am fost cel care i-a privit pe rând. Anna se uita 
la mine calmă, Robert Collins și-a încrucișat din nou brațele și mi 
s-a părut că citesc pe chipul lui Glenn Jackson o anume satisfacție 
legată de surprinderea mea. 

Spuneau adevărul? Fra posibil ca acel proiect nebunesc să fi 
continuat în secret? 

Anna Saunders s-a ridicat și ne-a oferit ceva de băut. Robert 
Collins a refuzat cu un gest care îi arăta nerăbdarea. 

— Totul a început în 1972, a spus Anna, la Stanford Research 


Institute din California, o instituție ce ţine de Universitatea 
Stanford. Fizicianul Harold Puthoff făcea acolo cercetări despre 
paranormal, pe care le finanța cu greu. Era interesat în special de 
telechinezie, de capacitatea minţii de a acționa asupra materiei. 
Apoi, într-o zi, a primit vizita unor agenţi CIA. Serviciile Secrete 
aflaseră că sovieticii investeau echivalentul a un milion de dolari în 
cercetarea fenomenelor paranormale, în scopuri militare: dacă știi 
să-ți foloseşti mintea pentru a controla materia, poți să controlezi 
armele inamicului. CIA a luat ameninţarea foarte în serios și panica 
s-a instalat în rândul Serviciilor Secrete. Au vrut să fie capabili să 
facă față, chiar să rivalizeze. În acest scop s-au dat pe lângă 
Puthhoff și s-au hotărât să-i finanțeze programul de cercetare. Puțin 
mai târziu, echipa a părăsit California ca să se instaleze pe un teren 
protejat, aici la Fort Meade. Dar cercetările fizicianului în privința 
telekineziei n-au dovedit mare lucru. Ín schimb, cele privind 
intuiţia s-au dovedit fructuoase. 

— Adică? 

— Pe vremea aceea, Puthoff lucra mai ales cu un partener pe 
nume Ingo Swann, care, pe parcursul numeroaselor experimente 
făcute, s-a dovedit a fi capabil să acceadă în mod intuitiv la 
informaţii secrete. De exemplu, a reușit să identifice obiecte 
ascunse într-o cutie și chiar locuri ținute secrete. 

— Să le identifice... fără vreun indiciu? 

— Fără nimic. 

— E greu de crezut... 

Collins și-a desfăcut braţele și a pus mâinile strânse pumn pe 
masă. 

— Auziţi, avem un ţicnit care dintr-o clipă în alta o să arunce alt 
turn în aer, cred că avem lucruri mai bune de făcut decât să-i 
povestim domnului Fisher istoricul proiectului sau chiar să ne 
pierdem timpul încercând să-i înlăturăm îndoielile. Este o cursă 
contracronometru, să trecem la acțiune, vă rog! 

Anna Saunders s-a oprit, a ridicat dintr-o sprânceană și s-a uitat 
chiorâș spre Collins. 

Glenn Jasckson trebuie să fi simțit tensiunea din aer, căci a 
încercat imediat să liniștească lucrurile. 

— Doamna Saunders voia doar... 

— Nu cu tine vorbeam! i-a tăiat-o sec Collins. 

Violenţa reacției a înghețat atmosfera. Jackson s-a lăsat la loc 
pe scaun, apoi a scos din buzunar o punguţă din hârtie din care a 
luat o prăjitură pe care a dus-o la gură. Văzând că-l privesc, mi-a 
oferit și mie. 

— Ce sunt astea? 

— Ursuleţi din ciocolată cu bezea. Sunt franțuzești. 


— Își înfulecă propriile caricaturi, a spus Collins. 

Nimeni nu a zis nimic. l-am mulțumit lui Glenn Jackson și m- 
am întors către Anna. 

Fa îl privea cu răceală pe Collins. 

— Doriţi să-l instruiți pe domnul Fisher în locul meu? a spus pe 
un ton ușor disprețuitor. 

— Aș vrea doar să mergem drept la țintă. 

— Nu poţi să înveți să pilotezi un avion cât timp ai îndoieli în 
privința fiabilității aparatului. 

Robert Collins s-a ghemuit pe scaun oftând, iar ea și-a reluat 
imperturbabilă firul poveștii. Mi-a povestit despre succesele, dar și 
despre dificultățile întâmpinate de către cercetători pentru a 
demonstra existența intuiției, pentru a oferi CIA-ului informații 
care să poată fi folosite și pentru a pune la punct metoda pe care se 
pregătea să mi-o predea. 

La un moment dat, am fost întrerupți de telefonul său, care a 
început să vibreze. 

— Casa Albă, ne-a spus ea. 

Apelul a durat doar câteva clipe. 

— Barry Kantor este reținut într-o ședință, ne-a anunțat după ce a 
închis. O să mergem să mâncăm ceva la un restaurant din 
apropiere de Washington și o să vadă el cum face să ni se alăture. 
Să mergem cu două mașini. 

— Trebuie să mergem până la Washington? a spus Collins. Cât 
timp pierdut... 

— Tocmai, să ne grăbim! 

Orele se scurseseră fără să-mi dau seama; fiindcă nu existau 
ferestre, nu văzusem că ziua era pe sfârșite. 

Ne-am grăbit înspre mașini. Eu am mers cu Anna, urmând 
mașina agenţilor care puseseră un girofar pe capotă. O jumătate de 
oră mai târziu ne aflam în restaurantul spațios al unui mare hotel. 
Era foarte aglomerat și se întindea pe mai multe nivele, despărțite 
unele de altele de câteva trepte. Decor tropical cu palmieri și 
bananieri și un perete din sticlă care acoperea un imens acvariu cu 
pești exotici. Un pianist pe care nu-l asculta nimeni interpreta 
transpuneri ale unor piese celebre la un pian cu coadă. 

Străbătând restaurantul, am observat unul dintre romanele 
mele polițiste în mâna unei fete de 17-18 ani care citea la masă, cu 
siguranță ignorând ceea ce vorbeau persoanele în vârstă din jurul 
ei. După copertă, am recunoscut al șaptelea roman al meu. 

Ne-am așezat la masă și am făcut comanda repede, apoi Anna s- 
a întors spre mine. 

— Rezumatul meu despre proiect v-a înlăturat scepticismul? m-a 
întrebat coborând ușor glasul. 


— Să zicem că este interesant și chiar destul de provocator, dar tot 
mi-e greu să accept ceva ce nu înțeleg pe deplin. Dacă îmi explicați 
cum face informaţia să ajungă în mintea cuiva în mod intuitiv, veți 
avea mai multe șanse să mă convingeți de existența sa. 

Ea și-a frânt mâinile oftând. 

— O să fie complicat. 

Collins a început să caute ceva în telefon. Jackson părea să ne 
asculte cu atenţie. 

— Puthoff și Swann erau ei înșiși obsedați de găsirea unei 
explicaţii, a spus ea. Voiau cu orice preț să descopere cum 
funcționează intuiţia, cum face informaţia să apară în creierul unei 
persoane traversând spațiul. Explicația rațională cea mai firească 
era că intuiţia este vehiculată de un câmp magnetic. Puthoff era 
aproape convins de asta. Pentru a încerca s-o dovedească, au făcut 
experiențe izolând subiectul într-o cușcă Faraday, o incintă 
metalică etanșă cu câmpuri electrice. Dar subiectul nu a reușit să 
acceadă nici măcar în mod intuitiv la informaţia ascunsă. Asta nu 
era de ajuns ca să-i facă pe cercetători să creadă că se înșală, fiindcă 
există anumite frecvențe pe care cușca lui Faraday nu poate să le 
blocheze: microundele și, la celălalt capăt al spectrului, frecvențele 
extrem de joase. A fost nevoie de mai mulți ani înainte ca lui 
Puthoff să i se ivească o ocazie extraordinară pentru a ieși din 
impas: s-a pus la dispoziţia lui timp de trei zile un submarin. Și nu 
orice submarin: Taurus, un submarin de cercetare capabil să 
plonjeze mai adânc decât orice aparat al Marinei. Doi experți în 
metoda intuitivă s-au urcat la bordul submarinului care s-a 
scufundat la o adâncime calculată de cercetători pentru a oferi o 
barieră maximală de protecție împotriva undelor de frecvență 
extrem de joasă: la mijlocul apei, la 170 de metri sub nivelul mării 
și la 150 de metri deasupra fundului oceanului. În locul acela, 
nivelul undelor în chestiune era împărțit aproximativ la o sută, 
aproape redus la zero. Au trimis pe cineva într-un loc ținut secret la 
150 de kilometri de acolo și li s-a cerut experților în metoda 
intuitivă să încerce să localizeze acea persoană. Amândoi au reușit, 
cu aceeași ușurință și cu același grad de precizie ca de obicei. 
Așadar, fizicianul se înșelase: informaţia intuitivă nu era purtată de 
undele magnetice. 

— Atunci, cum are loc fenomenul? 

— Asta-i întrebarea. 

Anna a respirat adânc, părând că ezită înainte să continue. 

— Singura explicație posibilă nu poate fi verificată în stadiul 
actual al științei. Și nu cred că sunteți pregătit s-o auziți astăzi. 

— De ce spuneţi asta? 

— Să zicem că nu este de natură să vă facă să acceptați imediat. 


Așa că prefer să vorbesc despre ea mai târziu. 

S-a întors către Jackson, apoi către Collins, lăsându-mă pradă 
frustrării. 

— După cină, mă duc la Fort Meade cu Timothy. Vom continua 
instruirea lui. Continuăm atât cât rezistăm. 

Odată masa terminată, Anna i-a trimis un mesaj asistentei lui 
Barry Kantor, de la care nu aveam vești. Trebuie să ajungă AI 
clipă în alta, a răspuns aceasta. Îl aşteptăm în barul hotelului, 
replicat Anna citind cu voce tare ce scria. 

Ne-am așezat în jurul unei mese joase, pe perne din catifea 
verde. Atmosferă plăcută și caldă, cu draperii din catifea roșie ca la 
teatru încadrând ușile și un bar din aramă și lemn de acaju. 

Barry Kantor nu a întârziat să apară, escortat de o gardă de 
corp. 

Un bărbat foarte frumos, zvelt și elegant, blond cu ochi verzi, 
zâmbet generos și privire sinceră, Kantor avea o ținută mândră. În 
costumul lui gri- pal și cravata ultimul răcnet, părea la fel de 
proaspăt la nouă seara ca dis-de-dimineață abia ieșit de la duș. 

— Îmi pare bine să vă cunosc, domnule Fisher! mi-a spus pe un 
ton prietenos. 

— Şi mie, am răspuns, strângându-i mâna pe care mi-o întindea. 

— Felicitări pentru ultima carte!, mi-a plăcut mult. 

— A, da? am spus, uimit să aflu că un bărbat cu o asemenea 
putere politică se interesa de cărțile mele. 

— Da, a zis el. Intriga, abundența de personaje... 

I-am mulțumit, neîndrăznind să menționez că ultima mea 
carte avea doar cinci personaje. 

I-a salutat cu aceeași căldură pe Anna, pe Glenn și pe Robert, 
apoi a aruncat o privire în jur și le-a zâmbit barmanului și celorlați 
câțiva clienți prezenţi. Era limpede că era obișnuit să se afle în 
centrul atenției. 

A luat loc alături de noi și, coborând glasul, a reamintit voința 
președintelui de a se acționa foarte repede în acea chestiune făcând 
apel la un expert în metoda intuitivă, aceea pe care Biroul o pusese 
la punct. 

— Doar așa sperăm să-l oprim rapid pe criminal, ne-a spus. 
Președintele cunoaște rezultatele pe care această abordare ne-a 
ajutat să le obținem, mai ales în privința informaţiilor militare, și 
este convins că veți reuși în acest caz. 

S-a uitat la mine cu o privire pătrunzătoare și plină de 
încredere, făcându-mă să simt că mi se dădea o misiune esenţială. 

— Ţara vă va fi recunoscătoare. 

N-am știut ce să răspund și m-am mulțumit să dau din cap cu 
un aer de cunoscător. Punea presiune pe mine și asta îmi accentua 


temerile că nu voi reuși. Nu știam de ce sunt capabil și îndoielile 
privind propriile-mi aptitudini se adăugau la cele legate de 
existența intuiției înseși. 

În același timp, presimțeam ce mândru aș fi dacă aș reuși. Mă și 
vedeam felicitat de către președinte în persoană, cu luminile 
reflectoarelor pe opera mea, cărțile mele în sfârșit recunoscute. Ce 
mai, aveam să cunosc gloria. 

— Probabil ați fost deja avertizat în privința confidențialității 
proiectului. Cât despre mine, aș vrea să insist și asupra caracterului 
strict confidenţial al operaţiunii pe care o veți desfășura. Nimeni, 
dar absolut nimeni nu trebuie să știe că lucrăm la acest caz folosind 
o metodă intuitivă. Vă puteți ușor imagina că presa s-ar bucura să 
ducă în derizoriu această acțiune. Așa că niciun cuvânt nimănui. 
Este esenţial ca imaginea președintelui să nu fie pătată în niciun 
fel. 

Am fost de acord, evident. 

Apoi, Barry Kantor ne-a încurajat pe toți să dăm ce aveam mai 
bun, implicându-ne trup și suflet în această misiune și avansând 
cât mai repede posibil, căci „fiecare minut contează“. Apoi s-a 
ridicat să plece și noi am făcut la fel. 

Ne grăbeam să ne despărțim când am zărit-o pe fata pe care o 
văzusem în restaurant citind una dintre cărțile mele. In picioare, la 
intrarea în bar, părea vizibil emoționată. 

— Cred că nu vom scăpa fără un autograf, a spus Anna râzând. 

Fata s-a apropiat, fâstâcindu-se. 

— Dumneavoastră sunteți Barack Antor? a spus și privirea îi 
strălucea. 

— Barry Kantor, a corectat-o el. 

— Daa! V-am văzut la televizor! Aţi accepta să faceți o poză cu 
mine? 

Și fără să aștepte răspuns, mi-a dat telefonul neluându-și ochii 
de la eroul ei. 

— Vreţi să ne faceți o poză? m-a întrebat. 

S-a așezat lângă el, toată numai zâmbet. 

— Faceţi mai multe! mi-a cerut. 

M-am executat. 

După aceea mi-a smuls telefonul din mână, nerăbdătoare să 
vadă cum au ieșit fotografiile. 

— Genial! a spus. Ce fericită sunt! 

Am părăsit restaurantul și Barry Kantor a urcat împreună cu 
garda de corp în berlina neagră care îl aștepta. Mașina a demarat 
imediat după ce ușile s-au închis. 

Robert Collins s-a uitat la ceas și a clătinat din cap. 

— Toate astea pentru atâta lucru, a spus. 


De data asta nu se înșela. 


Drumul înapoi a fost mai rapid decât la dus, când mașina 
noastră o urmase pe cea a agenților. Acum Anna a adoptat un stil 
de șofat de-a dreptul liber și m-am întrebat dacă faptul că era 
colaboratoare a CIA-ului și a FBl-ului o punea la adăpost de radare. 

— Vă consideraţi ca fiind mai fricos decât majoritatea oamenilor, 
domnule Fisher? 

M-am simţit ofensat de întrebare. Collins și Jackson i-or fi spus 
despre frica mea de înălțime, despre faptul că mă codisem să urc în 
elicopter? 

— De ce mă întrebaţi? 

Ea a semnalizat și a depășit mașina din fața noastră. 

— Pentru că dacă sunteți fricos, descoperirea intuiției riscă să vă 
dea toată viața peste cap. 

Trupul mi s-a încordat. 

— Nu știu dacă sunt fricos, dar acum chiar mă speriați. Știți să vă 
vindeți marfa... 

Mi-a zâmbit relaxată. 

În fața noastră, semaforul s-a făcut galben și ea a accelerat cu 
putere ca să treacă, făcând motorul să zbârnâie. 

— Oamenii fricoși au tendinţa să facă tot felul de scenarii, scenarii 
catastrofale. Înainte să se urce într-un avion, își închipuie că acesta 
se va prăbuși; dacă se întâlnesc cu un tip ciudat, îl și văd sărindu-le 
la gât; dacă trebuie să vorbească în public, își închipuie cum toată 
lumea îi huiduie. 

— Toţi suntem puţin așa, nu? 

Anna a zâmbit și mi-a aruncat o privire jucăușă. 

— Nu, deloc. 

— Bun, și unde e problema? 

— Când ne este frică și descoperim existenţa intuiției, când aflăm 
că există cu adevărat informaţii corecte care pot să ajungă brusc în 
mintea noastră, riscăm să confundăm temerile noastre cu intuițiile, 
să luăm drept intuiție toate ideile și toate scenariile catastrofale 
care ne trec prin minte. Și dacă atunci devii convins că avionul în 
care te afli se va prăbuși cu adevărat, că necunoscutul întâlnit pe 
stradă te va ucide cu adevărat, că audiența te va huidui cu adevărat, 
atunci viața poate deveni un coșmar pentru tine. 

— Îmbucurător... 


Anna a zâmbit din nou și a accelarat ca să depășească o altă 
mașină. 
— Provocarea în acest caz este să înveți să deosebești fricile de 
intuiții și nu este ușor. 


Era noaptea târziu când am ajuns la Fort Meade. 

Aerul era umed și rece, cu miros vegetal. Se auzeau țipetele unei 
bufnițe ascunse în întuneric. 

Anna a deschis ușa și am intrat. Podeaua a scârțâit sub pașii 
noștri; mirosul de lemn accentua impresia că te afli într-o cabană. 

Anna a făcut repede cafea și ne-am închis din nou în sala 
izolată din capătul culoarului, unde ne-am așezat în jurul mesei 
rotunde. Fa a pus un teanc de foi albe pe masă, a deschis laptopul 
din fața ei, mi-a dat un creion și m-a invitat să iau o coală de 
hârtie. 

— Deci, unde rămăseserăm înainte de cină? a spus. A, da... 
originea metodei. 

A luat o gură de cafea. 

— Ingo Swann, a început ea, expertul în metoda intuitivă care a 
participat încă de la început la toate experimentele cu Harold 
Puthoff, credea că talentul său era o capacitate omenească pe care 
toată lumea ar trebui s-o poată dezvolta. Atunci, Puthoff și cu el au 
început să instruiască alte persoane. Au lucrat ani în șir ca să pună 
la punct o metodă care avea acces la intuiție la comandă. Această 
metodă s-a numit Coordinate Remote Viewing, dar de regulă spunem 
Remote Viewing. Aceasta este metoda pe care am să v-o predau, dar, 
pentru că este urgent, o să trecem repede peste etape. Va trebui să 
vă concentrați... 

— OK. 

— Voi fi nevoită să fiu foarte exigentă cu dumneavoastră și va 
trebui să continuaţi. 

— Mă voi strădui cât voi putea de mult. 

— Am să încep prin a vă supune unui test rapid de percepție, ca să 
evidențiez un aspect esenţial în însușirea metodei. 

— Un test de percepție extrasenzorială? 

— De percepție, pur și simplu. 

M-am întrebat ce legătură are cu subiectul. 
A deschis un dosar aflat pe masă și a scos din el niște foi. 

— Am să vă arăt niște imagini și veți auzi și niște sunete, iar 
dumneavoastră veți nota ce percepeți. 

— De acord. 

Mi-a întins prima foaie. 
Pe ea, un cuplu așezat la o masă într-un restaurant, el cu ochii 
strălucitori, ea cu mâna ridicată chiar deasupra mâinii lui. El era 


evident îndrăgostit, dar ea? Se pregătea să apuce mâna bărbatului 
sau să și-o retragă pe-a ei? 
— Notaţi ce percepeți. 

Am luat creionul și am notat: 

Un cuplu de îndrăgostiți. 

Anna a apăsat câteva taste pe laptop și atunci am auzit 
înregistrarea unui urlet care făcea să-ți îngheţe sângele în vene. Ca 
și cum persoana aceea tocmai văzuse apărând un mort viu sau un 
ucigaș în serie năpustindu-se asupra sa. Dar ezitam... Era un țipăt 
de groază... sau de durere? Am optat în cele din urmă pentru frică. 

Un țipăt de groază. 

Altă înregistrare. 

Gemete de suferință. Era vocea unei femei. Naștere? Tortură? 
Apoi gemetele au crescut în intensitate și frecvență și s-au 
transformat în țipete repetate. Aici nu mai exista îndoială. Am 
simțit că roșesc. Anna rămânea rece. 

Orgasm feminin. 

Aveam oarecum impresia că sunt la spitalul de nebuni. Ce 
căutam acolo? 

A mai fost o imagine, apoi o înregistrare, după care Anna a 
început să facă evaluarea. 

— Imaginea numărul 1: ce ați perceput? 

— Un cuplu de îndrăgostiți. 

— Ce vă face să credeţi asta? 

— Păi... privirea, gesturile... mi se pare destul de clar, nu? 

— În înregistrarea care a urmat, ce ați perceput? 

— Un țipăt de groază. 

— De unde știți că a fost un țipăt de groază și nu unul de bucurie 
sau chiar de durere? 

— După intonatie. 

— Cum adică, după intonaţie? 

— Intonaţia ţipătului te făcea să te gândești mai mult la frică 
decât la altceva. 

„Te făcea să te gândești“... Dar, în țipăt, ați resimțit frica 

persoanei? 

— Nu, nu am cum s-o resimt. Am ascultat cu atenție sunetul și 
mi-am spus că era probabil caracteristic fricii, spaimei. 

— OK. Înregistrarea numărul 2, ce ați perceput? 

Am respirat adânc. 

— Dacă vreţi cu adevărat să mă auziți spunând-o, este un orgasm 
feminin. 
— De unde știți că este vorba despre un orgasm? 

Am simțit că roșesc, încă o dată. Era stupid, dar nu mă puteam 

controla. 


— Pare evident, nu? 

— Ce vă face să credeți asta? 

Mi s-a făcut cald și am început să transpir. Și deodată m-am 
enervat că mă obliga să fac asta. Situația mă înfuria. De-a ce se juca, 
la urma urmei? 

M-am străduit s-o privesc drept în ochi. 

— Ce mă face să cred asta? Experienţa. Când un bărbat reușește să 
obțină așa ceva de la o femeie, nu uită, să știți. 

Anna s-a așezat mai bine pe scaun și m-a privit liniștită. 

— De unde știți că nu simula? 

Ce însemna dialogul ăsta de nebuni? Mi-am trecut nervos 
degetele prin păr. 

— Păi, este evident, ce mai... 

— Cum puteți fi sigur? 

Am început să bâigui, transpirat, și probabil ea a simțit că 
depășise niște limite, căci a trecut la următoarea înregistrare, apoi 
la ultima imagine. 

După aceea și-a adunat hârtiile, pe care le-a pus pe masă, și-a 
încrucișat brațele și m-a privit în ochi. 

— Testul s-a încheiat. 

— Bun, și în ce privință am avut dreptate? i-am spus, puțin 
agasat. 

Tăcere, în timpul căreia privirea ei a rămas îndreptată asupra 
mea. 

— În niciuna. Zero. 

Eram uluit. 

— Sunteţi sigură? Totuși... 

— Nu era percepție. 

— Poftim? 

— Misiunea dumneavoastră era să notaţi ceea ce percepeți. 

— Da... 

— Ei bine, ceea ce ați notat nu este percepție. 

— Cum așa? 

— Este interpretare. 

— Nu vă înţeleg. 

— Luaţi prima imagine. Percepția dumneavoastră este o privire a 
bărbatului, un gest cu mâna al femeii. 

— Păi, da! 

— Și dumneavoastră aţi interpretat imediat această privire și acest 
gest dându-le un sens: o relație amoroasă. Acest sens vă este 
furnizat de  mentalul dumneavoastră, nu este percepția 
dumneavoastră brută. 

— Poate, dar recunoașteți că această interpretare este foarte 
probabil corectă. 


— Nu despre asta e vorba. 

Am luat o înghițitură de cafea și m-am lăsat pe speteaza 
scaunului. Poate că nu se înșela deloc, dar aveam sentimentul că se 
juca totuși cu vorbele. 

Nu mă scăpa din priviri, ca și cum mi-ar fi pândit cea mai mică 
reacție. 

— Când se va face apel la intuiţia dumneavoastră, veți percepe 
lucruri. Ceea ce vă aduce intuiţia sunt informaţii brute. Dacă le 
interpretați, veți greși în 99% dintre cazuri. 

În mod evident, dacă vedeai așa lucrurile, asta schimba totul. 

Bun, foarte bine, va trebui să țin minte să nu mă las prins în 
capcană de tendința cât se poate de naturală de a da un sens 
informaţiilor care ne parvin. 

— Acum, a reluat Anna, o să intrăm în miezul problemei. Vă invit 
să fiți atent la tot ce vă voi spune. 

— OK. 

— Ieri v-am spus că intuiţia este acea aptitudine a minții de a 
accede la informații care nu sunt disponibile prin căile clasice. Dar 
termenul „intuiție“ desemnează și informaţia în chestiune. De 
altfel, spunem de obicei „Am avut o intuiție“, nu-i așa? 

— Da, e adevărat. 

— Metoda Remote Viewing găsită de către Swann și Puthoff este 
una foarte structurată, ajutându-vă să intrați în contact în mod 
intuitiv cu informația căutată. Vom numi împreună această 
informaţie, „ținta“. De acord? 

— De acord. 

— De exemplu, ceea ce vă cere FBI-ul este să identificați turnul pe 
care incendiatorul se pregătește să-l atace în viitorul său atentat. 
Deci, în acest caz, ținta va fi turnul. 

— Foarte bine. 

De parcă ar fi cu adevărat posibil, m-am surprins gândind. 

— Ipoteza pe care se sprijină metoda este că toate informațiile din 
lume sunt conținute în Univers, în ceea ce am putea numi în mod 
simbolic „Matricea“. În starea sa normală, adică atunci când este 
treaz și conștient, omul nu are acces la Matrice. 

— Stați. Nu-mi e prea clar. Ce este mai exact Matricea? 

Anna a părut să reflecteze o clipă și a luat o înghițitură de 
cafea. 

— Știu că este foarte frustrant, dar nu pot să vă dau un răspuns cu 
adevărat satisfăcător, din simplul motiv că Matricea nu are o 
existență fizică și nu seamănă cu nimic din ceea ce cunoașteți. Pot 
să fac analogii, desigur, dar atunci o să vă aduc în minte imagini 
care vă vor îndepărta de realitate. De exemplu, dacă vă spun că este 
cam ca o mare bancă de date, o să aduc în mintea dumneavoastră 


imaginea unui computer. Dacă vă vorbesc despre o arhivă 
universală, veți vizualiza un loc vechi care adăpostește documente 
prăfuite. În mod natural, Matricea nu are nicio legătură cu toate 
astea pentru că ea nu există în lumea fizică, nu are o existență 
reală, ca un obiect. 

Pfui... 

— Vă confirm că răspunsul dumneavoastră nu este mulțumitor, 
am spus. Dacă Matricea nu are existență fizică, unde... se află ea? 

Anna a zâmbit. 

— N-o să vă ajut deloc: nu există într-un loc anume. Să zicem că 
este prezentă în altă dimensiune, într-un alt plan, alcătuită din 
toate informațiile care survin sau au survenit în Univers. Și poate 
chiar, într-un fel, ea este Universul... 

Am făcut o grimasă. 

— N-o să vă spun pe șleau că îmi vine greu să cred în genul ăsta 
de lucruri. Am tendinţa să nu cred decât ceea ce văd. 

Ea a râs. 

— Și totuși, ceea ce vedeți nu există întotdeauna. 

— Poftim? 

— Când admiraţi un cer înstelat noaptea, unele dintre stelele pe 
care le vedeți nu mai există. 

— A, da, este adevărat. 

— Imaginea stelei se deplasează spre dumneavoastră cu viteza 
luminii și pot să treacă mai mulți ani până când se fixază pe retina 
ochiului dumneavoastră. Așadar, se poate ca steaua să fi explodat 
de mult timp atunci când o vedeți. Și o veți vedea încă mulți ani, 
deși ea nu mai există de mult. 

— Adevărat. 

Am turnat din nou cafea pentru amândoi. 

— Ca să revenim la Matrice, a spus Anna, cel mai bine pentru 
dumneavoastră este să nu încercați să vă faceți o imagine sau o 
reprezentare. Dacă vă este mai ușor, puteți să vă spuneţi pur și 
simplu că este vorba despre un mod de a desemna ansamblul 
informaţiilor care există despre lucruri, locuri, oameni, 
personalități, relații, activități, emoții, istorie... Tot. 

— OK. 

Am pus un cub de zahăr în cafea și am amestecat încet ca să se 
topească. Am băut în tăcere. Treptat, mă obișnuiam cu această idee 
pe care o respinsesem la început. 

— După cum vă spuneam, a reluat Anna, omul nu are în mod 
normal acces la Matrice când este treaz și conștient. Dar 
inconștientul nostru este legat de Matrice și de tot ceea ce există în 
Univers, fără ca noi să știm, dat fiind că această zonă a minții 
noastre ne este inaccesibilă. Inconștientul este profund ca un ocean 


insondabil, dar anumite informaţii sunt cu toate acestea situate 
chiar sub suprafaţă, într-o zonă pe care o numim subconștient. Și s- 
ar părea că această zonă este legată de Matrice, ceea ce ar explica de 
ce anumite informaţii se ridică la suprafață și apar în mod 
conștient în mintea noastră, sub formă de intuiție. 

— Înţeleg. 

— Există persoane la care acest lucru se face cu ușurință și chiar în 
mod spontan: hiperintuitivii. Și cred că dumneavoastră sunteți 
unul dintre ei. 

— Permiteți-mi să mă îndoiesc. 

— În orice caz, metoda Remote Viewing are drept scop să aducă în 
mod voluntar la suprafață informaţiile pe care le căutăm, făcând 
subconștientul să se relaxeze. De aceea mă veți auzi vorbind des 
despre deschidere: deschiderea este trecerea dintre subconștient și 
conștient, pasajul prin care informația ajunge în mintea noastră. 
Metoda presupune diferite faze, care sunt concepute să permită 
lărgirea progresivă a acestei deschideri și deci să se meargă tot mai 
departe în privința informaţiilor obținute despre țintă. Vă 
reamintesc că ținta este ceea ce încercăm să descoperim prin 
intuiție: poate să fie un loc, un obiect sau altceva. 

— Și cum creează metoda această deschidere pentru a apărea 
informațiile? 

— Vă explic imediat. Totul a plecat de la o observaţie: Harold 
Puthoff și Ingo Swann și-au dat seama că receptarea informațiilor 
intuitive ar presupune micromișcări involuntare ale corpului. Au 
făcut legătura cu o descoperire din urmă cu câțiva ani a altor 
cercetători, care demonstraseră că eliberarea de informații în 
subconștientul unei persoane ar presupune un răspuns emoțional. 

— Adică? 

— Acești cercetători le prezentaseră unor subiecți voluntari un 
film care conținea imagini subliminale, adică imagini care rămân 
atât de puţin timp pe ecran, încât este imposibil să le vezi în mod 
conștient: nimeni nu este capabil să spună ce a văzut. Dar 
cercetătorii au demonstrat că, dacă acele imagini erau pline de 
încărcătură emoțională, de exemplu cu un caracter sexual sau 
violent, asta avea un impact asupra subiecților voluntari, în special 
prin declanșarea transpiraţiei, fenomen intim legat de emoții. În 
termeni medicali, am spune că sistemul lor nervos autonom 
reacționează la aceste imagini care nu sunt percepute în mod 
conștient. Deci anumite informații trimise în subconștient pot să 
declanșeze emoții și reacții fiziologice. Tot așa, cu Remote Viewing, 
când îi cerem unei persoane să încerce să se conecteze în mod 
intuitiv la țintă, acest lucru declanșează micromișcări ale corpului 
său. 


— Este uimitor. 

— În faza 1 a metodei, vom încerca să încurajăm și să înregistrăm 
aceste micromișcări punând persoana la o masă cu o foaie și un 
stilou în mână și invitând-o să lase stiloul să alunece liber pe hârtie 
fără a se gândi, concentrându-se pe ținta care trebuie descoperită. 

— Un soi de scriere automată? 

— Da, doar că persoana nu scrie cuvinte, ci își lasă mâna să 
schițeze ce vrea. 

— Și... asta nu înseamnă niște mâzgălituri ilizibile? 

Anna a râs. 

— Ba da, oarecum! Noi o numim ideogramă: un simbol grafic care 
cuprinde primele informaţii despre natura țintei. 

— Asta înseamnă că știți să decodați mâzgăliturile obținute? 

— Da, cel puţin în parte. A fost nevoie de ani pentru ca Swann și 
Puthoff să stabilească o legătură între forma ideogramelor și 
elementele care constituie ținta. 

— Te pune pe gânduri... 

— Așa este. 

— De fapt, asta ar însemna că o persoană care se gândește la ținta 
pe care trebuie s-o descopere se... conectează, nu prea știm cum, la 
ea atât de mult, încât începe să facă anumite mișcări cu mâinile 
dezvăluind informații despre acea țintă? 

— Exact. 

— Pare imposibil. 

— Atunci, trebuie să încercăm. 

— Abia aștept! 

Anna a aruncat o privire spre ceas și a ridicat din sprâncene. 

— Este aproape ora 2 dimineața. Haideţi să dormim câteva ore și 
reluăm în zori. 

— OK. 

M-a dus cu mașina până la ușa motelului la care FBI-ul îmi 
făcuse rezervare. 

— E în regulă dacă vin să vă iau la 06:30? În general, patru ore de 
somn sunt de ajuns ca să reziști. 

— De acord. 

Am coborât din mașină și am fost învăluit de aerul umed și 
rece al nopții. Mașina Annei Saunders a luat-o din loc. 

Oboseala m-a cuprins brusc. Eram epuizat, trebuia urgent să 
dorm. 

Ușa de sticlă a motelului era încuiată, iar recepţia se afla într-un 
semiîntuneric prin care abia răzbătea lumina verde care semnaliza 
ieșirile de urgenţă. 

Am apăsat pe butonul interfonului, dar nu am auzit nimic și 
nu a venit nimeni. Am insistat; degeaba. 


Dumnezeule, am patru ore ca să dorm, n-o să le petrec afară pe 
frigul ăsta. 

Am început să bat în ușa de sticlă, mai întâi încet, apoi de-a 
dreptul tare și în sfârșit o lumină s-a aprins într-o încăpere din 
spatele recepției. 

A apărut un omuleț gras, în cămașă și vestă, cu cravata neagră 
răsucită, pleoapele umflate, obrajii boțiți și privirea neliniștită. S-a 
apropiat de ușă cu părere de rău parcă. 

— Sunt Timothy Fisher, am o cameră rezervată pe numele meu! 

Cu gesturi largi m-a poftit să am răbdare, s-a dus să verifice în 
registru și în cele din urmă mi-a deschis și mi-a dat cheia. 

— 307, la primul etaj, a spus cu un puternic accent mexican. 

Am ajuns repede în camera scăldată într-o lumină violentă și 
rece pe care m-am grăbit s-o alung după ce am aprins veioza de pe 
noptieră. Pereţi portocalii din anii '70, podea maronie. Miros 
puternic de detergent venind din baie. 

Asta mi-a amintit o scenă din romanele mele: eroul, un artist 
milionar, acceptase să ajute poliția să rezolve o chestiune în care 
fusese implicat fără voia lui. Dar ancheta presupunea să 
călătorească și s-a trezit cazat de către poliție în hoteluri mizere, el 
care era obișnuit cu cele mai strălucitoare palate din lume. 

Am activat alarma de pe telefon și m-am descălțat, aruncându- 
mă îmbrăcat pe pat, gata să alunec în profunzimile abisale și 
misterioase ale sufletului meu. 


1 Vizualizare la distanță. (N.a.) 


— Cred că am o pistă! 

Glenn Jackson a tresărit și a ridicat ochii spre Robert Collins 
care tocmai intrase în trombă în birou, teribil de agitat. 

Noaptea fusese scurtă, soarele se strecura cu greu printre norii 
adunați deasupra sediului FBl-ului din Washington, iar Glenn, abia 
trezit, nu era pregătit pentru toată această tensiune încă de la 
primele ore ale dimineții. 

Collins s-a așezat pe birou în faţa lui și și-a încrucișat braţele. 

— Un firicel de aţă de care să tragem, a spus. Sperând să se deșire 
tot ghemul. 

— Nu te așeza acolo, Robert. Îți amintesc că ai rupt deja o masă ca 
asta. 

— Am găsit o legătură între cele două turnuri. 

Glenn a ridicat dintr-o sprânceană și s-a lăsat pe spate în 
fotoliu. 

— OK, atunci mişcă-ți fundul de-acolo și povestește-mi. 

Ca de obicei, Robert i-a ignorat cererea. Glenn se întreba adesea 
de ce i se impusese să lucreze cu un coleg care ţinea așa de puțin 
seama de părerile lui. 

— Cele două turnuri erau sediul unor bănci mari, al unor fonduri 
de investiții. Amândouă, mă-nţelegi. N-aș fi surprins să avem de-a 
face cu un revoluționar anticapitalist. Unul gata de orice ca să facă 
sistemul să se prăbușească. 

Pe chipul lui Glenn a apărut o grimasă. 

— Eu nu simt așa. 

— Nu ni se cere să simțim, ci să gândim. 

Rănit în amorul propriu, Glenn nu a răspuns și s-a străduit să 
respire adânc ca să se calmeze. Și-a strecurat mâna în punguta cu 
ursuleți de ciocolată cu bezea și și-a vârât unul în gură. Zahărul s-a 
topit, făcându-l imediat să se destindă. N-avea chef să lase stresul 
să-l cuprindă încă de dimineaţă. 

— Dacă ești convins, a spus, n-ai decât să pui să fie supravegheate 
toate băncile. 

— M-am gândit la asta, bineînţeles, dar există o mică problemă. 

— Care anume? 

— În țara asta, sunt atâtea bănci câte pizzerii în Italia. 

— Nasol. 


— Cam da. L-am sunat totuși pe Barry Kantor și i-am sugerat să 
lanseze măcar un apel la vigilență, dar a refuzat. 

— A, da? De ce? 

— A spus că nu trebuie să speriem lumea. Și mai ales pe 
comercianți, presupun... Nu ar fi bine să se prăbușească bursa cu 
opt luni înainte de prezidențiale. 

Lui Glenn nu-i plăcea deloc mediul fondurilor de investiții. Nu 
din rațiuni politice: era cu siguranță nevoie de aceste firme și 
existau destui oameni care lucrau în ele, ca peste tot. Dar drama pe 
care o trăise tatăl lui când Glenn era un puști îi lăsase un gust amar. 
Curajos și muncitor, acesta înființase o firmă de curățenie care se 
dezvoltase de-a lungul timpului până când ajunsese la peste optzeci 
de salariaţi. Dar băncile au refuzat să-i mai finanțeze ascensiunea și 
până la urmă a acceptat propunerea din partea unui mic fond de 
investiții gata să investească o anumită sumă: îl convinseseră că era 
mai bine pentru el să dețină 8% din viitorul gigant național al 
serviciilor de curățenie care va deveni decât 100% dintr-o mică 
firmă locală. Dar imediat ce contractul a fost semnat, bancherii l-au 
înlăturat pe fostul patron și au trecut ei la conducere, au 
restructurat firma cu pierderi și eșecuri, au adus-o în situația de 
oprire a plăţilor pentru a răscumpăra părțile fondatorului pe nimica 
toată, înainte de a relansa activitatea pentru ca în final să-i 
înzecească valoarea. Tatăl lui Glenn, deposedat de creaţia sa, a făcut 
o depresie și un ulcer stomacal, care, netratat, s-a transformat în 
cancer și l-a răpus. 

Micul Glenn nu a înțeles niciodată de ce poliția nu i-a închis 
pe oamenii aceia care îi furaseră firma tatălui său. A rămas astfel cu 
un profund sentiment de nedreptate, un dezgust puternic față de 
lumea afacerilor și și-a promis că, mai târziu, va deveni polițist și va 
face să fie respectate legile. 

— Ai auzit? a spus Glenn. 

— Ce? 

— Pârâitul? 

— Ce pârâit? 

— Biroul a scârțâit. 

— N-am auzit nimic. 

— Lemnul ţipă înainte să se crape. 

Robert a ridicat din umeri, dar s-a dat în sfârșit jos. 

— In afară de asta, a spus, le-am cerut inginerilor noștri să 
ancheteze difuzarea mesajului audio al incendiatorului în turnuri. 
Trebuie să fi lăsat o urmă când a spart sistemul informatic. E nevoie 
să fim pregătiți pentru data următoare: să analizăm accesul la 
informaţii în timp real când un turn este atacat, ca să reperăm 
adresa de IP a tipului încă de la transmiterea mesajului. Așa o să 


punem mâna pe el. 

— E posibil. Eu fac cercetări legate de partea cu muzica. 

— Muzica pe care o difuzează individul? 

— Da. Pun să fie interogaţi toți martorii, ca să încerc s-o identific. 

— Nu văd la ce folosește asta. 

— A fost descrisă ca fiind ciudată și demodată. Nu alegi 
întâmplător o asemenea muzică. Trebuie să existe un sens ascuns. 
Simt că trebuie să-l găsesc. 

Robert a făcut o grimasă prin care își arăta îndoiala și a dat să 
plece. 

— Să-ţi intre-n cap că suntem plătiți să gândim, nu să simțim. 


Vibraţiile nemiloase ale telefonului m-au trezit din somn cu 
violența unui temnicer care scoate un prizonier recalcitrant din 
celula lui ca să-l ducă la eșafod. 

Ora 6. 

Întuneric beznă. 

Am oprit alarma. Ecranul afișa un mesaj vocal primit de cu 
seară. Am vrut să-l opresc, dar am apăsat fără să vreau pe Ascultaţi. 

— Domnule Fisher, sunt Anthony Boozman, de la Media Training 
Institute. Vă sun deoarece trebuia să veniți la mine pentru fixarea 
unei date. Agentul dumneavoastră, Bill Crimson, m-a pus la curent 
în legătură cu urgenţa sesiunii de coaching, de aceea mă miră că nu 
am vești de la dumneavoastră. V-aș fi recunoscător dacă m-ați suna 
imediat ce primiți acest mesaj. 

Am aprins veioza de la căpătâiul patului, m-am dezbrăcat și m- 
am târât până în baie. Lumina m-a izbit atât de tare, că am stins-o 
imediat și am lăsat ușa deschisă, mulțumindu-mă cu lumina 
indirectă a veiozei de lângă pat. 

Apa caldă a dușului m-a înviorat încet-încet. 

M-am îmbrăcat în grabă și am coborât la recepție. L-am găsit în 
aceeași stare ca mai devreme pe paznicul de noapte, care m-a 
informat că micul dejun se servește începând de la 06:30. 

— Nu există nicio posibilitate să mănânc fără să aştept ora 
oficială? 

M-a condus la un distribuitor oribil de produse la doi dolari, 
învelite în celofan. Chipsuri cu gust de grătar; Pringles sour cream & 
onion; batoane de ciocolată groaznic de dulci. 

— Nu aveţi nici măcar o felie de pâine în bucătărie? 

— Totul va fi oferit începând cu ora 06:30, señor. 

M-am dat bătut. 

Am așteptat-o pe Anna în spatele ușii de sticlă de la parter. A 
venit la timp, cu farurile străpungând întunericul din parcarea 
motelului. 

Miroseau bine brioșele din mașina ei. Ă 

— Le-am reîncălzit acasă înainte să plec, mi-a spus. Imi 
închipuiam că la hotel nu există nimic de mâncare la ora asta. 

Câteva clipe mai târziu am pătruns în zona supravegheată și a 
parcat sub un sequoia în apropiere de laborator. Am ieșit în noapte; 


bruma groasă înghițea pădurea și învăluia clădirea mică într-un văl 
alb îmbibat de mirosul umed al copacilor. 

Cinci minute mai târziu, savuram brioșele calde în timp ce 
cafetiera împrăștia stropi mici de cafea fierbinte ce parfumau 
încăperea. 

— Întrebări în legătură cu ziua de ieri? m-a întrebat Anna 
Saunders cu gura plină. 

Întrebări, nu prea. Îndoieli, mai degrabă. 

— Cred că putem să mergem mai departe. 

Anna s-a ridicat să toarne cafea în căni. 

— Începând de acum, vom trece la fapte. Veţi descoperi metoda 
punând-o în practică. 

— Foarte bine, am spus resimțind în mod ciudat o urmă de 
agitaţie. 

— Ieri, am văzut că în faza 1 vă concentrați atenția pe țintă 
lăsându-vă mâinile să deseneze liber și să producă astfel ceea ce 
numim o ideogramă, care ne va dezvălui niște prime informaţii 
elementare despre natura țintei. Această fază va putea deci să 
permită breșa, ceea ce ne va da voie să trecem la faza 2, în care veți 
aduna elemente senzoriale despre ţintă. 

— Dacă reușesc, am adăugat eu. 

Ea mi-a ignorat remarca și a continuat. 

— Breșa se va accentua și mai mult în faza 3, când veţi fi capabil 
să faceți câteva schițe despre ținta pe care veţi începe s-o situați în 
spațiu. A priori, în acest stadiu ar trebui să putem aduna destule 
informaţii pentru a ajuta FBl-ul să localizeze turnul vizat în prezent 
de către incendiator, fără să fie nevoie să mergem mai departe. 

— Dar putem să mergem mai departe? 

— Metoda continuă cu alte faze, într-adevăr. De fapt, trebuie să 
putem să adunăm toate informaţiile existente. În practică, cu cât 
avansăm mai mult în privința lucrurilor abstracte, cu atât este mai 
greu. 

— Bun. 

— V-aţi terminat cafeaua? Începem? 

— Da, sunt gata. 

S-a ridicat dintr-o mișcare. 

— Vă veţi antrena mai întâi în privința descrierii unui loc pe care 
îl voi alege eu. 

A scotocit într-un sertar, apoi s-a întors cu un plic în mână. 

— Am pus în acest plic fotografia unui loc pe care va trebui să-l 
descrieți. 

L-a lăsat în mijlocul mesei, în fața mea. 

Am încercat să-mi fixez privirea, fără să pot să mă detașez. 

Și brusc mi-am dat seama de absurditatea situaţiei. 


În plicul acela era ascunsă fotografia unui loc pe care mi se 
cerea să-l descriu. 

Era aiurea. Absolut imposibil. 

— Nu sunt ghicitor. Nimeni nu-i în stare să ghicească ce este în 
acest plic. 

— Nu este vorba în niciun caz de ghicit, ci de conectarea cu acel 
loc. 

În clipa aceea, zgomotul ușii m-a făcut să tresar. Jackson și 
Collins au intrat în încăpere. 

Numai ei mai lipseau. 

Anna le-a făcut semn să se așeze în tăcere într-un colț. 

A pus un teanc de foi albe în fața mea și mi-a dat un creion 
negru. 

— Urmaţi metoda pe care v-am arătat-o pas cu pas. Vă previn, 
este foarte structurată și e foarte important să se respecte această 
structură. A fost nevoie de ani ca să fie pusă la punct și niciun 
detaliu nu se află acolo din întâmplare. 

Mi-a explicat că fiecare dintre paginile pe care le voi folosi va fi 
împărțită în trei coloane. Doar cea din mijloc va cuprinde 
informațiile intuitive adunate. Celelalte vor folosi la notarea 
diferitelor perturbări care pot să apară în mintea mea. Și mai mult, 
totul va fi codificat; ea mă va ghida după caz. 

— Începeţi prin a scrie în dreapta sus numele dumneavoastră, 
locul și data de azi și ora începerii. Este pentru arhivare, dar vă 
poate ajuta și să vă focalizați gândurile asupra momentului prezent. 

M-am conformat. 

— Acum, notați în coloana din stânga tot ce vă preocupă în 
această clipă. 

— Ce mă preocupă? 

— Da, tot ce resimţiți ca pe o stânjeneală, fizică și psihică. În 
Remote Viewing numim asta „perturbări profunde“. Notându-le, vă 
eliberați mintea de ele. 

Am luat creionul și am notat. 


Mi-e puțin cald 
Claustrofob în încăperea asta fără ferestre 
Prezența lui Collins și Jackson 
Mare îndoială în ce privește existența intuitiei 
Furie că-mi pierd timpul 
Teamă Că nu reușesc 


— Foarte bine, a spus ea. Acum, am să vă dau o serie de cifre, un 
soi de cooordonate pe care tocmai le-am atribuit locului-ţintă. 
— Coordonate pe care tocmai le-aţi atribuit? 


— Da. 

— Cum aţi făcut să atribuiți coordonate locului? 

— Rostesc cifrele care îmi vin în minte. 

— Dar dacă scoateţi aceste coordonate din pălărie, înseamnă că 
nu au legătură cu nimic. N-au nicio valoare. Vreau să spun că dacă 
ele nu corespund unor lucruri reale, precum latitudinea sau 
longitudinea, nu se leagă... de nimic? 

— Atribui o serie de cifre care îmi trec prin minte, cu scopul de a 
materializa acest loc în conștiința dumneavoastră. 

— Bun. 

— Le veți nota repetându-le cu voce tare și concentrându-vă pe 
locul care trebuie descoperit. 

— Cum pot să mă concentrez asupra unui loc pe care nu-l știu? 

— Este de ajuns să vă spuneți că vă conectaţi cu acel loc și să vă 
proiectați conștiința într-acolo. 

Total neclar... 

— Dacă nu credeți în asta, a spus ea văzându-mi expresia de 
îndoială, atunci prefaceți-vă că aţi crede: jucaţi jocul ca și cum ar fi 
posibil. Este singurul efort pe care vi-l cer. 

— OK. 

— Așadar, vă voi da coordonatele și le veți repeta cu voce tare 
scriindu-le în același timp pe hârtie și concentrându-vă asupra 
locului, fără să ridicați vârful creionului, vă lăsați mâna să schițeze 
fără să vă gândiţi la asta, chiar fără să priviți. Sunteţi gata? 
Incepem? 

— OK. 

— 2, 0, 2, 0, 0,9, 1,6,3,5,8. 

Am repetat și am scris conștiincios fiecare cifră, închipuindu- 
mă conectat cu locul desemnat astfel, apoi mi-am lăsat mâna să 
alunece la întâmplare pe hârtie. 

Asta abia dacă mi-a luat trei secunde. Desenul meu nu 
semăna... cu nimic. Mai ales nu cu un loc. 


Zoioos téri 


— Foarte bine, a spus Anna. Acum, îl vom analiza. 
M-am întrebat cum naiba puteam să analizăm mâzgălelile alea 
fără noimă. 
— Vom segmenta ideograma pentru a separa diferitele scheme pe 
care le putem distinge, a spus. 
Şi a tras două linii scurte care au tăiat linia mea continuă în trei 
segmente pe care le-a numerotat. 
— Uitaţi, a spus, acest prim segment este alcătuit dintr-o linie 
curbă, foarte rotunjită. 
— Da. 


— Aceasta corespunde prezenței elementelor naturale ale locului, 
pe scurt, peisajului. 

— Dacă spuneți dumneavoastră... 

— În al doilea segment, linia dumneavoastră este întreruptă, are 
unghiuri pronunțate. Este semnul unei construcții omenești. 


— A, bun. 
— Și aceasta, a treia este sinusoidală, ca și cum aţi fi desenat un 
val. Asta denotă prezenţa apei în acel loc. 


Am rămas fără cuvinte. 
— Mă urmăriți? a întrebat Anna. 
Am respirat adânc. 

— leri mi-aţi spus că o informaţie despre ţintă, apărută în 
subconștient, se manifestă sub forma unor micromișcări ale 
corpului. Să zicem că așa este. Mișcări ale mâinii, de ce nu. Dar că 
aceste micromișcări ne și oferă informații tocmai despre cutare sau 
cutare componentă a naturii țintei, ideea asta este totuși un pic 
cam trasă de păr, nu? 

— A fost nevoie de ani de cercetare pentru a le decoda și a se face 
legătura între forma ideogramelor produse de aceste micromișcări 
și caracteristicile locurilor. 

— Și funcționează? 

A încuviințat dând din cap. 


— Să continuăm fără să pierdem timpul, căci în faza 1 breșa este 
îngustă și informaţiile care apar în conștiință sunt efemere: ele apar 
și dispar aproape imediat. Acum am să vă cer să identificați 
senzațiile pe care le aveți când vedeţi fiecare segment al 
ideogramei. Ca să vă fie mai ușor, veți bate ușor cu vârful 
creionului în diferite locuri de-a lungul liniei trasate și le veți nota 
pe măsură ce le percepeți. 

Am lovit așadar pe linia din primul segment, ca și cum aș fi 
vrut să suprapun o linie punctată peste linia continuă. 

— Este... dur. Și nu văd cum ar putea fi altfel: foaia este așezată pe 
o masă tare, vedeți? 

— Foarte bine, notați în coloana din mijloc, a spus Anna 
ignorându-mi sarcasmul. 

M-am supus. 


Dur 


— Și acum, faceţi la fel în diferite locuri ale liniei. 

— Dar asta nu are cum să se schimbe. Lovesc o foaie de hârtie 
așezată orizontal pe o masă perfect plană: normal că o să am 
aceeași senzaţie în orice loc de pe foaie! 

— În plan pur fizic, da, dar amintiți-vă că, făcând asta, vă 
deschideţi către țintă, vă conectaţi cu ea și micromișcările corpului 
dumneavoastră vă permit să-i veniți în întâmpinare, să intrați în 
contact cu senzațiile pe care vi le poate oferi. 

Dacă nu m-aș fi aflat într-o bază oficială a Armatei Statelor 
Unite, cu doi agenţi FBI lângă mine, aș fi fugit cât m-ar fi ţinut 
picioarele de ceea ce mi s-ar fi părut o sectă de nebuni mai mari 
decât cei închiși între pereții izolați de la Pilgrim Psychiatric Center 
din Long Island. 

— Haideţi, încetați să vă mai puneţi întrebări și experimentați. 

Am luat creionul și am lovit cum mi se ceruse în alt loc al 
curbei și am avut o îndoială. Am mutat creionul pe un alt segment 
şi... 

— E o nebunie! 

— Notați ce simțiți și în ordine. 

Era neașteptat, dar aș fi putut să jur că forța varia de la un 
punct la altul. Am lovit cu același vârf al aceluiași creion în diferite 
puncte de pe aceeași hârtie pe aceeași afurisită de masă perfect 
plană, dar senzațiile mele variau. Nu mult, dar variau totuși, fără 
nicio îndoială. 


Rezistent dar elastic 
Sponsios 


Anna m-a invitat să procedez la fel cu fiecare segment de 
ideogramă, apoi am trecut mai departe. 

— Acum, că breșa s-a mărit, trecem la faza 2: aceasta constă în a 
rămâne conectat cu ţinta și a nota pe coloana din mijloc toate 
adjectivele care descriu senzațiile pe care le percepeți. Întrebați-vă 
în permanență „Cum este?“ și notați absolut tot ce vă vine în 
minte, cât mai repede posibil. 

Primul lucru care mi-a venit în minte a fost: „Este mare“ și m- 
am grăbit să-l notez. 


Mare 


— Cred că văd culori, dar nu am cum să știu dacă asta are legătură 
cu ținta sau le inventez eu. 

— Nu vă mai puneţi întrebări. Lăsaţi deoparte rațiunea și notați 
tot ce vă vine, fără să vă întrebaţi de unde vine. 

— OK. 


Cum este? 
Mare 
Verde 
LuUminos 


Au început să vină senzaţii în valuri. Am căpătat încredere. 


Însorit 
Galben 
Bej 
Verde 
Stufos 
Albastru 
Plutitor 


Deodată, mi-a apărut clar o imagine. 

— Văd o insulă! O insulă tropicală scăldată de soare, înconjurată 
de plaje cu cocotieri. Este foarte precis! Am imaginea în fața 
ochilor! 

Fram entuziasmat, mă simțeam euforic. 

— În stadiul acesta, a spus Anna, nu puteți să aveți imagini atât 
de precise. Este doar o construcție mentală, o interpretare pe care 
creierul dumneavoastră o face despre elementele senzoriale pe care 
le percepeți. 

— Sunteţi sigură? Văd foarte clar această insulă. E ciudat, dar sunt 
sigur că acolo se află ținta... 


— Notaţi în coloana din dreapta. 
Am făcut-o fără tragere de inimă. 


Interpretare: insulă tropicală 


— Acum, a spus ea, mișcați mâna făcând-o să alunece pe foaia de 
hârtie pentru a șterge această imagine, ca s-o alungați în mod 
simbolic din mintea dumneavoastră. 

M-am conformat. 

— Reluaţi, m-a îndemnat ea. Și întrebați-vă fără încetare: „Cum 

este?“ 
Cum este? 
Am simțit o adiere. 


Vântos 
RăCOros 
Tremurător 
Gri 
Albastru viu 
Rece 
Vertical 
Stâncos 
Mare 
Amețitor 


— Văd ce este... Am imaginea distinctă a unui vârf de munte 
înalt, încununat de o stâncă gri-verde foarte înclinată, foarte 
abruptă, care se înalță către un cer albastru. 

— Notaţi interpretarea în coloana din dreapta. 

— Dar îl văd clar! 

— Este o construcție mentală. Notaţi-o și alungați-o din gând. 

Am ascultat și am reluat. 

Cum este? 

Câteva secunde nimic, apoi imaginea vârfului stâncos a 
revenit. 

— Am alungat-o, dar revine. 

— Notaţi din nou. 

Am făcut întocmai și am măturat încă o dată cu mâna pe 
hârtie. 
Cum este? 


Granulos 
Solid 
Gri 


Ierbos 
Umed 
— Am impresia că senzațiile care îmi vin acum nu sunt intuiții, ci 
chiar descrieri ale ultimei imagini pe care am văzut-o. 
— Încetaţi să vă mai puneţi toate aceste întrebări! Deconectaţi-vă 
mentalul și mărginiți-vă să simțiţi și să notați. 
Am reluat: 


Apos 
Profund 
Calm 
Dens 
Surd 
Albastru 
Gri 


— Văd un acvariu uriaș cu un rechin cenușiu. 

— Interpretare. 

Am notat fără să insist, înainte să reiau. Am produs astfel vreo 
cincizeci de adjective apoi, după un moment, m-am blocat. 
Impresiile și senzațiile se repetau, nu apărea nimic nou. 

— Recitiți toate notele din fazele 1 și 2, vedeţi ce revine frecvent, 
ce tinde să se repete, sinonimele, apoi scrieți un rezumat prin care 
descrieți locul perceput. Dar atenţie, pe viitor acest rezumat va 
reprezenta mărturia dumneavoastră, așa că nu uitaţi nimic, dar nici 
nu adăugați nimic, rămâneți fidel față de ceea ce ați perceput și ați 
notat. 

Nu m-am grăbit, mi-am recitit notițele, apoi am scris: 


În locul acela văd o construcție făcută de mâna omului şi 
remarc prezența apei. Există gri, albastru, bej, galben, este foarte 
însorit, mare, stâncos și vertical. 


— Aţi terminat? m-a întrebat Anna. 
— Cred că da. 
— OK, foarte bine, acum notați pe hârtie ora încheierii. 
Prima mea ședință se terminase, durase aproape 45 de minute 
și nu știam ce să cred despre ea. 
— Vă las să deschideţi plicul? a spus Anna. 
Privirea ei era complet impasibilă. Cunoștea locul, știa dacă 
reușisem sau eșuasem, dar nu se putea citi nimic pe faţa ei. 
— OK. 
Jackson și Collins nu mă scăpau din ochi. Se putea simți 
încordarea din atmosferă. Fiecare știa că totul se juca în acea clipă. 


Într-o secundă, aveau să afle dacă puteau sau nu să conteze pe 
mine. 

Am luat plicul cu degete febrile, l-am deschis și... a apărut o 
fotografie cu Statuia Libertăţii în ploaie. 

Ce dezamăgire! 

Nu se potrivea cu nimic din ceea ce putusem să vizualizez. 
Statuia din bronz verde trona pe soclul ei din granit roz înconjurat 
de iarbă, cu copaci în apropiere și marea întunecată de jur 
împrejur. 

— Am dat greș, îmi pare rău. 

Glenn Jackson părea la fel de împietrit ca o Statuie a Libertății 
cu o expresie mâhnită și brațul căzut. 

Simțeam un amestec de frustrare, umilință și furie pentru că 
mă implicasem într-un experiment în care nu crezusem niciodată. 

— Aşteptaţi, a spus Anna, recitiți rezumatul cu voce tare. 

— La ce bun? 

— Recitiţi-l. 

N-am putut să nu oftez când am luat foaia de hârtie în mână ca 
să citesc cu o voce lipsită de intonație: 

— Locul este constituit dintr-o construcție omenească și un 
element de peisaj. Există gri, albastru, bej, galben, este foarte 
însorit, mare, stâncos și vertical. 

— Sunteţi dur cu dumneavoastră, mi-a spus Anna. Dimpotrivă, 
rezumatul descrie destul de bine locul-țintă. 

Robert Collins a scuturat din cap și și-a dres glasul. 

— Descrierea domnului Fisher se potrivește destul de bine.... cu 
80% dintre construcții, a spus el pe un ton sarcastic. 

Anna l-a fulgerat cu privirea, făcându-l să tacă. 

Glenn Jackson și-a vârât mâna în buzunar și a scos un ursuleţ 
pe care l-a dus la gură. 

— Robert Collins are dreptate, am spus. Și pe deasupra, am văzut 
soare puternic, pe când în fotografie plouă cu găleata. 

Ori metoda era o scorneală, ori eu nu eram bun de nimic. În 
ambele cazuri, nu aveam ce face acolo, îmi pierdeam timpul. 

Anna s-a întors spre Jackson. 

— Spuneţi-mi cum e vremea în acest moment în New York, vă 
rog. 

El și-a scos telefonul mobil și a început să tasteze. 

— E o vreme foarte frumoasă, a spus după câteva secunde. 

Collins a ridicat din sprâncene. 

— Vă reamintesc, mi s-a adresat Anna, că nu erați conectat cu 
fotografia, ci cu locul pe care ea îl reprezintă. În momentul acesta, 
Statuia Libertății este scăldată în soare. 

Tăcerea a pus stăpânire pe încăpere, ca și cum fiecare ar fi avut 


nevoie de timp ca să înțeleagă ceea ce tocmai se spusese. 

M-a cuprins amețeala la ideea că aș fi putut să mă conectez cu 
locul-țintă în timp real. 

N-aș fi știut să explic de ce, dar să fiu în măsură să ghicesc ce 
era imprimat pe hârtia fotografică dintr-un plic așezat în fața mea 
mi se părea aproape mai rațional decât să pot să intru în contact 
direct cu un loc situat la trei sute de kilometri. 

M-am uitat la Anna, tulburat, preț de câteva secunde. 

Apoi mi-am venit în fire. 

— Asta nu dovedește nimic, am spus, nu putem să ţinem cont de 
acest lucru: suntem la sfârșitul lui martie, la New York o zi din două 
este frumoasă. E doar o întâmplare. 

— E clar, a adăugat Collins. 

Am fost tentat să protestez, dar trebuia să recunosc adevărul. 

— Am dat greș, am spus punând creionul pe masă. Însă cred că 
m-ați și ajutat: de fapt, dumneavoastră nu erați neutră. Cunoșteaţi 
locul, pentru că îl aleseserăți și, dacă aţi respins viziunile pe care le- 
am avut în timpul ședinței, este pentru că erați în măsură să știți că 
sunt false. Mă întreb cum aţi fi reacționat dacă s-ar fi dovedit 
exacte. 

Anna a părut jignită de remarca mea și mi-am dat seama că, 
fără să vreau, tocmai o acuzasem de rea credinţă. 

— În timpul experimentelor științifice pe care le facem, a început 
ea să-mi explice, lucrăm întotdeauna de două ori la risc: ghidul nu 
cunoaște ținta mai mult decât cel care aplică metoda intuitivă. Dar 
acum, dată fiind urgenţa situației și faptul că trebuie să vă 
instruiesc, nu puteam să procedez așa. 

Am încuviințat din cap, dornic să mă fac iertat. 

S-a lăsat o tăcere stânjenitoare. 

— Îmi permit să amintesc că în problema care ne interesează, a 
spus deodată Collins, ar fi fost nevoie să se capteze informații 
suficient de precise ca să putem apoi să identificăm un turn printre 
miile de turnuri din toată țara. 

Avea dreptate și toată lumea era conștientă de asta. N-aveam 
nicio șansă să reușesc. 

Anna a recunoscut în cele din urmă, implicit, eșecul meu. 

— Cred că gândiţi prea mult, a spus ea. Rațiunea dumneavoastră 
încearcă să preia controlul, vă puneţi o mulțime de întrebări, vă 
întrebaţi dacă procedați cum trebuie și mai ales, mai ales, 
interpretați. Nu trebuie să gândiţi, ci doar să percepeţi ceea ce este. 
Să percepeți și să notaţi, doar atât. V-am prevenit ieri: interpretarea 
este cel mai mare dușman al intuiției. Intuiţia vă eliberează de 
informaţii senzoriale brute. Trebuie doar să le captați, să le primiți 
și să notaţi fără să căutați să le decodificați, fără să încercați să 


identificați lucrurile și nici să le dați un sens. Le veți analiza după 
aceea. Pe moment, trebuie doar să primiți ceea ce vine, fiind cât 
mai neutru posibil. 

Poate că avea dreptate, gândeam cu siguranță prea mult. 

— Nu este ușor, pentru că am fost condiționat astfel. Toată 
copilăria mea, părinţii și profesorii nu încetau să-mi repete că 
trebuie să gândesc înainte să vorbesc, să gândesc înainte să aleg, să 
gândesc înainte să acționez. 

A dat din cap cu un aer înțelegător. 

— In intuiție, este exact invers. 

Și a adăugat: 
— Nu vi se cere să gândiţi, ci să simțiți. 


O oră mai târziu 
Sediul FBI, Washington, DC 


Glenn abia ieșise din lift la etajul al cincilea când a auzit 
soneria telefonului din biroul său, aflat în celălalt capăt al 
culoarului. A avut imediat un soi de premoniție. 

Este important. 

A grăbit pasul, a intrat în birou și a răspuns. 

— Glenn, sunt Sarah de la centrala 48. Am un apel de la un 
bărbat care spune că a recunoscut muzica difuzată în turnul din 
Chicago. Îţi fac legătura? 

— Da! 

Câteva clipe de așteptare, cu o melodie în fundal. 

— Alo? 

— Bună ziua, domnule. 

— Ştiţi, este în legătură cu apelul către martori; l-am auzit azi- 
dimineaţă la radio, a spus bărbatul, cu accentul unuia din Vestul 
Mijlociu care îndepărtează coarnele bizonilor. De fapt, sunt curier, 
eram în holul turnului când s-a auzit mesajul de evacuare. Am 
șters-o repede, dar am auzit totuși muzica. De fapt, muzica a fost 
înainte de mesaj. Da, așa este, chiar înainte. Și eu am recunoscut-o. 

— Ce era? 

— Păi, știți, n-am cum s-o uit pentru că aveam opt ani când am 
auzit-o prima oară. Și n-am cum s-o uit pentru că era ziua în care 
îmi murise câinele. Eram groaznic de trist atunci, îmi amintesc... 

— Dar ce muzică era? 

— Era muzica de generic. Tocmai mă uitasem la un film și în film 
era un câine care moare. De fapt, era un câine-lup, dar inevitabil 
am plâns pentru că tocmai îl pierdusem pe-al meu. Era sfârșitul 
filmului și muzica aceea tristă m-a marcat pentru totdeauna. 

— Și cum se numea filmul? 

— Păi, de fapt era mai curând un serial decât un film, mă rog, nu 
un serial cum sunt acum, cu multe episoade, ci un film cu va urma, 
în fine, nu mai știu exact. Au trecut totuși treizeci sau patruzeci de 
ani, înțelegeți. Mda, mai degrabă patruzeci, dat fiind că am aproape 
patruzeci și șase și... 


— Vă amintiți numele filmului sau al serialului? 

— Păi, da, de fapt, aș fi uitat totul dacă nu mi-ar fi murit câinele 
în aceeași zi, vedeți... 

— Și cum se numea filmul? 

— Păi, era un film de Jack London, adică nu știu dacă era filmul 
lui sau dacă el scrisese cartea, nu știi niciodată. 

— Titlul? 

— Chemarea străbunilor. 

Glenn a închis telefonul și s-a lăsat să cadă încet pe speteaza 
fotoliului. 

Era revoltat de ideea că acele fapte odioase puteau fi opera unui 
ecologist. De ce trebuie ca un nebun să arunce în aer cauzele 
nobile? 

Chemarea străbunilor... În același timp, ce legătură putea să 
existe între ecologie și incedierea unor turnuri de birouri în care își 
aveau sediul niște bănci? O bancă nu poluează. Dacă incendiatorul 
ar fi fost cu adevărat un ecologist, atunci Robert Collins trebuie să 
fi omis ceva. Probabil că aceste turnuri erau sediul multor firme, 
trebuie să fi fost printre ele una petrolieră sau un mare poluator. 

Glenn a luat o ţigară din pachetul de pe birou, a dus-o la gură 
fără s-o aprindă și a privit pe geam lungul șir de clădiri, la câțiva 
pași de Casa Albă. 

Trebuia acționat rapid. 

Dar Timothy Fisher părea incapabil să fie de ajutor. În privința 
asta, lucrurile stăteau prost. 

A luat telefonul și l-a sunat pe colegul care superviza 
operațiunea de curăţare a turnului din Chicago. 

— N-a apărut nimic nou? l-a întrebat el. 
— Încă nu, i-a răspuns acesta. 

N-a avut mai mult succes nici cu cel care se ocupa de turnul 
din Baltimore. 

Glenn a oftat, apoi l-a sunat pe Robert Collins. 

— Mâncăm împreună? 
— Da. 

— Ne întâlnim jos. 

— În cinci minute. 

— Bine. 

Glenn a închis telefonul, a ezitat o clipă, apoi a tastat 
„Chemarea străbunilor“ și a început să caute pe internet. 

Erau zeci de referințe despre film, dar despre versiunea din 
2020 cu Harrison Ford. Cu greu a găsit alta, din 1935, cu Clark 
Gable, apoi una din 1972, cu Charlton Heston. Asta e cea bună, și-a 
spus. 

A pornit filmul și a dat volumul mai tare. Muzica a umplut 


biroul. 

Demodată și ciudată, spusese un alt martor. Bine zis. 

Două minute mai târziu, Glenn își fuma ţigara pe trotuarul de 
pe Pennsylvania Avenue când Robert i s-a alăturat. 

— Unde vrei să mâncăm? a întrebat Glenn. 

— Undeva aproape, o friptură cu salată. 

— Acolo, în colț? 

— Da, chiar acolo. 

Au traversat Strada 10 și Glenn și-a aruncat ţigara într-un canal 
de scurgere înainte să intre în restaurant. 

Și-au umplut farfuriile la salad bar și s-au așezat la o masă 
retrasă. Era încă devreme, dar curând restaurantul avea să fie plin 
până la refuz. 

— Am făcut progrese, a spus Glenn. 

Robert l-a privit chiorâș și Glenn a fost surprins să vadă o urmă 
de dezamăgire pe chipul colegului său. Un pic de invidie, poate? 
Cazul avea o miză atât de mare, încât dacă îl rezolvau, cu siguranță 
aveau să fie recompensaţi. Poate chiar avansați. Faptul că erau în 
legătură directă cu Casa Albă întărea această probabilitate. Robert 
era ambițios. Corect, într-adevăr, dar ambițios. 

— Am identificat muzica, a spus Glenn. 

Robert a părut ușurat. Și-a înfipt furculița în friptura uriașă și a 
tăiat o bucată mare pe care a băgat-o în gură. 

— Așadar? a spus pe un ton zeflemitor. Omul nostru are gusturi 
muzicale atât de ciudate încât o să-l identificăm după asta? 

— E vorba despre Chemarea străbunilor. Era pe genericul unui film 
din anii '70, după un roman de Jack London. 

Robert s-a încruntat. 

— În niciun caz să nu-i spui lui Timothy Fisher, a zis el. 

— De ce? 

— N-are rost să riscăm să trezim în el simpatii față de incendiator. 

— De ce spui asta? 

— Îţi amintesc că tipul este ecologist, după puținele lucruri pe 
care le știm despre el. 

— A, da, îmi scăpase detaliul ăsta. 

— În fine... în mintea lui. În practică, rămâne de văzut, a spus 
rânjind. Sunt atâția oameni care își spun ecologiști, dar poluează la 
fel ca și ceilalți.... 

A luat o furculiță plină de salată și sosul i-a curs pe cravată. 

Și-a dat seama și și-a vârât un șervețţel din hârtie sub gulerul 
uzat. 

Dacă Robert urmărește o promovare, și-a spus Glenn, ar face bine 
să înceapă prin a-și schimba ținuta. Nu fusese niciodată punctul lui 
forte, dar după divorț, se delăsase de-a dreptul; era un cerc vicios. 


Când te uitai la el, îți venea greu să crezi că are o poziţie înaltă în 
cadrul secției. 
—  Uită-te la tine, a spus Robert zâmbind, și tu ești un pic 
ecologist, nu? 
— Păi... mai degrabă, da. 
— Ei bine, mucul de țigară din gura de canal de adineauri 
înseamnă cinci sute de litri de apă poluată. 
— Poate nu chiar atât... 
— Am citit despre asta săptămâna trecută. 
Glenn a luat o înghițitură de bere. 
— Tim Fisher va afla repede, din cauza muzicii ăleia ciudate. 
— De ce? 
— Am vorbit cu martorul la telefon. O gură-spartă. Sunt multe 
șanse să se răspândească în presă. 
Robert a ridicat din umeri. 
— Fisher are alte lucruri de făcut în momentul ăsta decât să se 
uite la televizor. 


Am ieșit în parcul din fața laboratorului. Aveam nevoie să 
respir aer curat, să fac câțiva pași, singur pe sub copaci, să-mi 
dezmorțesc picioarele. Încăperea aceea fără ferestre era îngrozitor 
de sufocantă. Și, ca și cum n-ar fi fost destul, aceste tentative de a 
avea acces la intuiție erau greu de suportat. Te secau de energie și te 
lăsau lat. 

Parcul era încă învăluit în brumă și lumina slabă a soarelui se 
străduia să străpungă prin aburul alb care pusese stăpânire pe 
natură. 

Nu părea să existe o potecă marcată, dar buruienile de sub 
copaci erau curățate, așa că m-am aventurat în pădurice, savurând 
fiecare gură de aer cu miros de licheni, de mușchi și de pădure 
umedă. Faptul că primăvara întârzia să vină nu împiedica tinerele 
mlădițe să-și ițească nasul ici și colo, verdele lor suav apărând prin 
oceanul întunecat de frunze moarte care foșneau sub pașii mei. 

A doua ședință de Remote Viewing mă dezamăgise la fel de mult 
ca prima. Aceeași problemă, după spusele Annei: interpretarea. 
Câtă vreme forme, culori, sunete și senzații îmi apăreau în minte, 
creierul meu nu se putea împiedica să le pună cap la cap pentru a 
crea din toate imagini mentale realiste și convingătoare. Era 
agasant, oripilant chiar și începeam să-mi dau seama că 
interpretarea este în firea omului. Nu putem să nu interpretăm tot 
ceea ce vedem: cuvintele celorlalți, expresiile feței, privirile, 
tonalitatea vocii, tot ceea ce percepem este imediat decodat, 


revizuit, comparat și deci interpretat, ceea ce ne ajută să dăm un 
sens situațiilor. Dar câte erori decurg din asta? In ce proporție avem 
dreptate sau greșim? De fapt, omul are atâta nevoie de sens, încât 
inventează ceea ce îi scapă înţelegerii, chiar dacă își imaginează 
informaţiile lipsă și este complet pe lângă adevăr, fiind totodată 
sincer convins că a înțeles tot. 

O veveriță s-a cățărat pe trunchiul unui sequoia cu viteza 
fulgerului. O deranjasem și voia să se pună la adăpost. 

Dar drace... ce știam eu despre asta, la urma urmei? Singura 
certitudine era că se cățărase pe trunchi, restul nu era decât 
interpretare! 

Mi-a revenit în minte ceea ce trăisem în acele douăzeci și patru 
de ore. Bătrânul care îmi schimbase cauciucul de la mașină... 
Fusesem convins că urmărea o recompensă. Tânăra de la 
restaurant? Voia autograful meu! Aș fi putut să parcurg calendarul 
săptămână după săptămână, aș fi găsit în fiecare zi o căruță de 
interpretări de tot felul, fără a le pune la socoteală pe toate cele 
despre care nu știam ce reprezintă. 

Anna a ieșit și ea din laborator. Am văzut-o de departe făcând 
câțiva pași afară, cu telefonul la ureche. Trebuia să mă întorc, în 
curând aveam să o luăm de la capăt. 

Am tras adânc aer în piept ca să-mi umplu plămânii cu 
oxigenul din pădure înainte să mă întorc în spațiul izolat al 
laboratorului, apoi m-am dus la Anna. 

A terminat convorbirea și am văzut-o închizându-și telefonul. 
Ca de fiecare dată. Nu-l punea niciodată pe modul silențios sau pe 
modul avion, nu, îl închidea. De ce naiba se străduia atât? Nu 
voiam să interpretez nimic, dar mi-ar fi plăcut să știu care era 
motivul acestui obicei ciudat... 

Un cer întunecat, brăzdat de nori mari și negri. 

Spaţiul vast al unei clădiri și mai departe, o esplanadă cu iarbă 
perfect întreținută și câțiva copaci. 

Era sfârșitul zilei de lucru și angajaţii ieșeau din birou rând pe 
rând ca să se ducă acasă. 

În faţa esplanadei, câteva mașini parcate oblic. Printre ele, o 
furgonetă neagră cu geamuri mate. 

Bărbatul dinăuntru purta o salopetă de lucru, ochelari bej cu 
lentile fumurii și o șapcă închisă la culoare al cărei bor lat îi 
ascundea partea de sus a feței. Părul îi era strâns într-o coadă de cal, 
iar mâinile acoperite de mănuși din piele de culoare închisă. 

Nu-și lua ochii de la intrarea în clădire și privea atent fiecare 
angajat care ieșea. 

Locul din stânga furgonetei era ocupat de o motocicletă. 
Motociclistul, purtând o cască cu vizieră, urmărea indicațiile: cu un 
genunchi la pământ se făcea că-și repară vehiculul și era pregătit să 
acționeze imediat ce se dădea ordinul. 

În furgonetă, bărbatul aștepta, concentrat și impasibil. 

Pe genunchi, copia tipărită a unei pagini web: organigrama 
firmei, cu lista însoţită de fotografii a celor din conducere. 

Era timpul să acționeze. 

O femeie solidă a ieșit din clădire și s-a îndreptat spre ei, 
ducând în braţe o cutie mare de carton. Bărbatul nu s-a clintit. 

Femeia s-a strecurat printre furgonetă și mașina parcată în 
dreapta și cartonul a atins în trecere caroseria camionetei. Bărbatul 
n-a reacționat. Ea a deschis portiera din stânga spate a mașinii și s-a 
aplecat înăuntru ca să lase cutia. Când s-a dat înapoi, a împins cu 
fundul portiera, care a lovit destul de tare aripa furgonetei. 

— Rahat! a spus ridicându-se. 
Apoi, cu capul plecat, s-a uitat discret în jur, ca și cum ar fi vrut 


v . 


să-și dea seama dacă fusese văzută. 

În spatele geamurilor mate, bărbatul a rămas complet nemișcat. 
A continuat să observe cu atenţie intrarea în clădire. 

Femeia a urcat în mașină, a demarat și a luat-o repede din loc. 

Au trecut câteva clipe, apoi un tip chel și înalt a ieșit din 
clădire, în același timp cu alte trei persoane. Mergea uitându-se la 


ecranul telefonului, la fel ca jumătate dintre angajaţii de dinaintea 


lui. 

În furgonetă, bărbatul a aruncat o ultimă privire pe fotografia 
din lista personalului. Era într-adevăr bărbatul prezentat drept 
director al serviciului tehnic, un anume Dick Merkley. A lăsat 
geamul în jos. 

— El este, a spus. Chelul cel înalt. E rândul tău să acționezi. 

Motociclistul a părut să ezite. 

— E riscant, a spus, e cam multă lume... Și toate astea pentru 
două sute de dolari. 

Bărbatul și-a dat jos ochelarii cu un gest calm și l-a țintuit cu o 
privire pătrunzătoare și fără drept de apel. 

— OK..., a spus motociclistul. Bine. 

A pornit motocicleta cu o apăsare puternică pe pedală, apoi și-a 
îndreptat bolidul spre chelul care se îndepărta. 

Totul s-a derulat cu viteza fulgerului. Ajuns în dreptul lui, i-a 
smuls telefonul din mână și a accelerat. 

— Hei, tu! 

Chelul a ridicat brațele strigând. 

Puțin mai departe, un tip solid asistase la scenă. S-a postat în 
mijlocul drumului ca să blocheze trecerea motocicletei, ușor ridicat 
pe vârfuri, cu bustul în față, gata să sară. 

Motociclistul a rotit ghidonul ca să-l evite călcând pe esplanada 
cu iarbă de alături, apoi a accelarat atât de tare, încât motorul a 
început să scoată un zgomot înfiorător. 

Chelul a privit o clipă la motociclistul care dispărea în 
depărtare, apoi a scuturat încet din cap, descumpănit. Tipul solid a 
lovit cu pumnul în aer într-un gest de frustrare. Chelul i-a făcut cu 
mâna un semn de mulțumire înainte să-și continue drumul. 

În furgonetă, bărbatul nu-l scăpa din ochi și a așteptat să plece. 

Apoi a deschis sacoșa mare așezată pe scaunul pasagerului. A 
scos din ea cabluri și câteva unelte, după care a dat la o parte 
membrana care ascundea fundul dublu. A verificat conținutul. 
Sistemul de aprindere a focului era acolo, nu lipsea nimic. 

A pus totul cu grijă la loc, apoi a coborât din furgonetă și s-a 
îndreptat spre clădire. 

În hol, s-a dus direct la recepționeră, pe care a salutat-o cu un 
ușor gest al capului fără să zâmbească. 

— Care este liftul pentru instalația electrică de la subsol? a spus, 
cu un glas morocănos. 

— Aveţi autorizație? l-a întrebat ea păstrându-și zâmbetul 
profesional. 

Bărbatul și-a dat ochii peste cap, mimând exasperarea. 

— Am fost chemat de directorul serviciului tehnic, a spus el pe un 
ton nerăbdător. 


Zâmbetul recepționerei s-a crispat puţin. 

— Aveţi mandat de intrare? 

— N-am avut timp de așa ceva. Eram pe un șantier când m-a 
sunat azi după-amiază. Mi-a spus că e urgent, a insistat să vin. 

— Fără autorizație, nu pot să vă las să intrați. 

— Ascultă, duduie, în principiu, la ora asta mi-am terminat ziua 
de lucru și sunt acasă uitându-mă la televizor. A insistat atât de 
mult, încât am acceptat să vin, dar nu trebuie să mă baţi la cap cu 
hârțogăria pe care n-o am. 

Femeia a încetat să mai zâmbească, dar s-a străduit să rămână 
fermă pe poziţii. 

— Îmi pare rău, însă există un regulament... 

— A spus c-o să fie aici ca să mă lase să intru. N-ai decât să-l suni. 

— Puteţi să-mi spuneți numele lui? 

— Dick Merkley, a spus bărbatul, pe un ton enervat. 

Recepţionera a luat telefonul și a sunat. 

Și-a mușcat buzele nervoasă, așteptând. 
— Nu răspunde. 

Bărbatul a oftat zgomotos. 

— Eu n-am ce să fac. 

Recepționera era acum cuprinsă de agitație. 

— O să-l sun pe mobil. 

— Grăbește-te, altfel mă duc acasă, dar te previn, mâine o să se 
înfurie și o să trebuiască să te descurci tu cu el, eu nu mă mai 
întorc. Am altele de făcut decât să-mi pierd timpul cu regulamentul 
vostru prostesc. 

Femeii îi tremurau mâinile. 

L-a sunat pe mobil pe directorul serviciului tehnic, dar acesta 
nu i-a răspuns. 

Femeia a închis, și-a mușcat buzele, a ezitat. 

— Mă grăbesc, duduie. 

Chipul înroșit al recepționerei trăda neliniștea crescândă care o 
cuprinsese. 

— Fie, vă las să treceţi, a spus ea cu o voce aproape șoptită. Luaţi 
al doilea lift. Instalaţia electrică este la subsol, chiar în față. 

— Mai bine ne-am opri aici, am spus. Vă fac să vă pierdeţi timpul, 
îl pierd și pe-al meu și nu putem lăsa FBI-ul și Casa Albă să aștepte 
până găsim noi ceva. 

Anna făcea cafeaua. S-a oprit și s-a uitat la mine. 

Incă o dată, a treia mea ședință de Remote Viewing nu dusese la 
nimic, dar Anna părea să refuze să recunoască impasul în care ne 
aflam. Se încăpățâna să mă împingă să continui. 

— N-am să reușesc, am adăugat. E o cauză pierdută. Mai bine mă 
întorc acasă. 

Ea m-a privit câteva clipe fără să spună nimic, apoi a lăsat 
pachetul de cafea pe care îl ținea în mână, și-a încrucișat braţele și 
s-a rezemat de perete. 

— Nu veţi reuși pentru că nu credeţi. De la început v-aţi îndoit. 
Nu numai de aptitudinile dumneavoastră, dar și de metodă și cu 
siguranță chiar și de existența intuiției înseși. 

Nu m-am obosit să neg. 

— Nu pot să mă lupt cu asta, a spus. Nu pot să vă forțez să credeți. 
Dar în viață nu reușim nimic dacă nu credem. 

— Cum pot să cred dacă nu am rezultate? 

— Scepticismul dumneavoastră a precedat lipsa rezultatelor. Prin 
urmare, a generat-o. 

— Poate. Dar pe de altă parte, nu alegem să credem sau să nu 
credem într-un anumit lucru. 

Ea m-a privit gânditoare preţ de câteva clipe. 

Eram la fel de stânjeniți ca un cuplu pe punctul să se despartă, 
jenați să admită că între ei nu mai există iubire. 

— Problema, a șoptit ea ca și cum și-ar fi vorbit sieși, este 
mentalul dumneavoastră. Mentalul dumneavoastră superactiv, 
fluxul neîncetat de gânduri... Când gândești prea mult, te pierzi în 
acel proces. Mentalul ne permite să gândim, adevărat, dar 
blochează accesul unei alte forme de inteligență, o formă pierdută 
de mult timp, cu excepția câtorva artiști sau puţinilor șamani încă 
în viață de prin lume. Mentalul nostru ne condamnă să trăim într- 
o lume ultracarteziană, lăsând la o parte o altă realitate care ne 
scapă complet. Ca să accedem la intuiție, trebuie să ne situăm deja 
într-o stare de acceptare, acceptarea că ea există, chiar dacă nu 
putem să ne forțăm să credem, iar apoi să renunțăm, să renunțăm 


la nevoia de a controla ceea ce se întâmplă. Să devenim un receptor 
mai degrabă decât un gânditor. Tot ce există în mental se detașează 
de percepția extrasenzorială. Gândirea parazitează intuiţia. 

Era logic ce spunea, dar nu aveam ce face. Poate că ar fi trebuit 
să practic meditaţia ca să învăţ să mă eliberez de gânduri; acum 
însă era prea târziu. 

Anna s-a încruntat. 

— Și totuși, când vă scrieți cărțile, nu luați o pauză de la rațiune? 
Nu pot să cred că un roman se scrie doar gândind. Trebuie să existe 
un moment când inspirația primează. Și de altfel, chiar 
dumneavoastră ați spus asta în interviul pe care l-am ascultat. 
Inspirația și intuiţia sunt foarte asemănătoare și tocmai acesta este 
motivul pentru care v-am ales: v-am spus, amintiți-vă. 

— Da, așa este. 

— Atunci, cum faceți să vă găsiți inspirația? 

— Nu fac nimic anume. O las să vină, așa... 

— Dar cum faceți ca să vă aflați în starea care vă permite s-o lăsați 
să vină? 

— Hm... Păi, nu stau la birou, asta-i sigur. les, merg în natură. 

Ea m-a privit o fracțiune de secundă. 

— Atunci să mergem! 

— Unde? 

— În natură! E simplu, suntem înconjurați de ea aici. E puțin 
răcoare, dar nu-i nimic dacă răcim; este pentru o cauză bună. 

Am luat foile și creionul, mi-am pus haina și am urmat-o pe 
Anna de-a lungul culoarului întunecos, mulțumit că plec din 
încăperea lugubră în care nu mă simțisem în largul meu. 

Afară, am fost izbit de răcoarea umedă a copacilor care ne 
înconjurau, fericit să mă aflu în aer liber și să respir miresmele 
pădurii. Dacă ar fi trebuit să-mi schimb meseria, aș fi ales cu 
siguranță să fiu pădurar: să stau închis într-un birou era pentru 
mine o corvoadă. 

— E o masă puțin mai încolo, a spus Anna pășind pe covorul de 
frunze moarte. Luăm câte o gustare acolo din când în când în zilele 
frumoase. 

Am urmat-o printre stejari, pini și arbori-lalea. Pădurea părea 
prizoniera ceţii care acoperea vârfurile copacilor și cobora în nori 
groși, îmbrățișând până și crengile mai joase. 

Ne-am instalat la o masă din lemn sub niște fagi cu trunchiuri 
puternice, cenușii și netede, paznici ai cimitirului de frunze de la 
picioarele noastre. 

— Domnule Fisher, știu că nu vă simţiţi pregătit și că până acum 
rezultatele au fost dezamăgitoare, dar o să trecem totuși la lucruri 
concrete. Sfârșitul zilei se apropie, trebuie neapărat să identificăm 


ținta. 

Am simțit un val de teamă, dar n-am zis nimic. 

— Am să atribui o coordonată locului vizat de incendiator, a 
continuat. Relaxaţi-vă, nu puneţi presiune pe dumneavoastră, 
lăsaţi lucrurile să vină și fiți doar curios pentru ce va urma, OK? 

— Să începem. 

Am notat ca de fiecare dată numele meu, al Annei, locul, data 
și ora în dreapta sus a primei pagini din teancul de foi albe. Apoi, 
în coloana din stânga, am început să trec, rostindu-le cu voce tare, 
faimoasele „perturbări profunde“: gândurile parazitare și alte 
emoții prezente în acest început de ședință. 


Am emoții 
Teamă că nu o să fiu la înălţime 
Simt că o să-mi fie rușine dacă eșuez 


— Aşteptaţi o secundă, m-a întrerupt Anna. 
Am ridicat ochii. 

— Da? 

M-a fixat cu ochii ei albaștri ce păreau ireali în mijlocul 
tabloului în nuanţe cafenii a pădurii cernite. 

— Dacă vă este rușine să eșuaţi, înseamnă că aţi fi mândru dacă 
ați reuși. 

— Păi... așa-i normal, nu? 

Mi-a zâmbit, apoi și-a plimbat privirea peste natura 
înconjurătoare. 

— Vedeţi floarea aceea de-acolo, cea care se ițește cu greu dintre 
frunzele moarte? a spus arătându-mi cu degetul o floare sălbatică ce 
semăna puțin cu o narcisă galbenă. 

— Da. 

— Reușiţi să-i vedeți culoarea? 

— Bineînţeles. 

— Sunteţi mândru de asta? 

Am ridicat din umeri. 

— De ce-aș fi? am spus iritat. 

— Și dacă, apropiindu-vă de această floare, v-aţi da seama că de 
fapt nu este de culoarea pe care credeați că ați văzut-o, v-ar fi 
rușine? 

— Unde vreți să ajungeţi? 

— În intuiție este la fel: nu ai de ce să fii mândru că reușești și nici 
să-ți fie rușine dacă eșuezi. Este doar o însușire naturală, ca vederea 
sau mirosul. Vă este greu pentru că nu știți că sunteți în stare. Și 
asta se antrenează, ca orice: dacă faceți gimnastică oculară, vă veți 
dezvolta acuitatea vizuală, nu-i așa? 


Am fost nevoit să admit că avea dreptate. 

Îmi servise o mică lecţie de umilință care mă pusese la locul 
meu. Fusesem rănit în amorul meu propriu, dar, în același timp, 
asta m-a eliberat de o greutate, de o presiune pe care o pusesem 
asupra mea involuntar. 

Am reluat ședința, ea mi-a dat coordonatele, am trasat 
ideograma, am studiat-o, am lovit cu vârful creionului, apoi am 
trecut la faza 2, la producerea de adjective senzoriale. 

La un moment dat, în minte mi-a venit o imagine precisă. 

— Văd Empire State Building, foarte clar. 
— Şi aceasta este o... 
— Interpretare, știu, am mormăit. 

Am notat și am continuat. 

Patruzeci de minute mai târziu, scriam rezumatul și notam ora 
când se încheiase ședința. 


Ţinta este o construcţie cu roz şi gri şi văd revenind fără 
încetare un 4 şi un 1 la dreapta sa și văd culoarea verde. 


Anna m-a privit în tăcere câteva clipe, apoi a scos repede 
telefonul și l-a pornit. 

— Glenn, sunt Anna. S-ar putea să avem ceva. 

Trei minute mai târziu, încheia convorbirea. 

— O să facă o căutare, mi-a spus, printre toate băncile din țară ca 
să vadă dacă este vreuna cu sediul într-o clădire roz și gri și a cărei 
adresă are un 41. 

— Bănci? 

— Echipa lui Robert a subliniat faptul că cele două turnuri atacate 
erau sediul unor bănci, pe când celelalte firme din același loc nu 
aveau nimic în comun. 

— Înţeleg. 

Acum nu trebuia decât să așteptăm. 

Ne-am întors în laborator ca să stăm la căldură. Ceaţa începea 
încet să se risipească. Câteva petice de cer albastru se ițeau ici și 
colo din mijlocul norilor albi de deasupra copacilor. 

Deodată am zărit un șoim negru cocoțat foarte sus pe o 
creangă. Părea că mă privește, ca și cum ar fi fost surprins că ceața 
îi dezvăluise prezența. Am avut imediat un sentiment de d6jă-vu, 
care m-a făcut să nu mă simt în largul meu. 

Am scotocit prin memorie încercând să-mi amintesc unde, cu 
ce ocazie văzusem o pasăre răpitoare privindu-mă din vârful unui 
copac. Și mi-am amintit: nu trăisem asta. Îmi imaginasem în timp 
ce scriam la unul dintre romanele mele, al șaselea sau al șaptelea. 
Dar imaginea era identică, atât a păsării, cât și a copacului. Scena 


era trăită de un polițist care bătea pasul pe loc într-o anchetă 
criminalistică. La un moment dat, a mers într-o pădure învăluită în 
ceață și brusc, în momentul în care a găsit o pistă esenţială pentru 
rezolvarea anchetei, ceața s-a risipit, lăsând să se vadă un șoim 
negru în vârful unui copac. 

Întorși în laborator, am făcut din nou cafea. 

Eram neliniștit, întrebându-mă dacă informaţiile transmise FBI- 
ului vor corespunde sau nu cu o realitate tangibilă pe teren. Aveam 
mari îndoieli, dar, în același timp, speram să se producă un 
miracol. La drept vorbind, doar asta așteptam. 

Timpul s-a scurs îngrozitor de încet. 

Ne-am relaxat și ne-am odihnit puțin, am discutat despre tot și 
despre nimic, apoi am revenit asupra subiectului pe care Anna îl 
pomenise mai devreme: mândria pe care o simțim atunci când 
eforturile noastre dau rezultate. 

— Recunoașteți, i-am spus, că nu este nimic rău în a fi mândru de 
ceea ce faci. Mândria te ajută și să ai o mai mare încredere în tine. 
Suntem mulți cei care avem nevoie de asta. 

— Da, bineînţeles. Dar vedeţi, când privim lucrurile de la 
distanță, este cu adevărat justificat să fim mândri de reușita 
noastră? Când reușim, înseamnă că asta ne reprezintă. Este normal 
să reuşim să facem lucrul pentru care suntem meniţi. Ar trebui să 
fim mai degrabă fericiți decât mândri. 

— Chiar credeți că suntem făcuți pentru a realiza cutare sau 
cutare lucru? 

— Mă număr printre cei care cred că venim pe pământ cu o 
misiune, un rol de îndeplinit. Fiecare dintre noi. Și că avem în noi 
talentul care ne permite să facem asta. 

— Când ne uităm în jurul nostru, nu este atât de evident... 

— Întrucât cei mai mulți dintre oameni nu se cunosc. Au talente 
pe care le ignoră. Spiritul lor este acaparat de agitația lumii, de 
presă, de influența publicităţii... Dacă ar asculta îndeajuns ceea ce 
vine din străfundul lor, ar simţi care este adevărata lor chemare și 
ar descoperi că au în ei resursele necesare pentru a reuși. 

— Nu sunt sigur că toată lumea este capabilă să-și realizeze 
visurile. 

— Dar nimeni nu are același vis! Suntem toţi diferiți! Unii sunt 
mai puternici fizic, alții sunt mai sensibili, alții mai cerebrali, alții 
relaționează mai bine... Fiecare dintre noi are punctele lui forte și 
slăbiciunile sale. 

— Unii au totuși mai multe talente decât alții. Sunt oameni care 
ies din tipare. Când citesc scrierile lui Hemingway sau ale lui 
Steinbeck, îmi spun că n-o să primesc mâine Nobelul pentru 
Literatură pentru romanele mele polițiste. 


Anna a făcut o grimasă. 

— Cei care sunt deosebit de dotați într-o privință sunt foarte slabi 
în alta. Einstein era incapabil să învețe limbi străine și avea o 
memorie foarte proastă. Isaac Newton era cu siguranță un mare 
fizician, dar când i s-a încredințat ferma familiei, nu a reușit s-o 
administreze. Există, de asemenea, oameni străluciți care se 
dovedesc incapabili să iubească sau pur și simplu să simtă o 
conexiune emoțională cu copilul lor. Sunt ei de invidiat? Fără să 
mai punem la socoteală că unii ies din tipare, cum spuneți 
dumneavoastră, fiindcă un amor propriu rănit îi împinge să facă 
eforturi supraomenești ca să strălucească, încercând astfel să-și 
vindece rănile. Dar este o cursă deșartă și fără sfârșit care îi face 
nefericiți. Nu, sincer, vă asigur, nimeni nu trebuie invidiat. 

— Mă gândeam că... 

Telefonul Annei, care a început să vibreze, m-a întrerupt brusc. 

— E Glenn, a spus. 

Am simțit cum inima începe să-mi bată cu putere. 

— Glenn, pun pe difuzor ca să te audă și Timothy. 

— OK. Bună seara, Timothy. 

— Bună seara, Glenn. Unde ești? E un zgomot infernal în jurul 
tău. 

— Într-un elicopter. Am vești. 

Mi-am ținut respirația. 

— Echipa a găsit o bancă potrivită cu descrierea ta. Huntington 
Investment Company. Adresa băncii este 41 South High Street, în 
Columbus, Ohio. Un zgârie-nori în nuanţe de roz și gri. Firma lor 
este gri, cu un logo verde. 

Mi s-a părut că visez. Totul se potrivea întocmai cu rezumatul 
meu din timpul ședinței. Eram atât de tulburat, încât n-am fost în 
stare să zic nimic. 

— Este un început bun, a concluzionat Anna. 

— Într-adevăr, a spus Glenn. Fie este o coincidență uimitoare, fie 
am reușit. Pompierii sunt deja la fața locului ca să organizeze 
evacuarea turnului și să verifice clădirea. Colegii noștri de la biroul 
local al FBl-ului sunt pe drum. Vor ajunge acolo în câteva clipe. 
Geniștii vin de mai departe, va trebui să-i așteptăm puţin. Eu voi 
ajunge cam într-o oră și jumătate. 

— Ţine-ne la curent, a spus Anna. 

— Vă sun din nou când am noutăți. 

Și a închis. 

Eram într-o stare de nedescris, în același timp entuziasmat și 
tulburat de ceea ce promitea să fie o dovadă a existenţei intuitiei și 
care valida astfel eficacitatea metodei. In plus, mă simțeam mândru 
că reușisem. 


Anna și-a dat seama; nu s-a putut abține și a zâmbit. 
— Nu e nimic extraordinar, a spus pe un ton fals indiferent ca să 
mă tachineze. E normal să aveți intuiții. 
— Tocmai am descoperit că am un talent și vreți să-l banalizați?! 
Anna a oftat scuturând din cap, dar avea un zâmbet amuzat pe 
buzele fermecătoare. Brusc îmi venea s-o sărut. 

Zborul cu elicopterul i se părea interminabil lui Glenn. Abia 
aștepta să ajungă. Un sentiment vag îi spunea că autorul faptelor 
rămânea în apropierea turnului la fiecare incendiu. Cât mai la 
adăpost. Să distrugi un turn este un act de asemenea proporții, 
încât probabil voia să stea și să vadă, să-și contemple opera. Iar 
Glenn simțea că dacă ajunge la timp, instinctul îl va duce la el. Se 
vedea deja arestându-l, punând capăt acestei serii terifiante de 
incendieri care traumatiza America. Având, ca de fiecare dată, 
sentimentul puternic că a reușit să impună legea. Glenn avea 
convingerea că legea, fiind dată de aleșii poporului, este cea mai 
pură expresie a democraţiei, este temelia societății, garantul 
justiției și al echităţii. Să faci să fie respectată legea înseamnă să 
prezervi acest bun prețios care este democrația. 

Își întărise această convingere cu câţiva ani în urmă, în timpul 
unei călătorii în Africa, pământul strămoșilor lui îndepărtați. Fusese 
îngrozit de disprețul arătat acolo față de lege și de corupția 
generalizată care măcina continentul, împiedicând dezvoltarea și 
făcându-le tuturor viața un calvar. Când legea nu mai este 
respectată, singura care se aplică este legea celui mai puternic. 

Să-l aresteze pe incendiator... 

Și poate, cu ocazia asta, meritele îi vor fi, în sfârșit, recunoscute. 
Și cum ar fi, dată fiind amploarea cazului, să fie recompensat de 
către președinte...? Ei, hai, să rămânem cu picioarele pe pământ, și-a 
spus aruncând o privire spre golul care se întindea sub el. 

Era singur cu pilotul la bord. Robert refuzase să-l însoțească. 
„Prea lipsit de o bază serioasă“, spusese. Robert nu credea deloc în 
intuiție. Apelase la Anna Saunders doar pentru că îi ceruse 
președintele. Iar Glenn putea să-i simtă și disprețul față de tânărul 
scriitor, cuprins de ezitare. „Tipul nu știe ce vrea, nu putem să 
contăm pe el“, trăsese el concluzia. Și Glenn avusese câteva îndoieli 
în privința lui. Dar faptele erau pe punctul să-i contrazică și era cu 
atât mai bine. 

Glenn avusese deja de-a face cu fosta echipă de experți în 
metoda intuitivă de la Fort Meade, cei care pieriseră în accident. 
Petrecuse mult timp cu ei și intervenţia lor contribuise la rezolvarea 
unui caz de răpire, descriind destul de bine locul în care era ținută 
victima. Dar la vremea aceea Robert nu voise să recunoască. 


„Descrierea lor este aproape de realitate, spusese el, dar se 
potrivește cu atâtea alte locuri, încât nu dovedește nimic.“ Totuși, 
acea descriere îl ajutase pe Glenn să-l aresteze pe vinovat. Adunând 
informaţiile, putuse să-i dea de urmă. 

Un gol de aer a scuturat brusc elicopterul și Glenn s-a ţinut de 
mânerul de deasupra lui. 

Anna era o femeie bună, era sigur de asta. Simțea compasiune 
față de ea pentru că rămăsese singură în laborator după dispariția 
echipei. Din cauza pierderii facultăţilor sale intuitive, probabil că 
nu-i era mereu ușor. Un an mai târziu, încă se zbătea pentru 
votarea bugetelor necesare angajării de noi experți în metoda 
intuitivă. De ce e totul mereu atât de lent când te adresezi 
administrației? 

A fost un miracol că ea tocmai își luase un an sabatic în 
momentul accidentului, altfel acum n-ar mai fi fost în viață. Dar să 
fie singura supraviețuitoare trebuie să fi fost greu de acceptat și 
probabil se simţea și teribil de vinovată, cum se întâmplă adesea în 
astfel de împrejurări. Glenn își reproșa că nu catadicsise să o sune 
în acea perioadă ca s-o susțină. Dar și el trecea printr-un moment 
greu din cauza dispariției mamei sale, răpusă de o pneumonie. 
Mama lui se recăsătorise cu un spaniol și plecase să locuiască la 
Sevilla, sedusă atât de frumusețea orașului, cât și de stiul de viață al 
locuitorilor. Când soțul ei a murit câțiva ani mai târziu, rămăsese să 
trăiască în țara pe care o iubise din prima clipă. Dar imobilul în 
care închiriase un apartament fusese răscumpărat de către o firmă 
mare, cu practici necinstite. Au început prin a-i lua o avere pentru 
micile reparații din apartament, apoi o amendă de o sută de euro 
pentru o oră de întârziere la plata chiriei. O oră... După aceea au 
început să-i îngreuneze viața impunându-i lucrări de amploare la 
casă, pentru ca în cele din urmă să crească la întâmplare chiria pe 
motiv că acele lucrări sporiseră valoarea locativă a bunului. Nu mai 
putuse să plătească și au dat-o afară. Dar o femeie bătrână și fără 
pensie nu putea să închirieze nimic, în pofida economiilor. O 
prietenă din Madrid o găzduise în camera de serviciu până găsea 
ceva mai bun. Dar camera nu era încălzită și mama lui s-a 
îmbolnăvit. La vârsta ei, infecția se agravase repede și pneumonia o 
răpusese. 

Glenn își spusese adesea că mama lui murise de inimă rea, din 
cauza problemelor cu casa. Făcuse niște investigații și își dăduse 
seama că evacuarea fusese ilegală. Voise să deschidă un proces, dar, 
fiindcă nu locuia acolo, era prea complicat și prea costisitor. Faptul 
că nu putuse să-i facă dreptate mamei sale, nici după moarte, îl 
măcinase multă vreme. 

— Am ajuns, a spus pilotul. 


Elicopterul s-a oprit pe o esplanadă cu iarbă, chiar în fața 
turnului luminat la toate etajele. Glenn a coborât grăbit și s-a 
îndreptat nerăbdător spre cei doi colegi veniți să-l întâmpine sub o 
ploaie fină. S-au salutat scurt, dar călduros. FBl-ul era o mare 
familie și toți membrii săi, chiar dacă nu se cunoșteau, împărtășeau 
un sentiment de apartenență care îi lega și îi apropia. 

— Turnul a fost evacuat, l-a informat unul dintre ei. 

— Și cartierul izolat, a adăugat altul. 

Glenn și-a plimbat privirea pe spațiul dintre espalanda cu iarbă 
și turn și străzile din apropiere blocate de filtre de securitate. 

Unde este? 

A simţit un fior la gândul că omul cel mai căutat din țară era 
foarte aproape de el, sub nasul lui... 

A scrutat sectorul, ascultându-și în același timp instinctul. 
Cerceta cu privirea fiecare trotuar, fiecare imobil, fiecare acoperiș, 
fiecare vehicul, fiecare grup de oameni. 

Erau polițiști peste tot și, de cealaltă parte a barierelor, 
jurnaliști, fotografi, camere de televiziune și inevitabila mulțime de 
curioși, cu telefoanele în mâini, filmând scena când încă nu se 
întâmpla nimic. O grămadă de mașini de poliție și de pompieri 
staționau în apropierea locului. Proiectoare uriașe își îndreptau 
luminile puternice spre turn, făcându-l să iasă în evidență în marea 
de clădiri din centrul orașului. 

Trei echipe de pompieri stăteau în așteptare la o distanță 
rezonabilă de fiecare dintre laturile vizibile ale turnului, cu oamenii 
grupați în jurul furtunelor, gata să intervină. 

Glenn a privit în treacăt teatrul de operațiuni, luând pulsul 
locului. 

Nu mai este aici, simt. 

Fără îndoială, cu atâta poliție și atâtea măsuri de securitate, 
făptașul fusese constrâns să se retragă. 

Păcat... 

— În ce stadiu sunt căutările? a întrebat. 

— Continuă. Durează mult pentru că poate fi oriunde. Dacă 
turnurile noastre ar fi avut o structură din beton, ca în Europa, am 
fi căutat doar la subsol. Dar cum este metalic, se topește chiar dacă 
focul pornește de la un etaj. Așa că trebuie să inspectăm toate 
nivelele. 

— Căutaţi la toate etajele în același timp? 

Colegul lui a scuturat din cap. 

— E prea riscant. Dacă băieţii ar fi deasupra etajului unde se 
declanșează focul, s-ar prăbuși. Plecăm de la subsol și urcăm etajele 
unul câte unul. 

— Trebuie să putem să ne asigurăm spatele, a adăugat altul. 


Glenn a încuviințat cu o mișcare lentă din cap. 

Nu-și lua ochii de la turnul luminat. 

În depărtare, mulțimea de curioși era tăcută. Doar murmurul 
stațiilor de emisie-recepție tulbura așteptarea aproape solemnă a 
deznodământului. 

Glenn și-a mușcat buzele. 

Dacă nu-l arestăm pe ticălos în seara asta, măcar să-l găsim la timp 
pe nenorocitul de detonator! 

Ploaia s-a întețit, curgându-i pe față. 

— Unde au ajuns cu căutările? a întrebat. 
Polițistul l-a sunat prin stație pe colegul din turn și l-a întrebat. 
— La etajul al optulea, a repetat el. 
— N-au găsit nimic la subsol? 
— Nu. 

Glenn a dat din cap, dezamăgit. 

Cel mai prost dintre scenarii. Dacă trebuie să scotocim cele treizeci 
sau treizeci și cinci de etaje ale turnului, nu vom reuși înainte de 
declanșarea focului... 

Deodată i-a vibrat telefonul. 

Collins. 

— Da, Robert? 

— Ești în Columbus? 

— Abia am ajuns. 

— Ei bine, poţi să te-ntorci. 

Glenn a simțit că-i stă inima în loc. 

— Ce se întâmplă? 

— O clădire în flăcări în Valley Forge, Pennsylvania. Sediul 
Vanguard. 

S-a lăsat o tăcere scurtă, apoi Robert a adăugat calm, ca și cum 
ar fi răsucit cuțitul în rană: 

— O bancă. 

Lui Glenn i s-a părut că totul în jurul lui începe să se clatine. 

Eşec răsunător. 

Dezamăgire cruntă. 

Încordare profundă că trebuie să anunţe că s-a izolat tot cartierul... 
pentru nimic. 

Rușine. 

Pompierii, polițiștii, pirotehniștii, jurnaliștii... La revedere, domnilor, 
doamnelor, puteţi să vă întoarceţi acasă. 


+ 


— Îmi pare rău. 
Anna părea sinceră, dar compasiunea ei nu mă ajuta. Mă 


simțeam la fel de dezamăgit și frustrat ca un copil care își vede 
luate toate jucăriile chiar după ce le desface din ambalaj în 
dimineața de Crăciun. La dracu’! Eram așa bucuros că găsisem 
ceva... 

— Și adresa nu avea un 41? am insistat eu. 

— Nu. 

— Sau măcar un 4 și un 1? 

Fa a clătinat din cap. 

— Nici măcar codul poștal? 

— Nu, a șoptit. Doar rozul și griul se potrivesc. Dar cum 
spuneați... 

— Multe clădiri sunt așa. 

Ea a confirmat. 

Eram mâhnit. 

Dezamăgit. 

Îngrozit de ideea că ar putea să existe și alte victime. 
Mă simţeam un nimic. 

— Nu știu ce să vă spun, a șoptit Anna. 

— Nu e nimic de spus. 

— Vă înţeleg frustrarea. 

N-am răspuns nimic. 

— OK, a spus, este un eșec, nu neg. Poate am greșit făcându-vă să 
treceţi la lucruri concrete înainte să vă descurcați bine la 
antrenamente, dar în același timp era urgent să avem ceva. 

— Dar nu sunt supărat pe dumneavoastră, nu aveţi nimic să vă 
reproșați. 

Tăcere. 

— Practica intuiției, a spus ea după un lung moment, cere un soi 
de abandon care nu este obișnuit în societatea noastră în care 
mentalul controlează totul. Vreau să spun, în acest context, că este 
normal să eșuăm la început. Oricum, eșecul face parte din 
învățătură, chiar din viață. Nu putem să reuşim mare lucru de 
prima dată. Secretul reușitei este să fim interesați mai mult de 
acțiunile noastre decât de rezultatul acțiunilor noastre. Să încercăm 
să îmbunătăţim fiecare gest, fiecare cuvânt fără să ne facem griji 
pentru rezultat. Când suntem preocupați doar să facem bine 
lucrurile, rezultatul este până la urmă la înălțimea așteptărilor 
noastre inițiale, cu condiția să nu ne concentrăm pe el. Churchill 
spunea că succesul înseamnă să fii în stare să mergi din eșec în eșec 
fără să-ți pierzi entuziasmul. 

Am ridicat ochii spre ea. 

— Mulţumesc, Anna. Ai perfectă dreptate, dar aici contextul este 
special. Toată lumea implicată are nevoie de rezultate, și de 
rezultate imediate. Este o cursă contracronometru și miza este 


enormă. Depind vieţi de asta. Și nu putem să ne permitem să 
mobilizăm echipe trimițându-le în locuri greșite. E chiar... 
contraproductiv. Inacceptabil. Nu știu dacă intuiţia există, nu știu 
dacă Remote Viewing funcționează sau nu, dar cu siguranță că, în 
ceea ce mă privește, nu v-aţi ales omul potrivit. 

Anna a avut delicatețea să nu spună nimic, să nu facă nimic ca 
să mă rețină. 

M-a însoţit până la motel. 

A doua zi în zori am luat primul zbor spre New York. 

Am ajuns în Burns Street la mijlocul dimineţii, târându-mi 
valiza pe trotuar, simțindu-mă cu moralul la pământ. Evident, nu a 
fost nevoie de mai mult pentru alertarea drăguței mele vecine 
roșcate, care a venit să încerce să mă seducă înainte chiar să apuc să 
deschid poarta grădinii. 

— Ecologistul nostru a mai făcut o mică escapadă în Hawaii? a 
spus ea râzând. 

— Washington, DC. Mai puțin amuzant. 

— Într-adevăr. Și cred că ai avut o vreme de rahat. 

— Nici nu-ţi închipui! 

— Ba da. Iubita mea era ieri acolo. Aţi fi putut să vă întâlniți. 

— Iubita ta? 

Ea a încuviințat din cap. Eram atât de uluit, încât probabil nu 

am reușit să-mi ascund surprinderea. 

— Ce faţă ai făcut, a spus cu un zâmbet amuzat pe buze. 

— Nu știam că ești... în fine... bi, adică. 

— De ce spui asta? Nu sunt bi! Am fost întotdeauna cu femei. 

— Ah, scuză-mă... nu mă așteptam la asta. Dar este foarte bine.. 
vreau să zic, nicio problemă din partea mea. 

Ea a râs de stânjeneala mea. Dar nu eram atât de tulburat din 
pricina a ceea ce aflasem despre ea, ci din pricina gafei pe care o 
făcusem timp de luni întregi. Cum putusem să mă înșel atât de 
mult în privința sentimentelor ei față de mine? Totul pentru că 
venea să-mi vorbească imediat ce treceam prin faţa ferestrei ei. 

Am intrat în casă, mi-am privit de sus reflexia din oglinda de la 
intrare și mi-am făcut un bol mare de ceai. 

De câte ori în viață interpretarea greșită a faptelor și a gesturilor 
celorlalți mă dusese pe o pistă falsă? Și de câte ori aceste 
interpretări mă împinseseră să iau hotărâri nepotrivite? În ce 
măsură parcursul vieţii mele fusese influențat de asta? 

Imaginea lui Kristen, fosta mea iubită, mi-a trecut prin fața 
ochilor. Ceea ce mă determinase s-o părăsesc se baza pe realitate 
sau pe o proastă interpretare a ceea ce mă făcea să sufăr legat de 
purtarea ei? Habar n-avem. 

M-am străduit să-mi alung toate astea din minte. 


L-am sunat pe coach-ul de media training. Am stabilit o 
întâlnire de urgenţă. Interviul a fost programat pentru ora 17 în 
aceeași zi. 

M-am apucat să-mi pregătesc discursul despre cea mai recentă 
carte a mea pe care aveam de gând să-l țin în emisiunea lui Oprah. 
M-am gândit să-mi fac și o listă cu toate întrebările delicate pe care 
ar fi putut să mi le adreseze și să găsesc răspunsuri convingătoare. 
Dar gândurile mi se întorceau fără încetare la Kristen. 

La sfârșitul dimineții, n-am mai putut. Trebuia să știu. 

A răspuns după primul apel, vădit surprinsă de telefonul meu, 
totuși binedispusă și deschisă la discuţii. Am schimbat câteva 
banalități simpatice, apoi am tatonat terenul. 

— Eşti cu cineva în momentul ăsta? 

Câteva clipe de tăcere. 

— Da. ÎI cunoști, de altfel: Cristopher. 

— Cristopher Rubin? 

— Chiar el. 

Era de-a dreptul imposibil! Cristopher Rubin era un vecin de-al 
lui Kristen, tipul cel mai relaxat din lume, mereu în blugi-bascheţi- 
hanorac. Tipul era la antipozi față de bărbaţii pe care îi frecventa ea 
în mod obișnuit, niște dandy plini de bani, puși la patru ace, care 
gravitau în jurul ei ca muștele la carne, când ieșea să ia prânzul pe 
terase. 

— Credeam că nu-ți plac decât tipii care umblă în costum Armani 
în weekend. 

— Categoric nu. Am preferat întotdeauna bărbaţii care nu se iau 
în serios. 

Nu-mi venea să cred. 

Dar trebuia cu orice preț să abordez adevăratul motiv pentru 
care o sunasem. 

— Voiam să-ți vorbesc despre o chestie. O să ți se pară ciudat și 
vreau să știi că nu te-am sunat ca să-ți fac reproșuri, deloc, dar de 
ceva vreme mă întreb și... 

— Ce vrei să știi? 

— Ei bine, chiar înainte să ne despărțim... 

— Să te desparți TU de mine. Recunoaște. 

— Hm... da, e adevărat. Înainte să mă despart de tine, ai anulat 
brusc două cine, două invitații, una la mine acasă, cealaltă la 
restaurant. Și ai făcut-o de fiecare dată prin niște mesaje foarte 
laconice. De genul celor expediate repede. Nu știu dacă-ți 
amintești. 

— Cum să nu-mi amintesc? 

— Fi bine, nu te-am întrebat niciodată de ce ai anulat acele cine. 
Atunci mi-am spus că poate te-ai plictisit, că nu mai voiai să 


continui, că la urma urmei nu eram genul tău și că era un mod 
prin care îmi dădeai de înțeles că între noi totul se terminase. 

— Nu contează! Ai proiectat asupra mea modul tău de 
funcționare, dragul meu! Noi, femeile, nu suntem lașe. Dacă vrem 
să punem capăt unei relații, spunem și gata. 

Am resimțit lovitura. 

— Și mesajele... 

— Foarte simplu: prima dată, era o urgență la birou. Un dosar al 
unui client care trebuia revăzut în amănunt până a doua zi. Îmi 
amintesc, pentru că îţi trimisesem SMS-ul în plină ședință. Și a 
doua zi, după ce dormisem patru ore, eram în picioare la ora 7 ca să 
termin totul. Așadar, n-aveam timp să mă gândesc la tine. A doua 
oară, a fost și mai rău. Tata tocmai fusese internat de urgență la 
spital. Fram în salonul lui, înainte să fie operat. Nu erau permise 
telefoanele, dar l-am deschis repede pe-al meu ca să-ți trimit un 
mesaj. N-am cum să uit... S-a zbătut între viață și moarte timp de 
trei zile. A scăpat, dar a fost greu. În astfel de momente ne dăm 
seama că viața are un sfârșit. De aceea nu trebuie s-o iei prea în 
serios. 

Wall Street se prăbușea. Chicago se prăbușea. Londra se 
prăbușea. Tokio se prăbușea. Parisul se prăbușea. Frankfurtul se 
prăbușea... 

Barry Kantor a închis Wall Street Journal și a împins cu mâna 
vraful de ziare de pe birou. 

Toată presa anunţa că incendiatorul avea ce-avea cu firmele de 
investiții. Acestea dețin o parte deloc neglijabilă a economiei 
mondiale. Să le ataci e ca și cum te-ai juca nepăsător cu un castel 
din cărți de joc. 

Barry Kantor a luat telefonul din furcă și l-a sunat pe 
președinte. Trebuia să profite de eșecul răsunător al laboratorului 
din Fort Meade ca să-l convingă să oprească o dată pentru 
totdeauna acest proiect costisitor. 


+ 


Washington, DC. Sediul FBI. 


Robert Collins abia se întorsese de la toaletă când a văzut 
lumina roșie a telefonului fix clipind. În același moment a început 
să-i sune telefonul mobil. 

— Collins. 

— Jessica, de la centrală. Tocmai v-am lăsat un mesaj pe fix. 

— Ce este? 

— Alertă într-un turn din Boston: mesajul de evacuare tocmai a 
fost transmis, iar muzica din Chemarea străbunilor încă se aude. Este 
mijlocul zilei de lucru, turnul e plin. S-a iscat panică. Deja sunt 
mulți răniți. 

— Numele și adresa turnului. 

— Turnul State Street, 1 Lincoln Street, Boston, Massachusetts. 

Robert a închis telefonul și s-a grăbit să formeze numărul 
inginerului pe care îl pusese să verifice cum fusese spart sistemul 
audio din turnuri. 

— Stan? 

— Da. 

— Collins. Plecăm, avem un nou atac. Notează repede adresa: 


Turnul State Street, 1 Lincoln Street, în Boston, Massachusetts. A 
pus și muzică. Vreau să-l cauţi pe ticălos și să mi-l localizezi repede. 
— Mă ocup de asta, a spus Stan înainte să închidă. 

Robert a lovit cu pumnul în birou. 

— O să-l prind! și-a spus cu voce tare încordându-și maxilarul. 

Cazul ăsta era al lui. Ştia încă de la început. El o să-l rezolve și 
nimeni altcineva. Nici Remote Viewing-ul de doi bani, nici Glenn cu 
presimțţirile lui prostești. Doar logica și inteligența contau. 

Când Robert și-l închipuia pe Glenn, cu o zi în urmă, stând de 
pază degeaba în Columbus, în timp ce clădirea din Valley Forge se 
prăbușea, se felicita că nu-l însoţise. Acest fiasco din Columbus îi 
produsese o anumită satisfacție. Nu se simțea mândru din pricina 
asta, dar așa era. 

Incendiatorul se afla acum în Boston. Cu o seară în urmă în 
Valley Forge și a doua zi dimineață deja la cinci sute de kilometri? 
Cu greu ar fi putut să acționeze singur, doar dacă nu cumva 
organizase totul cu meticulozitate cu luni înainte. Foarte puțin 
probabil. 

Dă-i bătaie, Stan, dă-i bătaie. 

Robert a lovit nervos cu degetele în birou, apoi s-a ridicat, a 
mers la fereastră, s-a întors. Deocamdată, trebuia să aștepte 
nefăcând nimic, ceea ce ura cel mai mult pe lume. 

Hai, dă-i bătaie, Stan. 

Se simțea închis într-o colivie, ca un dansator de hip-hop 
obligat să mediteze două ore în poziția lotus. 

În sfârșit telefonul fix a sunat și el s-a năpustit asupra lui. 

— Da, Stan! 

— Gata, l-am localizat. 

— Hai, dă-mi adresa. 

— 2 Central Street, Somerville, Massachusetts. Ultimul etaj, 
apartamentul numărul 23. E la zece minute de Boston. 

— OK, am notat, trimit artileria grea. 


+ 


Paisprezece minute mai târziu, cinci agenți SWAT>, echipa de 
elită a FBl-ului, au pătruns în tăcere înăuntrul unei clădiri 
dărăpănate de trei etaje de la periferia Bostonului, în timp ce alți 
șapte luau discret poziție în exterior. Șeful echipei a pornit cu pas 
alert pe scară, urmat de echipa sa, toți cu cagule și caschete, în 
negru din cap până-n picioare, cu ținutele lor grele de luptă, cizme 
și veste antiglonț, și mitraliere MP10 în mâini. 

Ajuns la ultimul etaj, s-a oprit, pândind cel mai mic zgomot, 
apoi a pornit încet pe culoarul întunecat, cu toate simțurile în 


alertă, până la ușa cu numărul 23. A ciulit urechea, a încercat în 
zadar să privească prin gaura cheii, apoi a făcut un semn scurt 
artificierului echipei. Acesta a înaintat în tăcere și a pus cu grijă 
încărcătura explozivă pe ușă. Oamenii s-au dat înapoi, s-au așezat 
în poziție de atac, cu armele de război ațintite asupra ușii, 
așteptând semnalul. 

Șeful a respirat adânc. Acest moment decisiv era întotdeauna 
cel mai tensionat în astfel de acțiuni. Și de asemenea, cel mai 
periculos. Semnalul pe care se pregătea să-l dea era un punct fără 
întoarcere, de la care totul se va desfășura cu repeziciune și într-un 
mod imprevizibil. Va trebui să-și mobilizeze brusc întreaga energie 
și concentrare pentru a cuprinde într-o singură privire toată scena, 
toți protagoniștii, toate pericolele și să ia deciziile bune într-o 
fracțiune de secundă ca să-l neutralizeze pe suspect, dacă se poate 
fără să-l ucidă. Și, dacă se poate, fără să fie ucis. 

Și-a privit oamenii. Toţi erau pregătiți. 

A dat semnalul așteptat și artificierul a detonat încărcătura. 

Deflagraţia a fost violentă și ușa a sărit în aer cu un zgomot 
asurzitor, menit să-l facă pe suspect să încremenească. Șeful echipei 
a simțit descărcarea de adrenalină pe care nicio altă meserie din 
lume nu ar fi putut să i-o provoace și s-a năpustit înăuntru urmat 
de oamenii lui, în timp ce un urlet ascuţit răzbătea din apartament. 

Intuneric. 

Draperii trase. 

Miros pătrunzător. 

Două siluete umane lungite pe dreapta într-un pat. Cel mai rău 
dintre scenarii. 

— Mâinile sus! a urlat fluturându-și arma. 

Le-a acordat în gând o secundă înainte să tragă. Mâinile goale 

au ieșit imediat de sub cearșafuri. 
— Nicio mișcare! 
A ațintit arma spre ei în timp ce oamenii lui se răspândeau în 
celelalte încăperi. 
— Nimeni aici! a strigat unul dintre ei. 
— Nimeni! a strigat al doilea. 
— Restul apartamentului e gol! a rezumat al treilea. 

Într-o clipă cei cinci agenți erau din nou împreună, cu toate 
armele ațintite spre pat. 

— Ridicați-vă FOARTE încet cu mâinile deasupra capului! 

Stupefiat, șeful echipei a văzut atunci doi tineri ivindu-se de 
sub așternuturi, goi și tremurând, un băiat și o fată care nu aveau 
mai mult de douăzeci de ani. Au mers încet până s-au lipit cu 
spatele de perete. Fata avea ochii umezi și buzele îi tremurau. Își 
încrucișa neîndemânatică picioarele într-o încercare zadarnică de a- 


și ascunde părțile intime și, rămânând cu mâinile ridicate, încerca 
totuși să-și țină coatele în dreptul sânilor. 
Tânărul părea îngrozit. Tremura din toate încheieturile. 
Contrastul dintre goliciunea lor fragilă și polițiștii impozanți, 
solizi și înarmaţi până-n dinți era șocant, nepotrivit. Șeful echipei 
s-a întrebat o clipă dacă nu greșise apartamentul, dar era sigur pe 
el. Să fi făcut colegii din Washington o greșeală? 
A luat un halat aflat pe un scaun și i l-a aruncat fetei. 
— Acoperă-te. 
Ea nu s-a lăsat rugată și s-a îmbrăcat repede, suspinând. 
Tânărul a început să bâiguie ceva ininteligibil, pe jumătate 
plângând, cu voce gâtuită. 
— Vorbește mai tare! 
Terorizat, cu o privire speriată și imploratoare, tânărul se 
chinuia să-și controleze maxilarul, care îi zvâcnea spasmodic. 
— Îmi... îmi... pare rău... nu voiam... să fac nimic rău...vă jur... a 
fost... doar... de distracție. 


2 Special Weapons and Tactics Teams. (N.a.) 

Singură în laboratorul de la Fort Meade, Anna era îngrijorată. 
Eșecul lui Timothy Fisher, urmat de faptul că abandonase proiectul, 
complica lucrurile. Dacă laboratorul nu putea să răspundă cererii 
președintelui, acestuia îi va fi greu să-i convingă pe membrii 
Senatului, mereu recalcitranți, să-i reînnoiască bugetul anual. Și 
poate că nici n-ar vrea. Încă de la început, obținerea finanțării 
făcuse mereu obiectul unor negocieri complicate. Proiectul se afla 
mereu în Senat între două grupări oponente: ultrareligioșii, care 
considerau că prin cercetările din cadrul Stargate se voia amestecul 
în planul lui Dumnezeu și ultraraționalii, pentru care acest proiect 
era doar o adunătură de baliverne. 

Însă de data asta, pentru prima oară, riscau să se afle cu 
adevărat într-un impas. 

Și acum că Anna își pierduse facultățile intuitive, eșecul de a 
instrui un nou Remote Viewer o amenința direct, compromițând în 
același timp continuitatea proiectului. Se afla în mod clar pe banca 
acuzaților. 

S-a lăsat pe spate în scaun și a oftat adânc. 

Timothy o dezamăgise. Avusese încredere în potenţialul lui și 
crezuse că va reuși să-și însușească repede metoda, ca s-o aplice în 
cazul incendiatorului. De ce eșuase pe toate planurile? Nimic nu 
era corect în ultima lui vizualizare și Robert Collins aproape că se 
bucurase de asta, el care nu-și ascunsese niciodată scepticismul. 

În disperare de cauză, Anna a deschis din nou documentul în 
care notase toate elementele despre ultima clădire distrusă și le-a 
recitit cu atenție, în speranța că va găsi o legătură, fie și indirectă, 
cu raportul lui Timothy. 

Unde naiba s-ar putea ascunde nenorocitul ăla de 41? Și dacă 
sediul general al firmei se afla la etajul 41? Nu, imposibil, Collins 
spusese că nu era vorba despre un turn, ci despre un ansamblu 
imobiliar mai mult lung decât înalt. Și dacă acesta era numărul 
birourilor lor din lume? Probabil aveau unul cam peste tot. A tastat 
„Vanguard“ pe Google și a pornit căutarea. Site-ul web oficial al 
firmei a apărut pe prima poziţie. A dat click și apoi s-a dus pe 
pagina de prezentare a firmei. Așa cum se aștepta, a găsit lista 
birourilor. Inima a început să-i bată tare când a numărat patru în 
Statele Unite. În străinătate, a găsit cincisprezece, ceea ce însemna 


nouăsprezece în total. Nu patruzeci și unu. 

S-a întors la pagina cu rezultate de pe Google, apoi i-a venit 
ideea să dea clic pe Video. Zeci de rezultate legate de Vanguard au 
apărut pe ecran, cea mai mare parte interviuri ale șefilor, ale 
finanţiștilor, ale economiștilor. Un video postat de CNN titra 
„Incendiul de la Vanguard văzut din cer“. A dat clic pe el. 

Scena era filmată cu o dronă sau dintr-un elicopter. Se vedea 
imobilul destul de departe. Flăcările brăzdau noaptea în mijlocul 
unei zone întunecate, fără îndoială sectorul împădurit din afara 
orașului. Apoi camera se apropia și făcea încet turul stucturii de la 
distanță. Se vedea că imobilul era de fapt alcătuit dintr-un mic grup 
de cinci sau șase clădiri poate legate unele de altele, toate în flăcări. 
Apoi camera s-a înălțat ușor, dezvăluind întreaga amploare a 
incendiului. Anna s-a gândit la toți angajații îngroziți care fuseseră 
nevoiți să fugă panicaţi, poate în pădurile din apropiere. Și câți 
rămăseseră izolați, înconjurați de flăcări? Din toate timpurile, focul 
era una dintre marile frici ale omului. 

Ochii Annei nu se puteau dezlipi de ecran, ca atrași de un soi 
de fascinație morbidă. Dar deodată, inima i s-a strâns în vreme ce 
camera oferea acum o vedere de ansamblu a scenei. A stat 
nemișcată, ținându-și respirația. 

Dispunerea clădirilor era neobișnuită. Văzute din cer, alcătuiau 
împreună un 4 cuprins de flăcări în mijlocul pădurii. Chiar alături, 
o parcare lungă, clar luminată de foc apărea din întuneric ca să 
dezvăluie un 1 aproape perfect. 

Biroul spaţios al lui Barry Kantor de la Casa Albă era scăldat în 
soare și prin ferestrele înalte se puteau admira copacii mari care 
străjuiau o grădină minuţios îngrijită. Cu tavanul acela ornamentat 
și mărginit de o cornișă elegantă, cu stâlpii canelaţi și capitelurile 
discrete, pereții crem și lemnăria albă, puteai să-ți închipui că te afli 
în locuința marelui Gatsby. Glenn mai venise aici de mai multe ori 
și de fiecare dată simțea aceeași emoție la ideea că se află la doar 
câțiva pași de Biroul Oval, despărțit de cel al consilierului doar de 
sala de mese și de Cabinet Room. 

Mocheta groasă absorbea sunetele, contribuind la atmosfera 
calmă și aproape atemporală, care contrasta cu dinamismul pe 
care-l afișa consilierul președintelui. 

— Nu vă bucuraţi prea repede, a spus Robert Collins cu o voce 
aspră, buletinul meteo ne anunţă că iar se lasă ceața începând din 
această seară. 

Glenn și-a reținut un zâmbet. Robert era morocănos de când 
măreața lui idee de a merge pe urma piratării informatice a 
imobilelor incendiate nu dusese decât la arestarea unui tip pus pe 
farse. Incendiatorul sediului Vanguard avusese grijă să nu lase nicio 
urmă. 

Barry Kantor s-a așezat la rândul său la mica masă de conferințe 
din acaju și a luat cuvântul: 

— Obiectivul acestei reuniuni este să hotărâm continuarea 
planului. Doamnă Saunders, spuneți că expertul dumneavoastră în 
metoda intuitivă avea până la urmă dreptate în descrierea țintei. 

— Într-adevăr, a spus Anna. Raportul lui desemna o construcție 
gri și roz și prezenţa cifrelor 4 și 1. lată o fotografie aeriană a 
sediului Vanguard din Valley Forge. Imbobilele sunt gri și roz, iar 
ansamblul are forma cifrei 4, în timp ce parcarea de lângă, cea a 
cifrei 1. 

Kantor a luat documentul pe care i-l întindea ea și l-a privit o 
clipă. 

— Mi se pare de necontestat, a spus. Atunci de ce ați pornit pe o 
pistă falsă? 

— Am interpretat greșit raportul lui Timothy Fisher, a spus Glenn. 
Ni s-a părut evident că 41 se referea la adresă și întâmplarea face că 
o bancă a cărei clădire este roz și gri are un 41 în adresă. Asta ne-a 


indus în eroare, desigur. 

— Asta-i problema cu Remote Viewing, s-a grăbit să adauge Robert. 

Îți dă informaţii brute cu care nu știi ce să faci! 
Barry Kantor a clătinat din cap gânditor. 

— Este ceea ce a reproșat adesea CIA-ul expeților în metoda 
intuitivă din cadrul Stargate, a spus el. Multe vizualizări corecte, dar 
care nu pot fi folosite. 

Anna s-a uitat la el fără să spună nimic. 

— Asta nu schimbă faptul că oricum nu avem altă pistă, a spus 
Glenn. Mai bine informații enigmatice decât deloc. 

— Mi se pare foarte limpede ce trebuie făcut, a spus Barry Kantor. 
Trebuie rechemat Fisher și continuat. 

— Pot să încerc să-l conving să revină, a spus Anna. 

Kantor s-a încruntat. 

— Să-l convingeţi? 

— Crede că a dat greș, asta l-a demotivat complet. Și în plus, are o 
emisiune televizată de pregătit. Este invitat peste câteva zile la 
Oprah Winfrey. Pe scurt, ne-a întors spatele. Nu garantez nimic, 
dar am să încerc să-l fac să se răzgândească. 

— Probabil a plecat ca să fugă de eșec, a spus Kantor. Dacă îi 
spuneți că nu s-a înșelat, va fi tentat să reia munca. 

Robert a ridicat din umeri. 

— Ne pierdem timpul alergând după un expert în metoda 
intuitivă recalcitrant. 

— Aveţi partea dumneavoastră de responsabilitate, a spus Anna. 
L-aţi descurajat de la primul antrenament. 

— Trebuie să-l convingem să rămână, a spus Glenn întorcându-se 
spre colegul lui. Nu avem de ales, știi la fel de bine ca mine că va fi 
nevoie de săptămâni întregi pentru îndepărtarea molozului rămas 
în urma imobilelor prăbușite, săptămâni întregi până când 
specialiștii vor putea să înceapă să lucreze. Și în acest timp, câte va 
mai dobori nebunul? Câţi oameni vor muri? 

— Pentru moment, nu avem nicio informație despre eventuale 
victime. 

— Vom ști doar după ce totul va fi curățat și nivelat. Ești dispus 
să-ți asumi riscul de a aștepta? 

S-a lăsat o tăcere pe care Robert a întrerupt-o cu vocea lui aspră, 
ținându-și privirea în pământ. 

— OK, să-l rechemăm pe Fisher. Dar să nu mai pierdem timpul, 
să-i dăm LSD. 

Glenn s-a uitat la Anna, al cărei chip s-a întunecat dintr-odată. 

— Am vorbit deja despre asta mai demult, a spus ea pe un ton 
tăios. Nu voi reveni asupra poziției mele. 

— Situaţia o cere, a zis Robert. 


— Este total exclus, a replicat ea. 

— Știm toți că LSD-ul crește capacitatea de intuiție. 

— Și știm toți că acest drog i-ar arunca viața în aer, a răspuns ea. 

— Nu este un drog puternic, a intervenit Barry Kantor. Nu e de 
ajuns să iei câteva doze ca să devii dependent. 

— Exact, a spus Robert. 

— Nu asta-i problema și știți foarte bine. Cunoașteţi consecințele 
deosebite pe care acest drog le-ar avea asupra lui. Știți ca și mine că 
ar pune capăt definitiv carierei lui de romancier. 

S-a lăsat o tăcere stânjenitoare. 

— Situaţia este gravă, a spus deodată Kantor. Wall Street se 
prăbușește și trage după sine toate bursele din lumea întreagă. 
Președintele a fost sunat de către prim-ministrul Japoniei, de 
președintele francez, de cancelarul german și de mulți alții. Trebuie 
să facem orice ca să-l oprim cât mai repede pe acest nebun. 

— Poate, dar acesta nu e un motiv ca să-i facem rău unui om, a 
spus Anna. Mă opun categoric. 

— Este în joc interesul Statului, doamnă Saunders, a venit replica 
lui Kantor. Acest incendiator amenință întregul echilibru al 
societății noastre. 

Anna l-a privit drept în ochi. 

— Nu suntem într-o dictatură. În această țară, respectul pentru 
viața individului primează asupra interesului Statului. 

A tăcut și tăcerea a umplut încăperea. Glenn și-a spus că Anna 
jucase bine: cu greu putea consilierul președintelui să pună în 
discuţie unul dintre fundamentele democraţiei liberale, chiar între 
pereții Casei Albe. 

— În orice caz, a spus Kantor, trebuie ca Fisher să continue. 

— Dacă vrea să se oprească din cauză că vrea să se pregătească 
pentru emisiunea lui Oprah, a spus Robert, asta riscă să complice 
încercarea de a-l face să revină. 

— Emisiunea asta chiar pică foarte prost, a remarcat Glenn. 

— Convingeţi-l să se întoarcă, le-a cerut Kantor. 

— O să încercăm, a spus Collins. 

— Nu vreau încercări, ci rezultate. 


+ 


Stând la biroul din fața ferestrei în căsuţa mea, nu puteam să- 
mi iau privirea de la ecranul computerului. Anna mă sunase ca să- 
mi dea vestea și voisem să mă conving singur, să văd cu ochii mei 
locul ale cărui elemente disparate se pare că le intuisem. 

Dar imaginea prin satelit a sediului Vanguard, dacă într-adevăr 
corespundea cu raportul meu, nu-mi evoca nimic familiar, nu se 


potrivea deloc cu ceea ce putusem să văd în cadrul ședințelor de 
Remote Viewing. Nu recunoșteam locul, nu-l vizualizasem așa cum 
era în realitate. Percepusem doar niște elemente din care evident 
era alcătuit, fragmente lipsite de semnificaţie, ca și cum informația 
în sine n-ar fi avut sens. 

Era tulburător, foarte tulburător. 

Am căutat pe Google care era distanța ce despărțea Fort Meade 
de Valley Forge. 180 de kilometri! Să zicem 150 în linie dreaptă. 
Adevărul e că explicaţiile prealabile ale Annei despre presupusa 
funcționare a intuiției nu erau de ajuns ca să-mi diminueze 
surpriza, să mă ajute să înțeleg. Pentru mine, treaba asta era pur și 
simplu complet aiurea! Cum era posibil ca mintea mea să poată 
capta informaţii situate la 150 de kilometrri distanță de locul unde 
mă aflam? 

Și de altfel, chiar era mintea mea? Știusem la un moment dat 
despre aceste informații, deci conștiința mea avusese acces la ele. 
Cum? Mă întrebam iar și iar, încercând să întrevăd diferite 
posibilități, dar cu cât căutam mai multe explicații raționale și 
liniștitoare, cu atât confuzia mea era mai mare în fața incapacității 
mele de a le găsi și încetul cu încetul am simțit cum crește în mine 
o tulburare extremă în fața răspunsului care se impunea atunci 
când am încercat să mi-l alung din minte. 

Și acest răspuns era amețitor, căci punea complet sub semnul 
întrebării tot ceea ce credeam că știu despre mine, despre viața 
mea, despre cum înțelegeam viața și universul. Până acum îmi 
vedeam conștiința ca pe rezultatul activității mele cerebrale: venea 
din creierul meu, era rodul funcționării lui. Dar, dacă asta era 
adevărat, cum ar fi putut ea să acceadă la acele informaţii aflate la 
150 de kilometri distanță de mine și de creierul meu? Nu exista 
decât un răspuns posibil, un răspuns care făcea să mi se clatine 
toate certitudinile: conștiința mea se deplasase până în acel loc 
pentru a capta frânturi din el. 

Atunci totul a început să se învârtă în jur, ca și cum m-aș fi 
aflat în epicentrul unui ciclon, lăsându-mă să întrevăd ce implica 
acest lucru: în cazul în care conștiința mea putea să se deplaseze în 
alt loc, atunci locuia ea cu adevărat în cutia mea craniană? Și dacă 
era independentă de corpul meu fizic, atunci ce era cu adevărat 
conștiința mea? 

Nicio veste despre căutările din cele trei locuri. Și, fapt absolut 
neobișnuit, tot nicio revendicare din partea incendiatorului. Cum 
se explica? 

Robert Collins nu suporta să simtă că bate pasul pe loc. Fierbea 
de exasperare ca un Ferrari într-un ambuteiaj fără sfârșit. 

Glenn a intrat liniștit în birou, pășind calm. Cum putea să fie 
atât de nepăsător în asemenea împrejurări? Glenn era genul de om 
care, dacă îi ia casa foc, dă mai întâi cu aspiratorul în sufragerie și 
apoi cheamă pompierii. 

— Am o veste bună, a spus. 

— Ai obținut pensionarea anticipată? 

— L-am convins pe Timothy Fisher să se întoarcă pentru încă o zi. 

Robert a ridicat dintr-o sprânceană. 

— Una singură? 

— Da. 

— Doar așa, vine să dea o raită și pe urmă pleacă? 

— La fel ca până acum. 

— Nu suntem la Club Med. 

— Are o emisiune de pregătit. 

— Într-adevăr, este mai importantă decât prinderea inamicului 
public numărul 1. 

— Robert... 

— Doar atât ai să-mi spui? 

Glenn s-a rezemat de pervazul ferestrei. 

— Am cercetat cât de mult difuzează muzică înainte să pornească 
fiecare incendiu. 

— Tot la muzica aia ești? 

— Variază considerabil de la un imobil la altul. 

— E pură întâmplare. 

Glenn a scuturat din cap. 

— Un profesionist ca incendiatorul ăsta nu face lucrurile la 
întâmplare. 

— Ce vrei să spui? 

— După mine, cea mai bună explicație posibilă este că așteaptă ca 
angajații să părăsească incinta. Tipul nu vrea să ucidă, vrea să 
distrugă firme și să destabilizeze modelul nostru economic. Asta 
înseamnă că este prezent la fața locului, ca să observe cum se 


evacuează clădirile. 
Dacă reușim să ajungem acolo destul de repede după alertă, 
sunt sigur că putem să-l încolțim. Robert a ridicat din umeri. 

— Există mii de birouri care dau spre intrarea fiecărui turn din 
districtele financiare. 

— Adevărat, dar nu se poate să aibă acces la toate, este imposibil. 
Deci trebuie să se afle într-un loc public, un pub, un restaurant, o 
piață sau pur și simplu în stradă. 

— Și în situaţia asta ce faci, deșteptule? Te crezi în stare să-l 
identifici printre miile de persoane care fug și sutele de curioși care 
se uită? 

Drept răspuns, Glenn și-a băgat în gură un ursuleț de ciocolată 
cu bezea. 


Mă aflam din nou la Fort Meade. Cu două ore mai devreme, îl 
anunțasem prin e-mail pe coach-ul în media training că trebuie să- 
mi amân ședința. N-am avut curaj să-l sun ca să-i spun prin viu 
grai. 

Era sfârșitul după-amiezii, în parcul laboratorului era foarte 
plăcut, iar ceața nu mai era atât de deasă ca data trecută. Ne-am 
instalat la aceeași masă din lemn, sub fagii cei mari. M-am bucurat 
din nou să inspir miresmele naturii și să aud trilurile păsărilor. 

Anna le-a cerut lui Glenn și Robert să ne lase în pace în timpul 
ședinței și ei s-au supus, nu fără ca Glenn să-și manifeste 
nerăbdarea cu un gest de agasare. S-au îndepărtat aprinzându-și 
țigările. Măcar scăpasem de presiunea suplimentară pe care o 
puneau pe mine. Era de ajuns că încă resimțeam constrângerea 
mizei și așteptările mari în privința mea. 

— Vom împinge lucrurile până în faza 3, a spus Anna. 

— Asta ce înseamnă? 

— După cum știți, prima fază presupune să descoperim natura 
țintei prin intermediul desenului ideogramei. În faza a doua, intraţi 
în contact cu ținta prin intermediul senzaţiilor și imaginilor pe care 
începeți să le captați. În a treia, veți percepe forma sa în trei 
dimensiuni și veți schița desene pentru a o reprezenta. 

— Vă previn: la desen sunt un dezastru. 

— Nu contează, veți lăsa creionul să se miște singur. 

— Dacă spuneți dumneavoastră... 

— Faza 3 începe când sunteți pregătit, când breșa către țintă este 
suficient de mare. 

— Și cum știu asta? 

— La un moment dat, veți avea ceea ce numim o PI majoră. O 


Părere Intuitivă majoră. De fapt, este o opinie puternică despre 
țintă care apare când sunteți pe punctul să puneţi laolaltă 
caracteristicile sale senzoriale. Este semnul că sunteți destul de 
deschis către țintă ca să puteți să-i captați forma. 

— Bun, am înţeles. 

— Sunteţi gata? 

Aveam în față un teanc de foi albe și creionul în mână. Am 
respirat adânc aerul curat al pădurii ca să mă relaxez, alungând din 
minte orice grijă. Am auzit câteva ciripeli discrete ale păsărilor 
ascunse în copacii mari învăluiți în ceața ușoară care se strecura 
delicat printre crengi. 

— Putem să-i dăm drumul, am spus. 

— În regulă. 

Ca de obicei, mai întâi am notat numele meu, al Annei, locul și 
ora la care începea ședința în dreapta sus a foii, apoi în coloana din 
stânga gândurile și emoțiile care mă tulburau. 

— inta, a spus Anna, este așadar noul imobil pe care 
incendiatorul se pregătește să-l ia în vizor. 

Mi-a dat coordonatele pe care i le atribuise și mi-am lăsat mâna 
să alunece pe hârtie. 

Mi-a trebuit o jumătate de oră ca să duc la bun sfârșit primele 
două faze și să percep că era vorba despre o construcție, nimic 
altceva decât o construcție, dură, rece, din metal și sticlă, mare, 
înaltă și care avea albastru și transparență. Apoi m-am învârtit 
puțin pe loc producând mai cu seamă sinonime. Și în mod bizar 
am început să mă simt destul de rău. Ca și cum ceva în mine 
respingea această țintă. 

— Nu-mi place locul ăsta. E... putred. 

— Vreţi să spuneți că este o construcție într-o stare de degradare? 

— Nu, putredă prin ceea ce trăiesc ocupanții ei. Sau prin ceea ce 
au trăit. Resimt multe emoții, neliniște, stres și tristețe. Întregul loc 
pare impregnat de ele. Am impresia că de această clădire e legată 
multă ranchiună și chiar ură. Le resimt ca și cum aș fi înăuntru în 
acest moment, printre ei. 

— Într-un fel, sunteți. În Remote Viewing numim asta un 
sentiment de prezenţă la țintă. Asta arată că breșa este mare. Iar 
acest sentiment este clar o PI majoră. Notaţi-l în mijlocul paginii. 

Am făcut întocmai. 

— Acum, a spus, imaginaţi-vă că sunteți în fața țintei. 

— OK. Mă imaginez acolo... 

— La ce distanţă de ea vă aflați? 

— Aș zice că în jur de cincizeci de metri. 

— Cu ce seamănă? 

— Păi... 


— Daţi-vă voie să schițați ceea ce percepeți. 

— Veţi fi dezamăgită, chiar desenez foarte prost. 

— E-n regulă, nu ne pasă de asta. 

Am început să reprezint frânturile de imagini care îmi veneau, 
dar simpla idee de a le transpune în desen mă bloca, atât de 
nepriceput mă consideram în acest domeniu. Aveam două mâini 
stângi. 

— OK, a spus ea după un moment ca să pună capăt chinului meu. 
lată ce-o să facem: puneţi vârful creionului în mijlocul foii, apoi 
închideți ochii și începeți să faceți mâna să tremure ca să deseneze 
mici spirale. Uitaţi așa... Acum că mâna dumneavoastră este în 
mișcare, lăsați-o să-și facă micile spirale, concentrați-vă să percepeți 
ținta și lăsați-vă mâna să fie ghidată de ceea ce vedeți fără să vă 
puneţi întrebări. Așa, foarte bine. 

Tehnica ei funcționa: faptul că-i dădusem un impuls mâinii 
mele o deblocase și când în sfârșit am deschis ochii, am văzut o 
schiță care semăna totuși mai mult sau mai puţin cu ceea ce 
vizualizasem. 

— În regulă, a spus Anna. Acum o să vă imaginați că vă deplasați 
pe o latură a țintei și începeți din nou. Dar de data asta vă propun 
să vă daţi înapoi, poate la o sută de metri și să notaţi și ceea ce vă 
transmite mediul înconjurător. 

— De acord. 

Mi s-a părut mai ușor să acced la informații și mai ales să le 
reprezint. 


(Desen dintr-o parte al turnului Barclays, înconjurat de alte 
turnuri) 


— Foarte bine, a spus Anna. Imaginaţi-vă că sunteți un uriaș, apoi 
închideți ochii și întindeți mâna ca să atingeți ţinta în diferite 
puncte și să vedeți ce informaţii obţineţi. 

M-am prins în joc. M-am imaginat în fața unui imobil de 
aceeași mărime ca mine și am întins mâna să-l ating, să-l pipăi, să-l 
simt. 

— Este rugos în unele locuri, am spus, neted în altele și... văd o 
pasăre albastră... și cuvântul AMIRAL tocmai a apărut în mintea 
mea.... și pot să văd un bărbat... cu bustul gol... cu un slip roșu... 
care urcă pe scară. Credeţi că acestea sunt interpretări? 

Anna a scuturat din cap. 

— Nu cred. Nu în stadiul acesta. Breșa este în mod clar mare, 
captați multe lucruri despre ţintă. Dar să revenim la clădire, 
descrieți-mi ce percepeți despre ea. 

În mod bizar, faptul de a întinde mâna în față și de a pipăi ceea 
ce poate nu era nimic altceva decât o proiecție mentală mă ajuta să 
acced la imagini. 

— Este înaltă, îngustă și înaltă. De fapt, este un turn, un turn 
mare, dar este alungit la bază, ca și cum s-ar afla pe un 
promontoriu... 

— Ce altceva vedeţi? 

— Albastru, mult albastru. 

— Turnul este albastru? 

Am avut o îndoială. Am întins amândouă mâinile și am 
mângâiat turnul virtual din fața mea cum ar pipăi un orb un obiect 
necunoscut. 

— Nu sunt sigur că tot turnul este albastru... nu cred... dar există 
albastru, asta-i sigur. 

— Foarte bine. Altceva? 


M-am chinuit să adun mai multe informaţii. În zadar. 

— Cred că nu mai am nimic. 

Ea a așteptat câteva clipe înainte de a rupe tăcerea. 

— Foarte bine. O să ne oprim. Vă las să scrieți rezumatul și să 
notaţi ora când am încheiat ședința. Mă duc după prietenii noștri. 

S-au întors toți trei câteva minute mai târziu. Anna s-a rezemat 
de un copac. Agenţii s-au apropiat de masă, Glenn cu mâinile în 
buzunare, iar Robert un pic mai în spate, cu braţele încrucișate. 

— Vreau să vă spun de la început că nu știu dacă informaţile mele 
vor fi utile, le-am mărturisit. 

Fi n-au spus nimic; doar m-au privit în tăcere. 

Mi-am dres glasul. 

— Așadar: după mine, ținta este un turn într-o zonă urbană 
aglomerată, probabil înconjurat de alte turnuri. Nu există elemente 
naturale, nu există apă. Există albastru, iar elementele caracteristice 
acestui imobil sunt: dur, rece, metal, sticlă, mare, înalt și are o 
anume transparență. Nu știu ce au trăit ocupanții săi, dar există 
mult stres, neliniște, tristețe, ranchiună. Poate ură. În sau de jur 
împrejurul țintei. 

Am aruncat o privie furișă către Glenn și Collins. Erau ca o 
stană de piatră. 

Am tras adânc aer în piept înainte să vorbesc mai departe. 

— Și văd o pasăre albastră, cuvântul AMIRAL și un bărbat în slip 
roşu care urcă pe o scară. 

I-am privit. Chipurile lor erau de gheaţă. 

— Gata, am spus. Asta-i tot. 

Tăcere deplină. 

Anna le-a arătat desenele mele. 

— Poate este o pistă în încercarea de a identifica turnul printre 
centrele de afaceri din țară. 

Robert și-a dat ochii peste cap, dar n-a spus nimic. Mi-a trecut 
prin minte că probabil Anna îl avertizase să tacă. Dar expresia feței 
era foarte grăitoare. 

Glenn a vorbit calm, pe un ton care se voia în mod evident 
amabil, într-atât încât era mai degrabă enervant decât plăcut. 
Probabil și el fusese pus în gardă să nu mă ofenseze. 

— Nu sunt foarte sigur că aceste elemente, așa cum se prezintă 
ele, ne pot fi de ajutor. Nu aveți și altceva? 

Am clătinat din cap. 

— În măsura în care, a continuat el, fiecare oraș american are 
districtul său financiar alcătuit din zgârie-nori, iar schița 
dumneavoastră seamănă puțin cu ceea ce se vede... hm... 
pretutindeni, nu o să fie... ușor. 

— Desenez prost, am spus, dar imaginea turnului este destul de 


clară în mintea mea. Cred că aș putea să-l recunosc dacă l-aș vedea. 
Glenn a scuturat din cap cu un aer șocat. 

— Dacă ar fi să vă arătăm fotografiile a o mie de turnuri ca să 
reușiți să identificați unul, acesta ar fi căzut de mult timp. 

— Și amiralul, a intervenit Robert, cum este uniforma lui? Albă? 

— Nu prea știu. De fapt, mi-a apărut cuvântul, nu forma. 

— Un amiral și mult albastru, asta te face să te gândești la mare, 
normal. Un oraș de coastă? 

— Greu de spus: nu am identificat apă în locul-țintă. Sigur, asta 
nu înseamnă că orașul nu este de coastă, dar în acest caz turnul nu 
se află la malul apei. 

S-a lăsat din nou tăcerea. 

— Și mai există o pasăre albastră și un bărbat în slip roșu? a 
întrebat Glenn. 

— Da. 

— Iarna? Atunci, ținta se află în Bahamas, nu la noi! 

— Este un paradis fiscal, a spus Glenn râzând, cred că acolo sunt o 
mulțime de bănci! 

— De fapt, am spus, pasărea seamănă mai mult cu o răpitoare 
decât cu o pasăre tropicală. 

Robert a făcut o grimasă. 

— Bun, a spus cu un aer nu prea vesel, o să ne descurcăm cu ce 
avem. 

Și-a luat telefonul și a sunat. 

— Listaţi-mi toate băncile aflate pe străzi care poartă numele unui 
amiral sau al căror nume seamănă cu cel al unui amiral. Urgent! 

— Sau, a spus Glenn, este o firmă al cărei logo este un amiral? 

— Un amiral drept logo? a zis Robert, neîncrezător. 

— Da, ca Admiral Rodney sau Admiral Nelson's. 

Robert i-a aruncat o privire exasperată. 

— Căutăm o firmă serioasă care învârte bani, nu o berărie care 

filtrează rom alb. 
Glenn a zâmbit. 

— Așa e, tipi care investesc mai mult în asigurări de viață decât în 
spirtoase. 

Deodată, Anna a strigat: 

— Uitaţi, fluturele! 

Am ridicat ochii; ne arăta un fluture care zbura în jurul nostru. 

— Ei, și? 

— Există un fluture supranumit White Admiral! Poate că locul are 
legătură cu un fluture! 

A urmat o clipă de derută, apoi Robert a pus din nou mâna pe 
telefon. 

— Adăugaţi la căutări băncile al căror logo este un fluture sau al 


căror nume sau adresă are legătură cu asta. 
— N-are rost, am spus. Cred că am găsit. 
Toate privirile s-au îndreptat spre mine. 
— White Admiral este simbolul New York-ului. 
Preţ de o clipă, nimeni nu a avut nicio reacție. 
— Un fluture? a spus în cele din urmă Robert cu o grimasă de 
neîncredere. Un fluture este simbolul New York-ului? 
Am încuviințat din cap. 
— Este chiar un simbol oficial, dar, în fine, doar newyorkezii îl 
știu și chiar... 
Am tăcut o clipă, apoi am adăugat: 
— Iar pe drapelul orașului, figurează un vultur albastru. 

O oră mai târziu survolam Manhatannul cu elicopterul sub 
soarele care apunea. Degeaba încercaseră Glenn și Robert să-mi 
arate pe internet poze cu turnurile din New York, niciunul nu 
semăna cu ceea ce vizualizasem, fotografiile erau făcute dintr-un 
unghi diferit. 

— Faceţi mereu drumul dus-întors dintre New York și Fort Meade, 
a strigat Robert ca să acopere zgomotul motorului. Ar trebui să vă 
luați abonament! 

Forțele de securitate și pompierii din oraș fuseseră preveniți; 
erau pregătiți și așteptau instrucțiunile noastre. Pilotul ceruse să ne 
închidem telefoanele și transmitea ordinele noastre prin stația de la 
bord. 

—  Grăbiţi-vă, mi s-a adresat el brusc. E un pic de ceață, e 
periculos, n-o să ne lungim. 

Să mă grăbesc, să mă grăbesc... Cum voia să mă grăbesc? Nu-mi 
luam ochii de la pădurea de zgârie-nori de sub picioarele noastre. O 
cercetam din toate unghiurile, trecând cu privirea peste 
aglomeraţia de turnuri, căutând imaginea mentală care îmi 
apăruse. Nu era ușor, dat fiind că acea imagine îmi apăruse ziua, or 
acum noaptea începea să se lase peste oraș. Mii de lumini se 
aprindeau și scânteiau din toate părțile, amețindu-mă. 

Într-o situație obișnuită, mi-ar fi plăcut la nebunie să survolez 
Manhatannul noaptea. Dar acum eram cu totul concentrat să 
reperez ţinta la timp și mă neliniștea ideea de a eșua. Toată lumea 
de la bord era tensionată, puteam s-o simt, așa cum simțeam 
efectul acestei presiuni în corpul meu; cutia toracică îmi era strânsă 
ca într-o menghină, gâtul încordat, vibraţiile sonore ale rotorului 
rezonau neplăcut în cutia mea craniană. 

Elicopterul survola orașul după un plan bine stabilit, de la est la 


vest și de la vest la est, urcând ușor spre nord și fiecare viraj ne 
culca aproape pe o parte. Dar eram prea absorbit de misiunea mea 
ca să-mi fie frică. 

Aceste nenumărate turnuri semănau între ele, fiecare mai 
impersonal decât celelalte, cu un aspect banal și deci de 
nerecunoscut. Numai unele ieșeau din tipare prin dimensiuni, ca 
să-mi ofere o imagine familiară. Mai întâi, One World Trade Center 
la stânga, apoi, urcând spre nord, Empire State Building și puțin 
mai sus Chrysler Building. Ghiceam amplasamentul Washington 
Square Park care apărea ca o gaură întunecată, larg deschisă. Am 
recunoscut turnul de locuințe 432 Park Avenue, care semăna cu un 
soi de gofră cu vanilie, îngust și înalt, apoi am ajuns în dreptul 
Central Park. 

— Vom urca la est de Central Park, a spus pilotul. 

Cu cât zburam mai mult pe deasupra cartierelor, cu atât îmi 
dădeam seama până la ce punct misiunea mea era imposibilă. 
Turnurile se confundau prin urâțenia lor lipsită de viață. Pe măsură 
ce defilau sub ochii mei, neliniștea mă sufoca în timp ce un lucru 
era clar: oricât de precisă mi se păruse viziunea țintei, n-aveam să o 
recunosc niciodată în mijlocul acelei ciupercării din beton. 

La nord de Central Park, zgârie-norii se răreau, lăsând loc unor 
clădiri de înălțime mai modestă decât ținta mea. 

— Să facem cale întoarsă, i-am spus pilotului, și să coborâm din 
nou pe la vest de parc. Și ați putea să încetiniți un pic? Zburăm 
prea repede, nu pot să văd totul... 

— OK. 

Flicopterul a desenat un cerc până la Hudson, apoi a plonjat 
spre sud. 

Din nou am scrutat cuprins de neastâmpăr fiecare edificiu; în 
zadar. 

Ajuns la extremitatea sudică a parcului, elicopterul și-a reluat 
mișcarea de la est la vest și de la vest la est. 

În clipa în care l-am zărit, am știut că acela este. 

— Acolo! am strigat arătând cu degetul. Turnul acela, acolo... 

Și în momentul în care îi citeam numele luminat din vârf... 

— Barclays! 

... logoul său mi-a sărit în ochi. 

Un vultur albastru. 

— Ăla e! Sunt sigur! 

Inima îmi bătea să-mi spargă pieptul. Tensiunea pe care o 
simțeam ajunsese la paroxism. Corpul îmi era străbătut de spasme 
nervoase. 

Înconjurată din toate părțile de turnurile vecine, clădirea îmi 
scăpase în timpul primei survolări. 


— Apelează repede baza! i-a strigat Robert pilotului. 

În aer se simțea exaltarea stăpânită a întregii echipe. 

Pilotul s-a executat, a branșat difuzorul care a început să țiuie și 
am auzit vocea gâjâită a interlocutorului. 

— Recepţionat, a spus el. Transmit informaţia. Rămâneți pe linie. 

Elicopterul s-a apropiat puțin de turnul Barclays, menținându- 
și altitudinea. Un strat de ceață plutea deasupra acoperișului, 
aureolându-l cu un văl ca de bumbac. 

Am așteptat treizeci sau patruzeci de secunde înainte ca linia să 
înceapă iarăși să țiuie. 

— Sunt deja informați, a spus vocea gâjâită. Mi se spune că alerta 
a fost dată acum 38 de minute. Turnul este evacuat. 

— Fuck! a izbucnit Robert lovind cu pumnul în palma mâinii 
stângi. 

Eram îngrozitor de frustrat și în același timp liniștit că turnul 
fusese evacuat, dar și fericit fiindcă intuiţia mea fusese corectă. Cu 
toate astea, nu puteam scăpa de sentimentul de frustrare. 

— Priviţi! a strigat deodată Anna. E un om pe acoperiș! 

Stratul de ceață se deplasase un pic și puteam să vedem într- 
adevăr o formă umană în vârful turnului. Un bărbat ce părea 
îmbrăcat ciudat, cam ca un roman în togă. A ridicat braţele în aer 
spre noi, agitându-le. 

— Dumnezeule, a spus Anna. A izbucnit incendiul... 

Amestecându-se cu ceața, volutele de fum se înălțau încet de pe 
turn. 

Eram înmărmurit. 

— Nu va putea să fugă, a spus Glenn bulversat. 

Robert a clătinat din cap. 

— N-are nicio șansă. 

— Trebuie să-l salvăm! a strigat Anna către pilot. Aterizaţi pe 
acoperiș! 

— Imposibil. 

— Nu e imposibil! E destul loc! 

— E mult prea riscant. 

— Doar n-o să-l lăsăm să moară sub ochii noștri! Să nu mai 
pierdem timpul, să mergem după el! 

Pilotul a clătinat din cap. 

— Priviţi: fumul iese din puțurile liftului. Asta reduce prea mult 
vizibilitatea, pe lângă ceață. Manevra este prea complicată. Nu pot 
să mă poziționez bine. 

— Atunci, aruncați-i un cablu, a spus Anna, ceva, nu știu, trebuie 
să existe un mijloc să ajungă la bord. 

— Elicopterul este echipat cu o scară din frânghie la capătul unui 
cablu. Dar omul ăla n-ar putea să urce la bord. Cablul este legat sub 


aparat, nu ajunge la ușă. E făcut să deplaseze militari, nu să-i aducă 
până în cockpit. 

— Am putea să-l agățăm de scară, am spus eu, și să-l lăsăm 
undeva. 

— Ar fi o nebunie să-l ținem atârnat în gol, a spus pilotul. Te 
scutură în toate părțile. Nu este un militar antrenat; ar ceda. 

— E mai bine să încercăm decât să-l lăsăm să moară! a insistat 
Anna. 

Vocea ei răsuna în cabină peste bâzâitului rotorului. 

Avea dreptate. Nu puteam pur și simplu să ne îndepărtăm fără 
să facem nicio încercare de a-l salva. Era inacceptabil. 

— Fumul e tot mai gros, a spus pilotul. Manevra ar fi foarte 
periculoasă. Fără a mai pune la socoteală căldura puternică degajată 
de puţurile liftului, care pot să ia foc în orice clipă. Nu pot să-mi 
asum singur riscul de a ne pune pe toți în pericol de moarte dacă 
mă apropii. 

A urmat un moment de ezitare în care am fost conștienți că 
propriile noastre vieți erau în joc. 

— Sunt gata să-mi asum acest risc, a spus Anna, iar vocea i-a 
tremurat puțin. 

Glenn a dat din cap cu buzele strânse, cu un aer supărat. 
Simţeam că e pradă unui teribil conflict interior. După un moment, 
a mișcat ușor din bărbie. 

— Și eu, a spus. 

În ce mă privește, mi-era frică, foarte frică. Dar eram pregătit să 
accept ca un nevinovat să moară din cauza refuzului meu de a 
risca? Cum aș fi putut să trăiesc cu asta pe conștiință? 

— Și eu, am spus din vârful buzelor. 

Adevărul este că, dimpotrivă, visam să mă îndepărtez cât mai 
repede de turn și să simt din nou pământul ferm sub picioare. 

Privirile s-au întors către Collins. 

Faţa îi era gravă, cu o expresie nemișcată. Privea drept în față, 
tăcut și indescifrabil. 

— E acum ori niciodată, a spus pilotul. Fumul s-a făcut și mai 
dens. 

Tot echipajul stătea cu ochii ațintiți pe Collins, care tot nu 
zicea nimic. 

— Robert? a spus Anna. 

El nu s-a clintit. 

Eram toţi cu privirea la buzele lui. 

Mi-am dat seama atunci că speram în secret să refuze, speram 
să-și asume  responsabilitatea  abandonării  condamnatului, 
oferindu-mi siguranță fără să-mi încarc conștiința. Mi s-a făcut 
rușine de egoismul meu și am început să-mi doresc din toate 


puterile ca Robert să accepte și el. 

— OK, a spus în cele din urmă. 

— Încerc manevra, a spus pilotul. Dacă nu știți să vă rugați, mai 
aveți treizeci de secunde ca să învățați. 

Glenn și-a făcut semnul crucii. 

Anna și-a mușcat buzele. 

Elicopterul s-a apropiat de acoperișul turnului pierzând din 
altitudine. Fumul negru  învăluia geamurile  cockpitului, 
încercuindu-ne. 

O tăcere mormântală domnea în cabină. 

Elicopterul s-a stabilizat în zbor staționar la vreo zece metri 
deasupra acoperișului. 

Pilotul a tras de o manetă și am zărit prin trapa făcută parțial 
din sticlă o scară din frânghie desfășurându-se sub aparat. 

Acum îl vedeam puțin mai bine pe bărbat. Avea vreo patruzeci 
de ani și era înfofolit într-un fel de pelerină, un obiect dintr-un 
material țesut. 

Pilotul a luat microfonul în mână. Vocea lui a răsunat în 
exteriorul cabinei. 

— Urcă pe prima treaptă a scării, apoi prinde-te, i-a cerut. Nu 
încerca să urci mai sus. Repet: nu urca mai sus. Ţine-te bine, o să te 
lăsăm undeva. 

Bărbatul s-a conformat. S-a agăţat de scară și și-a pus picioarele 
pe prima treaptă, provocând imediat un efect de balansare. 

Mișcarea a făcut să-i alunece de pe umeri pelerina, care a căzut. 

Era în slip. 

Roșu. 

La bordul elicopterului fiecare și-a ținut răsuflarea. Aparatul s-a 
ridicat puțin, apoi s-a deplasat în lateral, foarte încet. Eram înecați 
în fum și mă întrebam cum reușea pilotul să se orienteze. Când ne- 
am îndepărtat de marginea turnului, bărbatul a rămas suspendat în 
gol. Imaginându-mă în locul lui, am simţit violent vertijul în tot 
corpul. Nu-mi puteam lua ochii de la el, îngrozit de ideea că ar 
putea să cadă. Elicopterul s-a înălțat încet și a trecut peste turnurile 
vecine care ne ieșeau în față. Volutele de fum negru au lăsat loc 
vaporilor de ceață ce păreau a se fi coalizat ca să ne înfășoare în 
vată albă și să ne ferească de pericole. 

La bord, tăcerea era totală. Eram palizi. 

Glenn se uita ca și mine la cel salvat, prin micul geam de sub 
picioarele noastre. Anna își ținea fața în mâini. Robert privea în 
depărtare. 

Ceaţa a devenit atât de densă, încât nu mai reușeam să văd 
partea de jos a scării. Mi-era teamă să nu ne lovim de vreun turn. 
Pilotul mergea orbește, bazându-se pe faptul că încercase să 
memoreze dispunerea turnurilor din vecinătate, toate mai înalte 
decât Barclays. Cu stomacul făcut ghem, am început să regret că 
veniserăm în ajutorul acelui nefericit. Urma să plătim cu viețile 
noastre, asta era sigur... 

Am aruncat din nou o privire sub picioarele mele, dar până și 
scara era înfășurată în ceață, ascunsă vederii. 

— E normal să miroasă brusc a kerosen? am întrebat. 

Doar vibraţiile rotorului mi-au răspuns. Pilotul era foarte 
concentrat și n-a părut să-mi ia în seamă întrebarea. 

— Din cauză că ne ridicăm foarte încet, a spus în cele din urmă pe 
un ton absent. 

— Sunt frecvente accidentele de elicopter? a întrebat Glenn. 

— Gura, a spus Robert. 

Ceea ce am văzut mi-a înghețat sângele în vene. 

Anna a scos un țipăt sfâșietor. 

Scara era din nou vizibilă. Dar pe ea nu se afla nimeni; se 
legăna ușor în toate părțile. 

— Ce se întâmplă? a strigat pilotul. 
Eram paralizat, incapabil să vorbesc. 
Anna a început să plângă în tăcere, cu fața în mâini. Glenn era 


îngrozit. 

— Ce se întâmplă? a repetat pilotul, mai tare. 

— Plâng pentru că tipul a căzut, a spus Robert. 

O atmosferă apăsătoare s-a lăsat în cabină, făcându-ne să 
amuțim. Mă simțeam groaznic de rău și insensibilitatea lui Robert 
mă revolta. O spusese pe un ton aproape detașat. 

— Și pentru că sunt niște idioţi, a adăugat. 

Toate privirile s-au îndreptat spre el. 

— Tipul a căzut de la un metru sau doi, a spus, poate trei. Dacă și- 
a scrântit o gleznă, este chiar prost. Nu vă mai smiorcăiți... 

— Priviţi! am strigat. În stânga! 

Un gol în stratul de ceață ne-a permis să-l vedem pe bărbatul în 
slip roșu pe acoperișul unui turn. 

— Ştiaţi că a scăpat? l-am întrebat pe pilot. 

— Nu. Mă gândisem să-l las pe un turn din linia a doua. Cele mai 
apropiate de Barclays ar putea fi în pericol să se prăbușească. Sun 
centrala ca să i se permită accesul pe acoperiș. 

Anna și-a șters lacrimile. 

— Nenorocitul..., a spus Glenn dând afară tot aerul pe care-l 
ținuse până atunci în plămâni. N-o să-mi revin din asta. 

— Încă mă doare stomacul, am zis. 

— Și mă întreb ce făcea tipul în slip pe acoperișul turnului 
Barclays, a spus Glenn. 

Robert a ridicat din umeri. 

— Probabil există o saună sau o piscină la ultimul etaj. Sunt des 
întâlnite, chiar și în clădirile de birouri. 

— Acum, a spus Glenn, va trebui să străbată o întreagă clădire 
aproape în pielea goală la ora când se termină programul. Vă 
imaginați rușinea? N-aș vrea să fiu în locul lui. 

Robert a zâmbit. 

— Va putea să spună că banca l-a lăsat în chiloți. 

Un hohot de râs general a răspuns nevoii de a ne elibera brusc 
de stresul acumulat. 

Dar gândul meu era în altă parte. 

Fram complet năucit de ceea ce tocmai îmi dădusem seama: la 
ședința de mai devreme, bărbatul în slip roșu încă nu se pregătea să 
urce pe scară. Conștiința mea nu se deplasase doar în spațiu ca să 
vizualizeze un eveniment la distanță, se deplasase și în timp ca să 
mă facă să captez o informație din viitor. 

Se făcuse vremea cinei. Pilotul refuza s-o ducă pe Anna la Fort 
Meade noaptea pe timp de ceață. Obligată să doarmă în New York, 
a hotărât să rămână acolo a doua zi ca să lucreze cu mine la dosar. 
Dacă tot hotărâsem să mă retrag, mai bine să profităm de timpul 
împreună decât să-l pierdem cu deplasări inutile. Glenn a cerut 
biroului local al FBI-ului să ne dea o sală pentru douăzeci și patru 
de ore. Ne-am îndreptat într-acolo după cină ca să facem o nouă 
ședință de Remote Viewing, aprofundând metoda și urmând ca a 
doua zi la prima oră să ne întâlnim cu Glenn și Robert să discutăm 
despre ce piste găsiserăm. 

Eram nespus de curios legat de aprofundarea metodei și animat 
de dorința de a mă revanșa. Inutilitatea ultimei ședințe, care 
avusese totuși niște rezultate, continua să mă sâcâie. Frustrarea mă 
împingea s-o iau de la capăt. Voiam să termin cu demnitate. 

FBI-ul ne rezervase și două camere în Manhatann, în apropiere 
de biroul lor local, ca să nu fie nevoie să fac drumul dus-întors din 
Queens la ore nepotrivite. Mi se părea caraghios să dorm la hotel 
când casa mea nu se afla departe, dar fiecare minut conta în această 
cursă contracronometru. 

Glenn și Robert se alăturaseră colegilor lor la locul incendiului. 
Anna și cu mine hotărâserăm să luăm cina împreună repede, 
înainte să ne îndreptăm spre noua noastră sală de lucru. 

Când mă vizitau prietenii la New York, obișnuiam să-i duc la 
Cantina Rooftop, un restaurant mexican care se bucura de o vedere 
incredibilă a luminilor din Manhatann. Dar în seara aceea voiam să 
uităm de turnuri în timpul nostru liber. Așa că am mers la un mic 
restaurant foarte șic cu ambianță caldă, cu tapet în dungi 
chihlimbarii pe pereți și un șirag de lămpi mici ale căror abajururi 
din aramă roșie difuzau o lumină castaniu-aurie. Ne-am instalat pe 
fotoliile confortabile cu design contemporan din lemn wenge și 
velur gri. 

— Mi-e ciudă că intuiţiile mele n-au servit la nimic. 
— Și mie. Am fost la un pas, a spus Anna luând în mână paharul 
cu merlot de Napa Valley. 

Am ciocnit pentru eforturile pompierilor din New York: turnul 
Barclays fusese devastat de foc, dar nu se prăbușise. Singurele 
victime erau răniții din uriașa busculadă produsă în momentul 


evacuării. 

— Când survolam mai devreme orașul, am spus, mi-am dat seama 
până la ce punct această metropolă are o identitate masculină. Toţi 
zgârie-norii aceia ridicați pe verticală, într-o aliniere 
înspăimântător de rațională, fără niciun simț al frumuseții, al 
blândeții. Pretutindeni beton și metal, aspru, rece și înțepător. 

Ea a zâmbit. 
Am luat o înghițitură de vin roșu. Intens fructat și lemnos. 

— Și totuși, a spus, New York-ul era la origini un loc care sugera 
multă feminitate. Scott Fitzgerald îl numea „sânul verde al Lumii 
Noi...“ 

— lar acum este cel mai mare centru urban din Statele Unite, o 
sumă de artere încrucișate, de clădiri cât vezi cu ochi, Wall Street... 

— Valorile masculine câștigă întotdeauna, pentru că sunt 
competitive prin natură. Dar pe termen lung, femeile câștigă. 
Pământul-mamă își va relua drepturile... 

Ni s-a adus mâncarea. Vită la grătar pentru mine, lasagna cu 
legume pentru Anna. 
Restaurantul era plin, dar atmosfera rămânea liniștită. 

— Apropo de viitor, am spus, am fost foarte șocat că am intuit un 
eveniment viitor. De fapt, asta nu are sens, este pur și simplu 
imposibil, pentru că viitorul nu există încă. Este de neînțeles... 

Anna mi-a adresat un zâmbet ușor, cu ochii ei scânteietori care 
îi luminau tenul mat. 

— Este tulburător la început. Dar te obișnuiești, o să vezi... 

A luat tacâmurile și a început să mănânce. 
Am privit-o uimit. 

— Ți s-a mai întâmplat? 

— În laborator, de sute de ori. 

— Nu știu să explic ce e ciudat la tipul ăsta în slip roșu, dar ceva 
nu se potrivește. Trebuie să fie o coincidență sau poate am visat, nu 
știu. 

Ea n-a răspuns. 

— Dar înţelegi că e imposibil? am spus. 

— In laborator, a început Anna să-mi explice pe un ton calm, am 
prezis chiar evenimente istorice, precum atacul fregatei USS Stark 
din mai 1987, descris în detaliu la Fort Meade, cu două zile înainte 
să aibă loc. 

Am clătinat din cap. 

— Nu pot să cred. Este imposibil... 

Ea a continuat să mănânce fără să reacționeze. Categoric, 
neîncrederea mea nu o deranja. 

— Este imposibil conform viziunii tale despre lume și timp. 

Am lăsat furculita jos. 


— Cum așa? 

— Tu crezi că trăieşti într-o lume clar definită, în care 
evenimentele se petrec din trecut către viitor. 

— Păi... da, asta mi se pare clar, într-adevăr. 

Pentru că Anna nu răspundea, am adăugat: 

— Mă rog, nu spun că totul este clar definit, bineînţeles. Să zicem 
că lumea cuprinde lucruri inerte precum pietrele și obiectele, și 
ființe vii care se mișcă, acționează și îmbătrânesc de-a lungul 
timpului, apoi mor. 

— Așadar, tu vezi timpul ca pe o curgere continuă și liniară de 
evenimente ce se succed într-o lume clar definită și stabilă care se 
sprijină pe lucruri imobile, și anume obiectele materiale. 

— Da, oarecum. 

— Doar că nu aceasta este cu adevărat realitatea. 

— Dar... 

— De fapt, nimic din toate acestea nu este exact. 

Dacă există un lucru care mă scoate din minţi, acesta este 
negarea evidenţelor. Era ca și cum ar fi afirmat cu nonșalanță că 
puloverul ei negru era galben. 

— Există lucruri dificil de admis, a continuat Anna, și cu toate 
acestea adevărate. Se întâmplă ca simțurile noastre să ne înșele, ca 
percepțiile noastre să fie false, ca felul în care vedem lucrurile să nu 
aibă nicio legătură cu realitatea. 

— Într-o oarecare măsură, da, știu... 

— Este de ajuns să privim cerul ca să vedem că Soarele pare că se 
rotește în jurul nostru. Când Copernic afirmă contrariul în secolul 
al XVI-lea, nu-l crede nimeni, și chiar provoacă o adevărată mișcare 
de protest. Aproape un secol mai târziu, Galilei va fi condamnat la 
închisoare pentru că demonstrase că predecesorul lui, Copernic, 
avusese dreptate. Un secol nu fusese de ajuns ca să schimbe 
prejudecățile. Judecătorii Sfântului Oficiu l-au obligat chiar să 
abjure forțându-l să admită că Pământul nu se învârte. Unii martori 
au declarat că, în privat, el a șoptit: „Și totuși se-nvârte!“ 

— Da, dar în zilele noastre știința nu mai este controlată de 
Biserică. 

— Nu avem nevoie de Biserică pentru a da dovadă de prejudecăți 
eronate. Numai că uneori aparențele sunt înșelătoare. Când am 
zburat cu elicopterul de la Fort Meade, cerul era albastru-pal, iar 
sub noi se întindea o mare de nori, nori albi care alcătuiau o masă 
densă prin care era imposibil să vădem pământul. Cânde eram 
copil, credeam că aș fi putut să sar pe ei și să țopăi ca pe o saltea 
din bumbac. 

— Și eul 

— Iar când am ajuns în Manhatann, am pătruns bineînțeles prin 


acești nori care au devenit o ceață foarte fină, ușoară și vaporoasă, 
pe unde s-au ivit turnurile. O ceață care nu era deloc materie albă, 
ci un nor de minuscule picături de apă suspendate în aer, delicate și 
transparente. Ceea ce ni se părea materie solidă când eram copii 
era, de fapt, în mod esenţial vid străbătut de particule de apă. 

Anna a lovit ușor cu palma în masă, producând un sunet 
înfundat. 

— Tu crezi că masa asta este un obiect solid, inert... 

— E un fapt greu de contestat, am spus. 

— Și totuși nu este așa. 

Am simțit din nou cum mă cuprinde iritarea. 

— Materia este alcătuită din atomi adunaţi în molecule. Asta 
înseamnă solid. 

— Dar dacă privirea ta ar fi destul de pătrunzătoare ca să distingă 
acești atomi și ceea ce-i alcătuiește, ai vedea și acolo ceva ce 
seamănă cu o ceață: 99,99% din volumul unui atom este alcătuit 
din vid în care plutesc particule elementare foarte îndepărtate 
unele de altele și un nor de electroni. Și în lumea particulelor, totul 
înseamnă vibrații și unde. Nu există nimic imobil. Chiar și vidul 
dintre particule este puternic încărcat cu energie; nu este nimic 
inert... De fapt nimic nu este înțepenit, toate aceste particule sunt 
în interacțiune permanentă unele cu altele. Cea mai dură dintre 
pietre este în realitate o vibrație de câmpuri, o interacțiune de forțe 
care ne dau iluzia stabilității, dar care sunt, de fapt, efemere: piatra 
va redeveni praf. 

A rămas tăcută câteva clipe înainte să adauge: 

— Lumea nu este un ansamblu de lucruri, este o rețea de 

evenimente. 
A tăcut iar, dar și-a aţintit spre mine privirea albastră, ca și cum 
ar fi vrut să lase cuvintelor sale răgazul de a-mi pătrunde în minte. 
Lumea nu este un ansamblu de lucruri, este o rețea de evenimente. 
Evident, asta nu se potrivea cu felul meu de a vedea lucrurile, 
mă rog... evenimentele! Și apoi, să-ți închipui că lumea se sprijină 
pe obiecte solide are ceva liniștitor. 
Anna probabil că mi-a citit gândurile, căci a adăugat: 
— Nimic nu este fix, totul este impermanenţă, cum spun budiștii. 
M-am mulțumit să încuviințez din cap, puțin cam neîncrezător 
totuși. 
În jurul nostru, activitatea era în toi, ospătarii alergau de la o 
masă la alta, luând comenzile și distribuind mâncărurile. 

— Dar asta nu explică faptul că putem să vizualizăm viitorul, am 
spus. 

— În privința timpului, te previn, este și mai greu de admis. 

— Încearcă totuși, am îndemnat-o râzând. 


Ea a luat liniștită o înghițitură de vin, pe care a savurat-o, apoi 
a tras aer în piept. 

— În secolul al XIX-lea, fizicienii credeau că aproape înţeleseseră 
cum funcționează lumea. Ecuațiile lor erau corecte, în mare, și ne 
ofereau o viziune foarte mecanicistă a Universului: materia era 
alcătuită din atomi care se adunau în molecule precum cuburile 
dintr-un joc de construit, poziția și viteza lor puteau fi calculate cu 
precizie, gravitația era explicată de legile lui Newton, iar gazele se 
supuneau legilor termodinamicii. Timpul se scurgea regulat și 
continuu, Universul era ca o mașinărie gigantică în care totul se 
înlănțuia și se putea explica printr-o succesiune de cauze și efecte, 
perfect previzibile. Această viziune dezamăgitoare despre lume era 
atât de convingătoare, încât a dus la mișcarea romantică în 
literatură, în muzică și în pictură: artiștii voiau să-și trăiască viața, 
sentimentele și nu să știe dinainte de cine se vor îndrăgosti! Apoi, 
la începutul secolului XX, fizicieni ca Max Planck și Louis de 
Broglie au fost interesați de lumea infinitului mic și au descoperit 
că atomii sunt de fapt alcătuiți din particule mult mai mici... care 
nu se supun legilor fizicii clasice! Așa s-a născut fizica cuantică. 
Viziunea mecanicistă despre lume s-a prăbușit, luând cu ea 
certitudinile fizicienilor clasici. 

— Dar care este legătura cu timpul? 

— Până atunci, fizica clasică adopta viziunea asupra timpului 
moștenită de la Isaac Newton, un timp care se scurgea regulat și 
continuu în orice punct al Universului. Dar, continuând cercetările 
lui Planck și Broglie, Einstein a demostrat în 1905 că timpul este 
influențat de masa unui corp și de viteză. Era o descoperire absolut 
uriașă care punea totul sub semnul întrebării și totuși ea nu ne-a 
schimbat viața. Am mers mai departe ca și cum n-ar fi fost nimic. 

— Și cum anume punea totul sub semnul întrebării? 

— Pentru că asta înseamnă că dacă iei două ceasuri de mare 
precizie, pe care le pui unul la câmpie și pe celălalt în vârful unui 
munte și aștepți puțin, vei constata că nu arată aceeași oră: timpul 
se scurge mai repede la munte. 

— Serios? 

— Serios. 

— Dar... în cazul ăsta, care arată ora corectă? 

— Aici e toată chestia! Răspunsul este că nu există oră corectă, 
pentru că nu există doar un singur timp. 

— Dar e o nebunie! Nu se poate să existe mai multe timpuri... în 
același timp! 

— E greu de crezut, însă este ceea ce măsurăm. De altfel, ținem 
cont de asta în funcționarea GPS-urilor noastre. Sateliții care le 
pilotează sunt departe de Terra și acolo timpul se scurge mai încet. 


Inginerii sunt obligați să programeze o schimbare regulată a orei 
arătate de ceasurile de GPS ca să compenseze permanent acest 
decalaj, altfel diferența de timp ne-ar decala cu cel puțin zece metri 
la fiecare minut! 

— N-am mai auzit de așa ceva. 

— O să-ți dau un alt exemplu. Imaginează-ți: la ora prânzului, 
spui poftă bună familiei tale și urci, cât durează masa, într-o navă 
spațială. Dacă ar exista o navetă capabilă să zboare cu o viteză 
apropiată de cea a luminii, te-ai reîntoarce acasă după prânz ca să 
descoperi... că familia ta a murit de milioane de ani. 

Am rămas mut. 
Anna a mestecat liniștită o îmbucătură de lasagna. 
În farfuria mea, vita la grătar era neatinsă. 

— Dar toate astea sunt de neconceput, am spus. Îmi vine greu să- 
mi fac o imagine, să înţeleg ce semnifică cu adevărat. Dacă nu 
există un timp absolut, universal, atunci ce suntem noi în mijlocul 
a toate astea? Și de altfel, care este vârsta noastră? 

— Este într-atât de uluitor încât această descoperire monumentală 
a avut în cele din urmă puțin impact asupra noastră, cum 
spuneam. Până la Einstein, descoperirile științifice ne făceau să ne 
reconsiderăm viziunea asupra lumii și să ne adaptăm. De data asta 
nu. Era prea ameţitor. Din această cauză, am continuat să trăim ca 
înainte, ca și cum timpul ar exista în absolut. Și chiar și filosofii s- 
au abătut de la știință. Până atunci, se hrăneau din ea, se sprijineau 
pe descoperirile ei ca să emită noi idei, noi dezbateri. Dar acum 
fizica devenea prea abstractă, prea complexă. Bergson, marele 
filosof, a încercat: s-a întâlnit cu Einstein și a dezbătut cu el 
noțiunea timpului. A fost un adevărat dialog al surzilor. Atunci 
filosofii s-au retras. Cât despre oamenii de știință, chiar și ei au 
ezitat, fiindcă îi lua cu amețeală când se gândeau la tot ceea ce ar fi 
putut să implice descoperirile lor. În zilelele noastre, imensa lor 
majoritate refuză să se gândească la asta: fizicienii se dezic de 
filosofie. Se cufundă în calculele lor matematice și încearcă să nu se 
gândească la implicațiile metafizice ale cercetărilor lor și ale 
fenomenelor pe care ajung să le demonstreze. 

A tăcut și mi-a zâmbit. 

— Nu plănuisem să abordez subiectul ăsta cu tine, a spus. De fapt, 
chiar mă temeam să nu-mi pui astfel de întrebări. 

— De ce naiba? 

A ridicat din umeri și și-a înfipt furculița în lasagna. 

— De teamă să nu te cuprindă ameţeala și pe tine și să renunti la 
tot. Preferam să rămânem concentrați pe ședințele de Remote 
Viewing ca să-l oprim pe incendiator. Miza este atât de mare... De 
fapt, trebuie să ne grăbim cu masa. 


M-am hotărât să mănânc și eu. 

— Bun, a adăugat Anna, astea fiind spuse, rămân o mulțime de 
incertitudini, iar fizicienii nu sunt toţi de acord în privința a ce este 
timpul, la urma urmei. Partea ciudată este că legile care conduc 
lumea infinitului mic, în fizica cuantică, nu sunt aceleași care 
guvernează lumea vizibilă cu ochiul liber, în fizica clasică. Nu știm 
să explicăm de ce, dar nu funcționează la fel. 

— Totuși, dacă este doar o chestiune de scară, nu văd de ce s-ar 
petrece diferit. 

— De fapt, este ca și cum timpul și chiar spațiul nu ar exista la 
nivel cuantic. Am două exemple destul de frapante. La începutul 
anilor '80, un fizician francez pe nume Alain Aspect a reușit să facă 
un experiment care demonstra că două particule separate de o 
distanță mare pot să reacționeze instantaneu una față de cealaltă. 
Prin instantaneu, vreau să spun că nu există transmitere de 
informaţii de la una la alta, nu: se întâmplă ceva uneia dintre ele, 
iar cealaltă reacționează instantaneu, deși sunt foarte îndepărtate 
una de alta. Funcționează chiar dacă sunt milioane de kilometri 
între ele. Este ca și cum, la nivel cuantic, adică la nivelul infinitului 
mic, spațiul n-ar exista. 

— E năucitor. Dar stai liniștită: deocamdată, nu o iau la fugă! 

Anna a zâmbit și a continuat: 

— Și mai năucitor este experimentul privind timpul. Fizicianul 
John Wheeler, părintele bombei nucleare cu hidrogen, a propus un 
experiment care să arate că o acțiune asupra unui foton (o particulă 
elementară) poate să-i modifice traiectoria... trecută! 

— Dar e imposibil! Nu putem schimba trecutul. 

— S-ar părea că da, a spus ea. Un alt mare fizician, Thibault 
Damour, un savant francez medaliat cu aur de către CNRS și care a 
primit Marele Premiu al Academiei de Științe, spune că există 
universuri îndepărtate în care timpul se scurge... dar nu în același 
sens ca aici! 

— Te ia ameţeala, într-adevăr. 

— Cu o lună înainte de moartea sa, Albert Einstein a scris o 
scrisoare care se încheie cu aceste cuvinte: „Deosebirea dintre 
trecut, prezent și viitor este doar o iluzie, oricât ar fi de 
persistentă“. 

— Asta nu împiedică vita mea la grătar să fie rece, deși era caldă 
când mi-a fost servită. S-a răcit odată cu trecerea timpului... Asta 
nu este o iluzie. Și apoi, când mă privesc în oglindă, văd că nu mai 
arăt la fel ca în fotografiile de acum zece ani! 

— Dar faţa ta este ca și friptura de vită: aparțin amândouă lumii 
vizibile, macroscopice, nu microscopice. 

— Mulţumesc pentru comparație. 


— S-ar părea că timpul nu este același în aceste două lumi. 

— Îmi pare rău, dar asta nu-mi spune nimic. Nu pot să înțeleg 
cum e posibil să existe mai multe timpuri. 

Anna i-a făcut semn ospătăriței să aducă nota. 

— Un răspuns scurt, apoi trebuie s-o ștergem, păcat de friptura ta: 
ultimele cercetări arată că lumea cuantică este alcătuită din 
potenţialități, din evenimente fluctuante, nedefinite, care nu se 
succed în mod ordonat în timp, cu cauze care produc efecte. Este 
ca și cum în infinitul mic totul ar fi posibil și contrariul la fel. Dar 
există ceva care poate să dea o formă materială acestor evenimente, 
făcându-le să aibă o natură, un sens sau o direcție pe care le vor 
păstra atunci în mod ireversibil. 

— Ce anume? 

M-a privit în ochi și am avut brusc impresia că privirea ei îmi 
pătrunde până în străfundurile sufletului. 

— Conștiința ta. 

— Conștiința mea? 

— Da, conștiința unei ființe omenești care observă aceste 
evenimente. S-a demonstrat că, din momentul în care observăm ce 
se întâmplă în infinitul mic, realitatea observată rămâne fixă, așa 
cum ne-a apărut în momentul respectiv, ca și cum această lume nu 
s-ar stabiliza și nu ar deveni reală decât în clipa în care o conștiință 
o observă. 

— Este foarte tulburător... 

— Da. 

— Te face să te gândești la filosofiile orientale, conform cărora 
conștiința pură precede lumea. 

Anna a încuviințat gânditoare. 

— Și în privința timpului? am întrebat. Spuneai că timpul pare să 
nu existe la nivel cuantic. Dar conștiința noastră, cea care fixează 
realitatea a ceea ce observă, unde o plasezi? La ce nivel? 

Ea a zâmbit. 

— Cine poate să răspundă? În orice caz, și aceasta nu este decât 
părerea mea, cred că, dacă materia este supusă timpului, spiritul nu 
este. Corpul îmbătrânește și moare, conștiința nu. 

Asta mi-a amintit brusc de mărturia unui prieten rănit într-un 
grav accident de mașină. Povestea că trăise scena cu încetinitorul, 
văzută de sus, ca și cum conștiința i-ar fi ieșit din corp ca să fie doar 
spectator, fără teamă sau durere. 

— Conștiinţa este în afara timpului, a adăugat ea. Și fără îndoială 
din această cauză poate să acceadă prin intuiție la informații 
trecute, prezente... sau viitoare. 

Cuvintele Annei au rămas suspendate în aer și timpul mi s-a 
părut că încetinește ca să se eternizeze. O priveam adânc în ochi și 


nu puteam să-mi iau privirea de la ea. 

Ospătărița a adus nota într-o cutiuță pe care a pus-o pe masă cu 
un pocnet sec care a sunat ca o bătaie din palme. Timpul și-a reluat 
cursul normal. 

Anna a întins mâna spre cutie, dar nu voiam s-o las să 
plătească, așa că m-am pregătit să iau nota înaintea ei. Dar Anna a 
fost mai rapidă cu o fracțiune de secundă și, în ultimul moment, 
mâna mea s-a așezat peste a ei. 

A părut la fel de surprinsă ca și mine și a schițat un gest de 
retragere, dar în cele din urmă, a renunțat. 

Am schimbat o privire lungă, intensă și tăcută. 

— Ar trebui să plecăm, a spus ea. 

Biroul FBI, 26 Federal Plaza, 
Etajul 23, New York 


— Faceţi-vă comozi, a spus agentul care ne condusese în vasta sală 
de ședințe. E liberă în seara asta, așa că vă aparține. 

Mai e și fericit că e liberă, mi-am spus. E aproape zece seara. 

— Mulţumim că ne-ați primit, a spus Anna. 

— Sunteţi bine-veniţi, a zis agentul, un bărbat de vreo patruzeci 
de ani, în costum gri și cu cravată albastră. Și ca să vă amuzaţi, de 
vreme ce ieri v-aţi ocupat de incendiul de la banca Barclays, să știți 
că în același birou al FBI-ului, acum aproape o sută de ani, în 1920, 
s-a desfășurat ancheta legată de atentatul împotriva imobilului 
băncii JPMorgan de pe Wall Street. 

— Povestea se repetă, am spus. 

Agentul ne-a arătat unde găsim pahare și apă, apoi s-a făcut 
nevăzut. 

Anna s-a apropiat de nișa din sticlă ce oferea o priveliște destul 
de amplă asupra turnurilor luminate din Manhatann. 

— E trist turnul acela fără ferestre! a spus. 

Chiar în față, o clădire de vreo treizeci de etaje fără niciun 
geam, cu un aspect lugubru, se înălța în mijlocul orașului. Se 
vorbise despre ea în presa locală când actorul Tom Hanks îi pusese 
fotografia pe contul lui de Twitter, calificând-o drept „cel mai 
terifiant turn pe care l-am văzut vreodată“. 

— Oficial, aparține AT&T, dar suspectăm că adăpostește 
echipamente de spionaj ale NSA. O gigantică stație de ascultare 
ascunsă într-o fortăreață din inima New York-ului. 

— E ciudat un monolit opac ca ăsta. 

— Conceput să reziste unei explozii nucleare. 

— Arată deprimant. Metodele voastre nu sunt așa de exigente în 
privința materialului, am spus râzând. 

Anna a zâmbit și și-a pus geanta pe masă. 

— Tocmai, a răspuns, să-i dăm drumul. Faza 4! 

— Să începem. 

A scos un dosar pe care l-a deschis. 

— Recapitulând, în faza 1 descoperim natura țintei analizând 


desenul ideogramei. În faza 2, intrăm în contact cu ţinta prin 
intermediul senzaţiilor și imaginilor pe care începem să le captăm. 
În faza 3, îi vedem forma în trei dimensiuni și schițăm desene prin 
care o reprezentăm. În faza 4, obiectivul este să obținem informații 
mai conceptuale: la ce folosește ținta, activitatea care se desfășoară 
acolo, dacă există una, descrierea persoanelor care se găsesc 
eventual acolo, ce fac ele, precum și emoțiile lor. În această fază, 
imaginile care îți apar sunt rareori interpretări, căci breșa către țintă 
este mare, deci majoritatea sunt acceptate și luate în considerare. 

— Chiar pot fi captate toate astea? 

— Da. Se notează aceste informaţii în coloane specifice fiecăreia, 
cum ţi-am arătat. Acum știi, totul este codificat în metodă și asta 
are importanța sa, mai ales ca să te facă să alternezi folosirea celor 
două emisfere ale creierului, ceea ce favorizează intuiţia. 

— Și cum trecem de la faza 3 la faza 4? 

— Se întâmplă în mod firesc: după ce faci trei sau patru pagini de 
schițe în faza 3, informaţiile care apar treptat devin mai puțin 
senzoriale și mai mult conceptuale. Este semn că deschiderea se 
accentuează și că ai ajuns în faza 4. 

— OK. 

— Oricum, eu sunt aici ca să te ghidez și ca să te ajut să păstrezi 
un ritm bun, fiindcă este important să avansăm fluid, să rămânem 
pe linia de plutire. 

— Foarte bine. Pe ce țintă lucrăm? 

— Glenn Jasckson ar vrea să găsim intenția care ghidează faptele 
incendiatorului, ca să încercăm să înțelegem ce anume îl mână. 

— Chiar putem afla genul ăsta de subtilități? 

— Absolut. 

— La urma urmei, nu mi-ai spus niciodată până unde putem să 
mergem în privința acestor informaţii pe care le obținem prin 
intuiție. Ce altceva mai putem să captăm? 

Ea m-a privit în ochi cu un ușor zâmbet pe buze. 

— Totul. Putem să știm totul prin intuiție. 

— Până la urmă, sunteți mai răi decât NSA! 


Ședința a fost pentru mine destul de laborioasă. Poate din 
cauza oboselii acumulate. Sau a locului nefamiliar, diferit de parcul 
din Fort Meade unde reușisem să-mi stabilesc niște repere. 

Singurul meu progres vizibil a fost că am găsit o posibilă 
motivaţie a făptașului ce avea legătură cu ecologia, cu conservarea 
naturii. Lucrul acesta a fost o surpriză pentru amândoi: sunt alții 
care poluează mult mai mult decât băncile. 


Dar Anna mi-a atras atenţia că este un semn bun: în măsura în 
care nu avea logică sau tocmai pentru că nu prea avea logică, 
existau puține șanse să fie vorba de o creație mentală; reflecțiile 
mele ar fi furnizat o motivație mai evidentă. 

Se făcuse deja foarte târziu când ne-am întors în camerele de 
hotel. 

Ședința de a doua zi cu Glenn și Robert era prevăzută la ora 
07:30 în biroul local al FBl-ului, dar eram prea agitat ca să dorm. 
Am vrut să deschid televizorul, dar m-am răzgândit. Să stau în fața 
ecranului nu m-ar fi ajutat să adorm. 

Televizorul... 

Imaginea lui Oprah mi-a apărut în minte și am simţit un val de 
neliniște. Aveam să-l sun din nou pe coach după ședința de 
dimineață. Trebuia neapărat să mă văd cu el la sfârșitul după- 
amiezii pentru o primă ședință, odată eliberat de angajamentul 
meu de aici. Promisesem că revin în 24 de ore. N-aveam să rămân 
în locul acela mai mult de-atât. 

Probabil că neliniștea s-a adăugat la tensiunea nervoasă, căci 
mi-a sărit de tot somnul. 

Deodată mi-a venit o idee, ca o luminiță care mi s-a aprins în 
minte. 

Voiam să experimentez ceva singur, prin Remote Viewing. 
Voiam să găsesc o pistă sau un indiciu pentru a avansa în acest caz, 
să caut altceva decât un loc sau o intenţie. 

Anna spusese întotdeauna că era foarte important să formulezi 
bine informaţia la care țintești înainte să începi o ședință, ca să-ți 
proiectezi conștiința în acea direcție. Atunci, ce să spui mai exact, 
ce să ceri? 

Să vedem... ce ar fi potrivit să aflu? Ce ar putea face ancheta să 
avanseze? 

Degeaba îmi tot puneam întrebările astea în minte iar și iar, 
nimic. Nu știam ce să caut. În cele din urmă, am formulat astfel 
cererea: „Vreau să găsesc informaţia care îmi va permite să rezolv 
acest caz“. 

Era într-adevăr puțin cam tras de păr și nu aveam nicio idee 
despre validitatea unei asemenea formulări. Anna ar fi găsit-o poate 
prea vagă sau prea conceptuală, dar aveam chef să încerc. 

Şedinţa mea a durat trei sferturi de oră. 

Ceea ce am vizualizat în cele din urmă mi s-a părut atât de 
ciudat, încât am respins lucrul acela de la bun început. 

Abia mă trezisem când ședința a început a doua zi dimineaţă în 
biroul newyorkez al FBl-ului. Am ajuns acolo cu zece minute 
întârziere și toată lumea era deja prezentă: Anna, Glenn, Robert și 
chiar Barry Kantor prin videoconferință. Imaginea lui proiectată pe 
un ecran uriaș îl făcea și mai impozant decât în carne și oase. 

M-am scuzat din vârful buzelor și i-am salutat scurt pe cei 
prezenți înainte să mă strecor până la fotoliul liber din jurul marii 
mese ovale, lângă Anna. Mocheta groasă gri era puțin roasă, iar 
mobila din acaju, care trebuie să fi fost foarte modernă în urmă cu 
cincizeci de ani, dădea un aer învechit încăperii, pe care ecranul 
uriaș abia reușea să-l mai compenseze. 

Am zâmbit în sinea mea gândindu-mă că ecranul ultimul 
răcnet alcătuia un cadru foarte potrivit pentru fercheșul consilier al 
președintelui, în timp ce Glenn și Robert se confundau cu decorul. 

Muream după o cafea, dar n-am avut curajul s-o cer: ședința 
începuse, Barry Kantor comenta cursul Bursei. 

— Alerta de la Barclays a fost dată chiar înainte de închiderea 
Wall Street. Informaţia a fost repede transmisă acolo, ducând încă 
o dată la căderea bursei. O oră mai târziu, se prăbușea Tokio. Azi, 
urmează toate piețele bursiere europene. Lumea întreagă e cu ochii 
pe noi. Prim-ministrul britanic a apelat Casa Albă, neliniștit că s-a 
întâmplat într-una dintre cele mai mari bănci englezești. 

Į s-a dat cuvântul lui Glenn Jackson, care a explicat cum s-au 
derulat evenimentele. Kantor m-a felicitat pentru intuițiile mele, 
care aproape permiseseră protejarea țintei la timp și poate chiar 
arestarea criminalului. 

— Timothy Fisher reușește de-acum să acceadă la informații 
viitoare, a adăugat Anna. Ceea ce este promițător pentru ce va 
urma. 

Barry Kantor a dat din cap cu un aer mulțumit. 

— Nu contează, a intervenit Robert, fiindcă se pregătește să ne 
părăsească. 

I-am simţit dorința de a mă culpabiliza, dar n-aveam chef să 
mă justific iarăși. Așa că m-am mulțumit să vorbesc despre 
concluziile ședinței de intuiție din ajun. 

— Cred că am reușit să identific motivația incendiatorului, am 
spus privindu-i pe rând. 


Am tăcut câteva clipe pentru efect, înainte de a continua. 

— După mine, în spatele atacurilor, incendiatorul are o 
motivaţie... ecologică. Chiar dacă pare să nu aibă legătură cu actele 
sale criminale, cred că este preocupat de conservarea naturii, a 
mediului înconjurător. 

Declarația mea a fost întâmpinată cu o tăcere adâncă. Evident, 
nu se așteptau la o asemenea dezvăluire, care probabil schimba 
situația și obligatoriu deschidea noi piste în anchetă. 

— Asta-i tot? a spus deodată Barry Kantor spre marea mea 
surpriză. 

— Păi... da. Nu mi se pare totuși atât de lipsit de importanță. 

N-am avut timp să mă simt ofensat, căci am observat că Glenn 
și Robert erau vizibil stânjeniți. 

— Domnul Fisher, s-a grăbit Glenn să spună, nu este poate încă la 
curent cu ultimele progrese ale anchetei... 

— Ce vreți să spuneți? am întrebat. 

— Fi bine, a răspuns Glenn pe un ton care căuta în mod evident 
să dezamorseze orice conflict, tocmai am descoperit într-adevăr o 
motivaţie legată de natură, chiar dacă ea rămâne neclară. 

Categoric, intuițiile mele nu foloseau la nimic: fusesem 
întotdeauna cu un pas în urmă. Era timpul să mă opresc. 

— În orice caz, a intervenit Anna, faptele confirmă încă o dată 
exactitatea intuițiilor lui Timothy. 

— Absolut, a recunoscut Kantor. 

Aveam impresia că sunt luat drept o ființă slabă căreia vor să-i 
protejeze amorul propriu. Ridicol. Și-apoi, ce-i interesa pe ei, când 
oricum știau că plec? Atitudinea lor începea să mă irite serios. 

— Un ultim lucru, am spus. 

Nu prevăzusem să le vorbesc despre asta dar, fiindcă intuițiile 
mele precedente se dovediseră corecte, eram pregătit să-mi asum 
riscuri. Și în plus sentimentul de iritare mă împingea să acționez. 

M-am întors înspre Anna. 

— Am făcut o ședință singur aseară. 

— Ah... foarte bine. 

— Mi-a apărut ceva ciudat. Chiar straniu. Dumneavoastră hotărâți 
ce puteți să faceți cu această informație. 

— OK, a spus Kantor. 

— lată despre ce e vorba: am vizualizat un bărbat de vreo 
patruzeci de ani, cu urechea stângă tăiată de la rădăcină, care pilota 
de la distanță ceea ce părea o jucărie. O mașină teleghidată... 

Nu au fost reacții, în afară de Robert pe care l-am văzut 
reținându-și un zâmbet. 

— M-am gândit imediat, am continuat eu, că ar putea să aibă 
legătură cu metoda de aprindere a focului, dar nu știu mai multe. 


Poate că urmarea îmi va veni mai târziu. 

După ședință, am cerut o jumătate de oră de pauză ca să-mi 
citesc e-mailurile, să-l sun pe coach-ul de media training și mai ales 
să beau o cafea dublă ca să mă dezmeticesc în sfârșit. 

M-au poftit în sala în care stătusem cu Anna cu o seară în urmă 
și mi s-a dat parola computerului care se afla acolo. 

Mă pregăteam să scot telefonul din buzunar ca să-l sun pe 
coach, când am auzit semnalul care mă anunţa că primisem un 
mesaj. Era agentul meu. 

Emisiunea lui Oprah s-a anulat. Nu fi supărat, o să găsim altceva. 

Pe mai târziu. Bill 

Nu mă așteptam la asta. 

Ce dezamăgire! 

Am rămas mut. 

O lovitură dură. S-a terminat cu promisiunile de propulsare a 
carierei mele, aceasta avea să mai aștepte. Pentru cât timp? Unii 
scriitori așteaptă toată viața și ajung niște acrituri, simțindu-se 
neînțeleși și nefericiți. Alții capitulează după câţiva ani și își găsesc 
o slujbă oarecare ștergându-și din CV premiile literare ca să nu pară 
supracalificați pentru post. 

Cineva a bătut la ușă. 

O tânără angajată mi-a dus o cafea și i-am mulțumit. Am privit- 
o îndepărtându-se și m-am întrebat dacă și ea a trebuit să se 
mulțumească doar cu un post fără nicio legătură cu calificarea ei. 

Bun, nu trebuia să mă las doborât. Știam prea bine că 
deprimarea poate fi o spirală descendentă periculoasă. Panta este 
ușor de coborât și greu de urcat. Și poate că Bill chiar va reuși să-mi 
facă rost de altă emisiune? Trebuia să am încredere. 

Am deschis computerul și mi-am verificat mesajele. Nimic 
urgent. Am închis. 

Trebuia să-mi distrag atenția cu altceva. M-am uitat peste presa 
online. Nicio surpriză, erau peste tot știri despre seria de incendii, 
cu fotografia turnului Barclays ieșind în evidență. Numeroase 
articole îl prezentau pe făptaș ca pe un activist pentru cauza 
mediului înconjurător. 

Cele mai multe organizații care luptau pentru protejarea 
mediului înconjurător publicau comunicate prin care denunțau 
incendiile și condamnau orice demers violent în numele naturii. 

Un ziarist se întreba în legătură cu absența unei revendicări 
clare, deși Chemarea străbunilor era una, într-un fel, scria el. 

Chemarea străbunilor? Ce e chestia asta? 

A trebuit să mă uit pe articolele din urmă cu o zi ca să descopăr 
povestea muzicii difuzate împreună cu mesajele de alertă. 

În urmă cu o zi... De ce nu-mi spusese FBI-ul nimic? 


Mi-a trecut prin minte că îmi cunoșteau cu siguranță simpatiile 
ecologiste. Nu trecea o săptămână fără să semnez o petiție online 
pentru susținerea uneia dintre numeroasele cauze în favoarea 
naturii. Probabil că știau și s-au temut că afilierea ecologistă a 
incendiatorului mă va descuraja. Cu toate acestea, nu aș fi susținut 
niciodată violența, indiferent de cauză. Niciodată. 

Am luat o înghițitură de cafea. 

Ca să nu cad pradă depresiei, am hotărât să mă dedic în 
întregime anchetei. Era cel mai bun lucru pe care îl puteam face. Să 
muncesc ca să uit, să trec peste hop, simțindu-mă util. Să contribui 
la prinderea făptașului și să mă simt mândru de mine. 

La fel ca în seara de dinainte, mi-a venit cheful să fac o ședință 
rapidă singur. Ca să avanseze lucrurile. Și de data asta, știam exact 
ce să cer, ce țintă să caut. 

Legătura dintre băncile vizate și protejarea naturii. 

M-am grăbit să încep, știind că riscam să fiu întrerupt de Anna 
cu care trebuia să mă întâlnesc. Și am notat imediat această teamă 
în coloana „perturbări impactante“. 

Totul s-a derulat foarte repede, mult mai repede decât cu o 
seară în urmă în camera de hotel. 

Am ajuns rapid la concluzia că răspunsul căutat era un element 
natural foarte vast, în care simțeam prezența apei. Vedeam verde, 
mult verde și în mijloc, două linii care șerpuiau și se întâlneau la 
un moment dat. Una era neagră, cealalaltă ocru. Când se întâlneau, 
mergeau în paralel, negru și ocru una lângă alta, ca până la urmă să 
fuzioneze, formând o singură linie închisă la culoare. 

Alţii în locul meu s-ar fi putut lovi de un zid. Dar mie acele 
locuri îmi erau destul de familiare ca să le recunosc instantaneu. 

Liniile erau niște râuri. Unul era negru, celălalt, ocru și făceau 
un dans nupțial pe kilometri și kilometri înainte să se abandoneze 
unul celuilalt ca să alcătuiască cel mai mare fluviu din lume, mai 
puternic decât cele opt cele mai mari la un loc. 

Legătura dintre firmele vizate de incendiator și protejarea 
naturii era regiunea amazoniană. 

Cuprins de înflăcărare fiindcă făcusem o asemenea descoperire, 
m-am ridicat și am început să umblu de colo colo prin încăpere. În 
față, înspăimântătorul turn fără ferestre mă sfida, ca și cum ar fi 
amenințat să-mi cerceteze viața privată, să mi-o profaneze. 

Amazonia. OK, avea sens, neîndoielnic aceste bănci aveau o 
oarecare legătură cu tragedia ecologică ce se desfășura acolo. Dar 
care mai exact? Trebuia să știu mai multe dacă voiam să anticipez 
urmarea și poate să aflu care ar fi următoarele ținte. 

Mi-am scos telefonul. Știam cine putea să facă asta pentru mine. 

— Hello, Timothy! a spus vocea veselă și familiară. 


— Hello, Lynn! Ce mai face frumoasa mea vecină? 

— O, dacă mă flatezi înseamnă că ai nevoie de ceva... 

— Ai ghicit. Este o urgenţă, Lynn. Știu că ai anchetat despăduririle 
din regiunea amazoniană când erai jurnalistă. Am nevoie să aflu 
care poate fi legătura dintre băncile care au ars în ultimele zile și 
acea regiune. Ai răspunsul la îndemână? 

— La îndemână nu, dar pot să caut. 

— Ești un înger. 

— Când îți trebuie? 

— Păi... ieri. 

— Nu ți s-a spus niciodată că timpul se scurge din trecut spre 
viitor? 

— Tocmai am aflat că în unele puncte din Univers se întâmplă 
taman pe dos. 

— Nu în New York, dragul meu. 

— Păcat. 

— Dar am notat: în ziua când o să am prea multe riduri, am să-ți 
cer adresa ca să dau o raită pe-acolo. 

— N-ai vrea ca iubita ta să fie după aceea condamnată pentru 
coruperea unei minore. 

— Ce-ţi închipui? Am s-o iau cu mine! 

— Ah... era să uit: ce te-am rugat este strict secret. 

— Îi voi repeta totul lui Al Capone data viitoare când vine să-mi 
ceară crochete. 

S-a auzit un ciocănit; ușa s-a deschis și în prag au apărut Robert 
și Glenn. 

Au intrat și au închis ușa cu grijă în urma lor. 

I-am mulțumit lui Lynn și am încheiat convorbirea. 

— Unde este Anna? am întrebat. 

— Trebuie să sosească, a răspuns Glenn. 

— Luaţi loc, i-am invitat. Faceţi-vă comozi. 

Au zâmbit și s-au așezat. 

— Am o veste bună pentru dumneavoastră, i-am anunțat abia 
ascunzându-mi amărăciunea. 

— Ah? 

— Emisiunea mea de televiziune a fost anulată. O să pot să 
continui ancheta. 

— Este într-adevăr o veste excelentă, a spus Robert. 

— Sper să fie fără consecințe pentru dumneavoastră, a adăugat 
Glenn. 

— Voi supraviețui. 

— Atunci, a spus Robert, să nu pierdem timpul: trebuie să vă 
vorbesc. 

— Vă ascult. 


— Situaţia o cunoașteți. V-aţi demonstrat capacitățile intuitive, nu 
mai există îndoială, doar că iată: intuițiile dumneavoastră vin 
mereu prea târziu. Este cu atât mai frustrant cu cât ele sunt corecte 
și ar fi putut să ne ajute să împiedicăm ultimele două incendii. 

— Fac ce pot, am răspuns destul de sec. 

— Îmi închipui, a spus cu un zâmbet încurajator, care contrasta 
evident cu ce spusese. 

Bunăvoința nu i se potrivea deloc. 

Retras în fotoliul său, Glenn a confirmat la rândul lui cu un aer 
compătimitor. 

Ce neciopliți sunt ăștia doi... 

— Domnule Fisher, a întrebat Robert, aţi luat vreodată LSD? 

Nu mă așteptam la o întrebare atât de neobișnuită. 

— Dacă ar fi așa, chiar credeți că aș recunoaște în fața unui 
polițist? 

Robert și-a arătat din nou rânjetul fals liniștitor. 

— Glenn și cu mine suntem de la Omucideri, nu de la Narcotice. 

— Dar de ce mă întrebaţi așa ceva? 

A scos din buzunar o punguţă din plastic transparent pe care a 
pus-o în fața mea pe masă. Inăuntru, niște hârtie sugativă în 
miniatură decorată cu figurine în formă de îngeri. 

— Aceste doze sunt controlate în laborator, fără niciun risc. 

— Staţi... cred că visez... Mă aflu în biroul FBl-ului și un polițist 
îmi oferă droguri? 

A zâmbit. 

— Se întâmplă să le prescrie și medicii, să știți. 

— Dar ce vreți să fac cu ele? 

— Luaţi o doză și puneţi-o sub limbă. 

M-am uitat la el uluit. 

— Dar de ce dracu' aș face așa ceva? 

— Pentru că vă va ajuta să aveţi intuiții mai multe și mai rapid, a 
spus cu o privire strălucitoare. O să fiți dumneavoastră înșivă uluit 
de rezultate. 

OK. Totul se lămurea... 

Am fost cuprins de sentimente contradictorii. Perspectiva 
intuițiilor fulgurante era tentantă, firește, dar nu consumasem 
niciodată niciun fel de drog. Dacă rezistasem în toți anii de studiu, 
doar n-aveam să mă apuc la vârsta mea. 

Și-apoi propunerea mi-o făcea Robert. De ce el și nu Anna? De 
altfel, unde era ea? Ce știa Robert despre intuiție? M-am uitat la 
Glenn. Ghemuit în fotoliu, un pic pleoștit, cu capul lăsat pe spate 
și privirea chiorâșă, mi se părea stânjenit. 

— Nu sunt sigur, am spus, că vreau să iau genul ăsta de substanțe. 

— Nu e periculos, a replicat Robert. Nu veţi avea senzația de 


depersonalizare. Și nici nu este o doză care vă va crea dependenţă. 
Niciun risc. 

Am ezitat. 

Ceva în mine îmi spunea să nu iau. Dar era... o intuiție sau 
doar teamă? Cum să fac diferența? Anna spunea că teama este un 
proces mental, în cap, în timp ce intuiţia se manifestă în corp. 
Atunci, de unde îmi venea sentimentul acesta de neîncredere? Din 
cap sau din corp? Nu era ușor de identificat... Ce simțisem mai 
exact ascultând cuvintele lui Robert? Ce mă făcuse să spun că refuz 
acea substanță? 

— Timpul ne presează, domnule Fisher. 

Să nu iei niciodată hotărâri pripite când ești presat de cineva. 

Această frază mi-a trecut prin minte și am hotărât ca de-acum 
înainte să fac din ea un crez. Hotărârile bune sunt cele pe care le 
simți bine. Nu poți să asculți mesajele din corp când se pune 
presiune pe tine din exterior. 

— O să mă gândesc. 

În clipa aceea, a bătut cineva la ușă. 

Robert a luat punguţa cu LSD și a băgat-o în buzunar. 

— Gândiţi-vă repede, a spus în timp ce Anna intra. 

Ea s-a apropiat de masă. 

Răspunsul la întrebare mi-a venit brusc: fusese o senzație în 
stomac, ca o strângere ușoară, o apăsare aproape imperceptibilă. 

— Timothy rămâne cu noi, a spus Glenn. Emisiunea lui s-a 
anulat. 

— Ah... 

— Vă lăsăm să lucraţi, a spus Robert ridicându-se. 

Glenn a făcut la fel și s-au retras, lăsându-ne singuri. 

Anna s-a îndreptat spre raftul cu pahare. 

— Îmi pare rău că am întârziat. Robert m-a trims la secretariat ca 
să pun totul în ordine pentru întoarcerea mea din această seară la 
Fort Meade. Credeam că se rezolvase. 

— Atunci va trebui să fac la fel. 

— Doar dacă nu preferi să rămâi la New York, caz în care voi lua 
eu o cameră la hotel. 

— Cum vrei. 

Am răspuns automat, căci gândul meu era în altă parte. 

— Trebuie să-ți vorbesc, am spus. 

— Te ascult, a spus punând apă în pahare. 

— Aș vrea să știu părerea ta. Robert Collins mi-a oferit o substanță 
care mi-ar spori capacitatea de intuiție. LSD. 

Am văzut o expresie de stupoare străbătându-i chipul. 

— Nu, a spus zâmbind. Să nu iei. 

Vedeam foarte bine că se forța să zâmbească, să afișeze un aer 


relaxat. Dar o simțeam crispată pe dinăuntru. 

— Ce este? 

— N-ai nevoie de asta, așa că n-are rost să iei asemenea substanţe. 

— Te simt încordată. 

— Deloc. Haide, îți propun să începem o nouă ședință. Eşti gata? 

— Am impresia... că îmi ascunzi ceva. Și mi-ar plăcea să știu ce. 

A dat din cap zâmbind, dar o simțeam fierbând în sinea ei. 

— Anna, ce-i povestea asta cu LSD-ul? 

— Probabil ți s-a spus, sporește capacitatea de intuiție, dar nu ai 
nevoie de așa ceva. Continuăm? 

Am dat din cap. 

— Am nevoie să mă bizui pe tine. Asta nu este posibil dacă îmi 
ascunzi lucruri. 

Ea s-a încordat, și-a dat ușor capul pe spate, a făcut o grimasă, 
apoi și-a mușcat buzele. 
O tăcere, destul de lungă, apoi a ridicat ochii spre mine. 

— Rămâne între noi, OK? 

— OK. 

A aruncat o privire spre ușă, care era închisă, apoi s-a lăsat încet 
pe spate în fotoliu și a respirat adânc. 

— După ce m-am întors din anul sabatic pe care mi l-am luat, m- 
am trezit singură în laborator, cu echipa decimată. Eram foarte 
solicitată, atât de către CIA, cât și de FBI, știind că în paralel cu 
ședințele de intuiție trebuia să pregătesc viitoarea organizație, să 
recreez toate piesele, să mă gândesc la recrutări etc. Eram complet 
depășită, având în plus pe umeri toată presiunea legată de mizele 
naționale și internaționale ale subiectelor în legătură cu care mi se 
cerea să-mi folosesc capacitatea de intuiție. Mă aflam în pragul 
colapsului. Când Glenn Jackson a venit să-mi ceară să ajut la 
identificarea unui ucigaș în serie căutat de toată poliția, așteptările 
enorme în privința intuițiilor mele au fost pur și simplu... prea 
mult. 

— E de înţeles. 

— Citisem raportul unui studiu cu privire la efectul administrării 
de LSD asupra capacităţii de intuiție. M-am lăsat ispitită după ce 
mi-am consultat șefii. Nu-mi doream ca asta să se întoarcă 
împotriva mea. Și în plus, voiam să fiu urmărită în timpul 
experienței ca să fiu protejată de riscurile pe care le-ar fi putut avea 
efectele secundare ale drogului: pierderea senzaţiilor și a reperelor îi 
face pe unii să se rănească, chiar să se arunce pe fereastră fiind 
convinși că pot să zboare, fără să mai vorbim despre riscul unui 
delir paranoic... pe scurt, voiam să fiu supravegheată dacă ceva 
mergea prost. Am obținut aprobarea. 

A tăcut un timp. Eu eram numai ochi și urechi. 


— Am luat drogul. 

S-a lăsat din nou tăcere. Privirea ei părea s-o evite pe a mea. 

— Am luat drogul și... 

— A funcționat? 

A încuviințat încet din cap. 

— Dincolo de așteptări. Timp de patru ore a fost pur și simplu 
nemaipomenit. Am urmat întocmai protocolul Remote Viewing și 
după aceea a fost ca o explozie... Toate dosarele deveneau 
transparente. Aveam acces la tot. Era de ajuns să formulez bine 
întrebările că imaginile țâșneau în fața ochilor mei, cu o claritate 
incredibilă, sunetele erau distincte, mirosurile reale, senzațiile 
palpabile... tot. Acele patru ore mi-au permis să răspund la 
întrebări despre toate cazurile în curs. Și să-mi răspund și la 
propriile întrebări. Brusc, știam totul despre prietenii mei, despre 
familia mea, despre iubirile mele trecute... Era electrizant, ameţitor, 
îmbătător... lumea mi se deschidea. Eram omnisicientă: era de 
ajuns să pun o întrebare pentru ca răspunsul să vină la mine. 
Pentru prima oară în viață, am încercat un sentiment de putere 
nemaipomenită, nelimitată... 

A tăcut. Vedeam bine că rememorarea acelei experienţe o făcea 
într-un fel s-o retrăiască, ca și cum s-ar fi transportat în trecut. 
Deodată chipul i s-a întunecat. 

— După aceea lucrurile s-au complicat. 

— Efectele secundare? 

— Oh... nu vreau să-ți povestesc despre starea de greață care a 
urmat, vărsăturile care durau ore... pe moment mi s-au părut fără 
sfârșit, dar am supraviețuit. Nu, adevărata dramă a avut loc trei zile 
mai târziu. 

A tăcut iarăși. Apoi a continuat. 

— Glenn Jackson a venit din nou la mine, dar de data asta era 
însoțit de colegul lui, Robert Collins. Eram disponibilă, programul 
de lucru fusese îndeplinit complet în cele patru ore sub influența 
drogului. Tensiunea se diminuase, nu mai existau constrângeri. 
Atunci am vrut să fac o ședință de Remote Viewing așa, fără 
implicații. Pentru mine fusese întotdeauna foarte clar: va fi o dată, 
una singură. Nu se punea problema să-mi asum riscul de a căpăta 
dependență. Nu mă tentează consumul de droguri. 

A respirat adânc. 

— N-am mai fost în stare de nimic. De absolut nimic. Nicio 
imagine nu a apărut, niciun sunet, nicio senzaţie. Zero informații. 
Capacitatea mea de intuiție fusese anulată. Terminată. Dădusem 
totul în acele patru ore. Și secasem izvorul. Era mort. 

Și-a mușcat buzele înainte de a adăuga: 

— N-am mai reușit niciodată. 


Tăcerea a cuprins încăperea. Era apăsătoare. 
— Îmi pare rău, am șoptit. 
Eram sincer. 
Apoi brusc, am trecut de la compasiune la uluire. 

— Robert știa toate astea? 

— Da. 

— Deci știe că dacă iau acest drog, eu... 

Anna a încuviințat din cap. 

— Să-ţi pierzi intuiţia înseamnă să-ți pierzi inspirația de 
romancier. 

Furia m-a cuprins ca un torent care țâșnește dintr-o grotă 
subterană. 

— Este josnic, abject, eu... 

Mi-am amintit atunci de promisiunea de a nu dezvălui ce-mi 
mărturisise Anna. 
Eram încolțit. 

— Nu voi spune nimic, am zis, dar nu mai pot să lucrez pentru 

tipul ăla. Este pur și simplu imposibil! 
Anna a dat ușor din cap. 

— Nu cred că ai lucrat vreodată pentru el. Cred că să contribui la 
arestarea acestui criminal are sens pentru tine. 

— Poate, dar oricum nu vreau să-l mai văd. Mi-a ajuns. Nu-ţi face 
griji, o să găsesc o scuză, un motiv ca să mă opresc și care să nu te 
compromită. 

Anna a oftat. 

— Orice s-ar întâmpla, a șoptit ea, mă va afecta. 

— Chiar nu văd de ce. 

— Nu am la dispoziţie alți experți în metoda intuitivă, după cum 
știi. Sunt o femeie singură care conduce laboratorul, fiind ea însăși 
lipsită de capacitatea de intuiție și rămasă fără echipă. Nu-mi vând 
scump pielea. 

— Nu ai nicio vină. 

— Administrația mea vrea rezultate, nu scuze. 

— Eşti funcționar federal, nu? Oricum nu pot să te dea afară. 

Ea a ridicat din umeri. 

— Asta crede toată lumea, dar se înșală: un funcționar american 
poate să-și piardă postul în orice moment, mai ales din cauza lipsei 
rezultatelor. 

— Nu știam, am mărturisit. 

S-a lăsat tăcerea, câteva clipe de liniște stânjenitoare, pe care 
Anna a întrerupt-o într-un final. 

— Uită-te la Glenn. E un om cumsecade. Am încredere în el și 
probabil nu-i e ușor în fiecare zi să-și suporte colegul. Dar își 
iubește meseria, așa că este înțelept, face față situaţiei. Am văzut că 


Robert îl tratează destul de urât, dar lui Glenn nu-i pasă, rămâne 
concentrat pe munca lui, pe ce contează pentru el. 

— Anna, văd că încerci să mă influențezi, dar sper că înţelegi că 
situația mea nu este ca a lui Glenn: Robert nu e colegul meu, n-am 
nicio obligaţie să lucrez cu el. Sunt voluntar în această anchetă, la 
dracu”! Este inadmisibil ca, drept răsplată, să fiu condamnat să nu- 
mi mai pot face meseria! Înţelegi ce-ţi spun? 

Ea a încuviințat din cap, cu o expresie senină. 

— Desigur, dar știi, ca și mine, că indiferent ce hotărâm să facem 
în viață, dăm întotdeauna peste indivizi insuportabili care ne fac să 
ne dorim să ne oprim. Asta înseamnă că trebuie să-i lăsăm să ne 
întoarcă din drum, drumul pe care l-am ales? Nu cred, altfel ar 
însemna să ne lăsăm soarta în mâinile acestor indivizi și, la sfârșitul 
vieții, când vom privi în urmă, ne vom da seama că ei sunt cei care 
ne-au condiționat parcursul. Le-am conferi o putere pe care nu o 
merită. 

M-a privit, părând că-mi pândește reacția. 

Evident, era o abordare corectă. 

Am luat o înghițitură de apă proaspătă. 

— O să mă gândesc. 

— Să fii liber înseamnă să acționezi pe baza propriilor alegeri, nu 
ca reacție la ceea ce spun sau fac ceilalți. 

A tăcut, iar eu am dat din cap gânditor. 

Mi-a venit în minte promisiunea pe care mi-o făcusem mai 
devreme de dimineață: să nu mai iau hotărâri pripite când simt o 
presiune exterioară. 

M-am ridicat și am făcut câțiva pași spre nișa de sticlă din 
perete; trebuia să simt semnalele din corpul meu. 

Ce simțeam la ideea de a mă opri? 

Nu era foarte limpede. Ceea ce simțeam... lăuntric... era... un 
soi de gol în stomac. Era plăcut? Pfui. 

Am respirat adânc ca să-mi schimb starea de spirit. 

Ce simțeam acum la ideea de a continua? 

Am avut impresia că toracele și pântecele meu erau încordate, 
dar nu era o tensiune nervoasă, provocată de stres sau de neliniște, 
nu, era mai degrabă ca și cum mușchii mi s-ar fi încordat ca să 
treacă la acțiune. 

Corpul meu știa ce trebuie să fac. 

M-am întors către Anna. 

— OK, i-am spus, am să... 

Telefonul meu a început să sune. 

Bill Crimson. 

— O secundă, i-am spus Annei, este agentul meu. Trebuie să 
răspund, este important. 


— Nicio problemă. 

— Alo, Bill? 

— Tim, am să fiu foarte clar, a spus cu vocea lui răgușită. Îți fac 
rost de intrare la Oprah și cum nu ești în stare să vorbești la 
televizor, mă dau de ceasul morții să-ți organizez de urgență un 
media training cu cel mai bun coach din New York. Și tu ce faci? 
Dispari! Amâni, apoi anulezi, apoi amâni din nou, ești de negăsit 
şi... 

— Dar... 

— Taci! Și acum, Oprah îți anulează invitația. Mă dau peste cap, 
sun de cincisprezece ori ca până la urmă să reușesc să vorbesc cu 
realizatorul ca să înțeleg de ce și să renegociez și ce crezi că aflu? A 
intervenit FBI-ul și le-a dat de înțeles că e mai bine să nu te invite. 
Ce înseamnă nebunia asta?! Nu știu ce faci în viața ta privată și nici 
nu vreau să știu, nu știu ce ai făcut de este FBI-ul pe urmele tale, 
dar cu siguranță eu nu mai vreau să aud de tine. Niciodată! Auzi? S- 
a terminat! 

Și a închis furios. 
Am rămas locului, stupefiat. 

Anna a împins ușa biroului unde ar fi trebuit să o aștepte Glenn 
și Robert. Ușa s-a deschis cu un scârțâit. 

Glenn era singur; încăperea nu avea ferestre, era foarte cald și 
mirosea a aer închis. Glenn stătea pe un scaun cu rotile în fața 
unui computer cu tastatura îngălbenită din cauza murdăriei care se 
adunase pe ea. 

— L-ai văzut pe Timothy? a întrebat Anna. 

Glenn a rotit scaunul și s-a poziționat cu fața la ea. 

— Da, și l-am și auzit. Ca toată lumea de pe cel puțin șase etaje. 

Anna a închis ușa în spatele ei și s-a rezemat de perete. 

— E de înţeles. Dacă îmi permiți, ceea ce ați făcut nu doar că este 
scandalos, dar în plus nici nu este prea isteț. Sincer, la ce vă 
așteptați? Să vă fie recunoscător că îl discreditați? 

Glenn s-a lăsat pe spate și spătarul s-a înclinat. 

— Nu știu, îmi închipui că este o iniţiativă a lui Robert, nu eram 
la curent. Dar nici nu trebuie să exagerăm, n-o să fie discreditat 
doar pentru că o să rateze o emisiune de televiziune... 

— Ah, dar este mai grav de-atât. Agentul lui a aflat că e mâna FBI- 
ului și i-a făcut vânt lui Timothy. Vă dați seama de consecințe? Se 
pare că acest agent este foarte influent în mediul literar. Timothy 
riscă să fie dat deoparte de peste tot. Acum cariera lui de scriitor 
este amenințată. Chiar și editorul lui ar putea să-i întoarcă spatele. 

— Nu... 

Glenn a clătinat din cap. 

— Nu înțeleg de ce s-a aflat, a spus. Nu știu de ce Robert nu a fost 
mai discret în privința identității lui față de oamenii lui Oprah. În 
general, reușim să obținem ce vrem fără să dezvăluim prea multe. 
Dar în fine, cu siguranță Robert a crezut că face bine, în speranţa că 
Timothy continuă să se implice în caz. 

— Ei bine, a câștigat: nu vrea să vă mai vadă vreodată. Ce v-a spus 
mai devreme? 

— Fram singur. A urlat că e treaba noastră cum facem să-i 
reprogramăm emisiunea, altfel, citez, „dezvăluie presei metodele 
noastre de spionaj“. 

Anna a făcut o grimasă. 

— O să faceți ceva? 

— Nu-i Ușor... 


Anna și-a îndreptat spatele și a oftat obosită. 
— Bun. Eu plec. Nu pot să mai fac nimic pentru voi. Bye. 
A deschis din nou ușa. Glenn a ridicat dintr-o sprânceană. 
— Nu aveţi alt expert în metoda inuitivă pe care să-l folosiți în 
anchetă? 
— Nu. 
— N-aţi putea să instruiți unul nou? 
— Până să devină operaţional, a spus ea ieșind din birou, nu veți 
mai avea nici măcar o bancă în țara asta. 


+ 


Am ieșit din clădirea de pe Federal Plaza, plin de indignare, de 
furie și de resentimente. 

Oamenii ăia erau pe punctul să-mi arunce în aer cariera, să-mi 
distrugă viața. 

Ce soluție îmi mai rămânea? Niciuna! Doar să mă rog ca ei să 
repare de bine, de rău stricăciunile. Turbam de furie. Cum poți să 
slujești binele public folosind metode josnice? 

Trebuia să scap de stres, dar cum? Negăsind un răspuns, am 
hotărât să mă întorc acasă. 

Am înconjurat clădirea pe Worth Street, apoi am coborât pe 
Broadway. Cerul era și mai mohorât decât mine. Trotuarele erau 
destul de aglomerate, angajați și gură-cască, iar pe stradă, circulația 
mi s-a părut intensă pentru sfârșitul unei dimineți. 

Ajuns în fața grădinii de la City Hall, prin care se plimbau 
câțiva turiști, m-am repezit spre scara ce ducea la stația de metrou 
și m-am urcat într-un vagon direct până în Queens. Erau cam 
patruzeci și cinci de minute până acolo. 

Trenul s-a pus în mișcare scârțâind. M-am așezat pe o banchetă, 
mi-am ascuns fața în mâini și am respirat adânc. Trebuia să mă 
calmez, să mă adun, să încerc să fiu optimist. Să-mi spun că situația 
nu era poate atât de gravă. Că poate Bill Crimson n-avea să mă 
distrugă definitiv, că poate voia doar să încheie un capitol și să 
treacă la altul. Am încercat să mă relaxez, să-mi alung din minte 
ideile negative și să meditez, cu ochii închiși, să fiu pe deplin 
conștient de gândurile care mă asaltau. 

— Crezi c-o să fie loc pe feribot? 

Vocea unui copilaș. 

— Sigur că da, scumpule, s-a auzit vocea unei bătrâne. De fapt, 
gata, am ajuns. Coborâm! 

Mi-au trebuit câteva secunde ca să înţeleg sensul cuvintelor pe 
care le auzisem fără să încerc să le înțeleg. Am deschis ochii: trenul 
tocmai se oprise la South Ferry Station! Luasem linia inversă, spre 


sud! M-am ridicat de pe banchetă și am sărit din vagon în 
momentul în care ușile se închideau la loc. 

Ajuns pe peron, am văzut-o pe bunică mergând alături de 
nepotul său. 

— E mult până la Staten Island? a întrebat băieţelul. 

— Nu, nici măcar o jumătate de oră. 

— O să vedem Statuia Libertăţii? 

— Da, o să trecem prin apropierea ei. 

— E adevărat, bunico? E adevărat? a spus băieţelul, nerăbdător și 
emoționat. 

Tocmai îi lăsasem în urmă, când mi-a venit cheful să merg și eu 
la Staten Island, să ies din orașul plin de beton ca să respir aerul 
curat al libertății și să mă plimb pe plajă fără să mă gândesc la 
nimic. Nu aveam nimic plănuit, eram liber să-mi urmez dorințele. 

N-a fost nevoie să aștept feribotul, era deja pe chei și, cât am 
traversat, am luat o gustare la bord, în picioare pe punte, cu coatele 
pe balustradă, în bătaia vântului și respirând aerul sărat. Ajuns pe 
insulă, am luat metroul până la Dongan Hills, apoi am mers pe jos 
pe Seeview Avenue, un bulevard frumos amenajat, cu case îngrijite, 
așezate la distanță egală între ele. După Manhatann, părea aproape 
o altă planetă. Douăzeci de minute mai târziu eram la Midland 
Beach. 

Plaja imensă se întindea cât vedeai cu ochii sub un cer tulbure. 
Nici măcar o pisică nu se aventura acolo în acel sfârșit de iarnă care 
se prelungea. Doar câţiva pescăruși mi-au salutat sosirea cu ţipetele 
lor ascuţite. Vântul mirosea a ocean și a libertate. 

M-am descălțat, mi-am aruncat pantofii în tufele sălbatice, mi- 
am suflecat pantalonii și am pornit în picioarele goale pe nisipul 
galben și răcoros. 

Am făcut kilometri pe malul apei, uitând cât este ceasul, uitând 
de toate, lăsând stropii de apă sărată să-mi biciuiască fața și valurile 
mici să se prelingă pe picioarele mele cu un freamăt înspumat. 

Când trăieşti în nesiguranță, cel mai înțelept este să ai 
încredere. Încredere în viață, încredere în tine, în steaua ta 
norocoasă... Neliniștea nu face decât să ne taie accesul la resursele 
noastre, să ne distrugă sănătatea și să ne facă o companie neplăcută 
pentru ceilalți. Increderea este cheia de boltă a echilibrului nostru, 
a forței noastre, a capacității noastre de a o lua de la capăt. Să ai 
încredere în tine când totul pare pierdut, când nu vezi nicio ieșire 
și când viitorul pare la fel de întunecat ca un cer de noiembrie. 

Eram cufundat în gânduri când mi-a sunat telefonul. Preţ de o 
clipă, am sperat că o veste bună va încununa gândurile mele 
pozitive, dar nu, era doar Lynn, care mă suna înapoi. 

— Am multe informații, a spus încă de la început. 


— Perfect. 

Doar nu era să-i spun că acum nu mai aveam nevoie de ele. Și- 
apoi eram curios să aflu sfârșitul poveștii. 

— Bun, ce știi deja despre problemele din regiunea amazoniană, 
ca să le completez cu rezultatele căutărilor mele? 

— Ce știu? Păi, ca toată lumea, cunosc catastrofa care se 
pregătește acolo: știu că se distruge cu mare viteză pădurea 
amazoniană, în principal pentru a se face agricultură, pentru 
creșterea vitelor și plantații de soia, că scăderea numărului de 
copaci duce la secetă, care ucide la rândul său alți copaci, atât de 
mulți încât ne îndreptăm încet spre transformarea regiunii 
amazoniene în savană. Oamenii de știință spun că pentru asta ar fi 
de ajuns să se distrugă 20% din pădure ca să se piardă definitiv 
restul. Ar fi o catastrofă, deoarece copacii conțin carbon pe care îl 
eliberează în atmosferă sub formă de gaz carbonic atunci când ard 
sau pur și simplu când se descompun. Și că acest scenariu se 
desfășoară sub ochii noștri, că miliardele de tone de gaz carbonic 
eliberat pot să dea peste cap clima planetei noastre. 

— Ai făcut o treabă bună. Acum, întrebarea este: cine profită de 
toate crimele astea? 

— Bine punctat. După cunoștințele mele, agricultorii brazilieni 
susținuți de guvernul lor care refuză să primească lecții de la lumea 
întreagă. Știind că soia produsă în regiunea amazoniană este 
vândută mai ales chinezilor și europenilor care o folosesc ca să-și 
hrănească vitele. Pe scurt, totul se învârte în jurul vitelor. Toate 
acestea sunt exacte, dar mai este un lucru de știut, despre care nu se 
vorbește niciodată. Pentru a înțelege forțele care susțin 
despădurirea, trebuie să urmăm drumul banilor de la un capăt la 
altul, ca să știm cine profită de ei. Și iată, am descoperit ceva: 
investitorii străini sunt cei care trag sforile în regiunea amazoniană. 
Și acești investitori sunt... mari firme de investiții și mari bănci 
occidentale. 

— Dintre ele fac parte și firmele ale căror sedii au fost incendiate? 

— Ei bine, nu chiar toate. 

— Slăbuț. 

— Dacă reiau lista, în Baltimore, turnul vizat era deținut de T. 
Rowe Price. 

— Da. 

— T. Rowe Price face parte dintre societățile financiare americane 
care i-au finanțat cu nouă miliarde de dolari pe cei doi giganți ai 
comerțului agricol brazilian ce domină piața de soia și participă 
activ la despădurire. 

— Înţeleg. 

— Ín Valley Forge era Vanguard. Aceeași poveste. 


— Dar Barclays, din New York? 

— Barclays, căreia Greenpeace i-a acordat Premiul Rușinii în 2012, 
este una dintre cele trei bănci care au finanțat cu un miliard două 
sute de mii de dolari JBS, gigantul brazilian în domeniul creșterii 
vitelor. 

— lar în Chicago, firma care își avea sediul în turn era Capital 
One, dacă nu mă înșel. 

— Da, dar n-am găsit nimic despre ei. Capital One pare să nu aibă 
nicio legătură cu ce se întâmplă în regiunea amazoniană. 

— Of. E de ajuns o excepție ca să pună la pământ întreaga teorie. 

— Nu știu ce să spun. Am căutat peste tot, dar s-ar părea că banca 
respectivă nu are nimic să-și reproșeze în această privință. 

— Cu atât mai rău. În orice caz, îți mulțumesc foarte mult pentru 
ajutor. A fost foarte amabil din partea ta. 

— Te întorci curând? Motanul tău nu mai are răbdare. 

— Da, nu mai stau mult. Cu bine! 

Drumul înapoi m-a ajutat să mă mai liniștesc. Am hotărât să 
văd lucrurile într-un mod pozitiv: acest caz mă scăpa de bătrânul și 
morocănosul Bill Crimson, alături de care nu mă simțisem 
niciodată în largul meu; aveam să găsesc un alt agent, mult mai 
bun, respectuos și eficient. Cineva care să creadă în mine: până la 
urmă asta era mai important decât faptul că Bill Crimson era 
faimos. 

Soarele apunea când feribotul a plecat din port. M-am instalat 
pe punte în partea din față și, rezemat de balustradă, cu vântul 
suflându-mi în față, m-am lăsat purtat de tangajul care dădea 
fiecărei oscilații impresia puternică de plonjon în apa întunecată a 
oceanului. 

În depărtare, luminile Manhatannului s-au aprins una câte una 
în noapte, ca tot atâtea lumini ale speranţei, promisiunilor, 
oportunităţilor pe care viața mi le rezerva pentru viitor. 

Telefonul mi-a vibrat în momentul în care acostam în 
Whitehall Terminal. 


Sunt Joan, asistenta lui Oprah. Îmi pare rău pentru neînțelegere, 
emisiunea dumneavoastră s-a reprogramat. Rămâne cum era 
prevăzut inițial, duminică înainte de ora 13 în studio. Atenţie, este o 
emisiune în direct și începe la 13:30. 


Yes!!! 

N-am putut să nu văd în acest mesaj efectul încrederii mele 
regăsite, ca și cum Universul era pe aceeași lungime de undă cu 
starea mea interioară. 

Ajuns pe chei, am sunat la firma de media training pentru a 


stabili o întâlnire, dar mi s-a răspuns că fusese reziliat contractul. 
Pe moment, un sentiment de neliniște a dat să pună stăpânire pe 
mine, dar l-am alungat înainte de a-l lăsa să mă cuprindă. Nu mai 
voiam să mă descurajez. Cu atât mai rău pentru coach. Mă voi 
descurca fără el. 

Oricum, problema pentru mine nu era să învăţ tehnici de 
răspunsuri la interviuri, ci mai degrabă să scap de trac când mă voi 
afla în platoul de televiziune. Tracul... Încă o teamă, teama de a fi 
judecat... Și ce este teama de a fi judecat dacă nu nevoia de a fi 
apreciat, de a fi recunoscut? 

Mi-am amintit că Anna îmi vorbise despre nevoia mea de 
recunoaștere, care îmi împiedica accesul la intuiție. Această 
afurisită nevoie de recunoaștere intervine permanent în viața 
noastră influențându-ne alegerile, blocându-ne accesul la dorinţele 
noastre profunde, împiedicându-ne să fim noi înșine. Asta ne 
subjugă și ne distruge viața fără să ne dăm întotdeauna seama. Din 
momentul în care trebuia să fac ceva în public, fie să cânt, să 
desfășor o activitate sportivă sau să iau cuvântul, prezența celorlalți 
mă făcea să mă pierd. 

Pentru a doua oară în ziua aceea, am decis să am încredere și să 
merg înainte, fără să mă las descurajat. Uneori, simplul fapt de a 
hotărî ceva pentru sine este de un real efect. 

O oră mai târziu, eram așadar destul de senin când am ajuns 
acasă. 

Mi-a fost puţin greu să deschid ușa, căci cheia se bloca în mod 
ciudat în broască. Abia am aprins lumina că neliniștea a pus 
stăpânire pe mine ca un prădător pe prada sa și am simțit că mi se 
taie răsuflarea. 

Mobila fusese răsturnată și toate lucrurile mele zăceau pe jos 
într-o dezordine totală, ca piețele din Marrakech după un uragan. 

Am rămas năucit în pragul ușii, în fața oglinzii mari care îmi 
reflecta imaginea înspăimântată. 

Eu, care mă temusem mereu de un jaf, tocmai fusesem victima 
unuia. 

Cu gâtul încordat și inima grea, am făcut încet un pas 
înăuntru. Hainele, obiectele, amintirile mele... toată intimitatea 
mea era expusă vederii, profanată. Până și dulapurile de pe culoar 
fuseseră golite de conținutul lor care zăcea pe podea. Imaginea era 
dezolantă. Mi-am zărit fotografiile din copilărie risipite pe jos, 
amestecate la întâmplare cu chiloți, cămăși, dosare cu acte, șosete, 
documente... Aproape că mi-era greață. 

Am făcut câțiva pași în salon, pierdut și cuprins de nedumerire, 
neștiind de unde să încep. Trebuia să sun la poliție, bineînţeles, și 
apoi va trebui să aranjez totul, va dura ore întregi. Trebuia, de 


asemenea, să inventariez tot ce fusese furat și apoi să-mi sun 
asigurătorul. Să nu uit nimic. Mi-am dat seama că îmi luaseră 
obiecte de familie, amintiri de la tatăl meu și inima mi s-a strâns. 

Voiam să curăț totul, să dezinfectez totul. Dacă aș fi putut să 
pun toată casa sub un jet de apă, aș fi făcut-o, ca s-o spăl de această 
intruziune în grădina mea secretă. 

M-am dus în dormitor, cu inima strânsă, pregătindu-mă de 
spectacolul ce va urma, îngrijorat să-mi găsesc poate patul 
spintecat. Dar după ce am pus un picior în cameră, altceva mi-a 
sărit în ochi și am simțit că-mi îngheaţă sângele în vene. 

In mijlocul peretelui de un alb imaculat, deasupra patului, 
fuseseră scrise cu cerneală roșie două cuvinte care m-au șocat ca un 
ordin urlat: 


The End 


Erau luate din ultima mea carte, a cărei acțiune se desfășura la 
New York în anii '20: când banda de mafioți care opera voia să-i 
ceară cuiva să-i cedeze acțiunile, ameninţa că-i va trimite acasă un 
ucigaș care să scrie aceste două cuvinte cu litere de sânge pe 
peretele camerei sale. Dacă nu le lua în seamă, mai târziu avea să fie 
găsit spânzurat de picioare, golit de sânge. 

Nu era vorba deloc despre un jaf, era mult mai rău, căci eu 
eram ținta și trebuia să țin cont de evidenţă, oricât de neplăcută și 
inacceptabilă era ea: incendiatorul mă identificase drept 
urmăritorul lui, mă reperase, cu siguranță mă urmărise și acum mă 
amenința. 

M-am simțit deodată foarte rău, zguduit sufletește, în pericol. 

Literele de pe perete luceau ca și cum cerneala ar fi fost încă 
proaspătă. Brusc mi s-a făcut frică. 

Și dacă este încă aici? 

Am luat imediat telefonul ca să sun la poliție, apoi m-am 
răzgândit. Rolul meu în anchetă era strict secret. Era ciudat, dar nu 
aveam de ales decât să-l sun pe Glenn sau pe Robert. 

L-am sunat pe Glenn și i-am povestit. 

— Rămâneți acolo, a spus, eu m-am întors la Washington, dar 
trimit imediat o echipă. 

Ironia sorții era că incendiatorul voia să mă facă să-mi opresc 
căutările tocmai când mă oprisem deja. 

Dar cum naiba aflase despre rolul meu în anchetă? Cum era 
posibil, când lucrasem în incinta secretă și militarizată de la Fort 
Meade? Era de neconceput. 

M-am apropiat de perete. Cerneala părea încă umedă. Am avut 
deodată o bănuială și mi-am pus degetul pe ultima literă. S-a pătat 


de roșu și l-am dus la nas. Era ceea ce mă temeam. 
Dumnezeule, sper că nu este sângele lui... 
— Al Capone! Al Capone! 

Am luat la rând toate camerele din casă, strigându-l. Mi-am dat 
seama, încremenit de groază, că nu mă întâmpinase când am sosit, 
cum făcea mereu. Am căutat peste tot, dar nu-l găseam. Eram 
terifiat. Nu era nicăieri. În disperare de cauză, am luat scara ca să 
urc în pod, fără să-mi fac prea multe speranțe: nu se ducea 
niciodată acolo. 

Intrusul nu urcase în pod, lucrurile erau la locul lor, așa cum le 
lăsasem eu. 

— Al Capone! 

Nici urmă de el... Simțeam că-mi ies din minți, eram pe 
punctul de a izbucni în plâns. 

Motănelul meu adorat... 

Mă pregăteam să cobor când atenția mi-a fost atrasă de o cutie 
de carton. M-am apropiat. 

Al Capone era acolo, nemișcat, dar viu, ghemuit în fundul 
cutiei. L-am luat în braţe și am izbucnit în lacrimi, strângându-l la 
piept. L-am sărutat pe frunte legănându-l cum îi plăcea, dar nu a 
tors. Bietul motan părea traumatizat. 

Am respirat adânc. 

Ce bine că e în viață. 

Il mângâiam când privirea mi-a căzut pe o altă cutie, mult mai 
mică. 

Pistolul tatălui meu. 

După ce Al Capone s-a liniștit și s-a săturat de pupici, l-am lăsat 
jos și am luat cutia cu arma. Am deschis-o și am scos pistolul din 
metal rece și greu. Am avut o secundă de ezitare, apoi l-am 
strecurat într-un buzunar și am pus un set de cartușe în celălalt. 

Zece minute mai târziu, FBl-ul cercetase locul, cu poliția 
criminalistică și tot tacâmul. O nouă intruziune în intimitatea mea, 
dar care era menită să mă asigure că eram în afara oricărui pericol. 

Mă așteptam să fiu interogat în legătură cu sensul mesajului 
scris pe perete, dar probabil echipa fusese grăbită, căci anchetatorii 
au ocolit întrebarea. 

Era aproape ora 2 dimineața când m-am dus la culcare după ce 
aranjasem totul și curățasem un pic peretele din camera mea. Eram 
epuizat, dar pentru mine era important să șterg cât de cât urmele 
intruziunii. Îmi luam astfel casa înapoi. Dar acum amenințarea 
plana asupra stării mele de spirit, pândindu-mă ca o tumoră 
operată despre care te întrebi dacă nu va recidiva într-o bună zi. 

Am luat pistolul în mână, un Beretta semiautomat destul de 
vechi. Am tras de chiulasă ca să bag primul cartuș, apoi l-am pus pe 


noptieră. N-aș fi crezut niciodată că într-o zi o să dorm cu o armă 
lângă pernă. 

Mi-am spus că o să-mi pun o ușă blindată și o să adaug gratii la 
ferestrele de la etaj care nu aveau. Dar chiar voiam să trăiesc închis 
ca într-o pușcărie? 

Până la urmă am reușit să adorm: mintea mea, deși neliniștită, 
a cedat în fața nevoii trupului. 

Dar în toiul nopţii am deschis brusc ochii. 

Tăcerea din camera cufundată în întuneric era întreruptă de 
șuieratul vântului ce pătrundea în coșul de la șemineu. 

Și atunci am înţeles. 

Incendiatorul nu mă urmărise până acasă. Ultima oară când 
fusesem aici era înainte să reușesc să-i furnizez FBI-ului informaţii 
utile, deci nu exista niciun motiv să fiu bănuit că îl hăituiesc. 

Dacă știa unde locuiesc, era din cu totul alt motiv. 

Glenn a dat din cap, iritat și îngrijorat și a împins cu mâna cele 
câteva ziare de dimineață puse pe birou. 

— Incendiatorul a transmis același ultimatum întregii prese, a 
spus. Va fi un nou incendiu de fiecare dată când echivalentul 
suprafeței Central Park-ului va fi distrus în pădurea amazoniană. 

Robert a oftat furios mergând de colo colo prin birou. 
— Măcar, a spus într-un târziu, asta ne lasă câteva zile la 
dispoziție. 
Glenn a clătinat din cap. 
— M-aș mira. Cred că este mai rapid de-atât. 
S-a aplecat peste computer și a scris ceva. 

— Uite, ascultă asta: „Pădurea amazoniană este distrusă într-un 
ritm de 148 de hectare pe oră. Numai în Brazilia asta echivalează cu 
un milion de terenuri de fotbal în fiecare an...“ 

— Ah, chiar așa? Drace, sunt serioși brazilienii ăștia... 

Glenn a făcut o grimasă. 

— Dacă e să cred ce am citit azi-dimineaţă în ziare, brazilienii nu 
s-ar atinge deloc de pădurea lor fără miliardele vărsate acolo de 
băncile și firmele noastre de plasament care să-i împingă s-o facă. 

Robert a oftat. 

— 148 de hectare pe oră... Să zicem că Central Park are trei sau 
patru hectare, asta înseamnă un incendiu la fiecare două sau trei 
ore. Sună groaznic! 

Glenn a încuviințat din cap, gânditor. 

— Vestea bună este că acum avem o certitudine în privința 
motivaţiei lui ecologice, deci putem să ne îndreptăm căutările într- 
o direcție mai sigură; cea proastă este că nu se mulțumește să atace 
bănci. 

— Ce te face să spui asta? 

— Turnul Chicago. Acolo există o bancă, dar nu are de-a face cu 
regiunea amazoniană, am verificat. În turnul acela, fără îndoială 
ADM era vizat, chiar dacă ei neagă orice implicare în despăduriri. 
Așa că asta lărgește câmpul posibilelor ţinte. Dacă trebuie să 
protejăm toate băncile a căror activitate are un efect dăunător 
asupra naturii, nu ne rămâne decât să închidem Manhatannul și 
toate centrele de afaceri din țară. 

— Ce este ADM? 


— Archer Daniel Midland, gigantul comerțului agricol. 

— Ah, da, desigur, a spus Robert dând gânditor din cap. In orice 
caz, este totuși ciudat că tipul a așteptat atât înainte să-și revendice 
sau să-și comunice faptele. 

— Ca să facă să crească panica... Pentru că, nu-i așa, cu cât știi 
mai puţin, cu atât ești mai neliniștit. Uită-te la copii. 

— Nu am. 

— Imaginează-ți că ai avea unul. Dacă îi spui „Fă-ţi ordine în 
cameră, altfel n-o să primești desert“, știe la ce să se aștepte, n-o să 
se sperie. Dar dacă îi spui „Fă-ţi ordine în cameră, altfel n-o să-ți 
placă pedeapsa pe care ţi-am pregătit-o“, îl pui pe gânduri. 

— Eşti mai rău decât pari, de fapt. Mimezi că ești drăguţ. 

— N-am inventat nimic, am citit azi-dimineaţă aici, a spus Glenn, 
luând un ziar. Uite, este un psiholog cel care scrie: „Ființa umană 
are nevoie să știe, să înțeleagă și nimic nu este mai neliniștitor 
decât absența informaţiei. Este de o mie de ori mai liniștitor să 
cunoști inamicul și natura precisă a amenințării, oricât de 
groaznică ar fi, decât să rămâi în nesiguranță, sursa tuturor 
coșmarurilor, tuturor interpretărilor care provoacă frici și mai 
terifiante...“ 


De cum m-am trezit, am sunat-o pe Anna. 
— Incendiatorul are o mare capacitate de intuiție, am spus. 
— Poftim? 

Am pus-o la curent cu ce găsisem acasă. 

— N-avea cum să-mi cunoască adresa, decât dacă este de la FBI, 
bineînțeles. Deci a intuit-o, nu văd altă explicație. 

Anna mi-a răspuns printr-o tăcere prelungită. 

— Asta înseamnă, am continuat, că este cu siguranţă unul dintre 
foștii tăi colegi de la Fort Meade. Trebuie să fi fost instruit prin 
Remote Viewing ca să fie capabil să intuiască atât de precis un loc. 

— Timothy, știi că toți sunt morți. 

— Cei care erau în activitate, dar laboratorul există de peste 
patruzeci de ani, trebuie să fie și oameni care au ieșit la pensie de 
acolo. 

Din nou, câteva clipe de tăcere. 

— Da, așa este. 

— Și de aceea mă hărțuiește: știe că sunt pe urmele lui cu ajutorul 
intuiției, propria sa armă, a cărei eficacitate o cunoaște mai bine 
decât oricine. Știe că reprezint o adevărată amenințare pentru el. 

— E posibil, Timothy. 

— Asta înseamnă că de acum, nu mai sunt în siguranță nicăieri. 


Chiar dacă m-aș muta în celălalt capăt al orașului la niște prieteni 
sau în fundul unui sat izolat, ar putea să mă localizeze ușor. 
În loc de răspuns, tăcerea stânjenită a Annei. 

— Și cum intuiţia permite să ai acces la viitor, am spus, ar putea 
chiar să știe dinainte ce o să fac. Sunt încolțit din toate părțile ca 
un cerb la o vânătoare cu gonaci. Singura soluție ar fi să spun în 
gura mare că m-am retras din asta, că nu mă mai ocup de treburile 
lui care, la urma urmei, nu mă privesc. Să trăiesc egoist și să afirm 
acest lucru, iată singura mea opțiune ca să sper să fiu în siguranță. 

Din nou o lungă tăcere, apoi Anna a bâiguit cu o voce nesigură: 

— Îmi... îmi pare rău că te-am amestecat în treaba asta. 


I-am transmis rapid concluziile mele lui Glenn, care le-a luat în 
serios și m-a anunțat că începe imediat o anchetă cu privire la tot 
fostul personal de la Fort Meade aflat încă în viață. 

— Pun imediat o echipă la lucru, mi-a spus cu o voce din care se 
simțea că voia atât să mă liniștească, precum și să prindă făptașul. 
Este o instituție publică, deci vom avea acces ușor la documente, o 
să meargă foarte repede. 

M-a informat despre ultimatumul incendiatorului care 
confirma intuiţia mea cu privire la motivația ecologică. 

— E păcat totuși, am spus, să distrugi o cauză atât de nobilă cu 
niște fapte atât de odioase. 

— Asta-i limpede. Dar o să-l încolțim repede. Și Barry Kantor a 
anunțat azi-dimineață că, drept urmare a plecării dumneavoastră, 
punem toate tunurile pe poliția criminalistică. Dat fiind că turnul 
Barclays din New York nu s-a prăbușit, am putut să ne facem o idee 
despre cum a fost declanșat incendiul. Totul este cercetat în 
prezent, Robert se ocupă de asta. Avem speranțe mari în această 
privință. 


Glenn a cerut lista cu toți experții în metoda intuitivă care 
lucraseră la proiectul Stargate încă de la început. Cea mai mare 
parte a celor încă în viață erau la pensie, doar câțiva mai desfășurau 
o activitate în alte domenii, în privat. 

A comparat lista cu cea a tuturor activităților ecologice 
înregistrate din țară. 

Niciun rezultat. 

A lărgit căutarea la baza ce-i cuprindea pe toți militanții, 
adepții și voluntarii dintr-un partid sau o organizaţie ecologistă. 

Niciun rezultat. 

A verificat atunci unul câte unul dosarele personale ale foștilor 


Remote Viewers ca să afle ce i-ar fi putut motiva să apere cauza 
ecologistă. 

Trei nume s-au evidențiat. 

Primul murise. 

Al doilea trăia în Argentina și prezența lui în această țară în 
zilele din urmă a fost rapid confirmată de către poliția 
argentiniană. 

Al treilea era un american de origine amerindiană, proaspăt 
pensionat. 

Glenn a simțit cum inima îi bate mai tare. 

— Vreau să știu tot despre el și familia lui, a cerut. Tot ce poate 
face referire la legătura lui cu natura. 

O jumătate de oră mai târziu avea primele informații. 

Fiul cel mic al acelui bărbat se alăturase cu șapte ani în urmă 
tribului Yanomani din nordul Braziliei, din dorința de a reînnoda 
legătura cu modul de viață al strămoșilor săi îndepărtați, în 
contopire totală cu natura, în mijlocul pădurii amazoniene. Își 
întemeiase o familie și trăise mai mulți ani acolo, până când tot 
tribul a fost mutat cu forța de un uriaș incendiu finanțat de o firmă 
de comerț agricol care cumpărase pe nimica toată miile de hectare 
din jur. Atunci fiul s-a revoltat împotriva invadatorilor, 
revendicând dreptul tribului de a rămâne să trăiască în acea 
pădure. Era singurul care făcuse studii universitare și deci cel mai 
potrivit să negocieze cu acei businessmeni intransigenți. Dar 
negocierea nu a folosit la nimic și conflictul a izbucnit într-o zi la o 
întâlnire față în față dintre membrii tribului și buldozerele care 
veniseră să răscolească pământul. Înfruntarea a sfârșit prost și trei 
membri ai tribului au murit, striviți de mașini. Fiul bărbatului era 
unul dintre ei. Ancheta poliției a stabilit că fusese un accident. 

L-am prins, și-a spus Glenn. 

O oră mai târziu, un corp de elită al FBI-ului intra într-o casă 
modestă din micuța comunitate Flemington, la o oră de New York, 
în New Jersey și îl sălta pe suspect în momentul în care se pregătea 
să ia prânzul. Omul a negat că ar fi implicat, dar nu a putut să ofere 
un alibi pentru cele patru seri ale atentatelor. Casa i-a fost scotocită 
și s-au găsit articole de ziar în care se vorbea despre fiecare dintre 
cele patru incendii, decupate cu grijă și puse într-o mapă. Istoricul 
navigării de pe computerul lui dezvăluia numeroase căutări despre 
firmele atacate. S-a justificat cu stângăcie invocând simpatia pentru 
cauza apărată prin aceste acțiuni, negând că el ar fi autorul. A fost 
reținut și Barry Kantor a cerut să fie arestat preventiv. 


+ 


Toată această înlănțuire de fapte aproape că mă făcuse să uit că 
emisiunea se apropia. 

Mâine... 

O să fie bine, mi-am spus cu stomacul strâns, cu condiția să-mi 
regăsesc încrederea pe care o simțisem cu o zi în urmă, când 
mergeam pe plajă. 

Nu mai aveam putere să colind magazinele ca să-mi găsesc o 
ținută, așa că m-am hotărât să mă descurc cu ce aveam: o pereche 
de blugi curați, o cămașă frumoasă și un sacou închis la culoare. O 
ținută neutră, dar potrivită. O să meargă. 

Lynn mi-a făcut o vizită-surpriză. Văzuse poliția venind cu o 
seară în urmă, dar nu îndrăznise să-și bage nasul. I-am povestit că 
fusesem victima unui simplu jaf, doar atât. A fost supărată că nu 
văzuse nimic, ceea ce era într-adevăr foarte surprinzător ținând 
cont cât timp petrecea ea uitându-se pe fereastra biroului, care 
dădea chiar spre casa mea. 

A insistat că trebuie să-mi instalez un sistem de securitate și, la 
sfârșitul discuţiei, aș fi putut să devin un reprezentant al firmelor 
de securitate, atât de în amănunt îmi vorbise despre caracteristicile 
și avantajele acelor sisteme. Dacă niciun agent literar nu mă mai 
voia, aveam acum un plan B. 

Am fost salvat de telefonul Annei. 

— E important, îmi pare rău, i-am spus lui Lynn, prefăcându-mă 
dezamăgit, și va dura destul de mult. 

A plecat după ce i-am mulțumit din nou pentru ajutorul 
prețios pe care mi-l oferise. 

— Da, Anna, bună ziua. 

— Nu deranjez? 

— Deloc. 

— Eşti liber la prânz? 

— Astăzi? Dar... nu te-ai întors la Fort Meade? 

— Nu e nicio grabă. Nu mai sunt așteptată acolo. 

— Cum așa? Nu înțeleg... 

— Am fost concediată. 

Am primit vestea cu un sentiment de nedumerire urmat 
imediat de vinovăţie. 

— Este din cauză că am renunţat eu la proiect? 

— Asta doar le-a dat ocazia să grăbească lucrurile. 

— Totuși cum e posibil atât de repede? 

— Totul era deja pregătit. Chiar dacă n-ai fi fost tu, ar fi găsit un 
alt pretext. Responsabilul de care depind este un ultrareligios care 
încearcă de când a fost numit să pună capăt proiectului. În lipsa 
unui miracol, trebuia să reușească mai devreme sau mai târziu. 

— Un miracol precum arestarea incendiatorului cu ajutorul 


laboratorului. 

— De exemplu. 

— Îmi pare rău. 

— Să trecem mai departe... Dacă ești liber la prânz, am putea să 
mâncăm împreună, ca să vorbim despre altceva, acum că nu mai 
avem o relație profesor-elev. 

Spusese asta râzând și i-am fost recunoscător că nu dramatiza 
situația. 

— Ah, ei bine, da, de ce nu? 

Am luat mașina ca să merg în Manhatann. După amenințările 
care planau asupra mea mă simțeam prea expus ca să iau metroul. 

Ne-am întâlnit în Greenwich Village, cel mai impresionant 
cartier din New York, unde clădirile înalte lasă loc imobilelor mici 
din cărămidă, cu trepte la intrare, care te fac să te gândești la 
Anglia și unde străzile întortocheate se eliberează de austerul 
design newyorkez, având aspectul unui traseu de linii curbe. Am 
mers împreună pe trotuarele mărginite de copaci. Primele flori albe 
de cireș japonez anunțau apropiata sosire a primăverii. 

E ciudat cât de formale pot să facă să fie relaţiile raporturile 
profesionale, ca și cum fiecare ar juca un rol, rolul corespunzător 
postului său. Anna pe care am întâlnit-o nu mai avea nicio legătură 
cu cea pe care o cunoscusem până atunci. Era mai naturală și 
interacțiunea noastră a avut încă de la început un stil mult mai 
familiar decât înainte. Nu mai eram niște profesioniști care 
colaborau ca să înfrunte o provocare, ci aproape niște prieteni care 
împărtășiseră momente intense. Mi s-a părut și mai relaxată, ca și 
cum concedierea ar fi eliberat-o în mod paradoxal de o povară. 
Uneori în viață teama de a cădea este mult mai rea decât căderea 
însăși. 

— De luni întregi trăiesc cu neliniștea că o să mi se-ntâmple, a 
spus. Acum că s-a întâmplat, nu mai am motive să-mi fie frică. 

— Este o atitudine foarte înțeleaptă. 

— Mă rog, sunt îngrijorată totuși pentru viitor. Proiectul Stargate 
fiind strict secret, în contractul de muncă s-a trecut o clauză de 
confidențialitate: nu am dreptul să vorbesc despre ce am făcut în 
anii petrecuți la Fort Meade. Va fi greu să prezint un CV 
convingător. 

— Îmi pare rău. 

— Mă voi descurca, nu-ți face griji. Unde mâncăm? Mor de 
foame. 

— Hm... habar n-am, tu ce zici? 

A zâmbit. 

— N-avem decât să căutăm intuitiv restaurantul. 

— Cum așa? 


— Ținta este restaurantul unde luăm astăzi prânzul, de acord? El 
există deja, așa că tu doar o să te conectezi cu locul. 

— Dar... n-o să desenez o ideogramă stând în picioare în mijlocul 
străzii! 

— Ai făcut multe ședințe în câteva zile; după părerea mea, ar 
trebui să fii în stare acum să te deschizi spontan către țintă. O să 
încercăm. 

— OK. 

— Închide ochii. 

M-am supus. 

— Acum, a spus ea, răspunde la întrebare: cum este? 

— Văd culoarea galbenă, i-am spus. 

— Foarte bine, ce altceva? 

— Este și brun și apoi puţin verde, un fel de verde nu prea clar, un 
pic turcoaz. 

— OK. Ce altceva? 

Am început să râd. 

— De ce râzi? 

— Tocmai am văzut, în fine... nu este tocmai o imagine, este... ca 
și cum aș fi aflat că trece Tarzan agăţat de o liană. 

— Cum ai aflat asta? 

— Cred că am auzit ceva ce seamănă cu strigătul lui... și apoi mi-a 
apărut imaginea, mai mult sau mai puțin. 

— Bun. Ce altceva? 

— Hm... am o senzație plăcută. E cald, miroase bine. 

— Ce gust are ce mănânci? Ce textură? 

— Hm... e moale... are un gust... sărat și care duce cu gândul la 
paste... doar dacă nu este piure. De fapt, este destul de moale. 

— Bun, nu ne rămâne decât să o luăm din loc. 

Am deschis ochii. 

— Și cum procedăm? 

— Contiuăm să mergem și o să vedem dacă vreunul dintre 
restaurantele din zonă pare să se potrivească cu descrierea ta sau 
dacă întâlnim vreo chelneriță deghizată în Cheeta! 

Fram pe jumătate amuzat, pe jumătate sceptic. Am străbătut 
câteva străzi uitându-ne în interiorul clădirilor. Nimic prea 
convingător. Am continuat pe Houston Street, până unde începea 
Soho. În cele din urmă am ajuns în dreptul unei fațade din lemn 
alb cu un stor bleumarin. Interiorul avea pereţi galbeni și parchet și 
un bar verzui. 

— Ei bine, iată, a spus Anna, am ajuns. 

— Mda... nu am vizualizat albul fațadei și nici albastrul storului. 

— Da, dar uită-te la firmă, a spus pufnind în râs. 

Am ridicat ochii: Jane. 


— Să mori de râs. 

Eram totuși un pic tulburat. 

Am luat loc la o măsuţă din lemn vopsit, puțin mai retrasă. 
Decor simplu, dar cald. Pe peretele din față un ecran transmitea un 
post de știri. 

Un chelner ne-a adus meniul. 

— O să iau un curry de legume, a spus Anna. 

— Dacă tot au gnocchi cu ricotta, cred că n-am de ales... 

— Dimpotrivă! Accederea la viitor nu interzice schimbarea acestui 
viitor. Uneori este posibilă o acțiune inversă. 

— Păi... în cazul ăsta, nu era un viitor. 

— Amintește-ți ce spun specialiștii în fizică cuantică: la nivelui 
infinitului mic, lumea nu înseamnă decât potenţialități, iar timpul 
nu se scurge cum îl percepem în lumea noastră. Se pare că proiecția 
conștiinței umane asupra unui eveniment este cea care îl 
stabilizează. Dar asta nu îl face neapărat definitiv din acest motiv. 
Și luând cunoștință de viitorul pe care te pregătești să-l trăieşti, poți 
să hotărăști să trăieşti altceva în viitor. ți proiectezi atunci 
conștiința asupra acestui viitor pe care îl alegi și dacă asta crezi 
sincer, sunt șanse să devină realitate. 

— Atunci, este de ajuns să hotărăști ceva ca să reușești? Mi se pare 
că sunt mulți oameni care încep un proiect supermotivați... și care 
eșuează. 

— Este mai complicat de-atât. Nu e de ajuns să hotărăști, trebuie 
să crezi cu adevărat. Să nu te minți pe tine, să nu te prefaci, altfel 
nu merge. Aici este dificultatea: credința nu se strigă în gura mare. 
Deci adevărata întrebare este mai degrabă: ce ne face să credem sau 
nu în realizarea unui lucru? Credința se naște în noi sau nu este 
decât rodul percepției unui viitor deja scris? Nu am un răspuns 
categoric. 

— Înţeleg. Sunt totuși cam neclare toate astea. 

— Dacă așa vezi lucrurile, așa le vei trăi. 

— Ai răspuns la toate, nu? 

— Nu și la întrebarea despre ce mâncare o să alegi, a spus ea 
zâmbind. 

Am parcurs meniul până la capăt. 

— Bun. De fapt, am să rămân la gnocchi, nu mă tentează altceva. 

Am comandat și două pahare de vin roșu care ne-au fost servite 
imediat. 

— Ei bine, am spus, închin paharul pentru șomerii care am 
devenit amândoi în douăzeci și patru de ore. 

— Pentru șomeri! a spus Anna ciocnind. Cu observaţia că tu nu 
ești cu adevărat șomer pentru că nu erai plătit. 

— Nu, desigur. Pe de altă parte, emisiunea mea de televiziune a 


fost reprogramată, chiar dacă nu mai am agent. 

— Ah, da? 

— Da, e mâine, la 13:30 în direct. Am niște emoții... Încerc să nu 
mă gândesc, dar sunt tot mai mari pe măsură ce trec orele, ca un 
val perfid gata să mă înghită. Mă pierd cu totul când vorbesc în 
public. Așa că televiziunea... 

— Ah... e caraghios. 

— Nu, deloc. E paralizant. 

— Voiam să spun că e ciudat. Dar ce te sperie? 

— Nu știu... am impresia că toată lumea o să mă judece, o să-mi 
vadă defectele. 

Anna a clătinat gânditoare din cap. 
Ni s-au adus farfuriile aburinde. 

— Pare delicios, am spus. 
Fa nu a răspuns. 

— Și e al naibii de bun, am adăugat. 

Dar Anna rămânea tăcută, cu privirea un pic pierdută în gol, 
absorbită de gândurile ei. 
Apoi m-a privit în ochi. 
— Mă apreciezi, Timothy? 
— Hm... da, mult. 
Nu mă așteptam la această întrebare. 
Ea a făcut o grimasă, apoi s-a aplecat ușor spre mine. 
— Trebuie să-ţi fac unele mărturisiri, a spus cu o privire tristă. 
Am ridicat din sprâncene. 

— Aș vrea să mă cunoști dincolo de aparente, a adăugat. 

— De acord. 

— Să-mi cunoști chiar... micile defecte. 

— Te ascult. 

— Uite, a spus respirând adânc, mai întâi am tendinţa să evit 
polemicile, sar la altceva când trebuie să fac un efort. Apoi... îmi 
cam lipsește empatia față de emoţiile negative ale celorlați. Ce 
altceva? Ah, da, am picioarele, să zicem... mari în raport cu talia 
mea. Eu... 

— Dar ce te-a apucat de-mi spui toate astea? 

— Stai, n-am terminat: fac mereu greșeli de ortografie când scriu 
cel mai scurt text. Și apoi, sunt complet dependentă de ciocolată. 
N-am niciun pic de voință să scap de dependență. Și de 
asemenea... Ah, da, am adesea tendinţa să las pe a doua zi lucrurile 
importante de făcut. Deci, ce părere ai? 

— Cred că o să rămâi mult timp șomeră. 

— Ești prost, a spus pufnind în râs. 

Apoi mi-a adresat un zâmbet angelic făcut să topească un colos 
din piatră. 


— Mă mai apreciezi? 

— Ei bine, să zicem că te văd mai puțin perfectă. 

pla, 

Voiam să nu mă grăbesc ca s-o chinui puțin, dar zâmbetul ei 
învăluitor m-a făcut să mă răzgândesc. 

— Şi... te apreciz totuși. 

Ochii ei au sclipit; avea o privire victorioasă. 

— Iată, a spus pe un ton satisfăcut, afișând un zâmbet larg. 

— Ce anume? 

— Ce voiam să demonstrez. Defectele noastre nu ne împiedică să 
fim apreciaţi. Dimpotrivă, a spus ridicând din umeri. Ne fac mai 
umani. 

— Vrei să spui că sunt prost pentru că am trac când vorbesc în 
public. 

— Da. Asta înseamnă deja un defect. 

Mi-a aruncat din nou zâmbetul acela răvășitor, adăugând: 

— Şi totuși te apreciez. 

— Mda... Dacă îmi permiţi, nu erai tocmai naturală până astăzi. 
Cât am lucrat împreună, făceai pe experta, profesonistă și distantă 
cât cuprinde. După două ore, am impresia că nu mai sunt cu 
aceeași persoană! 

Ea a luat calmă o înghițitură de vin. 

— Să zicem că în domeniul muncii, managerii au uneori credința 
idioată că trebuie să fii perfect ca să fii performant. Asta ne obligă 
adesea să jucăm rolul profesonistului ireproșabil... Bun, și în ce mă 
privește, îți amintesc totuși că eram pe banca acuzaților. Dovada: 
mi-au făcut vânt. 

— Și pentru mine, emisiunea de televiziune ține tot de domeniul 
profesional. 

— Da, dar nu șefii tăi sunt cei care te vor privi. Nu mai ai șefi, nu 
uita. 

— N-am avut niciodată. 

— Un motiv în plus. lar telespectatorii sunt oameni normali 
cărora nu le pasă de defectele tale. Dar oricum, cred că problema 
este alta. 

— Adică? 

— Tu ești cel care nu te accepți în totalitate așa cum ești. 

— Nu știu ce să spun. 

A pus paharul pe masă și mi-a adresat un zâmbet pe care l-am 
simțit sincer binevoitor și deloc seducător. 

— Acceptarea defectelor noastre ne eliberează de judecata 
celorlalți. 

Am luat la rândul meu o înghițitură de vin, gândindu-mă la 
cuvintele ei. Eram sensibil la argumentele pe care mi le oferea. 


— Oricum, a spus, tu ai mai văzut oameni fără defecte? 

— Păi... da: uită-te la Barry Kantor. Sincer, tipul le are pe toate: 
este frumos, inteligent, chiar strălucit aș spune, are audiență bună, 
se exprimă foarte bine, este elegant și pe deasupra are un superpost. 
Niciun defect. 

— Crede-mă, nu există om fără defecte. 

— Eu... 

— Stai! m-a întrerupt brusc, făcându-mă să tac cu un gest al 
mâinii. Priveşte! 

Canalul de știri titra pe ecran: „Incendiatorul turnurilor, 
arestat“. Jurnalistul spunea că ancheta dusese la prinderea celui 
mai căutat criminal din ţară. Am văzut atunci doi polițiști flancând 
un bărbat cu cătușe la mâini, de vreo șaizeci de ani, care mergea 
aproape în fața camerei. 

— Dumnezeule! a spus Anna dând din cap. 

— Ce e? 

— Nu se poate... 

— Ce? Ce este? 

Anna nu a răspuns imediat. Era ca paralizată, cu ochii ațintiți 
spre ecran, cu înfățișarea răvășită. 

A așteptat sfârșitul știrii ca să se întoarcă spre mine. 

— Este imposibil, mi-a spus. Îl cunosc pe bărbatul ăsta. Este Elan 
Walker, un fost angajat de la Fort Meade. L-am întâlnit de două ori. 
Este omul cel mai dotat și mai cald pe care l-am cunoscut vreodată. 
Este absolut incapabil să facă așa ceva. 

— Nu știu ce să spun... Bănuiesc că l-au arestat pe baza unor 
dovezi concludente. 

— Dar tipul ăsta este atât de înțelegător și de bun că ar fi în stare 
să-ți găsească scuze dacă i-ai fura mașina sau dacă l-ai pălmui în 
public. 

— Ştii, în cele mai multe anchete criminalistice, vecinii 
vinovatului afirmă că acesta este un tip cumsecade, drăguţ și 
amabil. 

— Dar acum este pur și simplu imposibil! Sunt convinsă! 

— S-ar părea că, dacă... 

Deodată, Anna m-a prins de braţ. 

— Nu este el! Am o dovadă! Îmi amintesc! 

— Ce? 

M-a privit drept în ochi. 

— Bărbatul ăsta e pirofob. 

— Ce-i aia? 

— Pirofob. Are fobie de foc! Se îndepărta imediat ce aprindea 
cineva o țigară. 

Evident, informaţia aceasta m-a surprins. 


— Trebuie să facem ceva, a spus. Nu putem lăsa să fie acuzat un 
nevinovat! Și în plus, știu că este fragil emoțional: și-a pierdul 
unicul fiu, nu mai are familie. Nu va rezista la închisoare. 

Începeam s-o cred. 

— Din nefericire, nu văd ce-am putea face... 

— Cel mai bun mod de a-l disculpa este să-l găsim pe adevăratul 
vinovat. 

— Anna... 

— Este singura soluție. 

— Ascultă, Anna, văd unde vrei să ajungi, dar îți amintesc că eu 
am încheiat povestea asta. Și oricum, și FBl-ul și-a terminat 
misiunea: au găsit vinovatul, n-o să-i faci să redeschidă ancheta. Ca 
să nu mai spunem că acum și tu ești scoasă din joc... 

Nu mi-a răspuns, dar privirea ei tristă mi-a sfâșiat inima. 

Am cerut nota, iar zece minute mai târziu eram în stradă. 
Mergeam în tăcere pe trotuarul de pe Houston Street, o tăcere 
stânjenitoare, când am auzit în spatele meu și fără să bag prea mult 
în seamă un motor accelerând. 

Deodată, Anna, care era în dreapta mea, a țipat și m-a tras de 
braț. 

— Atenţie! 

În același moment, o lovitură violentă în umărul stâng m-a 
făcut să-mi pierd echilibrul și m-am prăbușit la pământ, cu Anna 
ținându-mă în cădere ca să nu mă lovesc la cap. 

Uruitul motorului se îndepărta deja. Am întors capul și am zărit 
o furgonetă neagră care se deplasa cu viteză. 

— Ești bine? m-a întrebat Anna. 

— O să fiu, am spus ridicându-mă. 

Mă durea umărul, dar eram întreg. 

Strada era aproape pustie. Niciun pieton sau biciclist pe care ar 
fi trebuit să-l evite: vehiculul nu avea niciun motiv să derapeze 
brusc accelerând în dreptul meu. 

Eram pe cât de șocat, pe atât de nedumerit: o făcuse 
intenționat. 

Însă era atât de inacceptabil, încât m-am agăţat totuși de 
ipoteza unui accident. Poate tipul de la volan vorbea la telefon sau 
strănutase sau mai știu eu ce? 

Asta mi-a amintit de o scenă dintr-unul dintre romanele mele. 
Eroul era să fie călcat de o mașină și a fost salvat în ultima clipă de 
un bărbat care l-a tras, cum făcuse Anna. Doar că acel bărbat se 
dovedea apoi a fi un complice al vinovatului. Îi salvase viața doar 
ca să-i câștige încrederea. Mașina care derapase era o înscenare care 
să-i servească scopului. 

— A vrut să te omoare, a spus Anna. 


Furgoneta dispăruse deja în depărtare. De jur împrejurul 
nostru, strada era pustie. Niciun martor care să fi văzut numărul de 
înmatriculare. 

— Nu știu. În orice caz, fără tine ar fi reușit cu siguranță... 

— Am întors capul când l-am auzit apropiindu-se și am văzut că 
gonea pe trotuar. Ai avut noroc, te-a agăţat cu oglinda retrovizoare: 
s-a îndoit din cauza loviturii, iar asta a amortizat șocul. Umărul tău 
e bine? 

— Da, cred, am spus, masându-mi-l ușor cu mâna dreaptă. 

— Doamne, ce spaimă am tras... 

Totuși, îmi venea greu să cred că cineva voia să mă omoare. 
Sigur, exista amenințarea aceea scrisă pe peretele camerei mele care 
îmi cerea să opresc căutările, dar mă oprisem! 

— Înainte să ne întâlnim la prânz, ai spus cuiva că vei încerca să 
mă convingi să continui? am întrebat. 

— Nu. Și oricum nu mă gândisem la asta. Am aflat odată cu tine 
de arestarea lui Elan Walker și atunci ţi-am cerut. 

Toate acestea n-aveau niciun sens. 

— Sau sunt urmărit de azi-dimineață, am spus. Am fost văzut 
întâlnindu-mă cu tine și s-a interpretat greșit. 

Anna a rămas pe gânduri câteva clipe. 

— Doar tu poți să-l identifici repede. Cu siguranță a înţeles asta... 
Prin urmare, ești o amenințare permanentă pentru el. În orice 
moment, poți alege să-l localizezi și să-l denunțţi. Viaţa lui e în 
mâinile tale! Pune-te în locul lui: nu poate să-și asume acest risc. Ar 
fi nebun să te lase în viață. 

Cuvintele ei au avut efectul unui duș rece. 

— Dacă tu crezi, a adăugat ea, că oprirea anchetei te protejează, te 
înșeli. Ar însemna să i te oferi pe tavă, fără să te aperi. Nu-ţi va da 
drumul. 

— Spui asta pentru că vrei să mă întorc ca să-ți salvez prietenul. 

— Nu este prietenul meu. Doar un nevinovat acuzat pe nedrept. 

Am clătinat din cap. 

— Mi-am promis să nu mai colaborez cu FBl-ul. Au fost josnici cu 
mine, iar tu știi foarte bine. 

— Nu-ţi cer asta. Dar numai tu poți să-l localizezi pe criminal. Du- 
mă la el. Trebuie să-l văd și așa voi putea să-l identific: consultând 
dosarele tuturor foștilor angajaţi de la Fort Meade încă în viață. 

Pentru că nu spuneam mimic, a adăugat: 

— Dacă n-o faci pentru tine, fă-o pentru a salva un nevinovat. 

Totul mi se învârtea în minte și, căutând cu disperare soluțiile 
viabile, mi-a fost evident că nu exista decât una. Foarte simplă. 
Fuga. Era de ajuns să plec departe, să stau o lună în celălalt capăt al 
țării la un văr sau un prieten, sau chiar în străinătate. Nu m-ar 


urmări acolo; avea un plan de pus în aplicare, nu l-ar abandona ca 
să urmărească un fugar. 

Nu era frumos, dar îmi garanta siguranța. La urma urmei, nu 
cerusem nimic în afacerea asta. Aveam totul de pierdut și nimic de 
câștigat. Măcar să-mi păstrez intuiţia pentru mine, ca să-mi scriu 
romanele. 

— La ce te gândești? 

N-am răspuns, dar, în timp ce treceam în revistă diferitele 
locuri unde aș fi putut să mă retrag, un sentiment nou și supărător 
a început să mijească în străfundul meu, adânc de tot, un 
sentiment care, treptat, a luat forma unei întrebări, apărând încet 
din cotloanele subconștientului meu. 

Când Dumnezeu, Viața, Universul sau oricum i-am spune, ne 
dă un har, un talent, o pricepere ce pare, într-un fel sau altul, să fie 
utilă celorlalți, chiar putem s-o păstrăm pentru noi? 

Casa Albă 
Biroul consilierului preşedintelui 


Glenn a aruncat o privire pe ceas. Întârziau la conferința de 
presă. În picioare, în spatele biroului, Barry Kantor vorbea la 
telefon cu un senator despre o problemă legată de buget. De 
cincisprezece minute de când era acolo, Glenn îl auzise trecând de 
la un subiect la altul cu diferiți interlocutori, mereu cu aceeași 
ușurință. 

— Să mergem, a spus Kantor închizând telefonul. 

Glenn l-a urmat în tăcerea adâncă de pe culoarul pe care au 
mers aproape în pas forțat. Au trecut pe lângă sala Roosevelt în 
stânga lor, pe lângă Biroul Oval din dreapta, apoi culoarul a făcut o 
cotitură și au ajuns în fața sălii unde se țineau conferințele de 
presă. 

Cum au intrat în sală, murmurul conversațiilor a încetat și 
șușotelile grăbite au însoțit mișcarea camerelor de luat vederi 
îndreptate spre ei. Barry Kantor a mers până la pupitrul oficial, iar 
Glenn s-a oprit în stânga lui, puțin mai în spate. Kantor îi ceruse să 
fie de față în cazul în care întrebările presei se refereau la elemente 
precise ale anchetei. 

Sala era plină ochi. Cele șapte rânduri de câte șapte scaune 
rabatabile albastre ale  jurnaliștior acreditați erau ocupate, 
înconjurate de o mică mulțime de reporteri agitați, fotografi și 
cameramani. Cabluri video groase se întindeau pe jos în toate 
direcțiile, adăugând dezordine agitației din jur. Aparatele foto și 
blițurile au început să zumzăie. Căldura emanată de proiectoare și 
dimensiunea redusă a locului făceau ca atmosfera să fie sufocantă. 
Glenn nu văzuse niciodată atâta lume în această sală pentru o 
infracțiune de proporţii internă. 

Barry Kantor le-a lăsat câteva clipe fotografilor ca să poată să-l 
asalteze după pofta inimii, apoi și-a început declarația salutându-i 
pe cei prezenţi, foarte degajat și zâmbitor. 

— Sunt fericit să vă pot confirma că l-am arestat pe incendiatorul 
turnurilor. 

Glenn îl privea din profil. Toate trăsăturile feței destinse îi 


exprimau satisfacția și mândria. 

— Administraţia noastră, a spus, a lucrat fără pauză de când a 
început această serie de incidente, zi și noapte, și munca fiecăruia a 
dat roade. 

O secretară s-a strecurat lângă Glenn, cu o mină foarte 
stânjenită. I-a dat o foaie șoptindu-i la ureche: 

— Vedeţi dacă este nevoie să-i spuneți domnului Kantor. 

Glenn a luat foaia și a citit: 


Clădirea societăţii State Street din Boston 
este în flăcări. 

A fost difuzată muzica din Chemarea 
străbunilor. 


Drace! Trei minute mai devreme și am fi avut informația înainte să 
începem. 

— Fiecare trebuie să se simtă ușurat că a scăpat de inamicul public 
numărul unu, a continuat Barry Kantor, fiecare trebuie să se simtă 
ușurat să-și spună... 

Glenn nu a ezitat deloc. A făcut un pas și a pus foaia pe 
pupitru, sub ochii consilierului. 

Kantor a continuat să peroreze fără să se oprească nicio clipă. 
Doar trăsăturile feței i s-au schimbat încet, trecând de la zâmbetul 
victorios la expresia unei hotărâri asumate și curajoase. 

— ...că poate de-acum să se ducă la muncă fără să se teamă. Și 
totuși, trebuie să știm ceva. Suspectul arestat are cu siguranță 
complici și în momentul în care vă vorbesc, ținând cont de 
elementele prezente în dosar, sunt ferm convins că amenințarea 
persistă și că vor mai fi și alte incendii. Viitorul va spune dacă am 
dreptate, dar cred că nu trebuie să fim încă siguri de victorie. Am 
câștigat o bătălie, însă războiul nu s-a terminat. Vă chem așadar pe 
fiecare să rămâneți extrem de vigilenți. Pentru noi lupta continuă și 
vă voi chema iarăși de îndată ce voi dispune de noi elemente ale 
anchetei ce pot fi comunicate populației. 


+ 


Banane. 

Vedeam banane și un vapor. 

— Eşti sigur? m-a întrebat Anna cu ezitare și vizibil stânjenită. 

Am așezat încet foile pe masă, ideogramele, listele cu termeni 
senzoriali, rezumatul, schițele. Da, neîndoielnic, vedeam ceva ce 
semăna clar cu un vapor, apă, un obiect mare din metal roșu și... 
banane. 


Anna a făcut o grimasă, încheindu-și nasturii de la mantou ca 
să se protejeze de răcoarea umedă a grădinii. 

Căutând un colț de natură ca să regăsesc atmosfera care mă 
ajutase în intuițiile mele, am ajuns, la cinci minute de mers pe jos 
de restaurant, în Washington Square Park, care mărginește New 
York University. Luat cu asalt de studenți vara, era relativ gol în 
perioada aceea și ne-am instalat la o masă de grădină cu o tablă de 
șah în mijoc, înconjurată de bănci din lemn și fier forjat sub 
copacii înmuguriți. Era însă departe de a fi în sânul naturii: aerul, 
fără niciun miros, era lipsit de viață și în depărtare se auzeau 
mașinile. 

Cunoșteam cartierul pentru că locuisem acolo cu câțiva ani în 
urmă. Ca să derutăm un eventual urmăritor aflat pe urmele 
noastre, făcuserăm mai întâi un mic ocol intrând în magazinul 
alimentar Morton Williams din LaGuardia Place și am ieșit mai 
apoi prin altă parte, pe Bleecker Street. 

— Banane, un vapor, apă și o chestie roșie din metal, a recapitulat 
Anna cu un aer nu prea convins. 

Toate astea nu aveau niciun sens, evident, dar era totuși ceea ce 
rezulta. 

— Poate că până la urmă nu a fost o idee bună să venim aici 
pentru ședință, am spus. La urma urmei, locul ăsta nu este potrivit. 
Poate că denaturează rezultatele... 

— De ce spui asta? 

— La sfârșitul secolului al XVIII-lea, grădina aceasta era un loc de 
execuţii. Spânzurătoarea era ridicată în apropiere de fântâna 
actuală, acolo, am spus arătând cu degetul. 

— Serios? 

— Puţină lume știe, dar da. 

— Ce grozăvie. 

Aerul ei înfricoșat m-a făcut să râd. 

— Și asta nu e tot. La începutul secolului al XIX-lea a fost o 
epidemie de febră galbenă în New York. Morţii au fost îngropați în 
grabă în același loc. Sunt aproape douăzeci de mii de cadavre sub 
picioarele noastre. 

— Glumești? 

— Nu, serios. 

— Dumnezeule! 

Am auzit un zgomot în spatele meu și m-am întors repede. 

Nimic. O crenguţă zăcea la pământ. Poate căzuse... 

Mă neliniștea să mă știu urmărit. 

— Bun, să ne adunăm puţin, am zis. Un vapor, apă, banane și 
metal roșu. Ce îți spune asta? 

— Fi bine... evident, mă gândesc la tropice, la Caraibe, dar 


suntem categoric pe lângă subiect, dat fiind cazul nostru. Sau poate 
este un vapor care transportă banane, dar nici asta nu spune prea 
multe. 

— Un bananier? 

— Da, dar nu este un imobil și-apoi nu văd legătura cu ecologia. 

— Adevărat. 

Căutam altceva, o altă idee care să adune la un loc aceste 
elemente ciudate, dar nu găseam nimic. 

— Sau poate e vorba despre o bancă având drept logo o banană, 
am spus, așa cum Barclays are vulturul albastru. 

Anna a pufnit în râs. 

— Serios, ţi-ai pune banii la o bancă având o banană drept logo? 

— Mda... nu merge. 

— Altă idee? 

— Ar putea fi o bancă al cărei nume te face să te gândești indirect 
la o banană. Mă rog, știind că e vorba și despre un vapor... 

— Oricum, dacă nu vrei să-i suni pe Robert și pe Glenn, noi nu 
avem la dispoziție o echipă capabilă să listeze toate băncile din țară 
ca să le analizeze numele. 

— Adevărat. Ar mai putea fi vorba despre o bancă având sediul 
într-o clădire din portul comercial, pe malul apei, și în momentul 
acesta să fie un bananier la chei. 

— Nu-i rău. 

— Da. 

— De fapt, cred că este cea mai bună idee de până acum. 

M-am gândit în tăcere câteva clipe, dar nu mi-a mai venit 
altceva în minte. 

— Ne încercăm norocul? am spus. Mergem acolo? Nu văd altă 
soluție. 

— Da, dar în ce port? Trebuie să fie zeci în toată țara. 

— Ultimatumul incendiatorului spunea de un atac la fiecare două 
sau trei ore. De vreme ce se află în New York, nu poate să meargă 
prea departe, este imposibil. 

— Unde este portul comercial? 

— În Brooklyn, de cealaltă parte a golfului, chiar în spatele 
Governors Island. Putem să ajungem foarte repede cu mașina prin 
tunelul subacvatic. Nu știu exact cum se ajunge în port, dar o să ne 
descurcăm cu GPS-ul de pe telefon. 

Zece minute mai târziu eram pe drum. Anna a luat telefonul 
meu ca să ne ghideze. 
La primul viraj o durere violentă m-a făcut să tresar. 

— Umărul meu... Poţi să treci tu la volan? am rugat-o. 

— OK, dar poate o să-ţi pară rău peste cinci minute! 

— Am încredere, am minţit. 


O jumătate de oră mai târziu, mașina ajungea pe chei, rezervat 
în principal celor care lucrau în port. In stânga noastră, ultimele 
raze ale soarelui care apunea se ascundeau în spatele Statuii 
Libertăţii, scăldând marea deja întunecată în ultimele reflexe 
argintii. 

— Cheiul pare pustiu, a spus Anna. 
— Este sâmbătă seara. 

Hangare imense, lungi și joase, se înșirau în acel spațiu vast, 
unele paralele cu malul cheiului, altele perpendiculare, altele 
sprijinindu-se pe platforme plutind pe mare. Cufundate în 
penumbră și ascunse în vapori de ceață de-a lungul unor docuri, 
semiremorcile oprite păreau să fi fost abandonate de șoferii lor, 
aliniate într-un șir monoton. 

— Este înfiorător locul ăsta, a spus Anna. 

— Într-adevăr. Și nu prea îmi imaginez o bancă aici. Cred că nu 
suntem pe drumul bun. 

— Și eu cred la fel. 

Îmi imaginasem că voi vedea enorme nave portcontainere 
ancorate, dar nu era niciuna. Doar câteva vapoare de dimensiuni 
modeste erau aliniate de-a lungul unuia dintre hangare. Erau într-o 
stare de degradare și te făceau să te gândești mai mult la niște epave 
decât la niște nave funcționale ale marinei comerciale. 

Am continuat să mergem la pas și ne-am apropiat încet de o 
clădire de birouri cu aspect modern și în stare bună, situată în 
dreapta șoselei, față în față cu un hangar aflat de-a lungul cheiului 
în stânga noastră. 

— Poate că am putea găsi ceva acolo, am spus arătând cu mâna 
spre clădire. 
— Hai să aruncăm o privire. 
Am mers încet prin fața imobilului, ale cărui birouri erau 
închise. Locurile de parcare dispuse oblic în fața clădirii erau goale. 
— Să mai încercăm, am spus. Dacă nu găsim nimic, ne întoarcem 
și căutăm lista firmelor cu sediul în clădire. 
— OK. 

Abia trecuserăm de hangarul care ascundea vederii malul apei 
când ne-a apărut în fața ochilor, în stânga, un imens vapor cenușiu 
ancorat de-a lungul cheiului, în apropierea unei macarale aflate 
chiar în fața noastră. Nu prea înalt dar foarte lung, poate de vreo 
cincizeci de metri. Cu coca în formă de fus și netedă, de un gri 
uniform, fără niciun hublou, părea o navă de război. La celălalt 
capăt al vaporului se zărea extremitatea din spate cu un soi de 
turelă mare al cărei ultim nivel era îmbrăcat în sticlă pe toate 
părțile. 

— Macaraua! a exclamat Anna. E roșie! 


Mi-am ținut respirația. 

Macaraua înaltă din port care se ridica în fața noastră era în 
mare parte mâncată de rugină, dar se vedeau pe ici pe colo resturi 
de vopsea roșie scorojită. 

Erau câteva lumini în turela vaporului. Poate niște marinari 
străini constrânși să-și petreacă weekendul la bord, așteptând să 
poată descărca marfa când avea să se reia activitatea portuară luni 
dimineață. 

Macaraua ocupa toată lărgimea malului, împiedicând trecerea 
vreunui vehicul. Malul cheiului era în stânga noastră. Anna l-a 
străbătut cu mașina, apoi s-a oprit. Nu puteam să ne apropiem de 
vapor. 

— Mă duc pe jos să văd, am spus. Trebuie neapărat să știm dacă 
este un bananier. 

— Nu, așteaptă. Mă duc eu, a spus oprind motorul. 

— Nu, nu te duci. Locul este periculos și e noapte, e riscant, mă 
duc eu. 

— În niciun caz! Închipuiește-ţi că ne aflăm pe locul următoarei 
ținte: dacă incendiatorul te vede, te va recunoaște imediat. 

— Am o armă la mine, am spus. 

— Ai o armă la tine? a repetat Anna, uluită. 

— Da. 

— OK, dar există și riscul să se sperie dacă te recunoaște și să se 
ascundă. Îţi amintesc că ceea ce vrem este să-l identificăm. 

Am ezitat. 

— Am întâlnit foarte puţini foști angajaţi de la Fort Meade, a 
adăugat Anna. Sunt așadar foarte puţine șanse să mă cunoască. Tu 
ai fi terminat. 

Evident, avea dreptate. 

— Dacă asta te liniștește, a spus, dă-mi arma. 

Am scos Beretta din buzunar și i-am dat-o. 

— E încărcat. 

Anna a luat pistolul și a vrut să-l bage în buzunarul mantoului, 
dar nu încăpea. L-a pus în geantă. 

— Mă-ntorc în cinci minute, a spus. Să nu te miști. 

Și a coborât din mașină fără să aștepte răspunsul meu. Un 
curent de aer înghețat cu miros de mâl a pătruns înăuntru. A închis 
portiera împingând-o ușor și s-a îndepărtat fără zgomot în direcția 
navei. 

Nu eram liniștit și mă simțeam deja vinovat că o lăsasem să se 
ducă acolo. 

A trecut pe sub macara, apoi pe lângă coca lungă, cenușie și 
austeră. Cerul era negru și norii îngrămădiți ascundeau luna. Doar 
câteva umbre ca niște insecte diforme se zăreau sub un halou de 


ceață. 

In mantoul ei negru, Anna înainta de-a lungul cheiului spre 
turela navei, întorcând mereu capul înspre cocă, cu siguranță 
încercând să-și dea seama ce fel de încărcătură avea. Mă simțeam 
neliniștit, ca și cum urma să se întâmple o mare nenorocire. Era o 
intuiție? Se prea poate, pentru că o simțeam în corp: o apăsare în 
cutia toracică. Dar oricum, ce puteam să fac? Era imposibil să ies și 
să strig la ea să se întoarcă. Ar fi însemnat să atrag atenţia și să ne 
punem pe amândoi în pericol. 

Singura soluţie era să aștept. 

Anna a continuat să meargă de-a lungul navei. Dar eu eram din 
ce în ce mai neliniștit, iar apăsarea din piept era tot mai puternică. 
Trebuia s-o previn pe Anna, repede... 

Să-i trimit un mesaj pe telefon! Am băgat mâna în buzunar... 
dar era gol. Atunci mi-am amintit că îi dădusem Annei telefonul 
meu ca să mă ghideze pe drum cu GPS-ul. Dar pe urmă trecuse la 
volan. Ah, da, pusese telefonul pe bord. De ce nu mai era acolo? 

Anna era în dreptul turelei și inspecta împrejurimile, când 
deodată s-a auzit o muzică lugubră care a străpuns noaptea, o 
muzică pe care am recunoscut-o imediat. 

Chemarea străbunilor. 

Răsuna atât de tare printre hangarele și docurile din portul 
pustiu că am avut nevoie de câteva clipe ca să localizez sursa: când 
am văzut-o pe Anna ținându-și mâinile pe urechi am înţeles că 
sunetul era difuzat prin puternicul megafon principal al navei, din 
vârful turelei, cu siguranță menit să fie auzit de o altă navă în largul 
mării. 

— Evacuare imediată, evacuare generală! striga o voce robotică la 
microfon. 

Era musai ca Anna să se întoarcă și am fost ușurat când am 
văzut-o, în sfârșit, îndreptându-se spre mine. 

Muzica angoasantă a reînceput, iar eu nu-mi luam ochii de la 
vapor. 

Dar deodată am auzit un motor mugind în dreapta mea. Eram 
atât de încordat, însă asta m-a făcut să tresar brusc, dar m-am 
liniștit repede: era doar un transbordor mare care demara. Eram cu 
nervii încordați și inima îmi bătea să-mi sară din piept. Trebuia să 
mă calmez dacă nu voiam să fac un infarct din nimic. Am respirat 
adânc. 

Dar când am devenit conștient de ceea ce se întâmpla, am scos 
un țipăt. 

Enormul transbordor galben și negru venea drept spre mine, cu 
motorul urlând, cu brațele metalice groase întinse în față asemenea 
colților unui elefant. N-am avut timp să reacționez, să deschid 


portiera ca să ies și să fug, mașinăria era deja acolo și avea să 
lovească automobilul pe partea mea într-o clipită. 

Mi-am încordat toții mușchii ca să mă pregătesc pentru șocul 
enormei mase de oţel a vehiculului contra șasiului meu, dar ce s-a 
întâmplat chiar înainte de impact mi-a înghețat sângele în vene: 
cele două brațe paralele ale transbordorului au pătruns prin tabla 
portierei ca prin unt. Au trecut chiar pe deasupra coapselor mele, 
unul dintre ele mi-a zgâriat pielea de pe burtă, pe când celălalt a 
strâmbat tabloul de bord cu un zgomot oribil de plastic și metal 
strivit. Coliziunea care a urmat m-a scuturat violent. Am simțit 
ceva ca o arsură pe pielea zgâriată în timp ce transbordorul dădea 
înapoi un metru, pentru ca după aceea să accelereze din nou spre 
înainte. Eram îngrozit. 

Abia am avut timp să reperez noul unghi de atac al braţelor ca 
să încerc să mă poziționez între ele. Am reușit destul de bine și de 
data asta unul dintre ele mi-a atins ușor spatele fără să mă rănească. 
Dar transbordorul a dat repede înapoi și a repornit atacul. Acum 
lăsase brațele mai jos și mi-am ridicat repede picioarele ca să le 
protejez. Dar braţele metalice nu au pătruns înăuntru, au alunecat 
pe dedesubt și imediat după șocul care m-a scuturat încă o dată mi- 
am dat seama, îngrozit, că mașina se ridica de la sol. 

Totul s-a derulat foarte repede. 

I-am înțeles intenția, căci acum înainta deplasându-mi mașina 
în lateral spre malul cheiului, continuând s-o ridice. Singura mea 
speranță era să sar înainte să fie prea târziu. Dar portiera mea era 
blocată, apăsată de mașinărie. Trebuia să scap pe cealaltă portieră, 
cea a șoferului. M-am aruncat în direcția aceea, dar m-a ținut 
centura, pe care am desfăcut-o cu un gest. Abia reușisem să trec 
peste suportul dintre scaune — Dumnezeule! De ce fac constructorii de 
mașini chestii din astea uriașe între pasageri? — că mașina a început 
să se încline. În momentul în care am simţit-o legănându-se în gol, 
am întrezărit o parte din fața agresorului de la volanul mașinăriei. 

Era complet chel și îi lipsea o ureche. 

În momentul în care mașina a atins marea orizontal, 
zdruncinătura a fost violentă. Am fost literalmente aruncat în 
habitaclu și m-am chircit pe partea stângă. Printr-un miracol, nu 
m-am lovit la cap nici de geam, nici de caroserie și nu simțeam 
nicio durere îngrijorătoare. 

Totul s-a liniștit dintr-odată în timp ce mașina se scufunda 
destul de rapid în apă. Mi-am dat seama imediat de urgenţa 
situației și m-am ridicat brusc ca să deschid portiera șoferului 
înainte ca presiunea exterioară a apei să mă împiedice. 

Prea târziu. 

Nu am putut decât s-o întredeschid puţin înainte să simt 


rezistența puternică a masei de apă rece ca gheața care deja 
pătrundea înăuntru. Am tras repede portiera spre mine ca s-o 
închid la loc. Dar apa ţâșnea din cealaltă portieră prin cele patru 
găuri făcute de braţele transbordorului. Pătrundea și prin toate 
tuburile de ventilație. Habitaclul se umplea cu repeziciune, în timp 
ce mașina continua să se scufunde. 

Am zărit pentru ultima oară prin geam suprafața neagră și 
strălucitoare a oceanului, apoi nimic. 

Mașina era complet scufundată. Înconjurată brusc de o tăcere 
amorțită, își continua încet coborârea inexorabilă în adâncuri, ca 
un sicriu de plumb care se afundă în tenebrele marine în căutarea 
unui soclu etern. 

Înăuntru întunericul era total și îmi simțeam deja picioarele 
cufundate în apa înghețată, apoi coapsele, șoldurile... nivelul 
creștea cu o viteză nebunească. 

Repede! Să găsesc ceva! 

Am avut deodată o idee! Să las geamul în jos! Presiunea 
exterioară nu ar împiedica asta, dar apa avea să pătrundă. M-am 
urcat pe banchetă și m-am aplecat ca să fiu gata să ies prin 
deschizătură, apoi am apăsat pe butonul de acţionare a geamului. 

Dar nu mai funcționa. Sistemul electric era avariat. 

Repede, îmi trebuia ceva să sparg geamul... dar ce? Nu aveam 
nimic în mașină în afară de o colecție de carduri de fidelitate, 
tichete vechi de parcare și hărți rutiere vechi. 

Mașina continua să se scufunde, apoi brusc s-a lovit ușor de 
fund și aproape imediat s-a stabilizat. Eram în apa înghețată până 
la brâu și nivelul creștea văzând cu ochii. O să mor aici, captiv și 
neputincios... 

Cricul! 

Cricul mare și gros din metal care fusese folosit la schimbarea 
roții trebuia să fie pe jos pe partea pasagerului. Îl aruncasem acolo 
când plecasem din nou prin ploaie. 

Nu ajungeam cu brațul; am respirat și mi-am afundat și capul 
ca să-l ating. Am pipăit câteva clipe în întuneric, apoi l-am atins și 
l-am luat. Apa era acum la nivelul pieptului. Trebuia să acționez 
urgent: dacă m-aş fi scufundat de tot, nu aș mai fi avut putere să 
lovesc. 

Am izbit cu toată forța în mijlocul geamului. 

Nici măcar o zgârietură. Sticlă securizată... Porcăria asta își 
merita numele. 

Mi-am amintit atunci ce-mi spusese un prieten: geamurile astea 
rezistau în mijloc, dar la margini nu. 

Apa îmi cuprinsese umerii până la baza gâtului. Abia dacă mai 
aveam timp pentru o ultimă încercare. Mi-am adunat toată furia 


lovind în marginea de sus. Geamul s-a făcut țăndări și un torent de 
apă mi-a lovit capul. O secundă mai târziu eram învăluit într-o 
tăcere absolută, complet scufundat. Mi-au trebuit doar două sau 
trei secunde să răzuiesc marginile ferestrei cu cricul ca să nu mă tai, 
apoi m-am agăţat de marginea superioară și m-am împins în afara 
mașinii în oceanul întunecat. 

Urcarea a fost relativ rapidă. Am țâșnit cu capul la suprafața 
apei, trăgând cu putere în plămâni aer proaspăt. 

Eram viu! 

Am deschis ochii și atunci am văzut grozăvia. 

Imensa navă era în flăcări, flăcări galbene și aurii ale căror 
reflexii dansau în aer, flăcări care îmi scăldau fața într-o căldură 
binefăcătoare în timp ce trupul înțepenit de frig îmi era cuprins de 
frisoane dureroase. 

La prova vaporului, la câțiva metri de mine, un șobolan mare 
înconjurat de foc s-a urcat pe frânghia de amaraj ca să ajungă pe 
uscat. 

Când elicopterul care îi transporta pe Robert și pe Glenn s-a 
lăsat cu zgomot pe chei într-un nor de praf, propagând 
nenumărate unde pe suprafața oceanului, locul fusese deja 
încercuit de către polițiști. Erau cel puţin zece la fața locului în 
uniformele lor albastru-închis, cu însemnul NYPD3 scris cu litere 
albe pe spate. 

O porțiune lungă din chei era înconjurată de obișnuitele benzi 
cu „Crime scene— Do not cross“, care-i țineau la distanță pe 
jurnaliștii și camerele de televiziune, deja prezenţi acolo. 

Trei polițiști au venit în întâmpinarea lui Robert și Glenn când 
au coborât din aparat. Proiectoarele camerelor s-au îndreptat 
asupra lor. 

Normal, şi-a spus Glenn. N-au mare lucru de filmat, dat fiind că 
apa a înghițit nava. 

Apele întunecate ale oceanului, abia tulburate de suflul palelor 
elicopterului, păreau să pledeze nevinovate. 

— Este o navă de 163 de metri acolo jos? a spus Glenn 
apropiindu-se de mal. 

S-a aplecat deasupra apei și a scrutat adâncurile tenebroase. 

— Drace, e nasol! Nicio urmă... 

— Un bananier! a pufnit Robert iritat. Așa-zișii ecologişti se leagă 
de banane! Spuneam eu bine încă de la început: nu există nicio 
motivaţie ecologică a acestor incendii. Sunt doar anarhiști care dau 
foc la tot ce pot! 

— Să vedem despre ce e vorba, a spus Glenn. 

— M-am lămurit, a mormăit Robert printre dinți. 

Glenn a dat din cap. Treaba asta mersese prost de la bun 
început. 

— Mă întreb ce făcea aici Fisher împreună cu Anna Saunders, a 
spus. 

— Mi se pare evident, a zis Robert. Acționează pe cont propriu. 

— Da, dar la ce bun? Nu mai au mandat pentru asta. 

— Cu siguranță Anna speră să-și recapete postul dacă reușește 
ceva. Cât despre scriitor, habar n-am. Oricum, de la început nu mi- 
a plăcut. 

— Unde sunt? a întrebat Glenn întorcându-se spre ofițerul de 
poliție care îi urma. 


— Au fost trimiși cu forța la spital. Tipul a stat mult timp în apă, 
avea hipotermie. Nu voia să urce în ambulanţă, dar i-am spus că 
asta-i procedura. 

Glenn a dat din cap. 

— Să mergem să stăm de vorbă cu echipajul, a spus Robert. 

S-au îndreptat către un grup de bărbați care stăteau pe chei 
lângă polițiști. 

— Cine este comandantul? a întrebat Robert cu vocea lui 
puternică. 

Unul dintre bărbați a făcut un pas în direcția lui. 

— Urmaţi-mă, trebuie să vă pun câteva întrebări. 

Glenn a dat să se ducă după ei, apoi s-a răzgândit. N-ar fi 
obținut mai multe informaţii decât colegul lui. Și-apoi, oricum, 
când făceau un interogatoriu în doi, Robert lua mereu hățurile în 
mână și vorbea numai el. Glenn n-avea chef să se chinuie să aibă 
puțină autoritate din punct de vedere profesional. 

Așa că s-a mulțumit să-i observe pe membrii echipajului. Cei 
mai mulți stăteau în picioare în apropiere de chei; unii fumau, alții 
dădeau telefoane, câțiva vorbeau între ei. Lui Glenn i-a atras 
atenția un marinar care stătea deoparte pe o bârnă de amaraj, nu 
fuma și nu vorbea la telefon. Privea calm în fața sa, cu un aer 
îngrijorat. Judecând după claia de păr încă blond, nu putea să fi 
avut mai mult de cincizeci de ani, dar soarele aspru al mării și viața 
grea erau întipărite pentru totdeauna pe fața lui brăzdată de riduri. 
Suferința și îndârjirea i se citeau pe ea ca într-o carte deschisă. 

Glenn a simțit că acesta este omul lui. S-a apropiat de el. 

— O lovitură dură pentru cei care lucrează la bord, i-a spus. 

Bărbatul s-a mulțumit să ridice dintr-o sprânceană. Avea aerul 
ursuz al celor care au fost atât de mult dezamăgiți sau trădați, încât 
nu mai fac efortul să se intereseze de alții. 

Glenn s-a așezat liniștit pe o bornă de incendiu ca să stea la 
același nivel cu bărbatul. A scos pachetul de țigări, l-a întins spre 
bărbat, care a refuzat oferta, apoi și-a pus o ţigară între buze. 
Flacăra mică a brichetei a scânteiat în întuneric. 

— Mă numesc Glenn, a spus. FBI. Colegul meu s-a dus să-l 
interogheze pe căpitan. Eu aștept. 

A oftat adânc înainte să adauge: 

— Rămâne între noi, dar vrea atât de mult să aibă toată puterea 
încât i-o las. M-am săturat să lupt... 

Spusese asta așa, din senin. Doar pentru că simţise că era ceea 
ce trebuia să spună. 

Și-a lăsat privirea să se plimbe pe suprafața apei, redevenită 
foarte calmă după ce rotorul elicopterului se oprise. In depărtare, 
Statuia Libertăţii luminată părea să plutească în întuneric. 


A oftat din nou. 

— Ce nenorocită de sâmbătă seară... 

Celălalt a întors încet capul spre el. 

— Joe, a spus bărbatul. Eram cârmaci secund. 

Glenn a dat din cap schimbând o privire lungă cu marinarul. 

Imediat, a avut certitudinea că bărbatul acela fusese nedreptăţit 
în meseria lui. Nu avea niciun motiv obiectiv să creadă asta. Totuși, 
era sigur. Și a simțit deodată afecțiune pentru acest necunoscut 
despre care nu știa nimic. 

— Eu, a spus Glenn, de opt ani sunt blocat pe același post. M-am 
străduit cât am putut, dar nu a folosit la nimic. 

— Eu, pentru că am vorbit prea mult. Asta m-a costat serios. Așa 
că acum îmi ţin gura închisă. În felul ăsta, cel puțin sunt lăsat în 
pace. 

Glenn a încuviințat din cap în tăcere. 

— Era un bananier, nu-i așa? 

— Da, aproape nou. 

— Tipul care a făcut asta este același care a incendiat niște turnuri 
în ultimele zile. Ați auzit despre asta? Primiţi știri pe mare? 

— Da, sunt la curent. 

— Până acum eram convins că e vorba de un ecologist, un iubitor 
de natură care atacă băncile ce finanţează despăduririle din 
regiunea amazoniană. 

— Da, așa au spus la știri. 

— Numai că acum totul este pus sub semnul întrebării. 
Transportul de banane nu a făcut niciodată rău naturii. Dintr- 
odată, toată ancheta mea se duce pe apa sâmbetei. 

— Cam așa este. 

Glenn a tăcut și a așteptat. Dacă tipul știa ceva, acum va vorbi. 
De bunăvoie. 

Trebuia mai ales să nu-i pună întrebări. 

În larg, ceața tocmai înghițise Statuia Libertăţii. Nu se mai 
vedeau decât cele câteva lumini de pe Governors Island. 

Câţiva pescăruși stăteau înșirați pe marginea cheiului, cu ciocul 
în vântul din larg. Un altul zbura razant cu suprafața apei, ca și 
cum ar fi așteptat ca nava înghițită să arunce o încărcătură de 
pește. Mirosea puternic a iod. 

— Poate că am o idee, a spus Joe. 

Glenn a rămas tăcut. 

— Oricum, a continuat bărbatul, acum pot să spun tot ce vreau, 
nu mai risc să-mi pierd slujba: tocmai a dispărut pe fundul mării. 

Glenn n-a zis nimic, ci doar a așteptat, încrezător. 

— Nu trebuie să credem că un bananier se mulțumește să livreze 
frumos bananele ca după aceea să plece din nou după altele. 


Realitatea nu este chiar așa. 
Bărbatul a privit pescărușii câteva clipe, după care a continuat. 

— Inainte, le descărcam la destinație, apoi erau stocate în 
antrepozite până se coceau. După aceea erau livrate la magazine. 
Acum, nu se mai întâmplă așa. Băieţii din birouri au făcut niște 
calcule și și-au dat seama că antrepozitele costă mult. Atunci au 
găsit soluția. Când sosim la destinaţie, ne învârtim până când 
bananele se coc. 

— Vă învârtiți... Cum adică, vă învârtiți? 

— Păi, ne rotim în cerc, fără oprire, zile și nopți, până când 
bananele sunt coapte. Atunci le livrăm. E un pic cam aiurea, dar 
este mai ieftin să ardem combustibilul degeaba decât să închiriem 
un antrepozit. 

— E o glumă? 

— Deloc. Dar nu suntem singurii care facem asta. De fapt, e o 
practică obișnuită. 

Glenn a rămas fără cuvinte. 

— Știți, a spus Joe, în domeniul ăsta, nu suntem cei mai răi. 

— Adică? 

— Pentru banane, ne învârtim câteva zile. Sunt unii care se învârt 
pentru mult mai mult timp, din alte motive. 

Glenn a făcut ochii mari. 

— Cel mai rău, a spus Joe, este pentru produsele vândute pe piața 
bursieră, pentru că poate să dureze mult timp. 

— Produsele vândute pe piața bursieră? 

— Da. Luaţi, de exemplu, o navă care livrează petrol. Când ajunge 
la destinaţie și cursul barilului crește, nu are niciun interes să 
livreze, pentru că a doua zi încărcătura lui va valora mai mult. Și 
cum transportă cinci sute de mii de tone, câștigă o avere așteptând. 
Așa că se învârte. Cât timp prețurile cresc, se învârte. Poate să se 
învârtă trei săptămâni, o lună... 

— Ei drăcie! 

— Și nu vă mai spun că pentru a întoarce un superpetrolier este 
nevoie de combustibil greu. 

— Îmi închipui... 

— Și când cursul scade, este și mai rău. Pentru că atunci tipii au 
interes să livreze cât mai repede posibil. Iar tancurile petroliere 
navighează cu viteză maximă, în largul mării și asta consumă 
maximum de combustibil, atât de mult, încât adesea trebuie 
refăcut plinul. Dar pentru că nu vor să se oprească și să piardă 
timp, navighează înconjurați de vapoare care alimentează navele și 
care le furnizează carburantul pe drum. Dar și ei ard combustibil. 
Vă imaginaţi câtă poluare... 

— Este revoltător. 


— Dar n-aveţi grijă, incendiatorul vostru nu ar ataca un petrolier. 
Pentru că este ecologist, știe că asta ar polua oceanul. Dimpotrivă, 
dacă aș fi în locul lui, aș ataca mai degrabă o navă de croazieră. 

— Poluează mult? 

— Ba bine că nu! Fratele meu este caporal la Carnival 
Corporation. Au o flotă de nouăzeci și patru de vapoare. Nu de 
mult, s-a făcut un studiu de către europeni. Ei bine, acesta a arătat 
că cele nouăzeci și patru de afurisite de vapoare poluează mai mult 
decât cele două sute șaizeci de milioane de mașini care circulă în 
toată Europa! Emană de zece ori mai mult oxid de sulf decât toate 
aceste mașini la un loc! De fapt, și când stau poluează: motoarele 
trebuie să se învârtă la ralanti ca să se asigure electricitatea la bord. 
Ei bine, numai din cauza asta, un singur pachebot oprit timp de o 
zi poluează mai mult decât douăsprezece mii de mașini. La fel stau 
lucrurile cu oxidul de sulf sau cu azotul sau chiar cu particulele 
fine. 

— Nu-mi vine să cred... 

— De fapt, mașinile voastre circulă cu benzină rafinată care 
poluează mai puţin, dar este taxată mai mult. Noi, pe mare, 
folosim combustibil greu care poluează la maximum, dar care nu 
este taxat. Zero taxe. 

— Ca să vezi! 

— Nu e de mirare că uzinele noastre se închid aici ca să-și producă 
rahaturile în celălalt capăt al lumii. Ardem combustibil ca să le 
aducem înapoi, dar nu costă nimic. Și în acest timp, o să fiți bătuți 
la cap ca să renunțaţi la mașina veche și să cumpăraţi una nouă, 
deși poluează mult mai mult să faci una nouă decât să continui să 
circuli cu cea veche. Și dacă, în plus, cea nouă vine din celălalt 
capăt al planetei, atunci amprenta de carbon este de-a dreptul 
catastrofală. De fapt, își bat joc de noi pe toată linia... 

Cineva voia să mă omoare. În orașul acesta, în orașul meu, 
cineva pe care nu-l cunoșteam voia să mă radă de pe fața 
pământului. Niciodată n-aș fi crezut că o să trăiesc asta într-o zi. O 
persoană din lumea asta îmi dorea moartea. 

Întins în ambulanță, am recunoscut, când am traversat golful, 
cablurile de oțel de pe Brooklyn Bridge. Iluminatul de noapte le 
făcea să semene cu coardele unei harpe uriașe proiectându-se pe 
cerul ca de cerneală. 

Sunetul sirenei s-a amestecat cu zgomotele variate care 
răzbăteau dinspre oraș, scăldând Manhatannul atât ziua, cât și 
noaptea într-o simfonie disonantă ce își avea farmecul său aparte. 

Ambulanţa  supraîncălzită  duhnea a medicamente şi 
denivelările de pe șosea îmi trimiteau vibrații neplăcute în coloana 
vertebrală. 

Mi-am răsucit gâtul ca să-l văd în spatele meu pe cel de la 
volan. Ne despărțea un geam, dar era nevoie să vorbesc încet, să nu 
mă audă. 

— Nu trebuie să pun piciorul în spitalul ăla, am spus cu voce 
joasă. 

— Ai auzit ca și mine: asta-i procedura, a zis Anna. 

— Tipul ăla m-a urmărit și aproape m-a omorât în două rânduri. 
Toată lumea de pe chei a auzit că sunt dus la Tisch Hospital. E în 
stare să ajungă acolo înaintea noastră. 

— Dar ai hipotermie! 

— Las-o baltă, e ridicol, sunt foarte bine. 

— O să le explici când ajungem. 

— Nu. Când o să ajungem, nu vor vrea să asculte nimic, o să mă 
bage într-un salon și o să fim prinși la-nghesuială. 

Am coborât vocea și mai mult. 

— Dezleagă-mă. 

— Poftim? 

— Dezleagă-mă. Nebunii ăia m-au legat de targă, nu pot să-mi 
mișc nici măcar un deget. 

Anna a aruncat o privire neliniștită către șofer. 

— Haide, am spus. 

Ea a ridicat ușor cearșaful care mă acoperea, a aruncat o ultimă 
privire înspre partea din față a mașinii, apoi a început să desfacă 


chingile. 

— Uite ce o să facem, am spus în șoaptă. Când ieșim de pe pod, o 
să fim în plin Manhatann, lângă Broadway. Acolo sigur o să fie 
ambuteiaj. Și crede-mă, cu sau fără girofar, vom fi blocaţi. Așa că 
imediat ce oprim în coloană, tu deschizi ușa laterală și fugim. 

— E foarte riscant. 

— Este singura soluție. 

— Dar n-o să facem așa ceva! 

— Dacă nu, odată ajunși la Urgenţe, nu ne vor lăsa. 

— Totuși... Și-apoi, îți amintesc că ești în pielea goală. 

— Unde-mi sunt hainele? 

— Acolo, a spus Anna arătând un sac mare din plastic. 

— Dă-mi-l cu discreţie. 

— Sunt ude, în caz că ai uitat. 

— Nu contează. 

Ea a oftat. 

— Haide, am insistat. 

— Ești nebun de legat! 

— E totul în ordine, doamnă? a întrebat șoferul la microfon. 

— Da, da... 

Am tăcut și am stat nemișcat o clipă. Apoi Anna a întins braţul, 
a luat discret sacul și a căutat în el. 

— Nu-ţi găsesc chiloţii. 

— N-are importanță. Dă-mi blugii. 

I-a scos și mi i-a dat. 

Ambulanţa a virat la dreapta. 

— Unde suntem? am întrebat. 

— Nu prea știu... E un fel de scuar în stânga noastră. 

— Trebuie să fie City Hall Park, o să ajungem pe Center Street. 
Încerc să mă grăbesc. 

Să pui pe tine niște blugi reci și uzi este unul dintre cele mai 
neplăcute lucruri din lume. Te zgârie pe piele și tot corpul îţi e 
scuturat de frisoane. 

— Puloverul... 

De fapt, să îmbraci un pulover ud în plină iarnă este și mai rău 
decât să pui niște blugi reci pe tine. Mai ales când trebuie să faci 
asta stând culcat. Un adevărat chin. 

— Ai pantofii? 

— Poftim. Și ţi-am găsit chiloţii. 

— Dă-i naibii! 

— Cum vrei. 

— Hm... n-o să pot să mă încalț fără să mă ridic. 

— Mă ocup eu. 

Anna a aruncat o privire către șofer, apoi s-a lăsat la picioarele 


mele. 
— Fă-mi semn imediat ce suntem blocați în ambuteiaj. 
— OK. 
După ce am avut pantofii în picioare, Anna s-a strecurat la 
locul ei. 
Așteptam semnalul, pregătit să sar. 
Traficul avansa cu încetinitorul, fără să se oprească vreo clipă 
de tot. 
Probabil că nu eram prea departe de spital. În curând avea să fie 
prea târziu. 
— Ajungem într-un ambuteiaj mare. 
— Perfect, pregătește-te. 
Dar deodată ambulanţa a mărit viteza. 
— Tocmai a ieșit din coloană, a spus Anna, și depășește pe toată 
lumea. 
— Fir-ar să fie! 
Am așteptat. 
— Suntem pe Third Avenue, a spus Anna. 
— În ce punct? 
A privit în jurul ei câteva clipe. 
— Tocmai am trecut de Strada 27. 
— La naiba, suntem aproape... 
Un nou viraj, tot la dreapta. Anna a anticipat întrebarea mea: 
— Tocmai am luat-o pe 30. Și merge repede. 
— Spitalul e la capătul străzii. Trebuie să sărim la următorul 
semafor. 
— Dacă oprește... 
Ambulanţa s-a oprit, într-adevăr. M-am ridicat. 
— Deschide ușa laterală! 
Anna a apăsat pe mâner. 
— E blocată. 
— Repede, prin spate! 
M-am ridicat dintr-un salt și am deschis una dintre uși. 
— Hei! a strigat șoferul. Ce faceți? Nu! 
Am sărit și am luat-o la fugă cât ne ţineau picioarele, lăsând ușa 
să se legene în vânt. 
— S-o luăm pe Second Avenue! am strigat. Are sens unic, nu va 
putea să vină după noi! 
Am sprintat pe șosea, apoi am dat în 33 Street și doar acolo am 
încetinit pasul. 
— Unde vrei să mergi acum? a întrebat Anna, respirând greu. 
— Să găsim urgent un colț liniștit ca să facem o ședință. Vreau să-l 
localizez pe nenorocitul ăsta înainte să mă găsească el. Cea mai 
bună apărare este atacul. 


— Un colț de natură? Un scuar? 

— O să răcesc serios de la hainele asta ude. Să căutăm mai degrabă 
o cafenea unde putem să stăm la căldură. 

— OK. Tu să-mi spui unde, că eu nu știu nimic pe-aici. 

— Nu cunosc prea bine cartierul, dar o să găsim. 

Am avut nevoie de mai puțin de cinci minute ca să reperăm un 
loc. NY Bagels & Cafe avea măsuţe relativ distanțate unele de altele. 
O să fie bine. 

Am început prin a înfuleca rapid un sendviș, apoi am luat o 
ciocolată caldă pentru mine și iced tea pentru Anna. Trebuia să 
prind puteri înainte să încep ședința. Voiam să localizez 
ascunzătoarea criminalului. Cu siguranță avea un loc în New York 
unde își pregătea atacurile și, cu puțin noroc, dacă eram rapizi, am 
fi putut să-i descoperim ascunzătoarea înainte să se îndrepte spre 
ținta viitorului incendiu. E 

— OK, a spus Anna. Să zicem că-l găsim. Ce-ai să faci? Îți 
reamintesc că e vorba despre un criminal. 

— Știu, am impresia că am de-a face cu un personaj ieșit din 
romanele mele. 

— Tocmai, tu ești romancier, nu justițiar. 

— Poate, dar... 

— Timothy, să fim serioşi, zău. Să chemăm FBI-ul. Avem de-a face 
cu un tip hotărât care îţi vrea pielea. La ce te-aștepți? Să-l convingi 
să renunțe? Haide, fii realist. 

— Știu, știu... dar simt că trebuie să merg acolo, chiar dacă nu 
este rațional. 

— E chiar de-a dreptul stupid. 

— Anna... 

— Şi sinucigaș. 

Fără să mă gândesc, mi-am pus mâna peste a ei și am fost eu 
însumi un pic surprins. 

— Anna, nu pot să-ți spun de ce, dar ceva în mine mă împinge să 
merg acolo. Nu-mi stă în fire, eu nu sunt un om curajos, în general 
mi-e mai degrabă frică de umbra mea, dar acum... trebuie să merg 
acolo, simt asta... o știu. 

Anna a rămas tăcută. Speram să mă înțeleagă. Nu poți să fii o 
profesionistă a intuiției și să le ceri celorlalți să ignore ceea ce simt. 

Ședința nu a durat mai mult de o jumătate de oră. Rezultatele 
au părut ciudate, ca de obicei. 

Percepeam o structură gri foarte granuloasă, rece și umedă, cu 
puțin roșu pe ici, pe colo. În schițele mele apărea cu linii trase în 
toate direcţiile, ca un desen peste care ar fi mâzgălit un copil. Dar 
cel mai surprinzător era văzut de sus: ar fi putut să te facă să te 
gândești la un castel mare flancat de un turn în fiecare colț, doar că 


era verde, sugerând vegetaţie, în interior. Și exista o apă prin 
apropiere, un curs mare de apă de jur împrejur. 

Emoţiile captate acolo trimiteau la sentimente de durere, de 
abandon, de dezolare și printre ele, presimțirea morții. 

— Îmbucurător, a spus Anna. Îți amintește de un loc pe care îl 
cunoști? 

— Deloc. 

— În orice caz, pare absolut simpatic și drăguţ. Exact genul de loc 
unde îţi vine să te duci singur în toiul nopții. 

Faptul de a intui emoțiile asociate locului-țintă, fie că e vorba 
despre emoții prezente sau trecute, te face să le resimţi tu însuți. De 
data asta, mă simțeam de câteva minute cuprins de disperare, de o 
profundă tristețe și de teamă. 

— Este multă teamă în jur. Locul este impregnat de teamă. 

— OK. Atunci întreabă-te ce anume provoacă această teamă. 

Am resimţit brusc o mare oboseală, un fel de greață, dureri de 
burtă și de spate, iar capul îmi zvâcnea. 

— Ceea ce simt... îmi evocă o boală. O boală gravă. Există o boală 
sau niște bolnavi în acest loc. 

— Un spital? 

— Nu știu. 

— Un cimitir? 

— Mai degrabă un spital decât un cimitir, dar problema este cu 
schițele mele, pentru că am văzut... 

M-am oprit brusc. 

— Ce e? a întrebat Anna. 

— Cred că știu. 

Anna m-a privit intens fără să spună nimic. 

— Există o insulă în mijlocul golfului ce desparte Long Island de 
Manhatann. Roosevelt Island se numește. Pe această insulă se află 
un spital vechi abandonat, aflat în ruine de mai bine de o jumătate 
de secol. Smallpox Hospital. 

— Smallpox Hospital? 

— Un spital construit la mijlocul secolului al XIX-lea pentru a-i 
izola pe bolnavii de variolă, foarte contagioși. De aceea a fost 
ridicat pe o insulă. A fost o epidemie gravă, oamenii cădeau ca 
muștele. 

— Știu: nu s-a reușit găsirea unui tratament. Rata mortalității era 
îngrozitoare. 

— Da. Spitalul acela era un loc al morții... A fost închis abia după 
douăzeci de ani, când s-a descoperit un vaccin. A căzut în paragină 
de-a lungul timpului. În mod ciudat, nu a fost niciodată distrus, de 
parcă ar fi fost un sanctuar blestemat de care nu te poți atinge. E 
închis pentru public dar, sincer, cred că nici nu ar vrea cineva să-l 


viziteze. Am fost pe insulă acum vreo zece ani. Nu te poți apropia, 
însă de la depărtare se vede că vegetaţia a luat cu asalt vechea 
construcție: plante care acoperă fațadele și s-au răspândit peste 
tot... În locul acela, natura a pus stăpânire pe opera omului. 

— Natura a pus stăpânire pe opera omului, a repetat ea 
gânditoare. Acesta este locul pe care l-ar fi ales incendiatorul. 

— Acolo este, Anna. Sunt sigur. 

Perspectiva de a merge în locul acela lugubru ca să dau ochii cu 
un criminal mă înspăimânta. Dar eram ca un copil care trebuie să 
meargă la un laborator de analize să i se ia sânge: simte un ghem 
de teamă în stomac, deși știe că nu are cum să evite înțepătura. 

Trebuia să mă duc acolo. Era ceva predestinat. Așa că nu voiam 
să-mi ascult temerile. Mai ales să nu las îndoiala să se strecoare în 
mintea mea zdruncinată. 

Am mai luat o ciocolată caldă în timp ce Anna s-a dus la 
toaletă. 

Cinci minute mai târziu mergeam pe First Avenue. 

— Imediat ce vedem un taxi, îl luăm, am spus. 

— Am început prost... 

Uitasem că era sâmbătă seara. Bulevardul era complet blocat de 
mașini. 

— Cel puţin, mergem în direcția bună. 

Ne-am dat curând seama că avansam mai repede decât 
mașinile. 

— Și dacă trebuie să continuăm să mergem pe jos, cât timp ne va 
lua? a întrebat Anna. 

— Nu e prea departe, de fapt. Podul trebuie să fie la vreo douăzeci 
de minute, aș zice. Ne descurcăm. 

Ajunși la colțul cu 57 Street, am luat-o la dreapta. Trei minute 
mai târziu eram pe malul pe care se înălțau copaci, unul dintre 
rarele colțuri de natură din zona aceea. Locul era pustiu. Ai fi zis că 
toată lumea era în mașini. 

La picioarele noastre, golful era larg de cel puţin două sute de 
metri. 

— Insula e chiar în față, am spus arătând marea întunecată. 
Spitalul este la dreapta, în vârful sudic. Dacă luna nu ar fi ascunsă 
de nori, am vedea măcar păduricea care îl înconjoară. 

Spre deosebire de partea de nord a insulei, pe care se ridicau 
clădiri ce scânteiau în mii de lumini, vârful sudic rămăsese pe 
jumătate sălbatic. Se ghicea doar lunga masă întunecată care se 
pierdea în apa tenebroasă ca un submarin care începe să se 
scufunde. 

Mergeam cu pas hotărât spre pod când, deodată, mi-am dat 
seama de greșeală. 


— Rahat... 

— Ce este? 

— Podul... 

— Da? 

— Podul trece de insulă, dar nu se oprește acolo. 

— E o glumă? 

— Sunt un prost, am uitat complet! Sunt cel puțin zece ani de 
când n-am mai venit pe-aici. 

— Și atunci cum facem ca să ajungem pe insulă? 

— Păi... de fapt, există un alt pod, de cealaltă parte a brațului de 
mare, care deservește insula plecând din Queens, pe celălalt mal, în 
față. Pe scurt, suntem departe de locul acela. De fapt, este imposibil 
să ajungem acolo. Ne-ar lua toată noaptea. Ce prost sunt! 

— Bun, asta e... ne trebuie neapărat un taxi. 

Un taxi într-o sâmbătă seara în Manhatann ar fi fost un 
miracol. De fapt, eram într-o situație fără ieșire. Nu ne rămânea 
decât să renunțăm. 

Tocmai îmi spuneam că poate era un act ratat, conform 
expresiei freudiene, faptul că uitasem cum arăta locul acela, un 
sabotaj inconștient al acestei expediții care mă speria, când am 
văzut deodată legată la mal o mică barcă penumatică Zodiac. Era 
prinsă doar cu o frânghie înfășurată în jurul unei borne. 

Am luat-o de braț pe Anna și am coborât vocea. 

— Avem o soluţie. Uite! 

Am aruncat o privire de jur împrejur. Nimeni. 

— Ştii să pilotezi chestia aia? a spus ea. 

— Nu poate să fie atât de complicat. 

M-am apropiat și am pus un picior înăuntru. Anna m-a urmat 
și s-a așezat în barcă. 

— Problema, am spus, este să reușim să pornim. Dar o rezolvăm 
noi. 

— Experiența ta de cercetaș te-a învățat să te descurci! 

Cuvintele ei au avut efectul unui duș rece. M-au surprins atât 
de tare, că am rămas mut de uimire. Nu-i mărturisisem niciodată 
Annei că fusesem cercetaș în copilărie. Niciodată. Eram sigur de 
asta, absolut sigur. Nu avea de unde să știe. Nu avea cum. Atunci de 
unde aflase? 

Eram tulburat, dar m-am stâpânit ca și cum n-ar fi fost nimic. 

M-am apucat să studiez sistemul de pornire a motorului, 
forțându-mă să rămân concentrat. Nu voiam să-i spun nimic 
înainte de a încerca să înțeleg de unde putea să știe asta despre 
mine. Dar eram atât de agitat, încât nu reușeam să mă prind cum 
funcționează motorul. 

— Hai, dă-te de-acolo, a spus deodată Anna. 


— Poftim? 

— Lasă-mă pe mine. 

— Dar știi să pilotezi? 

— Da, a spus pe un ton detașat. 

— Credeam că... 

Anna a oftat și mi-a aruncat un zâmbet. 

— Noi, femeile, avem obiceiul să le lăsăm bărbaților impresia că ei 
știu să facă mai bine anumite lucruri. E important să creadă că sunt 
indispensabili, altfel s-ar deprima. 

A pornit motorul în doi timpi și trei mișcări și ne-am îndreptat 
cu toată viteza spre capătul sudic al insulei, într-un zgomot ascuțit 
care a străpuns tăcerea nopții. Din fericire, norii se îndepărtaseră 
un pic, lăsând vederii o lună mare și rotundă care arunca o lumină 
palidă pe suprafața mării. 

Hainele mele erau încă ude și curentul de aer rece care îmi 
biciuia fața și corpul mă îngheţa până la oase. 

Urmăream cu coada ochiului malul de pe care plecaserăm, în 
eventualitatea că proprietarul bărcii s-ar fi arătat, dar n-am văzut 
nicio mișcare. 

Ne-am apropiat de malul insulei și Anna a încetinit. 

— Nu merge, am spus. Sunt crengi căzute pe fundul apei pe toată 
lungimea, care ne împiedică să ne apropiem. Nu vom putea să 
acostăm fără să intrăm în apă. 

— Poate ai chef de încă o baie? 

— Foarte amuzant. Ia-o pe lângă mal spre stânga. Am impresia că 
e liber în apropierea podului. 

Am mers de-a lungul malului și a trebuit într-adevăr să 
ajungem până aproape sub pod ca să putem acosta. 

— Vezi ce văd eu? am spus. 

— Ce? 

— În spatele podului. 

Paralel cu podul, dar pe cealaltă parte, erau întinse cabluri 
groase și un teleferic traversa brațul de mare, cu cabina goală 
luminată pe dinăuntru. 

— Chiar nu m-aș fi gândit la asta, am spus. 

— Este un teleferic public? 

— Da. Face curse între insulă și Manhatann. Și asta uitasem... Dar 
în fine, ţi-am spus, sunt cel puțin zece ani de când n-am mai călcat 
prin locurile astea. 

— Oricum prefer barca! Nu sunt fanul transportului în comun 
noaptea. 

— Avem doar o mică problemă: nu văd nimic pe mal de care să o 
legăm. 

— S-o legăm de pilon. 


Am fixat barca de partea metalică a unui pilon al telefericului 
aflat la nivelul apei, apoi am sărit pe pământ și am pornit fără să 
pierdem timpul în direcția vârfului sudic al insulei. 

M-am forțat să nu mă mai gândesc la povestea cu cercetașii. Nu 
voiam să-mi ocup mintea pentru moment; aveam să lămuresc asta 
mai târziu. 

După ce am trecut pe lângă un șir de clădiri parțial luminate, 
insula a devenit brusc deșertică, asemenea unei câmpii ierboase 
alcătuind mici dâmburi ce urmau unele după altele. Doar malul era 
plantat cu copaci. Am parcurs câteva sute de metri, până la o 
pădurice. 

— Cred că ne apropiem, am spus. 

Copacii ne ascundeau vederii luminile slabe ale 
Manhatannului în depărtare și când vreun nor trecea prin fața 
lunii, ne trezeam într-un întuneric aproape total. 

Nu voiam să aprind lanterna de la telefon, ca să nu fim 
reperați. Așa că am încetinit pasul, înaintând prin întuneric. 

Copacii ne învăluiau într-o umezeală cu miros pătrunzător de 
licheni. Tăcerea aproape solemnă a locului era abia tulburată de 
ecoul îndepărtat al sirenelor din Manhatann. 

Deodată Anna s-a împiedicat de o piatră și s-a aplecat spre 
mine. Am prins-o strângând-o la piept dintr-un reflex de a o 
proteja, în timp ce capul i s-a lovit ușor de umărul meu. 

Am rămas așa o clipă scurtă, luaţi prin surprindere, și să o țin 
în brațe m-a tulburat profund. 

Ea a ridicat capul spre mine și în întuneric mai mult i-am ghicit 
decât i-am văzut zâmbetul irezistibil. 

— Îmi pare rău, a spus. 

Era puţin mai scundă decât mine și când ridicase capul, îmi 
atinsese ușor nasul și simțisem parfumul părului ei. 

I-am dat drumul și am pornit mai departe. 

Douăzeci de metri mai încolo ne-am oprit amândoi fără să ne 
vorbim. 

În mijlocul copacilor se ridica în întuneric fațada deteriorată a 
ceea ce semăna mai mult cu un mare conac scoțian în ruine decât 
cu un spital, devorat de o vegetație pe care iarna o lipsise de frunze. 
Nenumărate liane întunecate îl înconjuraseră complet, îl 
reduseseră la tăcere, îl imobilizaseră mai eficient decât o armată de 
păianjeni uriași. Pietrele cenușii de pe suprafața din granit păreau 
roase de un dușman nevăzut sau devorate de lepră. 

Ferestrele fuseseră smulse din deschizăturile gotice în arc frânt 
și acoperișul fusese distrus. Pereții în parte prăbușiți își înălțau cu 
disperare spre cer cioturile atrofiate, privite cu dispreț de luna pe 
care un nor încerca s-o acopere. 


— Să nu contezi pe mine că o să calc acolo, a șoptit Anna cu 
răsuflarea întretăiată. 

N-am spus nimic. 

Clădirea îmi amintea în mod ciudat de un castel medieval în 
ruine pe care îl alesesem într-unul dintre romanele mele pentru o 
scenă care se desfășura noaptea. 

Deodată am fost cuprins de îndoială: și dacă inspirația care mă 
făcuse să-mi imaginez castelul era de fapt rodul intuiției privind 
existența acelui loc pe care îl exploram astăzi? Era al șaptelea 
roman al meu, îl scrisesem cu aproximativ trei sau patru ani în 
urmă. Bun, pe de altă parte zărisem Smallpox Hospital în cursul 
unei plimbări pe insulă într-o după-amiază însorită cu cinci sau 
șase ani înainte să scriu romanul. Poate că fusesem inspirat de 
vederea lui? Imposibil de spus. Meandrele inspiraţiei sunt de 
nepătruns. 

Un gard metalic bloca accesul la ruine, ceea ce era absolut 
inutil, căci înfățișarea sinistră a edificiului trebuie să fi fost de ajuns 
ca să potolească înflăcărarea celui mai îndrăzneț dintre plimbăreți. 

Vegetaţia din fața gardului era deasă și sălbatică, un amestec de 
mărăcini, ierburi înalte și buruieni care se înălțau în unele locuri la 
un stat de om. Grilajul ros de rugină semăna cu o veche dantelă 
mâncată de molii, având pe alocuri găuri uriașe prin care puteai să 
intri. 

— O să mă duc singur, am spus în șoaptă. Dă-mi arma. 

Anna și-a deschis geanta și, în timp ce scotocea prin ea după 
pistol, am zărit în întuneric o foaie de hârtie imprimată în negru și 
alb. Mi-a fost de ajuns o secundă ca să disting ceea ce părea o 
captură de ecran, să citesc titlul și să întrezăresc fotografia alăturată. 
„Incendiatorul, în sfârșit, arestat.“ 

Il înfățișa pe Elan Walker, bărbatul al cărui chip îl văzusem la 
televizorul din restaurant la acel prânz. Anna își exprimase 
surprinderea descoperind odată cu mine despre cine era vorba. 

Mi-a întins pistolul. L-am luat fără să spun nimic. Nu era nici 
locul, nici momentul să ne contrazicem. 

— Așteaptă-mă aici, i-am șoptit. Stai ascunsă. 

Ea s-a lăsat pe vine în mijlocul hățișului, iar eu m-am strecurat 
printr-o gaură din grilaj, cu tăcerea nopții abia tulburată de 
zgomotul pe care îl făceau hainele mele atingând sârma ruginită. 

În timp ce mă apropiam de clădire, aceasta se dezvăluia încet 
privirii mele în toată amploarea sa. Era mult mai mare decât mi-o 
aminteam când mă plimbasem pe-acolo, în plină zi, cu zece ani în 
urmă. Fațada principală, ridicată pe trei nivele și care se termina cu 
un soi de pinaclu gotic se delimita puţin de cele două aripi 
perpendiculare ce alcătuiau două turnuri groase de o parte și de 


alta. Ansamblul părea complet pustiu. 

M-am apropiat cât mai silențios posibil până la baza fațadei și, 
cu mâna încordată pe pistol, am intrat ţinându-mi respirația prin 
deschizătura cel mai puțin acoperită de vegetaţie. 

Miros ușor acid, suspect. 

Tavanele de la nivelele superioare dispăruseră și, în absența 
acoperișului, mă aflam sub cerul liber, în inima unui gigantic 
labirint din pereţi înalți, în parte prăbușiţi, și pietre cenușii. Luna 
ieșise dintre nori și arunca o lumină bolnăvicioasă în mijlocul 
ruinelor. Podeaua era din pământ bătătorit, presărată cu o grămadă 
de bucăți de marmură spartă. Fostele dale probabil că fuseră furate 
de mult timp. 

Mărăcini și liane, toate lipsite de frunze, invadaseră spațiul, 
întinzându-se pe pământ și cățărându-se pe pereți într-o 
încrengătură diabolică. 

Am luat-o din reflex spre stânga, apoi m-am răzgândit: 
vegetația era mai puțin densă în dreapta, aș fi înaintat mai ușor. 

Am pornit așadar în acea direcție și am înaintat câțiva pași, 
după care m-am oprit din nou. De ce să fac alegerea bazându-mă 
pe rațiune când fusesem atras spre stânga? 

Corpul știe; să am încredere în corpul meu. 

Am făcut stânga-mprejur. 

Am trecut de o gaură în perete și m-am trezit în ceea ce trebuie 
să fi fost coridorul, la fel de rece ca un cavou, care mirosea a 
mușchi și a umezeală. Podeaua era plină de fâșii de pardoseală 
rupte și desprinse; unele lipseau, altele fuseseră scoase și erau 
aruncate de-a curmezișul. Culoarul îngust nu lăsa să intre niciun fir 
de lumină, așa că înaintam în întuneric. Când o plantă uscată a 
trosnit sub picioarele mele, m-am oprit o clipă, am ciulit urechea, 
apoi am continuat să merg de-a lungul coridorului. 

Pereţii erau din pietre cenușii, pietre vechi, rugoase, cu aspect 
bolnăvicios și unele fuseseră înlocuite cu cărămizi roșii, și acestea 
foarte deteriorate, cu suprafața jupuită. 

A apărut o deschizătură în stânga mea. M-am oprit, ciulind 
urechea, înainte să arunc precaut o privire. Încăperea era aproape 
în beznă și am înţeles repede de ce: în mijlocul plantelor care 
colonizasaeră spaţiul se înălțau în voie copaci. Niște copaci mari. 

Am continuat să merg pe culoar, cu corpul încordat de teamă, 
cu Beretta în mână. Mai departe, o altă deschizătură se profila, tot 
în stânga, și m-am oprit din nou. Se auzea doar vaierul slab al 
vântului printre crengi. Am făcut un pas în deschizătură. Încăperea 
de foarte mari dimensiuni era un talmeș-balmeș de grinzi, pietre, 
cărămizi smulse și moloz, mirosind a praf de ciment. Așezate unele 
lângă altele la jumătatea peretelui din fața mea, la nivelul unui etaj 


dispărut, se vedeau niște bârne paralele care nu erau prinse decât la 
un capăt, celălalt fiind suspendat în gol. Coloana vertebrală a unui 
dinozaur uriaș. 

Nu-mi închipuiam pe nimeni stând într-o asemenea sală, care 
amenința să se prăbușească și am hotărât să-mi continui explorarea 
pe culoar. 

Ajuns la capăt, am dat de o ușă ieșită din balamale. Prima și 
poate singura din acel edificiu descărnat. Am ciulit urechea. Tăcere 
deplină. Am împins încet ușa cu mâna stângă, dar a opus 
rezistență, deși era întredeschisă câțiva centimetri. Așa că am 
împins mai tare și nu mă așteptam la ce a urmat: ușa, în loc să se 
miște într-o parte, a căzut pe spate, cu fața la pământ. S-a rupt cu 
un zgomot surd însoțit de un trosnet, înăbușit de vegetația de la 
sol, într-un nor de praf. Imediat, un fâlfâit de aripi a despicat aerul 
de deasupra capului meu. 

Am rămas pe loc, cu inima bătându-mi tare. 

Era ceva cu mult mai impresionant decât căderea neașteptată a 
acelei uși: asemănarea cu o scenă din romanul meu care se 
desfășura în castelul medieval în ruine ce semăna cu acel spital. 
Eroul îl urmărea pe criminal înăuntru și la un moment dat 
împingea o ușă care se răsturna căzând la pământ, exact în același 
fel, speriind păsările de pradă, ce își luau zborul. 

Fram extrem de tulburat de întorsătura pe care o luaseră 
evenimentele. 

În roman, cunoșteam urmarea poveștii, evident. Eroul, 
căutându-l pe criminal în castel, pășea pe podeaua putredă și cădea 
la etajul de dedesubt. Doar că eu eram la parter, nu se potrivea. Și 
nu puteam să urc la etaj: la celelalte niveluri nu mai existau podele. 

Deodată, mi-a venit o idee: și dacă existau pivnițe? Se putea 
trece prin podeaua de la parter... Trebuia neapărat să verific. 

Cu mâna încordată pe pistol, am făcut câţiva pași în încăperea 
care se deschidea în fața mea, călcând peste ușa răsturnată, 
scrutând întunericul. Nici țipenie de om. 

Mă aflam, de fapt, într-o imensă casă a scării rotundă, deschisă 
spre etaje, având la fiecare nivel coloane mari sculptate care 
susțineau etajul de deasupra, legate între ele prin balustrade frumos 
lucrate, totul alcătuind un cerc. Etajele nu mai erau acolo, dar 
rămăseseră scheletelor lor din bârne. Ai fi zis că este casa scării unei 
mari locuințe din Sud, de dinainte de Războiul de Secesiune, ca în 
Pe aripile vântului. 

Poate clădirea avusese cândva o cupolă, dar aceasta dispăruse, 
lăsând o gaură uriașă sub cerul liber. Scara mare se ridica în spirală, 
dar la înălțimea de doi metri se oprea brusc, cu ultima treaptă 
suspendată în gol. Restul era ca și cum s-ar fi volatilizat, aspirat de 


cerul întunecat. 

Aerul era rece, uscat și fără miros. 

Podeaua nu era invadată de plante, dar era plină de resturi din 
lemn și ipsos. O grămadă de plăci erau scoase. Trebuia să privesc 
mai de aproape. 

Am făcut șapte sau opt pași înainte. Parchetul a scârțâit jalnic. 
Am îngenuncheat în locul de unde fuseseră smulse plăcile, dar nu 
am văzut nimic: totul era negru. Aș fi putut să aprind câteva 
secunde lanterna de la telefon: oricum, zgomotul ușii m-ar fi putut 
da de gol. 

Am băgat mâna în buzunar, dar telefonul nu era acolo. Am 
căutat automat în celălalt buzunar, însă n-am avut mai mult 
succes. Mi-am amintit atunci că i-l dădusem Annei ca să mă 
ghideze în mașină cu aplicația GPS. Uitase să mi-l dea înapoi. 

Am adunat niște resturi de ipsos și le-am lăsat să cadă prin 
spațiul dintre două plăci. S-au scurs cel puţin trei sau patru secunde 
înainte să se lovească de ceva cu un zgomot surd, ale cărui vibrații 
au răsunat cu un ecou prelung. 

Era o groapă sub picioarele mele. Adâncă. 

Începea să semene iar cu povestea din romanul meu. Fără ca 
asta să ofere o dovadă absolută. 

Mi-am dat seama deodată de riscul enorm pe care mi-l 
asumasem traversând încăperea pe podeaua aceea mâncată de cari. 
Am avut subit o imagine mentală șocantă: m-am văzut așa cum 
stăteam, în genunchi pe o placă de lemn care se ținea doar de un 
fir de păr deasupra golului, gata să cad în gaura aceea neagră și 
adâncă. O amețeală puternică m-a cuprins, ca de fiecare dată când 
sub mine se căsca un hău, o senzaţie de vertij ce mi-a învăluit toată 
ființa,  răspândindu-mi-se prin corpul care îmi tremura și 
amorțindu-l ca un alcool tare prin vene. Aveam impresia că văd, că 
simt acel vid sub mine, ca și cum m-ar chema, ca și cum avea să mă 
înghită. Frica de înălțime, ca toate fobiile, poate să pară ridicolă 
celor care nu o simt pe pielea lor. Dar când ești cuprins de ea, e pur 
și simplu îngrozitor. 

Am făcut un efort supraomenesc încercând să îmi vin în fire, să 
mă controlez, să mă liniștesc un pic. 

N-am reușit decât în mică măsură. Acum trebuia să refac 
drumul în sens invers și poate că așa era scris, să am parte de 
experiența asta. 

M-am ridicat așadar cu multă grijă. Inima îmi bătea atât de tare 
încât îmi simțeam pulsul în tâmple. M-am răsucit pe călcâie și am 
făcut un pas înainte lăsându-mi încet greutatea de pe un picior pe 
altul. Parchetul a gemut și câteva clipe mi-am ținut răsuflarea, cu 
picioarele tremurându-mi. Am ridicat piciorul din spate și am 


repetat operațiunea cu o mișcare cât mai ușoară posibil în pofida 
mușchilor pe care mi-i țineam încordați: voiam să fiu gata să sar 
dacă planșeul se prăbușea sub picioarele mele. 

Am ajuns la ușa căzută; eram, în sfârșit, în siguranță. Am 
respirat adânc ca să mă relaxez, adunându-mi gândurile. 

Și-atunci, dintr-odată, am știut. 

Incendiatorul nu putea să locuiască în acea parte a spitalului. 
Nu putea pentru că nu și-ar fi asumat niciodată riscul de a cădea 
prin planșeu. Trebuia să fie acolo unde podeaua se sprijinea de 
pământ și nu pe grinzi deasupra unei gropi. Și dintre încăperile pe 
care le văzusem, singura care se sprijinea solid pe pământ era prima 
de la celălalt capăt al culoarului, pentru că era invadată de plante și 
chiar de copaci. Eram sigur, aveam un presentiment: incendiatorul 
se afla acolo. Dar trebuia să mă mișc repede: făcusem zgomot și 
putea să dispară. 

M-am avântat pe coridor, ținând strâns pistolul și mergând pe 
cât de repede îmi permitea întunericul, când deodată... 

Totul s-a petrecut foarte rapid, într-o fracțiune de secundă. 
Pământul a părut să dispară de sub mine cu un trosnet sec și am 
simțit cum sunt tras în jos. Viteza deplasării se adăuga la forța 
gravitației și am fost împins ușor înainte în loc să cad perfect 
vertical. Am atins cu partea de sus a corpului marginea ruptă a 
planșeului din fața mea și am avut timp, mulțumită instinctului de 
supraviețuire, să mă agăț de ea în ultima secundă. 

M-am trezit deasupra unei cavități uriașe, negre și reci ca un 
mormânt, cu pieptul încordat cuprins de durere. 

Nu fusesem niciodată un mare sportiv și, într-o situație 
normală, aș fi fost absolut incapabil să mă ridic dintr-o asemenea 
poziție. Dar spaima îți dă puteri supraomenești și am început să 
trag ca un nebun de degete ca să mă salt până când umerii mi-au 
ajuns la nivelul planșeului și, jucând totul pe-o carte, mi-am 
aruncat brațul înainte, cu burta pe planșeu, și m-am sprijinit cu 
toată forța pe el. Al doilea braț s-a alăturat primului și, într-un 
ultim efort supraomenesc, m-am ridicat pe coate, apoi m-am 
aplecat înainte, mi-am ridicat un picior, după aceea pe celălalt. 

Rămăsesem fără suflu, lungit pe burtă, cu pieptul zgâriat, cu 
nasul în praf, conștient că scăpasem ca prin minune, dar și că eram 
o pradă pentru incendiator dacă se afla acolo. Nu mai aveam nici 
măcar pistolul. 

Tot ce se petrecuse se potrivea cu povestea din romanul meu. 

Era prea improbabil ca să fie doar o coincidență. Trebuia să 
recunosc ceea ce era evident: scriind acea poveste cu patru ani în 
urmă, nu construisem niște personaje fictive cu ajutorul inspirației, 
ci avusesem intuiţia evenimentelor care urmau să apară în propria 


mea viață. Evenimente care acum aveau loc... Sigur, interiorul 
castelului era foarte diferit, era mult mai puțină vegetație, iar 
cadrul nu era identic. Dar intuiţia ne oferă acces la niște informații 
brute pe care apoi le interpretăm. Or, și asta o învățasem pe pielea 
mea când începusem programul de instruire cu Anna: interpretările 
noastre rareori sunt corecte. Ne creăm imagini mentale pe baza 
informaţiilor senzoriale brute pe care le interceptăm. Informaţiile 
sunt corecte, imaginile create, închipuire pură. 

În romanul meu, pereții castelului erau pătaţi de sânge, ceea ce 
aici nu era cazul. Dar cei ai spitalului aveau incrustații de cărămizi 
roșii. Intuiția mă ajutase să vizualizez culoarea. Imaginaţia făcuse 
restul. 

Nu e momentul să mă dau bătut. 

M-am ridicat în picioare cu precauţie și am pornit din nou la 
drum. De data asta am luat hotărârea să merg pe lângă perete: mi 
se părea că planșeul este mai solid acolo decât în mijloc. 

Doi sau trei metri mai încolo, am zărit un obiect lucitor pe jos. 
M-am aplecat și mi-am luat pistolul. Aveam noroc. Mult noroc. 

În roman, povestea continua cu o confruntare între erou și 
criminal, primul fiind un soi de idealist umanist, convins că în 
străfundul oricărui om binele poate să primeze dacă există 
condițiile potrivite. Așa că făcea totul ca să-l convingă pe celălalt să 
înceteze actele de violență. Dar la final, se întâmplă exact invers: 
criminalul reușește să-l convingă pe erou de legitimitea crimelor lui 
și îl face să apese el însuși pe butonul care declanșează ultima 
explozie... 

Dar dacă această poveste era, de fapt, o presimţire a ceea ce 
urma să trăiesc astăzi, atunci anticipând evenimentele, poate că 
reușeam să le schimb desfășurarea. Asta îmi sugerase Anna când 
îmi spusese că percepţia viitorului nu împiedica împlinirea lui într- 
un mod ușor modificat. „Avem un pic de libertate de acțiune“, 
spusese ea. Asta mă uimise peste măsură, dar după aceea trăisem 
atâtea lucruri care înainte mi se păruseră imposibile, încât nimic nu 
mă mai mira. 

Libertate de acțiune, asta îmi trebuia. 

În romanul meu, povestea să termina prost. Eroul murea 
izbindu-se de o stâncă. 

În toate operele mele literare, care era partea de imaginație 
pură și care partea de intuiție a unei realități încă nemanifestate? 

Eu, care fusesem întotdeauna mândru de creativitatea mea, de 
inspirația mea când venea vorba de scris, primisem o lecție. Poate 
că nu creasem mare lucru, la urma urmei. 

Eram pierdut în gânduri, când un zgomot m-a trezit brusc. Am 
înțepenit și am ciulit urechile. Era doar o pasăre? Am așteptat 
câteva clipe. Tăcere. Am continuat să înaintez și am ajuns în 
celălalt capăt al coridorului. Am ciulit din nou urechile înainte să 
trec prin deschizătură în încăperea invadată de plante. Se auzea 
doar foșnetul delicat al aerului printre frunze. 

E aici, îl simt. 

Am făcut foarte încet un pas înăuntru, cu pistolul în mână, 
cercetând spațiul cu privirea. Dar era imposibil să deslușesc ceva 
foarte limpede. Prea multe plante, prea multe tufișuri, prea mulți 
copaci. Locul ideal să te ascunzi. 

Am hotărât să fac turul încăperii mergând pe lângă pereți, 
astfel încât să nu am decât o latură de supravegheat. Am luat-o 
precaut la dreapta, cu toate simțurile în alertă, gata să trag dacă era 
nevoie. Solul acoperit de vegetaţie era foarte neregulat, moale și 
spongios prin unele locuri, iar pereţii erau în întregime acoperiți de 
frunziș. Nu mai era o cameră, nici măcar o grădină, ci o junglă 
închisă între patru pereţi de opt sau zece metri înălțime. O 
închisoare vegetală sub cerul liber. Cufundată în noapte. 

Aerul încărcat de umiditate emana o mulțime de mirosuri, de 
pământ, lemnos, miros de iarbă, de ferigi, de frunze moarte, de 
scoarță de copac și chiar de rășină. 

Adierea blândă a vântului făcea să freamăte frunzele copacilor 
care reușiseră să evadeze, înălțându-se spre cer. Ajungeau până la 
mine croncănituri îndepărtate. Toate aceste zgomote proveneau de 
afară. Jungla interioară era la fel de tăcută precum cripta unei 
biserici. 

Am scrutat întunericul, pândind cea mai mică mișcare, cel mai 
mic zgomot neobișnuit. Reușeam să disting încăperea doar până la 
jumătate, în acel hăţiș de trunchiuri, ramuri, frunziș și liane. 

Am ajuns la capăt, la colțul primului perete, apoi am luat-o la 
stânga ca să merg perpendicular. Am pășit încet și cât mai silențios 


posibil, cercetând cu privirea vegetația abundentă. Cu puțin 
înainte să ajung la capătul celui de-al doilea perete, m-am oprit 
brusc și mi-am ţinut răsuflarea. 

În colț, era întinsă o pânză kaki ce servea drept acoperiş pentru 
un adăpost improvizat, unde se vedea ceva ce părea a fi un 
echipament de supraviețuire: sac de dormit, gamelă din aluminiu, 
reșou cu gaz, un radio portabil... M-am întors și am scrutat jungla 
în tăcere. Nicio mișcare. Doar foșnetul moale al vântului printre 
vârfurile copacilor și, în depărtare, croncăniturile din pădure. 

Am început iar să înaintez în stânga, de-a lungul celui de-al 
treilea perete. Pe la jumătatea lui, vegetația se împuţina și puteam 
să văd mai limpede ce era în jur. Am cuprins spaţiul cu privirea: nu 
era nimeni. În fața mea, în mijlocul celui de-al patrulea perete, era 
o deschizătură care, în mod logic, trebuia să dea spre partea pe 
unde intrasem în clădire. 

— Mult ţi-a mai trebuit ca să ajungi. 

Vocea ieșită din tenebre mi-a înghețat sângele și m-a țintuit 
locului. Sunetul venea de sus, de undeva din spatele meu. 

— Lasă-te jos foarte încet și pune arma la pământ, a spus bărbatul, 
rostind fiecare cuvânt cu o voce calmă, dar foarte autoritară. 

Totul mi se învârtea în cap. Îmi venea greu să-mi dau seama 
sau să accept că se sfârșise, că eram la mila lui, fără vreo scăpare 
posibilă. Pierdusem. 

Încordat și pradă unei neliniști teribile, am făcut ce-mi cerea. 

— De-o oră te aștept. 

De ce spunea asta? Și de ce mă aștepta? De unde știa că vin în 
seara aceea? Cu siguranță nu cu ajutorul intuiției, căci în intuiție 
timpurile se confundă, informațiile din trecut se amestecă fără 
deosebire cu cele din prezent și din viitor, așa cum îmi explicase 
Anna. Era posibil să știe că voi veni, dar nu în seara aceea. Atunci 
cum aflase? Cine putuse să-i spună? 

— Acum, fă încet cinci pași înainte. 

M-am executat. 

Un zgomot surd m-a făcut să tresar, bufnitura unui corp lovind 
pământul. 

Am înțeles că probabil sărise dintr-unul dintre copaci. 

— Poți să te întorci. 

Încet, m-am răsucit pe călcâie. 

Bărbatul din fața mea avea poate vreo șaizeci de ani. Greu de 
spus în întuneric. Constituție medie, părul strâns în coadă de cal, 
sprâncene încruntate, aerul hotărât. Nu avea expresia sălbatică a 
unui pervers sau a unui sadic, dar emana energia periculoasă a unui 
om care merge până la capăt ca să-și atingă scopul. 

Ceva nu se potrivea, dar nu știam ce. 


— De ce mă urmărești? a spus destul de sec. 

N-avea armă. lată ce nu se potrivea. A mea zăcea la picioarele 
lui... 

— De ce terorizezi populaţia cu aceste incendii? am replicat. 

Eram dezamăgit de mine însumi că mă predasem, deși eu eram 
cel înarmat. Mă supusesem prostește autorității lui. Nici măcar nu 
mă amenințase. Siguranţa din glasul lui mă făcuse să mă gândesc la 
asta. Incă o interpretare. Una în plus... 

— Pentru ce aceste incendii? a repetat el calm. Cred că știi. 

Nu-mi plăcea tonul pe care și-l luase, tonul senin al cuiva care 
nu are nimic să-și reproșeze, incapabil să se îndoiască. 

— Ai încercat să mă omori, am spus. 

EI a clătinat din cap, impasibil. 

— Nu, a fost tot ce a răspuns. 

Atunci mi-am dat seama că avea amândouă urechile. 

— Dacă nu tu, atunci complicele tău. 

N-a zis nimic. 

Cum naiba știa că voi veni în seara aceea? Întrebarea mi se 
învârtea în minte. 

— Cunoști cauza pe care o apăr și mi-ar fi greu să cred că ești 
insensibil față de ea. 

Deci asta era. Ca în romanul meu. Va încerca să mă convingă 
de corectitudinea faptelor lui. Nu trebuia să mă las convins, trebuia 
să pun din nou stăpânire pe viitorul meu deviindu-l de la 
traiectoria pe care o luase. 

— Faptul că sunt sensibil față de o cauză nu înseamnă că aprob 
tot ce se face în numele ei. 

A schițat un zâmbet ușor. Chipul lui trăda un om cu o 
personalitate complexă. Unele persoane au trăsături care arată o 
anumită armonie lăuntrică, atunci când ideile, valorile și faptele lor 
se potrivesc cu ceea ce așteaptă de la viață. Trăsăturile lui 
dezvăluiau un amestec neobișnuit de hotărâre, dezamăgire, trădare, 
angoasă, forță și suferință. Aveam de-a face cu cineva chinuit. 

— Recunoști deci că ești sensibil față de această cauză, a spus. 

— Nicio cauză nu justifică actele extreme pe care le comiți. 

A oftat. 

— Mai demult și eu credeam asta... Aveam încredere, ca tine, 
poate. Credeam că vom reuși să-i convingem pe politicieni de 
urgenţa schimbărilor necesare. Și când dosarul a ajuns în mâinile 
lor și au ținut primele discursuri, apoi au apărut primele măsuri, 
am vrut să cred, m-am agăţat de această speranță. După aceea am 
înțeles. 

— Ce ai înțeles? 

— Am înţeles că pentru ei ecologia nu era decât un pretext în 


serviciul economiei. Toate măsurile luate în sprijinul mediului 
înconjurător nu răspundeau decât unui singur obiectiv: creșterea 
producției industriale. Cea mai mare parte a acestor măsuri vizează 
doar să-i facă pe oameni să cheltuiască  înlocuindu-și 
echipamentele pentru ca mașinăria economiei să meargă la turație 
maximă, deși planeta are nevoie de o diminuare a producției la 
scară largă. 

— Diminuarea producției nu este viabilă. S-a văzut în timpul 
pandemiei de Covid: a fost un dezastru. Sute de milioane de șomeri 
în toată lumea... Milioane de oameni care s-au trezit în stradă, unii 
au murit de foame. Diminuarea producției este o utopie 
înșelătoare. De altfel, tendința spre dezvoltare este întipărită în 
genele noastre, ca și în ale plantelor: totul pe pământ aspiră să 
crească, să sporească... 

— Eu vorbesc despre diminuarea producției industriale, nu despre 
descreșterea economică. Lumea va fi salvată în ziua când oamenii 
vor plăti pentru cursuri de yoga, de gătit sau mai știu eu de ce, și 
nu ca să-și schimbe televizorul sau telefonul ca să aibă trei funcții 
în plus de care nu au nevoie. Lumea va fi salvată în ziua în care va 
consuma produse de sezon obținute pe plan local, iar conținutul 
unui iaurt cu fructe nu va face de patru ori înconjurul planetei 
înainte să ajungă pe masă. 

Vorbea cu tot mai multă înflăcărare. 

— Lumea va fi salvată în ziua când oamenii vor fi lăsaţi să se 
îmbrace cum vor și nu vom mai crea mode care îi fac să se simtă 
înapoiați vestimentar după un an. lar pădurea amazoniană va fi 
salvată în ziua în care vom înceta să-i facem pe oameni să creadă că 
vor deveni puternici și virili dacă mănâncă în fiecare zi carne de 
vită. 

Era adevărat. Mereu îmi spusesem că trebuie să fii un geniu al 
marketingului ca să-i faci pe oameni să creadă că vor deveni virili 
mâncând un animal castrat. 

Nu te lăsa convins ca în romanul tău! 

— Îi critici pe politicieni, dar majoritatea conducătorilor lumii și- 
au luat angajamente în privința mediului, precum reducerea 
amprentei de carbon. 

— Ești de-a dreptul naiv... 100% dintre angajamentele luate de 
guverne au termene de îndeplinire după ce își vor fi încheiat 
mandatul. Deci niciunul nu va da socoteală. Toate astea nu 
înseamnă nimic. Doar discursuri frumoase, cu mâna pe inimă. 

__ Aveam de-a face cu un tip idealist, care se simțea trădat. 
Ințelegeam că din disperare de cauză poţi să recurgi la violență, dar 
era inacceptabil. Fără să mai vorbim despre o enormă greșeală de 
strategie: aceea de a îndepărta pe toată lumea de cauza ecologistă. 


Am simțit cum crește în mine dorința de a-l convinge, de a-l face să 
oprească distrugerile și de a acționa altfel pentru idealurile lui. 

Oprește-te. Eliberează-te de viitorul scris în roman. 

Trebuia să ies de-acolo. Să-l fac să mă lase să plec. De asta 
trebuia să-l conving. Și, de asemenea, să aflu cum de știa că aveam 
să vin în seara aceea... 

Deodată, răspunsul s-a impus de la sine, josnic și revoltător. 

Anna. 

Doar Anna avea informaţia. Doar ea putea să-l prevină. Era atât 
de inacceptabil încât refuzasem să văd, deși era evident. 

Bărbatul își continua discursul, justificându-și actele, încercând 
cu siguranță să mă convingă, dar nu-l mai ascultam. Totul mi se 
învârtea în cap, foarte repede, fragmente din trecut îmi apăreau 
haotic în gând și alcătuiau un tot nou, coerent, implacabil: Anna 
insistând să iasă din mașină în apropierea vaporului... și lăsându- 
mă singur înainte de atacul transbordorului. Anna închizându-și cu 
grijă telefonul după fiecare folosire, Anna prefăcându-se surprinsă 
când aflase că fostul ei coleg fusese arestat, Anna ducându-se la 
toaletă chiar înainte de a pleca din cafenea ca să venim aici; Anna 
refuzând să mă însoțească înăuntrul acestor ruine... Toată povestea 
cu pierderea capacităților intuitive după luarea unei doze de LSD 
trebuie să fi fost o minciună ca să justifice refuzul de a identifica 
vinovatul. Păcălise pe toată lumea, chiar și Casa Albă, și făcuse apel 
la un novice ca să reducă șansele de a fi găsit incendiatorul. Dar de 
ce mă alesese pe mine? 

Și mai și căzusem pradă farmecelor ei. Cum putusem să fiu atât 
de naiv? 

Nu te mai gândi. Scapă de-aici. 

Bărbatul continua să-și justifice actele, înșirând argumente, 
demonstraţii, dovezi. 

L-am întrerupt. 

— Toate războaiele s-au sprijinit pe cauze ce păreau drepte în 
ochii celor care le-au pornit. 

— Iar unele războaie erau poate necesare... 

— Faci un deserviciu cauzei pe care pretinzi că o susţii. 
Organizațiile pentru protecția mediului sunt revoltate de actele tale 
violente; le sabotezi munca, le discreditezi argumentele. Este mană 
cerească pentru cei care le critică activitatea. 

— Greșești. În stadiul în care ne aflăm, nici măcar nu mai este 
vorba despre protejarea naturii. Condiţiile vieții omenești pe 
pământ sunt distruse într-un ritm terifiant, pentru profitul unora și 
prin orbirea și inconsecvența tuturor celorlalți. Nici măcar nu-ți 
imaginezi ce coșmar va deveni existența pe pământ dacă nu se 
schimbă nimic. 


— Dar lucrurile încep să se schimbe. O să reușim. Am încredere în 
oameni. 

M-a fixat câteva clipe clătinând din cap în tăcere. 

— Eu nu. Cei mai mulți oameni sunt incapabili de a face efortul 
să renunţe la fumat când li se spune că au cancer la plămâni și tu 
vrei să nu se mai îndoape cu carne de vită doar ca să salveze 
pădurea  amazoniană? Chiar dacă această cauză nu-i lasă 
indiferenți, nu vor să-și schimbe obiceiurile, așa că, pentru a evita 
să se culpabilizeze, preferă să nu-și pună întrebări. Nu folosește la 
nimic să le explici că fără pădurile tropicale și ghețurile de la Polul 
Nord vor avea mai târziu regiuni atât de uscate încât vor deveni de 
nelocuit și altele, dimpotrivă, pradă ploilor torențiale tot anul și că 
în cele din urmă toată lumea va trăi iadul pe pământ. Ceea ce vor 
este să continue să înfulece biftec acum, fără să-și pună întrebări 
despre proveniența sa și nici a soiei sau a porumbului care hrănește 
vitele, vor să continue să-și cumpere fără încetare haine noi, fără 
să-și pună întrebări despre cantitatea de apă necesară pentru 
confecținarea unui singur obiect de îmbrăcăminte, să continue să 
călătorească departe, fără să-și pună întrebări, să plece în croazieră, 
fără să-și pună întrebări, să continue să cumpere rahaturile care vin 
pentru ei de la celălalt capăt al lumii, fără să-și pună întrebări și, 
bineînțeles, să-și plaseze economiile, fără să-și pună întrebări. Iată 
realitatea. Și în aceste condiții, singura speranță de a-i scutura sunt 
aceste acte dure menite să le trezească puțin conștiința. 

— Totuși, multe firme din toate domeniile țin cont acum de grija 
față de planetă și... 

— Prostii! De cele mai multe ori, sunt doar argumente de 
marketing complet mincinoase pentru  liniștirea conștiinței 
consumatorilor, care înghit cuminţi poveștile frumoase ce li se 
spun. 

Nu știam prin ce trecuse bărbatul acela ca să ajungă aici, dar nu 
mai credea în nimeni și în nimic. 

— Lovind puternic în vinovaţii pentru această anestezie generală, 
există speranța de a trezi mulțimile. 

A tăcut și liniștea a pus din nou stăpânire pe junglă. 
Pistolul meu stătea tot la picioarele lui. Mă întrebam ce făcea 
Anna în acel moment. 

— Te invidiez că ai dușmani, i-am spus. E ușor și, paradoxal, cu 
siguranță plăcut. Ura îți dă energie să te baţi simțindu-te 
îndreptățit. Îţi întărește certitudinile. Eu nu am certitudini pentru 
că nu am dușmani. Ne aflăm în fața unei probleme complexe, 
sistemice. 

— Spui asta pentru că nu-ți cunoști dușmanii. Când îi vei 
cunoaște, nu vei putea decât să-i urăști și să vrei să-i distrugi. 


Cuvintele lui m-au tulburat. 

— Îmi doresc să nu urăsc niciodată pe nimeni. 

— Nobil cuvânt... și complet iluzoriu. 

Un hârșâit ușor în dreapta mea, la nivelul solului, mi-a atras 
atenţia. Cu siguranță un șoarece sau vreo vietate de câmp. 

— In această problemă globală, am spus, poate că fiecare dintre 
noi își este propriul dușman. 

Bărbatul s-a aplecat și a luat pistolul. Stomacul mi s-a încordat 
și instinctiv m-am dat înapoi. 

— Nu mișca. 

Am înțepenit. 

— FBl-ul e pe urmele tale, am spus. Oprește-te din ce faci, altfel 
vei fi prins până la urmă, condamnat la moarte și executat. 

M-a fixat câteva clipe și un zâmbet trist i s-a ivit pe fața 
chinuită. 

— Cauza pe care o apăr este mai mare decât mine. Este mai 
importantă decât persoana mea. 

A spus asta cu o sinceritate autentică, fără bravadă și mi-am dat 
seama că va merge până în pânzele albe cu planul lui. 

Zâmbetul trist i-a dispărut și a adăugat: 

— Oricum, incendierea din această seară va fi ultima. Voi face tot 
ce mi-am propus ca să trezesc conștiințele. După aceea, fiecare să-și 
asume responsabilitatea. Fie ce-o fi. Nu se va mai auzi de mine, mă 
voi întoarce să trăiesc în ce mai rămâne din pădurea amazoniană, 
departe de oamenii pe care nu mai vreau să-i văd în fața ochilor. 

Dar nu-l mai ascultam. Când l-am auzit vorbind despre 
următoarea incendiere, am acționat în mod intuitiv și m-am 
întrebat: 

Cum este? Cum este? 

Foarte repede, am văzut ceva întunecat, foarte întunecat și 
apoi... o imagine mi s-a desenat în minte... imaginea unei... stânci, 
a unei stânci foarte întunecate... 

O stâncă întunecată? 

O firmă de investiţii care evocă o stâncă întunecată... 

Mi-au trebuit mai puțin de zece secunde ca să-mi dau seama. 

— Știu ce o să distrugi în seara asta. 

Bărbatul a ridicat dintr-o sprânceană și m-a privit, așteptând. 

— Blackstone. Turnul Blackstone. 

M-a fixat fără să-și ascundă surpriza. 

— Sunt impresionat. 

— Turnul Blackstone... 

Inima mi s-a strâns și neliniștea a pus stăpânire pe mine. 

Vărul meu! 

— Vărul meu lucrează în birourile JPMorgan. Sunt în turnul 


Blackstone! 


Culcat pe burtă în mărăciniș ca un soldat care se târăște pe 
teritoriul inamic, cu braţele zgâriate de mărăcini, Jeffrey Carper nu- 
și credea ochilor și urechilor. 

_ Pe tipul care îl ameninţa pe Fisher îl omorâse cu un an în urmă. 
II chema Nicholas Scott. Situaţia era de-a dreptul absurdă. 

Jeffrey aproape că se bucura că Fisher ieșise viu din mașina 
scufundată, altfel nu l-ar fi găsit poate niciodată pe Scott. 

Fisher... Dacă totul s-ar fi petrecut cum era prevăzut, acum ar fi 
fost într-un sertar la morgă, cu burta plină de apă. Când îl văzuse 
plecând cu ambulanta, nu chiar atât de vătămat, simţise că există o 
șansă din două să scape. Din fericire, putuse să-i urmărească 
telefonul mobil și să-l găsească aici. 

Când l-a văzut pe Scott luând arma lui Fisher, și-a spus că poate 
o să facă el treaba murdară în locul lui. Mai ales că Jeffrey era la 
strâmtoare. Doi dintr-o lovitură era prea riscant: imposibil să pară 
un accident. 

Spectator. lată ce-o să fie. Singurul rol pe care și-l putea oferi, 
măcar o dată. În primele rânduri. 

Dar când a auzit numele următoarei ținte și-a spus că trebuie să 
acționeze. 

Turnul Blackstone era chiar în față, în Manhatann. 

O informație ca asta nu prinzi în fiecare zi. 

S-a târât cu spatele, încet și în tăcere și a dispărut în pădurice. 


+ 


— Trebuie să oprești tot! am strigat. 

— Banca JPMorgan, a spus incendiatorul ridicând dintr-o 
sprânceană. Măi, măi... De la Acordul de la Paris privind 
schimbările climatice, JPMorgan se înverșunează să investească 
averi în cele mai poluante energii din lume: șaptezeci și cinci de 
miliarde pentru sectoare precum exploatarea petrolieră în Arctica. 

— Nu asta e problema, eu... 

— Financial Times a raportat în mai 2020 că banca a fost acuzată 
că ignoră drepturile fundamentale ale omului, că închide ochii în 
privința sclaviei moderne din firmele în care investește, că... 

— Nu-mi pasă! Vărul meu își plătește studiile făcând curat în 
birourile lor în weekend, OK? Sigur e acolo acum! Așa că oprește 
totul, la dracu’! 

—  Calmează-te. Întotdeauna e trimisă o alertă înainte de 


incendiu; nu vizez niciodată oameni. Oricum, la ora asta, nu mai 
pot să opresc nimic... 

— Dar face curat cu căștile în urechi! E tânăr, dă muzica tare, n-ar 
auzi în veci nenorocita de alertă! 

Ceva mă împingea să acționez, un impuls foarte puternic care 
m-a făcut să uit de amenințare. M-am întors și m-am aruncat spre 
deschizătura din fundul camerei, cu riscul de a fi împușcat ca un 
iepure. Dar nu credeam că se va întâmpla asta, ceva în mine îmi 
spunea că nu va trage. 

Nu a tras. 

Am sărit prin deschizătură, zgâriindu-mă pe braţe și pe picioare 
de tufele de mărăcini. 

Anna nu mai era în ascunzătoare. Bănuielile mele deveneau o 
certitudine. Dacă aveam dreptate, era în drum spre Blackstone ca să 
declanșeze incendiul. 

Am luat-o la fugă și m-am avântat în noaptea neagră, alergând 
mai repede decât o făcusem vreodată. 

Am ajuns cu răsuflarea tăiată la pilonul de care legăserăm barca. 
Brusc, duduitul motorului a răsunat în noapte și, neputincios, i-am 
văzut umbra alunecând pe apă. 

M-am oprit, extenuat și învins, la capătul puterilor. Se sfârșise. 
Rămăsesem izolat pe insulă. Chiar dacă aș fi găsit o mașină, până 
traversam podul spre Queens și făceam ocolul ca să ajung în 
Manhatann în ambuteiajele de sâmbătă seara, aș fi ajuns prea 
târziu. 

Vărul meu... 

Trebuia să previn pe cineva, repede, să-l sun pe Robert sau pe 
Glenn. Îmi voi lăsa orgoliul deoparte, n-aveam ce face. 

Am băgat mâna în buznar... și mi-am amintit că Anna nu-mi 
dăduse înapoi telefonul. 

Ce mai, nu lăsase nimic la voia întâmplării. 

Fusesem tras pe sfoară de la început până la sfârșit. 

Un zgomot metalic m-a făcut să tresar și m-am întors. 

Telefericul. 

Stația emitea o lumină slabă. Și dacă... mai era o cursă la ora 
asta? 

M-am năpustit spre stație, urcând panta, apoi treptele două 
câte două, cu pas grăbit în timp ce se auzea un clinchet ușor în 
interior. 

La dracu’, o să plece! 

Am ajuns în fața intrării și am văzut de departe cabina mare și 
roșie pe peron. Am sărit peste turnicheți. Cineva a strigat în spatele 
meu; nu l-am băgat în seamă. 

Am văzut ușile duble glisante închizându-se automat tocmai 


când ajungeam pe peron. Am luat-o la fugă și efectiv m-am aruncat 
spre ele, cu mâinile în față ca să le opresc, dar s-au închis 
implacabil peste degetele mele. 

Am tras din toate puterile ca să le depărtez. Degeaba. 

La dracu’, pentru cinci secunde, e prea de tot! 

Cabina s-a pus încet în mișcare, fără nimeni la bord, ridicându- 
se de pe peron în scrâșnet de rulmenţi și miros de lubrifiant. 

Nu puteam să accept un asemenea ghinion. Era ca și cum totul 
se unea împotriva mea. Ca și cum destinul ar fi hotărât deja pentru 
mine. 

— Hei, tu! 

Paznicul tocmai ajunsese pe peron și venea spre mine. 

N-am avut timp să gândesc și, ascultându-mi instinctul de a 
fugi și făcând un ultim efort de a refuza fatalitatea, m-am cățărat pe 
barierele care mărgineau peronul și m-am aruncat cu mâinile în aer 
în direcția cabinei telefericului. Am reușit în ultima clipă să mă 
prind de marginea orizontală a panoului metalic sub geamul din 
spate și să mă ţin în mâini. M-am simţit ridicat în aer. Nu eram 
prea musculos, dar trebuia să rezist cât dura traversarea, care nu 
putea fi mai lungă de trei sau patru minute. Nu era ușor, dar era 
posibil. 

Nu mă puteam încrede în umărul meu rănit: încordarea din 
brațul stâng a declanșat din nou o durere puternică, ce a crescut pe 
loc în intensitate. Era violentă și ascuţită, ca și cum cineva voia să- 
mi smulgă brațul. 

Trebuia să mă ţin cu orice preţ, nu aveam de ales. Ne aflam deja 
la o înălțime de șapte sau opt metri; să-mi dau drumul ar fi 
însemnat să-mi zdrobesc oasele de stânca de dedesubt. 

Mi-a venit în minte imaginea din romanul meu. Eroul murea 
căzând pe o stâncă... 

Nu lua în seamă durerea! Nu te lăsa! Fii puternic! 

Toată lumea a citit acele mărturii din Primul Război Mondial în 
care soldaţii relatează cum au continuat să alerge sub focul inamic 
în pofida unui picior rupt, detașându-se complet de durere până 
ajungeau la adăpost. Corpul are resurse nebănuite, pe care le 
activează când ne e frică sau prin puterea voinţei. Era singura mea 
speranță și am hotărât să cred în asta neclintit. Am început să-mi 
repet ca o mantră că niciodată nu-mi voi da drumul. 

Sunt mai puternic decât durerea, mai puternic decât umărul meu 
rănit, voi rezista, vreau, sunt hotărât, brațul meu este de oțel, nimic nu-l 
poate face să cedeze, sunt puternic, rezist; trei minute, este de ajuns să 
rezist trei minute; dar voi rezista patru, cinci, zece! Și pentru că hotărăsc 
să rezist zece, voi rezista aceste afurisite de trei minute! 

Cabina luase viteză și se ridica deasupra mării. 


Nu-mi pasă de gol. Sunt mai puternic decât frica paralizantă de 
înălțime. Mai puternic decât nenorocita de durere pe care am s-o înving, 
pe care o înving pentru că vreau. 

Mă simțeam mânat de voință. Am să rezist, eram sigur. 
Niciodată nu găsisem în mine o asemenea ambiţie de a lupta, o 
asemenea hotărâre, o asemenea încrâncenare de a reuși. 

Eu, care mă văzusem întotdeauna mai degrabă fragil, indulgent 
cu mine însumi, aproape slab, descopeream un sentiment de 
încredere complet nou pentru mine, un sentiment extraordinar și 
atât de îmbucurător. 

Mândria m-a făcut să privesc o clipă în jos ca să sfidez vertijul, 
ca să-l provoc, vrând să mi-l smulg din stomac. 

Aveam douăzeci sau treizeci de metri de hău sub picioarele 
mele, dar eram atât de ferm în hotărârea mea că nu am simţit 
teamă. 

În clipa aceea am înţeles că de acum nimic nu mă va opri în 
viață, niciun manager sau agent tiranic, nici fricile mele, nici 
ezitările sau îndoielile, nici teama de privirea celuilalt: nimic nu va 
putea de-acum înainte să mă împiedice să îndeplinesc tot ce era 
important pentru mine. 

Cabina telefericului se apropia de cel mai înalt pilon. Aveam să 
atingem atunci altitudinea maximă, iar restul traseului se va face în 
plan orizontal, ceea ce ar fi trebuit să-mi ușureze un pic efortul de a 
mă ține strâns cu braţele. 

Dar când am trecut de pilon, cabina a căpătat o mișcare de 
balans, iar corpul meu suspendat dedesubt s-a balansat și el 
accentuând mișcarea, ca un pendul, sporind tensiunea din brațe. 
Durerea a devenit insuportabilă. 

Rezistă! Trebuie să reziști! Nu ai de ales! 

Am reușit să suport durerea, dar mi-am simțit degetele 
alunecând din cauza încordării din ce în ce mai mari. Alunecau, iar 
eu nu puteam să fac absolut nimic... 

Când degetele mele au pierdut contactul cu metalul rece, m-am 
simțit tras în jos și m-am auzit urlând în timp ce corpul meu 
neputincios despica aerul ca o marionetă dezarticulată. 

Timpul s-a dilatat și căderea mi s-a părut infinită. Singurul 
lucru care mi-a trecut prin minte a fost că supraviețuirea mea 
depindea de modul în care mă voi lovi de suprafața mării: la viteza 
asta, va fi tare ca piatra. Am reușit de bine, de rău să mă îndrept în 
aer și, când picioarele mele au lovit violent apa, am resimțit șocul 
de-a lungul întregii coloane vertebrale, apoi... 

Apoi nimic. 


Negrul absolut 


Frigul pătrunzător 

Apa în urechi, în nas, în ochi 

Tăcerea grea care mă înghite cu totul 

Corpul meu moale aspirat la nesfârșit spre adânc, acest adânc 
care nu se sfârșește 

O senzaţie de mâl dens, lipicios care mă împresoară, 

mă înghite şi vrea să mă ţină în faldurile lui năclăioase 


M-am zbătut, mi-am agitat braţele și picioarele dintr-un 
instinct de supraviețuire ca să mă eliberez și să mă ridic în sus. Dar 
era în sus? Nu mai aveam repere. Nimic. Doar noroc. Sau intuiție. 

Aveam în continuare senzația unui urcuș fără sfârșit, zbătându- 
mă cu disperare în miliarde de metri cubi de apă, cu îngrozitor de 
puțin oxigen, dar cu dorința neclintită de a ieși din asta și de a 
supraviețui. 

În cele din urmă m-am trezit în chip miraculos la suprafață și 
când aerul rece a intrat cu putere în plămânii mei asfixiaţi, am 
simțit o fericire vecină cu beatitudinea. 

Fram salvat. În mijlocul mării, dar salvat. 

Trebuia, desigur, să ajung la mal, dar aveam să găsesc în mine 
forța necesară, de-acum știam asta. Așa că mi-am acordat timp să- 
mi recapăt suflul, savurând bucuria de a respira, de a trăi. 

Luminile Manhatannului scânteiau ca milioane de licurici la 
malul apei. Tumultul îndepărtat al sirenelor îmi amintea de viața 
trepidantă a metropolei. Era cel mai frumos oraș din lume. 

Deodată am recunoscut huruitul bărcii Zodiac și am văzut-o 
venind spre mine. 

Anna probabil avusese remușcări când mă văzuse căzând din 
teleferic. Nici măcar nu va fi nevoie să înot ca să ajung la mal! 

Am ridicat brațul în aer ca s-o ajut să mă repereze în întuneric, 
dând în același timp din picioare, ca să mă mențin la suprafață. Am 
înțeles repede că era inutil: eram bine localizat, barca venea drept 
spre mine, cu partea din față împinsă de mișcarea motorului. Dar... 
se apropia în mare viteză și... 

Anna nu mă văzuse! Ea... 

Am plonjat în ultima clipă și am auzit sub apă urletul 
motorului, însoțit de un vârtej puternic care m-a scuturat în toate 
direcțiile. Am urcat imediat din nou la suprafață împingându-mă 
în picioare. 

— Anna! Sunt aici! Anna! 

Făcuse deja stânga-mprejur și venea din nou spre mine. 
Reușisem. 

Dar încă o dată barca s-a apropiat în mare viteză de mine și 
abia am avut timp să plonjez din nou, îngrozit de ceea ce 


înțelesesem: voia să mă omoare. 

Trebuia să ies de-acolo. Am început să înot pe sub apă și să mă 
îndepărtez cât mai mult de locul unde mă ridicasem ultima oară la 
suprafață. Când am rămas fără aer, mi-am scos încet capul din apă, 
ca să arunc o privire în jur și să respir. Barca stătea în așteptare în 
larg, întunecată ca un rechin din adâncuri, dar ceea ce am văzut 
atunci mi-a trezit din nou speranţa: în aceeași direcție, puțin mai 
departe, trecea un vas al poliției maritime. Am început să strig 
ridicând brațele în aer: 

— Poliția! Poliţia! Poliţia! Ajutor! Poliția! 

Dar barca Zodiac a demarat din nou, pornind drept spre mine 
cu toată viteza. Era incredibil că îndrăznea să continue sub ochii 
poliției! Am plonjat iarăși, dar de data asta am ieșit imediat după ce 
barca a trecut și am strigat din toți rărunchii: 

— Poliția! Ajutor! Poliţia! La mine! 

Poliţiştii au aprins un proiector care a măturat suprafața apei în 
toate direcțiile. Am continuat să-mi agit brațele, dar strigătele mi- 
au fost acoperite de motorul bărcii Zodiac, care-și relua atacul. 
Chiar în momentul în care polițiștii puneau, în sfârșit, proiectorul 
pe mine, n-am avut de ales și m-am scufundat din nou. 

Am stat nemișcat sub apă, furios pentru că nu înțelegeam. De 
ce se înverșuna Anna în fața poliției? N-avea nicio șansă să scape. 
Era aproape sinucigaș ce făcea. De ce îmi voia moartea atât de mult 
încât să se sacrifice pe sine? 

Când am ieșit din nou la suprafață, polițiștii de pe vas cercetau 
barca două sau trei sute de metri mai încolo. În mod clar nu mă 
văzuseră, iar de la distanța aceea nu mai puteau nici să mă vadă, 
nici să mă audă. Riscam să se mulțumească s-o atenționeze pe 
Anna pentru exces de viteză în zona de coastă, apoi să plece. M-aș 
fi aflat iarăși la mila ei. 

Fram epuizat, dar trebuia să ajung la un mal cât mai repede. 
Cel de pe Roosevelt Island era cel mai apropiat, așa că mi-am făcut 
curaj ca să-mi adun ultimele puteri și să înot, să înot și iar să înot. 

Ajuns aproape de mal, m-am ridicat și am ieșit din apă, apoi m- 
am întors ca să arunc o privire înspre larg. Vasul poliției era încă 
lângă barcă. Foarte bine. Am făcut câțiva pași șovăitori și m-am 
lăsat să cad în genunchi pe țărm înainte să mă întind pe spate. 
Stând așa, am respirat din plin aerul rece, cu ochii larg deschiși spre 
cerul înstelat. 

Pentru a treia oară într-o zi, se atentase la viața mea. 

Eram încolțit în plină noapte pe insula aceea blestemată, 
ascunzătoarea unui psihopat, având ca singur mijloc de scăpare un 
teleferic al cărui paznic voia cu orice chip să pună mâna pe mine. 
Minunat. 


Zgomotul unor pași grăbiţi m-a făcut să tresar. Cineva venea 
spre mine. 

M-am ridicat dintr-un salt și m-am pregătit să-i țin piept, cu 
pumnii strânși, siluetei care se repezea spre mine din întuneric. 

Dar când s-a apropiat, am văzut cine era... 

Anna. 

Aveam impresia că sunt nebun, că mi-am pierdut minţile, totul 
se învârtea în capul meu. 

— Tim! Eşti întreg și nevătămat, a spus ea aproape plângând. 

Am avut nevoie de câteva clipe ca să-mi revin din uluială și să- 
mi desfac pumnii. 

— Am crezut că barca te-a omorât, a spus ea aruncându-se în 
brațele mele. 

Am simțit că mă încordez, cu ideile talmeș-balmeș în cap, nu 
mai înțelegeam nimic și eram cuprins de emoții contradictorii. 

— Mi-a fost așa de frică, a spus hohotind. 

Hohotele ei mi-au învins scepticismul. Corpul mi s-a destins și 
m-am bucurat s-o țin pe Anna în brațe. 

Părea în același timp confuză și ușurată. 

Mi-am îngropat nasul în părul ei, i-am respirat îndelung 
mirosul și am închis ochii. 

Era ca și cum succesiunea de evenimente de neînțeles îmi 
alungase orice urmă de rațiune; nu mai gândeam, mă mulțumeam 
să-mi urmez instinctul, intuiţia. 

Anna s-a ghemuit la pieptul meu; înconjurând-o cu brațele, am 
strâns-o tandru, transportat de căldura trupului ei lângă al meu. I- 
am mângâiat tâmpla cu bărbia, buzele mele i-au atins blând 
obrazul și i-au șters lacrimile ușor sărate în timp ce mă îmbătam cu 
parfumul pielii ei. 

Gura mea s-a apropiat de a ei, pe care și-a ridicat-o încet spre a 
mea. l-am simțit dulceața răsuflării care mi-a înfrânt și ultimele 
rețineri; simțeam că mă topesc. În mod irezistibil și minunat. 

Deodată, chipul vărului meu mi-a venit în minte. 

— Trebuie să mergem repede la turnul Blackstone! Vărul meu 
lucrează acolo seara și... 

— Știu, te-am auzit când spuneai, mai devreme. 

Ochii ei sclipeau în penumbră. Două nestemate. 

— Mergem? am spus cu regret. 

— O să fie greu... 

— De ce? 

— Trebuie mai întâi să... îmi dai drumul, a zis cu un zâmbet 
poznaș. 

După o secundă de ezitare în care corpul meu a părut în total 
dezacord cu creierul, brațele mi s-au desfăcut. 


— E o problemă, am spus. Nu mai avem barca Zodiac ca să 
mergem în Manhatann. 

— O să luăm telefericul. Dar de data asta urcăm în el. 

— Paznicul o să mă recunoască, am spus clătinând din cap, și o să 
fie rău. E în stare să mă rețină până vine poliția. În orice caz, nu mă 
va lăsa cu niciun chip să urc la bord. 

Ea s-a mulțumit să-mi răspundă printr-un zâmbet enigmatic. 

Mergeam spre stație când deodată ceva ce nu se potrivea mi-a 
apărut în minte și am încetinit pasul. 

— Ce este? a întrebat Anna. 

— Cum se face că am fost urmărit cu barca de cineva... care a 
plecat de pe insulă înaintea mea? 

— Am o parte din răspuns, dar este o poveste lungă. O să ţi-o 
spun în teleferic, a zis ea grăbind pasul. 

Așa cum mă așteptam, paznicul m-a recunoscut de departe. A 
rânjit satisfăcut și și-a încrucișat brațele. Mic, dar îndesat, cu bărbia 
ridicată și un zâmbet sarcastic pe buzele de sub mustața groasă, 
savura în mod vădit confruntarea ce urma. 

M-am întrebat cum să-i explic ce se întâmplase și să-l fac să ne 
lase să urcăm la bord. Fram în pană de idei. 

Ne-am apropiat și, fără să-i lase timp să vorbească, Anna i-a 
băgat sub nas legitimaţia ei. 

— CIA. Plecare imediată, a spus cu o autoritate firească. 

El a încercat să bâiguie ceva, a renunțat, apoi s-a grăbit să 
deblocheze porțile și să ne-o ia înainte alergând până la cabină. 

Trei secunde mai târziu aceasta începea să se legene în scrâșnet 
de rulmenţi și m-am înfiorat amintindu-mi experiența mea 
recentă. 

— Mi-a fost de folos pentru ultima dată, a spus Anna punându-și 
legitimația la loc. Luni trebuie s-o dau înapoi. 

Cabina a luat rapid altitudine și când a trecut de cel mai înalt 
pilon și a început o mișcare de balans, am aruncat o privire pe 
geam. Greu de crezut că scăpasem după o astfel de încercare. 

— Ştii să ajungi la turnul Blackstone? m-a întrebat Anna. 

— Prefer să verific. Dă-mi telefonul. 

Anna l-a scos din geantă și mi l-a dat. L-am luat și am consultat 
GPS-ul. 

— De la staţia de sosire a telefericului, estimează șaisprezece 
minute pe jos. E imposibil să aflu dacă ajungem la timp ca să-l 
salvăm pe vărul meu. 

Anna m-a privit și în lumina gălbuie pe care o răspândea 
plafoniera din cabină, i-am citit în ochi empatie și o îngrijorare 
sinceră. 

— Încerc să dau de el. 


L-am sunat și mi-a intrat căsuţa vocală. l-am lăsat un mesaj 
cerându-i să plece din turn cât mai repede, fiindcă era o chestiune 
de viață și de moarte. 

— Îl sun pe Robert Collins, am spus fără tragere de inimă. 

— Nu! a protestat ea. 

— De ce? 

— Nu te sfătuiesc, a spus întorcând privirea. Nu... nu sunt sigură 
că putem avea încredere în FBI de data asta. 

De ce îmi spunea așa ceva? Nu avea sens. 

— Cred că ai multe lucruri să-mi explici... 

— Uite! a spus deodată arătând cu degetul malul Manhatannului. 

Vasul poliției escortase barca Zodiac până la mal. În 
semiîntuneric, se zăreau siluete de bărbați pe cheiul din apropiere. 

— Ăla n-ar mai trebui să te supere, a zis Anna pe un ton ironic. 

— Așadar, ce voiai să-mi spui? 

A respirat adânc și a ridicat ochii spre mine. 

— Stăteam ascunsă în tufișuri în fața spitalului în ruine, la trei sau 
patru metri de unde mă lăsaseși. După un timp, am auzit un soi de 
fâșâit în mărăcini, în stânga mea. Mai întâi m-am gândit la un 
câine vagabond sau la un mic animal sălbatic. Nu eram foarte 
sigură, dar încercam să mă liniștesc repetându-mi că un animal 
atacă rareori un om care nu-l amenință. Așa că am stat complet 
nemișcată cercetând cu privirea întunericul. Și atunci am văzut 
silueta unui bărbat care se târa spre ruine. Mi-a înghețat sângele în 
vene. Eram paralizată, nu îndrăzneam să fac nici cel mai mic gest, 
mi-am ținut respirația, mă rugam să nu mă observe. S-a mai târât 
puţin, apoi s-a oprit. Era la doar cinci sau șase metri de mine! M-a 
cuprins groaza. După un moment, s-a auzit un zgomot puternic 
înăuntrul clădirii, apoi nimic. Mă întrebam ce-ai pățit. Dar nu 
puteam să fac nimic. Apoi am auzit voci și te-am zărit prin 
deschizătura din stânga. L-am văzut și pe celălalt. Și am auzit 
aproape tot ce spuneați. Și apoi, deodată, înainte de sfârșitul 
discuţiei voastre, tipul de lângă mine a reînceput să se târască cu 
spatele. Fram îngrozită la gândul că o să mă vadă. După care, destul 
de repede, ai dispărut și tu. Am vrut să vin la tine, dar era prea 
târziu: când am văzut telefericul, stăteai agăţat de cabină... După 
aceea am crezut că asist în direct la moartea ta. 

S-a lăsat tăcerea, întreruptă de scârțâitul slab al cablului. 

— Și tipul ăla a luat barca și a încercat să mă omoare? 

— Cu siguranţă. 

— Cum arăta? 

— Era întuneric și stătea pe burtă. Am văzut doar că era chel și că 
îi lipsea o ureche. 

— Ca acela care m-a atacat cu transbordorul. 


— Nu mi-ai spus. 

Scrisesem atâtea povești în care un personaj era urmărit de un 
ucigaș, încât mi se părea foarte ciudat să mă regăsesc în această 
situație. O situaţie terifiantă pe care nu aș fi vrut s-o trăiesc 
vreodată. 

— E ciudat, am spus, că a plecat. 
Anna a oftat. 
— Poate că a avut un șoc când l-a văzut pe incendiator. 
— Un șoc? De ce să fi fost șocat? 
— Cu siguranţă din același motiv ca și mine. 

Spusese asta pe un ton ușor ezitant, cu regret parcă. 
— Cum așa? 

Anna a tras adânc aer în piept. 

— Bărbatul acela a murit anul trecut. Am fost la înmormântarea 
lui. 

Jeffrey a întins mâinile fără să crâcnească, pentru ca polițiștii 
să-i pună cătușele. Și-a oferit chiar luxul de a le zâmbi. 

L-au urcat în dubă. Un polițist s-a așezat în faţa lui și cele două 
portiere din spate s-au trântit la unison. 

Duba a pornit. 

Jeffrey l-a țintuit cu o privire pătrunzătoare pe polițistul din 
fața lui și a hotărât să nu-l slăbească. Era tânăr, un mucos și se 
vedea de la o poștă că era lipsit de experiență. 

După un moment, și-a dat seama că polițistul nu se simțea în 
largul lui. 

— Ce este? a întrebat polițistul încercând să-și ascundă tulburarea. 

Jeffrey s-a simţit din cale-afară de satisfăcut când i-a răspuns cu 
un zâmbet răutăcios, care îți îngheţa sângele în vene. 

Polițistul și-a mutat privirea, dar Jeffrey nu l-a cruțat, pariind în 
sinea lui că bărbatul se va uita din nou la el. 

A durat mai puţin de un minut. 

Jeffrey a simţit o adevărată delectare. 

— Ajunge, la dracu”! a strigat polițistul. 

Jeffrey i-a aruncat din nou un zâmbet răutăcios, fără să-l scape 
din ochi. 

— E vreo problemă? a strigat un agent de dincolo de geamul 
despărțitor. 

— Mă descurc, a spus mucosul. 

— Nu s-ar zice, a răspuns celălalt. 

Polițistul a lăsat ochii în jos, furios. Jeffrey jubila. 

Câteva minute mai târziu, era escortat în secția de poliție din 
Midtown North, de pe Strada 54. 

— Ai dreptul să dai un telefon, i-a spus polițistul care l-a luat în 
primire și i-a comunicat că e arestat. Dacă dorești să-ți suni 
avocatul, acum e momentul. 

A fost de acord și i s-a adus un telefon. 

— Eu sunt, a spus când i s-a răspuns. 

Tăcere la celălalt capăt al firului. 

— i-am spus să nu suni niciodată... 

— Decât în caz de forță majoră, l-a întrerupt Jeffrey. Este un caz 
de forță majoră. 

Din nou tăcere. 


— Așteaptă un minut, ies din sală... 
Câteva clipe mai târziu, a continuat: 

— Sunt la un colocviu internațional la New York, nu prea am 
timp. Ce se-ntâmplă? 

— Se complică treaba. 

— Ascult. 

— L-au găsit pe incendiator. 

— Este foarte bine. Asta așteptam de la ei. 

— De fapt, ar fi fost mai bine să nu-l găsească. 

— De ce? 

— Pentru că noi doi îl cunoaștem foarte bine. 

— Cum așa? 

— Părul în coadă de cal vă amintește de cineva? 

— i-am spus că n-am timp... 

— E Nicholas Scott. 

— Credeam că... 

— Şi eu. 

Tăcere lungă. 

— Unde sunt acum? 

— Liberi. 

— L-ai lăsat să plece? Ar fi trebuit să împuști doi iepuri deodată... 

— Puteţi să-mi reamintiți regula de aur? 

Un oftat. 
— Să nu încerci nimic care nu pare un accident. 
— Poftim. Am respectat regulile. 

Tăcere. 

— Și la ora asta, ori Fisher a fost omorât de Scott, ori trebuie să fie 
în drum spre următoarea ţintă. Vărul lui lucrează acolo. O să vrea 
să-l salveze înainte să izbucnească focul. 

— Unde? 

— Turnul Blackstone. 

— Turnul Blackstone? a repetat celălalt pe un ton stupefiat. 

— Da. 

Din nou tăcere. 

— Unde este vărul, mai precis? 

— La JPMorgan, în turn. 

— Du-te acolo și fă ce ai de făcut. Ai mână liberă. 

— Un moment... Dacă Saunders este cu el, vor fi doi plus vărul, 
fără a-l mai pune la socoteală pe Scott, dacă se întoarce. Și firește, 
trebuie urmată regula de aur, nu-i așa? 

— Obligatoriu, a spus celălalt accentuând fiecare silabă. 

— Și eu trebuie să fac asta... singur în fața a tuspatru? 

— Ești în stare, Jeffrey. Am încredere în tine. 

Jeffrey i-a savurat vorbele. Era singurul om de pe pământ care 


avea încredere în el și numai pentru asta l-ar urma până la capătul 
lumii. 

— Un amănunt: va trebui mai întâi să mă ajutaţi să ies din secția 
de poliție Midtown North din Manhatann. 

— Ce cauţi acolo? 

— Furtul bărcii Zodiac și viteză peste limita permisă în zona de 
coastă. 

L-a auzit cum oftează. 

— O să fie complicat, Jeffrey... 

— Nimic nu este complicat când ești consilierul președintelui 
Statelor Unite. 


Blackstone... 

Nu Blackstone, și-a spus Barry Kantor scuturând din cap, 
confuz și contrariat. Era exclus. Ar fi mai rău decât orice. Mai întâi, 
nu puteai să distrugi sediul unei firme care gestionează economiile 
mai multor zeci de milioane de americani. Și mai era un lucru, și 
mai grav... 

Nu puteai să lași un criminal să atragă atenţia presei asupra 
activităților Blackstone în regiunea amazoniană. Dacă s-ar face 
niște cercetări, ar exista riscul să se descopere adevărul, iar adevărul 
ar fi mai mult decât stânjenitor pentru președinte, căci toată lumea 
știa că patronul Blackstone era unul dintre prețioșii lui aliați și un 
donator generos. Dacă Blackstone era incriminat, președintele era 
total compromis. Cu șapte luni înainte de alegeri, putea să-și 
asume acest risc? 

Sigur, hăţișul financiar ar fi greu de descâlcit. Foarte greu, chiar. 
Cum să descoperi, printre sutele de firme în care Blackstone își 
investea miliardele, societatea braziliană Pàtria, din care deținea 
peste 40%, ea însăși deținând peste 50% din capitalul unei alte 
societăți braziliene, Hidrovias do Brasil, din care Blackstone deținea 
în plus 9%, ceea ce îi permitea în final să controleze această bancă 
fără să pară acționar majoritar? Iţele acestei afaceri nu erau ușor de 
descurcat. Dar unii jurnaliști erau destul de curioși ca să reușească. 
Puteau să-și asume acest risc? 

Bun, ar mai trebui să descopere apoi rolul ascuns al Hidrovias 
do Brasil în despăduriri. Aparent, această firmă era un actor logistic 
brazilian clasic, în regulă sub toate aspectele. Și aici ar trebui săpat 
pentru a afla că Hidrovias operase activ pe lângă guvernul brazilian 
al lui Jair Bolsonaro pentru dezvoltarea și asfaltarea autostrăzii 
BR-163 care, de-acum înainte, va traversa regiunea amazoniană. 
Hidrovias chiar ajutase guvernul lui Bolsonaro să adune fondurile 


necesare finanțării acestei autostrăzi. Nu era ușor pentru un 
jurnalist să descopere asta, dar, încă o dată, puteau să-și asume 
riscul? 

Barry își imagina deja articolele din presă în care se explica pe 
larg până la ce punct construcția autostrăzii dusese la explozia 
despăduririlor prin facilitarea transportului de porumb și cereale 
produse de beneficiarii despăduririi și destinate creșterii vitelor din 
lumea întreagă. Jurnaliștii ar mai scrie și că Hidrovias do Brasil 
construise la Miritituba, pe malurile râului Tapajos, în inima 
regiunii amazoniene, un mare terminal unde se încărcau soia și alte 
cereale. Ar descrie camioanele în șir indian de pe autostrada 
BR-163, un șir lung cât vezi cu ochii, bară la bară, până la 
terminalul din Miritituba, apoi grânele transferate pe barje imense 
care vor ajunge pe fluviul Amazon și vor traversa regiunea 
amazoniană până la marile porturi din apropiere de Belém, de 
unde vor fi expediate pe cargoboturi spre Rotterdam și Shanghai. 
Ar spune cum, facilitând exportarea acestor produse, terminalul și 
șoseaua care ducea la el creaseră condiţiile unei cereri 
internaționale crescute, împingându-i pe exploatatorii brazilieni la 
despăduriri sălbatice... 

Dacă s-ar divulga toate astea, președintele ar fi mort. 

Puteau să-și asume acest risc? 

Barrry s-a întors în sala de conferințe. Avea cuvântul prim- 
ministrul canadian. Barry s-a aplecat spre asistentul său. 

— Anunţă-l pe președinte că a trebuit să plec pentru o urgență, a 
spus în șoaptă. 

Apoi și-a luat servieta diplomat și a părăsit sala. 

Ajuns pe culoar, s-a dus repede în biroul pus la dispoziţia sa pe 
durata colocviului, și-a luat telefonul mobil și a format numărul lui 
Robert Collins. 

— Știu următoarea țintă a incendiatorului, i-a spus Barry. 

O tăcere scurtă. 

— Cum puteți să știți? a întrebat Collins pe un ton care îi trăda 
surprinderea. 

— Nu contează. Mai ești în New York? 

— Cât timp incendiatorul nu-și face apariţia în altă parte. 

— Cu atât mai bine. Glenn Jackson este cu tine? 

— Ne-am despărțit după atacul bananierului. Este încă în New 
York, dar nu știu unde. 

— Păcat. Robert, aştept de la tine să împiedici cu orice preț 
următorul incendiu, urgent, știind că se poate declanșa dintr-un 
moment în altul. 

— Voi face tot ce pot. 

— Este vorba despre turnul Blackstone, din Manhatann. 


— OK, mă ocup. 

— N-avem timp de pierdut. Du cu bine la capăt această misiune și 
președintele îți va fi personal recunoscător. Este o miză mare 
pentru el. 

Collins nu a răspuns, dar Barry știa că nimic nu putea să-l 
motiveze mai mult. 

— Încă un lucru, a adăugat. 

A tăcut puţin înainte să continue. 

— Niciun cuvânt presei. Nimeni nu trebuie să știe că a fost vizat 
acel turn. 

Imediat după ce a închis, Barry a hotărât să-l sune pe Glenn 
Jackson ca să îi țină cam același discurs. Ăștia doi erau atât de 
diferiți încât era mai bine să lucreze separat, fiecare cu metodele 
lui. 

Dar i-a răspuns căsuţa vocală și nu a vrut să lase niciun mesaj. 
O să-l sune din nou mai târziu. A închis telefonul și s-a lăsat încet 
pe spate în fotoliu. 

Toată afacerea asta arăta foarte prost... 

Președintele greșise că o implicase pe Anna Saunders. Barry 
încercase totul ca să-l facă să se răzgândească, dar degeaba. N-ar fi 
trebuit să cedeze. Să fi fost mai explicit, să nu fi păstrat pentru sine 
toate detaliile, ca să-l protejeze. 

Barry își amintea de parcă ar fi fost ieri cum începuse totul, cu 
un an în urmă. 

Cazul ucigașului în serie din Oklahoma; echipa de experți în 
metoda intuitivă de la Fort Meade pusă la treabă; cum reușiseră să-l 
localizeze pe ucigaș; prânzul la Casa Albă cu toată echipa de experți 
în metoda intuitivă pentru a sărbători rezolvarea cazului; șeful 
echipei care le spunea tuturor, dintr-o pornire de falsă modestie, că 
uneori nu trebuie să ai încredere în intuiție, că niciodată nu ești 
100% sigur de informațiile obținute. 

— Ca dovadă, le spusese râzând, am să vă povestesc cum a decurs 
o ședință de întreținere și veți înțelege că nu trebuie luat totul 
literă cu literă! 

— Ce este o ședință de întreținere? întrebase Barry. 

— De antrenament. Și când nu există un caz de rezolvat, trebuie 
totuși să ne antrenăm intuiţia exersând. Atunci alegem subiecte, 
ținte la întâmplare. În ziua aceea, mi-am luat drept țintă „Cea mai 
interesantă informaţie a săptămânii în Statele Unite” și ce mi-a 
apărut era de-a dreptul nebunesc: vizualizasem că președintele 
Statelor Unite avea o relație cu Amber Jane, o știți, puștoaica de 
șaisprezece ani care își înnebunește fanii la concertele ei! 

Toată lumea izbucnise în râs. Barry se alăturase amuzamentului 
general, dar râdea silit, fiindcă știa. Știa că președintele chiar se 


culcase cu fata aceea. Tipul ăla și echipa lui de la Fort Meade 
puteau fi foarte periculoși dacă intuiţia lor ducea la alte informaţii 
compromițătoare. Hotărâse să-i pună sub supraveghere. Așa 
începuse totul... 

lar acum era rândul lui Fisher să se dovedească potențial 
periculos. Zilele trecute, fără să știe, fusese foarte aproape de adevăr 
și trecuseră pe lângă catastrofă. 

Da, într-adevăr, președintele greșise. Nu trebuie să te joci 
niciodată cu chibriturile. 

Barry trebuia să repare stricăciunile. Era mai mult decât 
esențial: era vital. 

Și-a deschis servieta diplomat, a dat la o parte documentele și a 
luat revolverul pe care l-a băgat în buzunarul hainei. Apoi a luat 
telefonul și și-a sunat șoferul. 

— Să fii pregătit, plecăm în cinci minute. 
— Bine, domnule. 

Cinci minute mai târziu, Barry urca în mașina oficială. 
— Turnul Blackstone. Repede, dar fără girofar. 


+ 


Robert abia închisese telefonul când a apelat serviciul din New 
York de înlăturare a minelor explozive. 

— Am nevoie de o unitate în 345 Park Avenue, la turnul 
Blackstone. De urgenţă. 

— Nu poate veni de urgență. Echipa este mobilizată la o alertă cu 
bombă într-un tren din nordul Bronxului. Situația nu se prezintă 
bine, trebuie verificat tot trenul. Nu va putea fi în Park Avenue 
înainte de... să zicem, o oră, în cel mai bun caz. 

— Și restul echipei? 

— Toată echipa este acolo. E sâmbătă seara și mai avem și 
concedii medicale. 

Robert a închis telefonul. 

Trebuia să găsească o cale să-l oprească pe incendiator fără să 
facă valuri. Dacă îi zorea pe pompieri, toată presa ar veni cu ei... 

Trebuia să gândească. Da, să gândească. Doar așa ar putea să 
găsească o soluție. 

Și-a frământat creierii timp de o jumătate de oră, aproape 
smulgându-și părul din cap și când, în sfârșit, mintea lui febrilă a 
produs ideea, Robert nu s-a ambalat, ci a studiat-o din toate 
unghiurile. După ce a analizat toate implicațiile, doar atunci, a 
putut să ajungă la concluzia că era o idee bună. 

Nu-l deranja că putea să acționeze singur, fără colegul lui cel 
pămpălău. Recunoștința promisă de președinte va fi pentru el. Miză 


mare înseamnă recompensă mare. 


+ 


Cabina telefericului se apropia de pilonul înfipt în solul 
Manhatannului. 
— Dă-mi telefonul tău, Timothy. 
— De ce? 
Anna mi-a făcut semn să tac, ducându-și degetul la buze. 
— Dă-mi telefonul mobil. 
I l-am dat. 
L-a luat și l-a închis. 

— Nu cred că tipul chel ne-a urmărit până pe insulă, a spus. Îţi 
amintesc că înainte am fost într-o ambulanţă care gonea depășind 
pe toată lumea în trafic. Cred mai degrabă că ţi-a urmărit telefonul. 

— Dar... cum ar fi putut? 

— Ai să înţelegi imediat. 

— Cred că ar fi mai bine, de fapt, să-mi spui tot ce știi. 

Ea a fost de acord, dându-mi înapoi telefonul. 

— Incendiatorul este un fost coleg de la Fort Meade pe care îl 
credeam mort într-un accident de mașină, ceea ce explică de ce 
Collins și Jackson n-au putut să pună mâna pe el când au suspectat 
un fost angajat. 

— Când mă gândesc că ticălosul m-a făcut să las jos pistolul, deși 
el nu era înarmat! 

— Oricum, asta n-ar fi schimbat nimic, n-ai fi putut niciodată să 
tragi în el. 

— Nu înțeleg. 

Anna a părut să ezite o clipă înainte să continue. 
— Nu tragi într-un om care te-a ținut în brațe când erai mic. 
Tăcere. 

— Ce tot spui acolo? 

— Bărbatul acela... este un prieten al tatălui tău, Timothy. 

— Poftim? 

— Şi asta nu e tot. 

— Ce? 

— A fost și un coleg de-al lui. 

Chestia asta n-avea niciun sens. 

— Mi-ai spus că tipul era unul dintre colegii tăi de la Fort Meade. 

— Da. 

— Nu înţeleg nimic. Și de ce îmi vorbești dintr-odată de tata? 

— Lucram împreună toți trei. 

— Ba nu... 

Vorbele ei păreau absurde, total rupte de realitate. 


— Eram toți trei experți în metoda intuitivă în proiectul Stargate 
la Fort Meade, împreună cu încă doi angajaţi. Tatăl tău conducea 
această echipă, Timothy. 

— Dar... Ce înseamnă toată povestea asta?! Tata era botanist, 
preda botanica la Georgetown University. 

— Asta era versiunea oficială. 

— Ei, asta-i! Toată viața și-a petrecut-o acolo. Am fost cu el la 
Georgetown! De mai multe ori! Chiar am asistat la un curs al lui 
într-un amfiteatru plin cu studenți! 

— Ştii câte ore de curs preda? 

Am ridicat din umeri. Nu, nu știam, bineînțeles. 

— Avea orele aranjate, Timothy. Cincisprezece ore pe lună, opt 
luni pe an. Și, spre deosebire de colegii lui, nu făcea cercetare în 
restul timpului... pentru că era la Fort Meade cu noi. 

Cabina telefericului a trecut de un pilon și a început o mișcare 
de tangaj, ca și ideile din capul meu. Eram profund șocat. Totul mi 
se părea fantasmagoric, imposibil. În același timp, de ce ar fi 
inventat Anna această poveste? Nu mai știam ce să cred. Și, în plus, 
eram foarte deranjat de ideea că tata putuse să ne ascundă o parte 
atât de importantă din viața lui, mie, familiei lui, în toți acești 
ani... 

— După ce ai plecat de la ruine, a spus Anna, am vorbit cu 
incendiatorul. 

— Ai vorbit cu el? 

— Desigur. Este fostul meu coleg, ţi-am spus. Numele lui este 
Nicholas Scott. Mi-a povestit tot. De aceea nu am venit la tine 
imediat. 

Nu-mi luam ochii de la ea. 
A ezitat o clipă înainte să continue. 

— Prefer să te previn, Timothy, ce o să-ți spun acum o să fie... dur 
pentru tine. 

Numai să nu-mi spună lucruri... care întinează memoria tatei. 
Numai să nu... 

— Într-o zi, a început ea, tatăl tău a făcut o ședință de Remote 
Viewing dedicată viitorului omenirii, viitorului nostru, al tuturor, și 
i-au apărut lucruri... oribile. O răsturnare a echilibrului ecologic 
provocatoare de reacţii în lanț complet incontrolabile și care duc 
întreaga omenire la pierzanie: o degradare violentă a calității vieții 
pe pământ, condiții climatice oribile de secetă totală în sud și ploi 
nesfârșite în alte regiuni, incendii uriașe și interminabile care 
distrug țări întregi, migrații a sute de milioane de refugiați cu toate 
ciocnirile culturale pe care le pot genera, tensiuni extreme, războaie 
civile, oameni care se luptă pentru apă, pentru hrană, pentru 
supraviețuire, continente întregi trecute prin foc și sabie... Această 


viziune apocaliptică l-a bulversat pe tatăl tău și l-a împins să facă și 
alte ședințe axate pe această temă. Ceea ce i-a apărut în final a fost 
că punctul maxim al distrugerii iremediabile ar veni odată cu 
despădurirea regiunii amazoniene. Cam ca și cum această imensă 
pădure ar fi ultimul zid de protecție ce nu trebuie cu niciun chip 
năruit. 

S-a oprit, apoi a continuat. 

— Tatăl tău a încredințat rezultatul acestei ședințe unui superior 
din CIA. Câteva zile mai târziu, acest superior a venit la el cu o 
atitudine autoritară foarte neobișnuită și i-a spus în secret să 
păstreze tăcerea în privința acestei intuiții. Tatăl tău nu a înțeles 
reacția oficialului și s-a trezit în fața unei alegeri dificile: să tacă, cu 
riscul să-și trădeze valorile, soarta naturii și chiar toată omenirea, 
sau să vorbească și să trădeze jurământul de confidențialitate față 
de țara sa via CIA. O hotărâre greu de luat. A sfârșit prin a alege să 
păstreze secretul încercând să se convingă că sferele înalte ale 
puterii, acum informate, vor lua cu siguranță măsuri: oricum era 
vorba despre decizii politice care nu-l priveau. 

Cabina telefericului înainta acum în inima Manhatannului, ca 
și cum am fi zburat printre turnuri, la înălțime medie și foarte 
aproape de ele, permițându-ne să vedem în interiorul birourilor 
luminate, o priveliște ce îți dădea sentimentul că pătrunzi în 
secretele unui întreg univers de obicei inaccesibil. 

— La scurt timp, tatăl tău a avut o altă intuiție: implicarea secretă 
a apropiaților președintelui în operațiunile de despădurire din 
regiunea amazoniană și președintele care închide ochii ca să-și 
păstreze avantajele financiare și politice. Atunci tatăl tău a înțeles 
tăcerea impusă de superiori în legătură cu acel subiect foarte 
sensibil; înțelegea toate implicaţiile... Dacă presa se interesa prea 
îndeaproape de acea poveste, exista riscul unui cutremur politic, 
președintele nici n-ar mai fi putut să se prezinte în fața alegătorilor. 
Atunci tatăl tău s-a destăinuit restului echipei. Au vorbit mult 
despre asta, neștiind prea bine ce să facă mai departe. 

— Tu erai la curent? 

— Eu îmi luasem un an sabatic și mă aflam, printr-o ciudată 
coincidență, în regiunea amazoniană, puţin ruptă de lume. 
Primeam câteodată vești de la colegii mei și tatăl tău îmi explicase 
rapid situația, dar nu știam în amănunt ce discutau. 

— Și ce s-a întâmplat după aceea? 

— Nicholas Scott mi-a povestit că tatăl tău și echipa lui au mers 
câteva săptămâni mai târziu la restaurant pentru a sărbători 
pensionarea unuia dintre ei. Dar în momentul în care au dat să 
urce în mașină, Nicholas a presimțit că vor avea un accident grav și 
că ar trebui să anuleze petrecerea. Toată lumea a râs, spunând că nu 


e decât deformare profesională. Cum ţi-am explicat deja, în 
meseria noastră există riscul să cazi pradă superstiției interpretând 
cea mai mică teamă care ne trece prin gând drept intuiție. „O să 
mergem foarte încet“, au promis. Dar Nicholas n-a cedat și, în 
ultimul moment, s-a răzgândit și n-a urcat în mașină. Și-a văzut 
colegii îndepărtându-se, apoi mașina lor ieșind de pe șosea și 
lovindu-se de o cisternă cu benzină care a explodat, după cum știi. 

A tăcut și m-am simțit cuprins de tristeţe, închipuindu-mi-l pe 
tata care ar fi putut fi salvat dacă și-ar fi ascultat colegul, dacă ar fi 
luat în serios ceea ce era într-adevăr o intuiție. 

— Când m-am întors din regiunea amazoniană, am fost hărțuită 
de superiorii mei care-mi cereau să le spun dacă ținusem legătura 
cu echipa mea cât fusesem plecată. li sunasem? Făcuserăm schimb 
de mesaje? De e-mailuri? Mi-am dat seama că trebuie să spun nu, 
argumentând că rămăsesem izolată în tot acest timp ca să mă 
reîncarc cu energie fără să mă gândesc la slujba mea. Din fericire 
pentru mine, ținuserăm legătura prin intermediul unei aplicații pe 
internet și nu lăsaserăm urme. 

— Ce voiau să știe? 

— Întrebarea asta mi-am pus-o și eu. Dar n-am găsit vreun 
răspuns. După câteva luni însă, când m-am trezit singură în 
laborator și complet depășită, am luat doza aceea de LSD de care ți- 
am spus. Ţi-am povestit până la ce punct asta mi-a provocat pentru 
trei-patru ore niște intuiții fulgurante, un acces total la informații. 

— Da, îmi amintesc. 

— Atunci mi-a venit ideea să caut răspunsul la întrebarea 
respectivă. 

A făcut o nouă pauză înainte să adauge cu o voce ezitantă și 
tristă: 

— Tatăl tău nu a avut un accident de mașină, Timothy. A fost 
asasinat. 

A tăcut și mi s-a părut că ecoul vorbelor ei răsună la infinit 
înăuntrul cabinei. 

Am rămas fără grai. Năucit. 

Cabina a început să încetinească, apoi a pătruns în spațiul 
întunecat și lugubru al staţiei de sosire și s-a oprit într-o tăcere de 
moarte. 

— Cine a făcut asta? 

— Mai devreme, la ruine, Nicholas mi-a spus că fusese pe cât de 
stupefiat, pe atât de îngrozit să vadă mașina ieșind de pe șosea, 
fiindcă nu exista niciun motiv să se întâmple asta. Nu era nimeni 
în față, nu era ceață, nimic. A ieșit pur și simplu de pe traiectorie. I- 
a apărut imediat intuiţia, foarte puternică, a unei crime de Stat și a 
decis să dispară dându-se drept mort, când a înțeles că explozia a 


fost atât de violentă, încât cadavrele n-ar mai fi putut fi 
identificate. Nu avea familie, așa că dispariția lui nu ar fi afectat pe 
nimeni. Și, bineînţeles, a încercat să afle cine se afla în spatele a 
toate acestea. A înmulțit ședințele de Remote Viewing. Dar de fiecare 
dată când se conecta la eveniment, emoția era atât de mare, că îi 
parazita orice intuiție. Așa cum ai învățat, trebuie să ne eliberăm de 
emoții ca să avansăm în proces. El n-a mai putut niciodată. Dar, 
ținând cont de intuiţia tatălui tău despre secretele președintelui, ne 
temem că asta vine din sferele înalte ale puterii. Acum, văzând ce 
se întâmplă de ieri, am o idee mai precisă asupra chestiunii. 

Ușile s-au deschis încet. 

— Spune-mi... 

— M-am gândit la asta în timp ce alergam spre tine, mai devreme. 
Îți amintești de rezumatul ședinței pe care ni l-ai făcut ieri- 
dimineaţă, în biroul local al FBl-ului. La un moment dat, ne-ai spus 
despre intuiţia pe care ai avut-o cu o seară în urmă în camera ta de 
hotel: un bărbat fără o ureche manevrând o jucărie, o mașină 
teleghidată. 

— Hm... da. Nu m-am mai gândit la asta. De altfel, nici măcar nu 
făcusem legătura cu agresorul meu. 

— În ziua accidentului, tatăl tău și echipa lui erau într-o Tesla 
închiriată. Este o mașină semiautonomă. Ar fi putut foarte bine să 
fie pilotată de la distanţă și trimisă intenționat într-o cisternă de 
benzină ca să sară totul în aer și să se șteargă orice urmă. 

— Dumnezeule! 

— Și amintește-ți când ai început să fii ameninţat, apoi hărțuit. 

— leri-seară, la vreo zece ore după ce am vorbit despre această 
intuiție... 

— lată. Și cine era de față la această reuniune? 

— Robert Collins, Glenn Jackson... și Barry Kantor. 

— Exact. 

Am ieșit pe peronul stației de sosire. 

— Să ne ocupăm de vărul meu. 

— Asta trebuie să facem acum. 

Mi-am deschis telefonul ca să încerc din nou să dau de el, dar a 
intrat tot mesageria vocală. 

Am pornit cu pas hotărât din staţie pe Strada 60. Dar mergeam 
ca un robot. Trebuia să-l salvez pe vărul meu, știam, însă mă 
simțeam deconectat de sentimentele mele, de emoţiile mele, de 
corpul meu. Ca și cum idealurile mi-ar fi fost puse la pământ, 
voința mi-ar fi fost zdruncinată și nu aș mai fi crezut în nimic. 

— Până la urmă, am spus în timp ce iuțeam pasul, de ce m-ai ales 
pe mine în cazul incendiatorului? 

— Îți amintesc că nu știam că Nicholas Scott este încă în viață, 


dar simțeam că toate aceste lucruri sunt legate între ele și că dacă îl 
recrutam pe fiul fostului meu șef asasinat, aveam o șansă să rezolv 
totul. A fost poate o rămășiță de intuiţie. Și cum nu ți se cunoștea 
decât numele de autor, știam că nu vor face legătura cu tatăl tău, 
decât în cazul unei anchete aprofundate care nu se justifica, pentru 
că tu trebuia să rămâi doar câteva zile. 

S-a oprit o clipă din vorbit, cu răsuflarea tăiată, apoi a 
continuat: 

— Ştii, din ziua în care am avut acea viziune sub efectul LSD-ului, 
trăiesc cu teamă. Bănuiam că a fost o crimă de Stat, dar nu știam 
care fusese motivul, chiar dacă făceam legătura cu presiunea 
exercitată asupra tatălui tău ca să nu vorbească despre intuiţia pe 
care o avusese. Nu dețineam nicio informaţie care să mă ajute să 
aflu mai multe. În mod evident, colegii mei avuseseră acces la ceva 
ce nu ar fi trebuit să ajungă la ei. Și îmi era foarte teamă să nu fiu 
bănuită că știu și eu. Dar îmi pare rău că te-am implicat. Acum, tu 
ești cel vizat. 

— Cel care vrea să mă omoare este în mâinile polițiștilor. Am un 
pic de răgaz. 

Dacă deducția Annei cu privire la mașina teleghidată era 
corectă, bărbatul acela era, așadar, și asasinul tatei. Cu siguranță 
unul plătit, dar tot un ucigaș, la urma urmei. 

Deodată, mi-a venit ceva în minte. 

— Chiar a fost o crimă de Stat, am zis. 

— Ce te face să spui asta? 

— Ucigaşul. Când a încercat să mă omoare cu barca, a continuat 
și când s-a apropiat o patrulă a gărzii de coastă. Nu se teme de 
justiția din această țară. 

— Atunci o să fie curând din nou pe urmele tale. 

Era ciudat, dar nu mai simțeam teamă. O altă emoție încerca 
să-și facă loc prin armura de nepăsare care mă învăluise după 
descoperirea acestei povești. Abia se ivea, dar o simțeam deja luând 
amploare și undeva în mine știam că risca să mă devoreze punând 
stăpânire pe sufletul meu. 

Răzbunarea. 

Să-i găsesc pe vinovați și să-i pedepsesc pentru crima lor. 

Când spusesem că îmi doresc să nu urăsc niciodată pe nimeni, 
Nicholas Scott răspunsese: „Nobil cuvânt și complet iluzoriu“. Avea 
dreptate. Până atunci nu fusesem decât un mic intelectual hrănit 
cu bune intenţii, dar rupt de realitatea dură, bine pus la adăpost de 
răutatea lumii. 


28 


Glenn aflase că Tim Fisher fugise din ambulanţă. Tipul avea o 
idee în minte, negreșit, și Glenn ar fi dat orice ca s-o afle. Așa că îi 
pusese telefonul sub urmărire și se ținea după el. 

II localizase pe Roosevelt Island, dar după zece minute, nimic, 
întuneric total. De ce? Îl lăsase bateria? 

Ciudat, să se ducă pe Roosevelt Island. Acolo probabil nu se 
găseau prea multe bănci. Cu toate acestea, ar fi pariat că Fisher 
continua să-l caute pe incendiator. Și pentru că el fusese primul în 
apropierea bananierului, intuiţia sa trebuie să fi fost puternică. 

Glenn simțea că trebuie să continue să-l urmărească. Dar 
afurisitul de semnal dispăruse! Așa că aștepta să reapară. 

A simțit cum îl cuprinde neliniștea și, fără să-și dea seama, a 
băgat un ursuleț în gură, apoi s-a lăsat să alunece într-o amorțeală 
care îi era familiară, o stare în care totul e lin și nimic nu are 
importanță. O stare în care timpul nu se mai scurge, ci plutește. 

Când era mic, mama lui îi spunea adesea: „Glenny, ești cu 
capul în nori!“ și lui îi venea să-i răspundă: „Dac-ai ști ce bine e...“ 

Of, biata lui mamă. Cât îi lipsea! 

Semnalul a revenit brusc și Glenn a ieșit din amorțeală. Chiar 
n-ar folosi la nimic să se lasă pradă neliniștii, și-a spus zâmbind. 

Fisher revenise în Manhatann, mergea pe Strada 60. Glenn a 
observat viteza de deplasare. Era constantă, deci nu se afla în 
mașină în ambuteiaj. Pe jos? Pe scuter? Dacă era pe jos, atunci se 
grăbea. 

Fisher a făcut stânga pe Park Avenue, apoi a coborât pe 
bulevard spre sud. 

Glenn a luat doza de cola, a băut o înghițitură zdravănă, care i- 
a alunecat rece și dulce pe gât, apoi s-a lăsat pe spate în fotoliu. 
Mobilierul biroului FBI din New York era mai puțin confortabil 
decât cel din Washington. 

A continuat să bea liniștit observând punctul luminos care se 
deplasa pe ecran, mergând pe Park Avenue cu viteză constantă. Și 
deodată, s-a oprit. Glenn s-a încruntat, apoi și-a îndreptat spatele și 
a cercetat ecranul îndeaproape. 

345 Park Avenue. lată unde era. Și nu se mai mișca. 

Glenn a așteptat câteva clipe, apoi, pentru că punctul luminos 
rămânea nemișcat, a început să caute pe internet ce firme se aflau 


la acea adresă. Într-adevăr, erau câteva: 

Blackstone 

JPMorgan Chase 

Capital Trust 

Bank of America 

Deutsche Bank 

Piper Sandler... 

Pe cuvântul meu, e locul de întâlnire al filantropilor! 

Glenn și-a simțit inima bătându-i mai puternic. Ca și cum s-ar 
fi pregătit să încaseze potul cel mare la cazinou. 

Era următoarea țintă, ar fi fost gata să parieze. Simţea asta. Și 
simțea, de asemenea, că va ajunge la timp ca să împiedice 
incendiul și chiar să-l aresteze pe criminal. Se vedea deja reușind, 
ordinea, în sfârșit, restabilită și poate că avea să i se facă Dreptate, 
până la urmă. Iar el, zău așa, poate că, în sfârșit, va fi promovat, 
după toți anii ăștia... 

Și-a terminat dintr-o înghițitură cola, a închis ecranul și s-a 
ridicat să plece când telefonul a început să vibreze. 

Număr necunoscut. 

— Jackson, a spus. 

— Sunt Barry Kantor. Următoarea ţintă este turnul Blackstone. 

— Dar... De unde știți? 

— Nu contează. Trebuie oprit incendiatorul, cu orice preț. Cu 
orice preț, înţelegi? Dar în cea mai mare discreţie și fără ca presa să 
fie anunțată. Du-te la fața locului. Incendiatorul trebuie să fie 
acolo. Îți cer să-l găsești. Am primit informaţii despre el: are cam 
șaizeci de ani, amerindian, părul prins în coadă de cal și va purta 
poate o șapcă neagră și ochelari bej. Și este extrem de periculos. Așa 
că nu-ți asuma niciun risc, nu încerca să-l arestezi, lichidează-l. 

Glenn a simţit un nod în gât. 

— Pot totuși să încerc să... 

— Nu încerca nimic. Fă ce-ţi spun. 

Glenn a înghițit cu greutate. 

— Mă duc acolo, o să încerc să-l găsesc. 

— Nu încerca. Găsește-l. 

Și a închis. 

Șocat și îngrijorat, Glenn și-a băgat telefonul în buzunar. Nu îi 
plăcea întorsătura pe care o luaseră evenimentele. Nu-și alesese 
meseria asta ca să fie un ucigaș. 

A clătinat din cap. 

Nu asta era concepţia lui despre poliție. Chiar nu era. 

A coborât în grabă în stradă, pe Federal Plaza. Ar fi putut să 
ceară o mașină a FBI-ului, dar cu traficul ăsta, n-ar fi ajuns la timp. 
A observat un motociclist oprit la semafor. A alergat la el și i-a vârât 


legitimaţia FBI sub nas. 
— Du-mă pe 345 Park Avenue. 
— Dar... 
— E o urgenţă. 

Și Glenn a urcat în spatele motocicletei. 

Pilotul a demarat. 

Mulţumit, Glenn și-a spus că va ajunge în vreo zece minute. 
Dar a început imediat să se enerveze: motociclistul mergea cu 
viteza din trafic, rămânând cuminte în coloana de mașini; se oprea 
la fiecare semafor, chiar și la culoarea galbenă, dădea prioritate de 
câte ori trebuia... Parcă era un începător. În ritmul ăsta, ar fi durat 
mai mult de o oră până ar fi ajuns la locul cu pricina. 

— Dă-i bătaie, amice! Nu sunt de la permise auto. 
— Nu, dar credeam că... 

— Ai mână liberă, dă-i bătaie. 

— Ah, dar... trebuia să spui de la început... 

A apăsat atât de tare pe acceleraţie, încât motocicleta s-a ridicat 
pe roata din spate. A urcat pe trotuar și a început să facă slalom 
printre pietoni. Îngrozit, Glenn s-a tinut strâns când motocicleta a 
luat-o pe o scară, a coborât într-o grădină publică și a trecut în 
goană pe peluză. 

Au străbătut străzile și bulevardele, alternând între trotuare, 
contrasensuri și spaţii verzi și făcând uneori o întoarcere bruscă 
pentru a evita un ambuteiaj prea mare. 

Apoi motocicleta s-a oprit în sfârșit și Glenn nu s-a putut 
abtine și s-a lăsat pe spinarea pilotului, simțindu-se atât de greu, de 
parcă avea două sute de kilograme. 

— Am ajuns, a spus acesta. 
Glenn s-a dat jos clătinându-se, palid la față. 
— Și ne mai întrebăm ce face poliția, a bâiguit. 

Celălalt i-a zâmbit, i-a făcut cu ochiul și a demarat din nou fără 
să aștepte. 

— Mulţumesc! a strigat Glenn. 

Dar motociclistul plecase deja. 


+ 


Cu răsuflarea tăiată, Anna și cu mine tocmai ajunseserăm în 
fața turnului Blackstone, un turn înalt și întunecat care se ridica 
spre cer, dominând clădirile din jur. Mare parte dintre etaje erau 
luminate. 

Turnul era situat într-o intersecţie, în spatele unei platforme cu 
patru sau cinci trepte și plantată cu câţiva copaci rătăciți în 
mijlocul betonului, ca niște marțieni care greșiseră planeta. 


Ne-am năpustit spre ușile mari din sticlă. Închise. Era lumină 
pe hol, dar niciun zgomot, nicio mișcare. Alarma nu fusese încă 
pusă în funcțiune. Am simțit o ușurare imensă. 

Am bătut în geam și în cele din urmă și-a făcut apariția un 
paznic, cu un aer nemulțumit. 

— Nu-i spune adevărul, mi-a șoptit repede Anna, altfel va 
declanșa alarma de incendiu și va trebui să înfruntăm o armată de 
angajaţi de la curățenie care dau năvală afară. 

Și-a fluturat încă o dată legitimaţia CIA și tipul ne-a deschis. 

— JPMorgan, ce etaj? am întrebat. 

— Recepţia este la 43, a spus. Dar nu veți găsi niciun salariat la 
ora asta într-o sâmbătă seara. 

— Personalul de la curățenie este înăuntru, nu-i așa? 

— Da, desigur. 

Ne-am năpustit pe holul spațios, cu dale din marmură albă, 
spre ascensoare. Pașii noștri au răsunat în liniștea mormântală. 
Deodată Anna s-a oprit și s-a întors. 

— Daţi-ne o cheie, i-a strigat paznicului. S-ar putea să nu ne 
deschidă. 

Tipul a ezitat. 

— Ce vreţi să faceţi acolo? Eu am niște instrucțiuni clare: nu am 
voie să deschid un birou. 

Anna l-a privit drept în ochi și s-a îndreptat spre el. 

— E o chestiune de securitate internă și e o urgenţă absolută. 

Incă o dată, tonul ei hotărât a învins rezistența bărbatului. Fără 
un cuvânt, acesta s-a dus în spatele biroului mare de la recepție, a 
apăsat pe o tastatură, apoi a deschis un sertar și ne-a dat o cheie. 

Am pornit din nou în fugă înspre ascensoare. 

Anna s-a oprit brusc și a clătinat din cap: 

— Riscăm să rămânem blocaţi acolo... 

— 43 de etaje, Anna, n-o s-o luăm pe scări! Mă duc singur. Rămâi 
aici. 

— În niciun caz. 

Și ne-am năpustit amândoi spre ascensorul deschis. 

Cabina ne-a dus spre cer vibrând. Am înghițit ca să-mi desfund 
urechile. 

Ușile s-au deschis la etajul 43 și ne-am năpustit pe vastul palier 
mochetat. 

Din nou uși din sticlă. Am apăsat pe clanță. Încuiată. 

— Din fericire tu te gândești la toate, am spus în timp ce Anna 
băga cheia în broască. 

Erau două culoare care porneau în două direcții opuse. 

Brusc, dinspre casa scării, a început să urle alarma de incendiu. 

Am înțepenit amândoi, iar Anna m-a luat de braţ cu o mână 


crispată. 

Inima mi s-a strâns. 

Am schimbat o privire, fără să spunem un cuvânt, apoi Anna 
mi-a dat drumul la braț și a înaintat. 

— Ia-o la stânga, eu mă duc la dreapta, mi-a spus. Culoarele 
trebuie să facă turul etajului și să se întâlnească. Dacă nu, ne vedem 
aici în cinci minute. 

Am pornit la stânga. De o parte și de alta a culoarului se înșirau 
birouri cu pereți despărțitori transparenţi, toate goale. Apoi, în 
capăt, am dat peste un mic open space. 

În mijlocul intervalului central, era un aspirator. M-am uitat în 
jur și l-am zărit pe vărul meu, stând într-un fotoliu cu spatele la 
mine și cu fața către geamul care dădea spre orașul iluminat, cu 
niște căști mari pe urechi. N-am putut să nu zâmbesc apropiindu- 
mă, în ciuda agitaţiei pe care o simțeam. Geamul imens cobora 
până jos, dându-ți impresia că poţi, dintr-un pas, să zbori pe 
deasupra pădurii de zgârie-nori. 

— Așa faci tu curat? 

Fotoliul s-a rotit și m-am oprit brusc, năucit. 

In fața mea, chelul îndrepta spre mine un Glock 35. 

Glenn a privit motocicleta cum se îndepărta și s-a întors. 
Turnul Blackstone era încă tăcut; sosise la timp. Înălțat pe o 
platformă din beton, ocupa tot spațiul între Străzile 51 și 52, de-a 
lungul Park Avenue, alcătuind un soi de piață mare. A cercetat cu 
privirea toată zona ca să-și dea seama unde s-ar putea ascunde 
incendiatorul. 

Să te pui în pielea inamicului. 

Evident, și-a spus el, în locul lui m-aș îndepărta de turnul care 
arde. Chiar dacă nu poate să se prăbușească imediat, nu mi-aș 
asuma riscul. Dar în același timp, aș vrea poate să văd rezultatul 
muncii mele... Pe scurt: cel mai probabil, stătea ascuns, dar nu prea 
departe. Fra nevoie deci să caute o stradă adiacentă, într-un loc 
care i-ar permite să vadă partea de sus a turnului, dacă baza ar fi 
ascunsă. 

Cu spatele la zgârie-nori, Glenn a ezitat dacă s-o ia pe strada 
din dreapta sau pe cea din stânga. 

Simt că e la dreapta, şi-a spus. Și a mers către Strada 52. În acest 
district financiar, trotuarele erau pustii, cu excepția câtorva 
cerșetori așezați pe jos la adăpostul intrândurilor din fața băncilor. 
Pe stradă, în schimb, erau multe mașini, învăluite în vaporii 
albicioși ai gazelor de eșapament în mijlocul nopții reci. Dacă nu-l 
găsea pe incendiator, n-ar trebui să aștepte până în ultimul 
moment ca să izoleze cartierul. Kantor cerea discreție, dar e nevoie 
de timp ca să evacuezi o zonă întreagă. 

Din reflex, a continuat să meargă spre dreapta, însoțit de 
zgomotul motoarelor în ralanti ale mașinilor blocate în trafic și a 
mers până pe Strada 53. Acolo, a ezitat câteva secunde, apoi a 
traversat-o. S-a oprit din nou și a cercetat împrejurimile. Nicio 
cafenea care să ofere o vedere asupra cartierului și care ar putea să 
servească drept punct de observare. Doar bănci. În față, era o bancă 
la fiecare intersecție, uneori chiar două. 

A mers până pe Strada 54. Nimic în afară de zona verde din 
mijlocul străzii, cu gazon și copaci. 

Era încă în turn? Ar fi de mirare să nu fi pregătit locul dinainte 
ca să acționeze din exterior în ziua decisivă... Glenn a ezitat. Să-l fi 
înșelat instinctul? Ar fi trebuit s-o ia la stânga și nu la dreapta când 
a plecat de lângă turn? A făcut stânga-mprejur și a luat-o înapoi pe 


Avenue spre Strada 50. 

Atunci l-a văzut. 

Mai trecuse o dată prin fața lui, fără să-l observe, crezând că e 
un cerșetor printre alţii. Bărbatul era puțin mai departe spre stânga, 
așezat oarecum mai la o parte pe marginea din marmură a unui 
bazin la intersecția cu 52. Se potrivea perfect cu descrierea făcută de 
Kantor: piele mată, păr strâns în coadă de cal, șapcă neagră, 
ochelari cu lentile fumurii, îmbrăcat în niște blugi jerpeliți și un 
hanorac vechi. Părea concentrat pe conținutul unei genţi de voiaj 
întredeschise, așezate pe genunchi. În lumina slabă care îi cădea pe 
față, Glenn a ghicit că ascundea un laptop. 

A respirat adânc. 

Sosise momentul. 

Glenn a strecurat discret mâna în buzunar până când a simțit 
metalul rece al armei de serviciu, un SIG Sauer de care nu se 
despărțea. 

În mod obișnuit, când era în misiune, Glenn era concentrat 
100% asupra obiectivului și cascada Niagara ar fi părut nimica toată 
pe lângă șuvoiul de adrenalină care i se revărsa în organism. Nu era 
loc pentru îndoială, teamă sau orice altceva: cu toate simțurile în 
alertă, creierul, mușchii și întregul corp mobilizate, se cufunda în 
acțiune, devenind una cu ea, era acțiunea. Trecerea la fapte 
reprezenta apogeul anchetei, apoteoza, catharsisul polițistului. 

Dar în seara aceea, când momentul atât de așteptat al 
confruntării cu inamicul public numărul 1 se concretiza în sfârșit, 
Glenn se simțea... detașat de acțiunea pe care o făcea. 

Rolul său de polițist era să-i aresteze pe vinovaţi, nu să-i 
execute. Dar și să asculte ordinele făcea parte din meseria lui. De 
aceea se simțea rupt în două, aproape sfâșiat între valorile lui și 
datorie. 

Acum. Trebuie să o fac. 

A continuat să meargă pe trotuar cu pas în aparenţă liniștit. În 
realitate, nu-și scăpa ținta din ochi și era pregătit pentru orice. 

Chiar în ultimul moment, când a ajuns în dreptul țintei, la 
doar doi metri, a scos iute SIG Sauer-ul, întorcându-se spre stânga și 
l-a îndreptat spre capul bărbatului. 

— Bună seara, Glenn, a spus acesta foarte calm. 

Glenn a înțepenit, uluit, cu mâna crispată pe armă. Totul i se 
învârtea în cap cu repeziciune. De unde naiba putea să-i cunoască 
numele? Cine putuse să-i dea informația? Și cum putea să-i 
cunoască fața într-atât încât să-l identifice? Ce însemna nebunia 
asta? 

Tremura din tot corpul, ținând strâns arma în mână. 

— Cine ești? 


Drept răspuns, bărbatul s-a mulțumit să-și ducă mâna la față. 
— Nu mișca! a strigat Glenn. 

Dar bărbatul l-a ignorat. Glenn simțea o încordare nervoasă 
atât de mare, că era pe punctul să explodeze. 

Acum! Trage! 

Dar nu era în stare să o facă. 

Imperturbabil, bărbatul încolțit și-a dat jos ochelarii fumurii. 

Glenn s-a încruntat și l-a cercetat în întuneric. 

Când l-a recunoscut, a crezut că visează. 

— Nicholas? a bălmăjit cu o voce ezitantă, aproape timidă. 

Bărbatul îl privea acum în ochi, cu o expresie pe care mai mult 
o ghicea decât o vedea, o expresie care i s-a părut gravă și calmă. 

— Nicholas Scott? Eşti... tu? Cum... e posibil? a bâiguit Glenn. 

Își amintea de parcă ar fi fost ieri cele două cazuri la care 
colaboraseră, cu fosta echipă de la Fort Meade. Apoi, accidentul, 
mașina explodând, Nicholas declarat mort... 

— Dar... cum ai scăpat? 

Deodată telefonul a început să-i vibreze. 

Glenn nu l-a băgat în seamă la început, apoi și-a zis că trebuie 
să răspundă. Nu putea să-și asume riscul să ignore o informaţie 
legată de atentatul care se pregătea. 

Fără să-l scape din ochi pe Scott și cu arma ațintită în 
continuare asupra lui, a băgat mâna în buzunarul hainei și a luat 
telefonul. 

Număr necunoscut. Kantor? 

A răspuns cu precauție, fără să-și ia privirea de la Scott. 

— Unde ești? a spus Kantor. 

Glenn a ezitat o secundă, mușcându-și nervos buzele. 

— Situaţia este sub control, a spus. Turnul nu se va prăbuși. 
Tocmai l-am prins pe omul nostru. 

— Perfect. Ştii ce-ţi rămâne de făcut, a spus Kantor înainte să 
închidă. 

Chelul și-a dat jos repede căștile cu o mișcare a mâinii stângi, 
dezvăluindu-și urechea tăiată, apoi s-a ridicat din fotoliu, cu Glock- 
ul ațintit spre mine. 

Apoi s-a deplasat în lateral spre stânga, îndepărtându-se de 
geam. 

Mai încolo, pe palier, alarma de incendiu continua să sune 
asurzitor pentru evacuarea de urgență. 

— Apropie-te de geam. 

O spusese cu voce aspră total lipsită de emoție, vocea unui 
psihopat care nu simte nimic. 

În clipa aceea, am știut că voia să mă omoare și că nu ar avea 
nici cea mai mică mustrare de conștiință. N-ar ezita nicio secundă. 
Dar ce puteam să fac? 

Am simțit cum mă părăsesc puterile în fața fatalității. Chiar și 
când este inevitabilă, moartea rămâne de neacceptat. 

M-am supus, ducându-mă încet spre dreapta. 

A ridicat arma înspre mine punând-o în dreptul ochilor și când 
i-am văzut degetul lăsându-se pe trăgaci, am înțeles că voi părăsi 
pentru totdeauna această lume pe care nu avusesem timp s-o 
iubesc cu adevărat, această existență pe care nu știusem poate s-o 
apreciez la justa ei valoare, căreia nu-i savurasem fiecare clipă. Așa 
este viața: doar când o pierzi îți dai seama cât valorează. Prea târziu. 

Impușcătura a fost asurzitoare, însoțită de o teribilă explozie de 
sticlă care a părut că mă înghite într-un suflu înghețat. 

Am avut nevoie de câteva secunde ca să-mi vin în fire și să 
înțeleg că trăsese în geamul din spatele meu și că eu eram teafăr. 

Șocul mă făcuse să mă ghemuiesc, îndoindu-mi genunchii și 
punându-mi mâinile pe burtă. M-am uitat peste umăr. Nu mai 
exista geam. Mă aflam cu călcâiele aproape pe marginea hăului. 

Ameţeala m-a cuprins pe loc. Capul mi se învârtea și picioarele 
îmi tremurau. De ce să mi se întâmple mie asta...? Ca și cum viața 
s-ar înverșuna neobosită, până la capăt, să mă pună față în față cu 
această frică incontrolabilă, cu acest hău care mă îngrozea mai 
mult decât o armă de foc. Dar ce lecție trebuia să învăţ, ce demon 
interior trebuia să înfrunt ca să fiu în sfârșit eliberat? 

— Ridică-te! mi-a spus bărbatul. 
Și atunci, pe neașteptate, am înțeles. Am înţeles că toată viața 


cedasem în fața fricilor. Căutasem protecția, confortul, mai degrabă 
decât să îndrăznesc să fiu ferm și să-mi susțin alegerile. Frica de hău 
este demonul celor lași. Fugind fără încetare de ceea ce îmi provoca 
frică nu făceam decât să hrănesc acest demon. 

M-am ridicat. 

— Sari! mi-a spus atunci bărbatul. 

Ordinul lui mi-a înghețat sângele în vene. 

Nu asta... orice, dar nu asta... 

Am simțit brusc un val de mânie crescând în mine. 

Să mă împingă el dacă vrea, dar niciodată nu mă va face să sar. 

L-am privit drept în ochi. 

Și am știut că nu va trage în mine. De ce? Cu siguranţă nu din 
slăbiciune. Avea în mod clar alte neajunsuri, dar nu asta. Mai 
degrabă... 

— Vrei să pară un accident, cum s-a întâmplat cu echipa de la Fort 
Meade? 
A rămas complet impasibil, vădit hotărât să nu răspundă. 
— Pentru cine lucrezi? 
— Taci și sari. 
— Tu, am spus, ai trimis Tesla în cisterna de benzină. Tu l-ai ucis 
pe tata. 

Am zărit o urmă de surprindere în privirea lui, apoi nu și-a 
putut reține zâmbetul, zâmbetul înspăimântător al celui care nu-și 
află bucuria decât în suferința celorlalți. 

Un val de ură a pus stăpânire pe mine. 

— A fost o adevărată plăcere, a zis. 

O spusese înadins, ca să mă doară, și asta mi-a declanșat ura. 
Nu mai aveam decât o dorință, o dorință puternică și irezistibilă: să 
mă arunc asupra lui și să-l distrug, să-l torturez, să-l fac și eu să 
sufere; să mă adap din suferința lui ca să-mi potolesc setea de 
răzbunare. Știam că nu va trage și, împins de ura care mă devora, 
eram gata să sar pe el când un gând teribil mi s-a ivit în minte: 
dacă o făceam, aș fi ajuns... ca el, aș fi căutat și eu plăcere în 
suferința provocată. Și ideea asta mi s-a părut pur și simplu 
insuportabilă. Oribilă. Bărbatul acela era încarnarea odioasă a unui 
impuls, foarte mic, e adevărat, dar care exista în mine. Și asta era 
insuportabil. 

Am resimţit o tensiune lăuntrică extremă și fulgerătoare, căreia 
i-am pus capăt deodată și aproape fără să mă gândesc, răsucindu- 
mă pe călcâie ca să plec, asumându-mi riscul de a fi împușcat 
totuși. Singura ieșire era să nu mă mai aflu în locul acela. Am simțit 
deodată o eliberare. Să fug era soluţia înțeleaptă. 

Nu anticipasem nimic și cu siguranță nu ceea ce s-a întâmplat 
apoi: ucigașul s-a aruncat pe mine și m-a trântit la pământ. În 


încleștare, m-a tras cu toate puterile spre marginea hăului, spre 
gaura înghețată și larg deschisă. Am înţeles atunci că nu mai era 
vorba despre înțelepciune, nici despre orice altceva: unul dintre noi 
avea să moară, și nu trebuia să fiu eu acela. 

M-am luptat cu sălbăticie și ne-am rostogolit într-o parte și alta, 
apropiindu-ne de hău, apoi îndepărtându-ne ca să apropiem iar. 
Fra mai musculos decât mine, dar avea mâna dreaptă blocată cu 
arma și am încercat să mă folosesc de asta. A vrut să mă lovească cu 
ea și am profitat de secunda de răgaz în care o ridica deasupra 
capului meu ca să-i opresc brațul cu amândouă mâinile și, 
rostogolindu-mă cu tot corpul pentru a spori forța mișcării, l-am 
aruncat în gol. 

Urletul pe care l-a scos s-a îndepărtat rapid în cădere și mi-am 
pus mâinile la urechi ca să nu-l aud. 

Se aflau într-un ambuteiaj uriaș. 

Barry Kantor i-a cerut șoferului să oprească. 

— O să merg mai departe pe jos. Așteaptă-mă cât mai aproape 
posibil de turn. Te sun când plec de-acolo. 

A deschis portiera și a ieșit din mașină. I s-a făcut frig și și-a 
încheiat pardesiul. Trotuarul părea pustiu în comparație cu strada 
aglomerată. Mirosea puternic a gaze de eșapament care se 
răspândeau în volute luminate de farurile mașinilor. Se așteptase ca 
Manhatannul să fie aglomerat într-o sâmbătă seara, dar acolo, în 
districtul financiar, era mai degrabă surprinzător să fie atâtea 
mașini la ora aceea. Ă 

Pe jos, va ajunge repede. Îţi pierduse obiceiul să meargă pe jos 
în oraș, dar acum, că o făcea, aproape avea impresia că este un om 
obișnuit. A zâmbit la acest gând. 

Și-a scos telefonul și l-a sunat pe Jeffrey. Bărbatul nu i-a 
răspuns. 

Două sute de metri mai încolo, îl aștepta o surpriză neplăcută: 
un cordon de poliție bloca strada și dirija mașinile pe Madison 
Avenue.  Apropiindu-se, a văzut barierele polițiștilor care 
împânzeau zona. La dracu’... Cine îi anunţase? 

A zărit apoi care de televiziune și asta l-a supărat și mai mult. 
Exact ce voise să evite. 

S-a apropiat și i-a arătat legitimația agentului care bloca 
trecerea. 

Acesta însă a clătinat din cap, cu un aer încurcat. 

— Îmi pare rău, dar nu puteți să treceţi. Un turn stă să cadă, este 
periculos, trebuie să rămâneți la distanță. 

— Știu, de asta am venit, a spus pe un ton care exprima multă 
stăpânire de sine. De altfel, sunt așteptat. 

Ca întotdeauna, charisma lui a avut efectul scontat: a mers mai 
departe, iar polițistul s-a făcut nevăzut. 

Ceva mai încolo, a observat vreo zece mașini de pompieri 
staționate. 

Nu făcuse zece pași spre turn, când un jurnalist a pornit pe 
urmele lui. 

— Domnule Kantor, câteva cuvinte pentru Fox News, vă rugăm. 

Kantor s-a întors cu fața spre cameră și spre proiectorul 


luminos. 

— Puteţi să ne spuneţi ce se întâmplă mai exact? a întrebat 
jurnalistul. Turnul Blackstone se va prăbuși, cum spun unii? 

— Aș zice că situaţia este sub control. Este prea devreme să tragem 
concluzii, dar să știți că la această oră, ipoteza cea mai probabilă 
este cea a unei alerte false declanșate de un tip pus pe glume. 

— În cazul ăsta, de ce s-a blocat tot cartierul? 

— În contextul actual, președintele, care urmărește acest caz 
îndeaproape, nu a vrut să-și asume niciun risc. Protejarea 
populaţiei este firește prioritatea noastră. Așadar, acționăm cu 
precauţie chiar dacă, repet, cu siguranță nu este vorba decât despre 
o alertă falsă. Vă mulțumesc. 

Și a dat să plece. 

— O ultimă întrebare. Vedem că vă îndreptaţi către turn. Nu este 
riscant totuși? 

— Vedeţi ca și mine că turnul a fost evacuat, dar unii martori 
spun că un tânăr ar fi rămas la etajul 43. Nu putem să ne asumăm 
riscul de a lăsa acolo un nevinovat câtă vreme amenințarea nu este 
îndepărtată în totalitate. 

— Dar nu este treaba dumneavoastră să-l salvaţi, așa că de ce 
dumneavoastră? 

— Se întâmpă ca tânărul să fie rudă cu unul dintre anchetatorii 
cărora le-am încredințat acest caz. De aceea mă simt, personal, 
responsabil și consider că este de datoria mea să mă ocup. Vă 
mulțumesc. 

Și de asta asta chiar s-a îndepărtat, lăsându-l pe jurnalist să 
comenteze ceea ce a calificat imediat drept un act eroic. 


+ 


În apropiere de bazinul din colțul Străzii 52, Glenn avea arma 
ațintită în continuare spre Nicholas Scott și era foarte tulburător 
pentru el, care fusese apropiat de acest bărbat, îl apreciase și cu care 
lucrase. Își amintea că îi legase chiar o anume complicitate. Era pe 
vremea când Glenn tocmai își pierduse mama în Spania și Scott îi 
oferise un sprijin discret, o susținere binevoitoare. 

Cum putuse acest om atât de cumsecade să o ia razna într-atât 
încât să se afle acolo, acuzat de cele mai rele fapte, identificat drept 
criminalul periculos care trebuie doborât? 

Cu mâna în care ținea arma întinsă ferm înainte, Glenn asculta 
vocea datoriei, având grijă să nu se lase înduioșat de relația lor 
trecută. Să fie profesionist până la capăt. 

Dar când Scott a început să-i expună teoria lui oarecum 
extravagantă despre asasinarea pe motive politice a echipei de la 


Fort Meade, cum ar fi putut Glenn să nu-l asculte la rândul lui? Așa 
că l-a ascultat, cu mult scepticism, dar l-a ascultat. Și pe măsură ce 
vorbea, a început să se simtă tot mai tulburat de afirmaţiile pe care 
Nicholas le făcea foarte calm, fără grabă. 

Se vedea clar că era sincer. Dar nu este de ajuns să fii sincer ca 
să ai dreptate, Glenn știa asta, pentru că se întâlnise adesea cu așa 
ceva în cariera lui. De câte ori nu arestase oameni de bună-credință 
care își făcuseră păreri aberante despre un șef, o persoană dintr-o 
funcţie publică sau chiar un vecin și îl împușcaseră de teamă să nu 
treacă la fapte înaintea lor... 

Și-apoi tot ce spunea Nicholas se potrivea și alcătuia un tot 
coerent, logic. Dar încă o dată, nu dovedea nimic. 

Când însă i-a detaliat legătura ascunsă dintre președinte, 
Blackstone și despăduririle amazoniene, Glenn a găsit în asta o 
explicație neașteptată a ciudatei cereri de confidențialitate a lui 
Kantor în privința operaţiunii în curs. Era ca piesa lipsă dintr-un 
puzzle care îți permitea dintr-odată să înţelegi tot tabloul. 

Și dacă Scott spunea adevărul? 

Fostul angajat de la Fort Meade continua să-și susțină cauza. 
Vorbea acum despre rolul pe care îl aveau marile bănci în 
distrugerea  echilibrelor ecologice indispensabile supraviețuirii 
noastre din regiunea amazoniană, iar Glenn îl asculta și, cu cât îl 
asculta mai mult, cu atât îi găsea raționamentele mai întemeiate, 
mai pertinente, mai juste. 

Acum era tentat să-l creadă... 

Din fericire, și-a dat seama brusc: toate astea nu justificau 
distrugerea de clădiri! 

— Nu noi, cetățenii, trebuie să facem dreptate, a spus el. Altfel, 
înseamnă că ne întoarcem în Vestul Sălbatic și cel mai puternic își 
va impune legea lui. Legea trebuie scrisă de către aleșii poporului, 
iar justiția trebuie să fie independentă. Asta înseamnă democrație! 

Scott l-a privit dând încet din cap cu aerul dezamăgit al celui 
care nu mai crede în nimic. 

— Care democraţie? a spus el cu un zâmbet trist și dezamăgit. 

A oftat, apoi a continuat. 

— Democraţia a fost confiscată tocmai de aceste mari firme de 
investiții. Pentru că ele gestionează economiile a sute de milioane 
de oameni, dețin zeci de mii de miliarde de dolari. Miliarde care le 
permit să cumpere în lumea întreagă firme, clădiri, locuinţe, școli, 
spitale. Miliarde pe care le investesc unde au chef, făcând ce vor pe 
pieţele financiare; miliarde care le permit să împrumute fonduri 
practic tuturor statelor lumii care devin astfel debitorii lor. Miliarde 
care îi fac atât de puternice încât au posibilitatea să lovească în 
economiile țărilor. Și încetul cu încetul, această putere se extinde, 


se răspândește ca o caracatiță care-și întinde tentaculele și aceste 
firme sunt cele care, din ce în ce mai mult, își impun regulile, 
influențează legile și fac presiune asupra guvernelor lumii întregi ca 
să obțină ce vor. 

— Nu crezi că poate exagerezi un pic? 

— Vrei câteva exemple? Uite, BlackRock, cea mai mare firmă de 
investiții din lume. BlackRock, care a angajat din 2004 cel puțin 
optzeci și patru de foști membri ai guvernelor și băncilor centrale 
din toată lumea, a obținut de la guvernul mexican gestionarea 
fondurilor de pensii ale Mexicului. Și acum, ghici unde își țin banii 
mexicanii? În societăţile care aparțin de BlackRock! 

— Dar... 

— Această firmă a fost catalogată drept cel mai mare investitor 
mondial în despăduriri de către ONG-ul Amazon Watch. Dincolo 
de investițiile lor colosale în sectoarele agroindustriale acuzate că 
încurajează distrugrerea pădurii amazoniene, investesc la fel de 
masiv în forajele petroliere din Amazonia occidentală. Zonele 
vizate, cu o suprafață mai mare decât cea a statului Texas, sunt 
regiuni greu accesibile care au nevoie de construirea de drumuri, 
dar tocmai acestea deschid calea exploatării ilegale a lemnului și 
instalării de colonii de exploatatori în teritoriile indigenilor, care s- 
au opus totuși. 

— Stai, stai... Incerci să mă duci de nas. Vorbești de BlackRock, 
dar turnul Blackstone este cel vizat. 

— BlackRock, Blackstone, în ambele cazuri, este foarte grav. 

— N-ai răspuns la întrebarea mea. 

— BlackRock a fost creat de un fost acționar de la Blackstone, cu 
sprijinul acestuia din urmă. Lumea financiară este înrudită, 
Glenn... Dar putem să vorbim și despre Blackstone, dacă vrei. Și ai 
să vezi că oamenii ăștia au mai multă putere decât statele. 
Blackstone a cheltuit peste patru milioane de dolari în 2020 pentru 
a face lobby pe lângă guverne. Asta nu e tot. Firma și conducătorii 
ei au donat, de asemenea, mai mult de douăzeci și șapte de 
milioane de dolari unor politicieni, președintele Blackstone dând 
pentru o tabără, adjunctul său pentru tabăra adversă. Faţă, câștigi; 
verso, iar câștigi. Pot să-ți povestesc o întâmplare dacă vrei să vezi 
cât de mare este puterea lor: Blackstone are o filială, TeamHealth, 
unde sunt angajaţi peste șaisprezece mii de medici din toată țara și 
care a fost acuzată că ascunde față de pacienţii săraci dreptul lor de 
a beneficia de servicii medicale în spital. Atunci acești pacienţi s-au 
resemnat să se trateze la prețuri foarte mari la TeamHelth, care le-a 
trimis după aceea facturi exorbitante ce reprezentau până la o 
treime din salariile lor anuale! Săracii, bineînţeles, nu puteau să 
plătească... Atunci au fost dați în judecată. În 2020, în plină criză a 


coronavirusului, TeamHelth a hotărât să scadă foarte mult salariile 
celor șaisprezece mii de medici și în același timp, a cheltuit un 
milion de dolari ca să facă lobyy pe lângă guvern cu scopul de a 
obține... ajutoare publice. Toate aceste practici au fost atât de 
șocante, încât Congresul american i-a scris președintelui-director 
general al Blackstone ca să-i ceară socoteală pentru ceea ce 
amenința să distrugă sănătatea și securitatea financiară a 
oamenilor. El le-a răspuns să-și vadă de treaba lor. Îţi dai seama? A 
răspuns asta Congresului, bătrâne. Poftim. Oamenii ăștia sunt de 
neatins. 

Glenn era uluit. Toată viața se luptase să facă în așa fel încât să 
fie respectate instituțiile democratice. Să aplice legea, să-i aresteze 
pe cei care o încălcau și astfel să se restabilească ordinea, ordinea 
instituită prin intermediul legilor scrise de aleșii poporului. 

— Blackstone a cumpărat atâtea clădiri în Marea Britanie încât a 
devenit cel mai mare proprietar de mici întreprinderi britanice. Ei 
bine, Blackstone a fost acuzat că pune în pericol viabilitatea acestor 
întreprinderi refuzând să renunțe la chirii când aceste întreprinderi 
au fost forțate să se închidă în timpul pandemiei de Covid... În anii 
din urmă, Blackstone a achiziționat sute de mii de locuințe în 
Europa, Statele Unite, Asia și America Latină, în special prin filiale. 
Politica lor este să facă să crească în serie locuințele achiziționate ca 
să le reînchirieze mai scump, chiar dacă dau afară locatarii actuali. 
De altfel, președintele-director general al Blackstone a declarat 
recent: „Suntem cel mai mare proprietar privat imobiliar din lume. 
Și valoarea activelor noastre a explodat odată cu creșterea chiriilor 
enorme“. ONU a lansat o anchetă. Președintele grupului de lucru și 
raportorul au publicat un raport copleșitor. Naţiunile Unite acuză 
Blackstone și alte bănci că-i exploatează pe locatari, că alimentează 
o criză mondială a locuințelor și că încalcă grav drepturile 
locatarilor. Ele citează în raportul lor că o filială a Blackstone le 
impune cheltuieli exorbitante pentru reparații minore și facturi de 
până la o sută de dolari amendă pentru întârzierea plății chiriei, 
chiar dacă întârzierea este... de un minut. În... 

— Dar... așa i s-a întâmplat mamei mele. Este exact ce i s-a 
întâmplat în Spania. 

— În scrisorile pe care Naţiunile Unite le-au trimis către 
Blackstone, dar și către guvernele Republicii Cehe, Danemarcei, 
Irlandei, Spaniei, Suediei și Statelor Unite, acuză Blackstone și alte 
firme de investiții că-i deposedează pe locatarii cu venituri medii și 
mici de locuințele lor, că reduc numărul locuințelor accesibile și că 
fac expulzări agresive ca să-și asigure rata veniturilor lor locative. Și 
le reproșează țărilor vizate că nu apără drepturile locatarilor în fața 
acestor firme. Blackstone s-a mulțumit doar să conteste faptele. 


Acești oameni sunt deasupra guvernelor și nici măcar Naţiunile 
Unite nu-i sperie. 

Scott nu se mai oprea. Ar fi putut vorbi la nesfârșit despre 
aceste subiecte. Dar Glenn nu-l mai asculta. Era bulversat. Nu-și 
revenise niciodată după moartea mamei sale. Să mori de frig în 
secolul XXI din cauza unei expulzări ilegale era de-a dreptul 
revoltător și nu se iertase niciodată că renunțase să se ducă la fața 
locului ca să intenteze proces firmei responsabile. 

Și-a băgat arma în buzunar. 

— În zilele noastre, a spus Scott, e la modă respectul față de om și 
natură. Așa că aceste firme afirmă sus și tare atașamentul lor față de 
aceste valori. Îl tipăresc pe plachete din hârtie "lucioasă, îl afișează 
pe site-urile lor web. Dormiţi liniștiți, oameni buni, firmele au grijă 
de tot. Dar, vezi tu, sufletul omenesc are nevoie să se simtă 
împăcat. Oamenii aceștia nu fac excepţie. Și atunci câteva donații 
în scopuri caritabile, dacă e posibil bine mediatizate, le permit să-și 
răscumpere o conștiință curată. Pe măsură ce răspândesc răul pe 
suprafața Pământului, presară firimituri infime de bine. Și când se 
privesc seara în oglindă, negreșit se gândesc la toți cei cărora le-au 
aruncat firimituri și se simt mândri, mândri că sunt niște miliardari 
cu suflet bun și generoși, mândri că sunt oameni de bine. Atunci, 
pretutindeni, se redenumesc locurile după numele lor, se ridică 
plăci de bronz prin care le este lăudată generozitatea, sunt răsplătiți 
cu premii și medalii. Chiar și francezii, despre care Dumnezeu știe 
că sunt niște rebeli, se înclină în fața lor mai adânc decât altădată 
în fața lui Ludovic al XIV-lea. Președintele Jacques Chirac a acordat 
Legiunea de Onoare președintelui-director general al Blackstone, 
succesorul lui, Nicolas Sarkozy l-a făcut Ofiţer al Legiunii de 
Onoare, apoi Francois Hollande l-a ridicat de-a dreptul la gradul de 
Comandor. Și, pentru că a finanțat renovarea unei mici părți din 
parcul Castelului Chambord, poate acum să vină și să vâneze 
căprioare și cerbi, ca altădată regii Franţei. Cât despre Emmanuel 
Macron, el este președintele filialei franceze a BlackRock, pe care l-a 
ridicat la rangul de Ofiţer al Legiunii de Onoare. 

A tăcut, iar Glenn, năucit, s-a așezat pe marginea bazinului. 

Nici nu mai simţea frigul pătrunzător care se lăsase peste oraș. 

Mașinile continuau să se înghesuie pe bulevard, netulburate. 

A ridicat ochii. 

Turnul Blackstone se înălța ca un deget îndreptat spre cer 
pentru toți cei care, ca și el, credeau în democrație și în dreptate. 

— Oamenii ăștia cumpără totul, a spus Nicholas. Locuinţele, 
birourile, spitalele, întreprinderile, școlile... În curând vor deţine 
lumea întreagă și ne vor impune regulile lor de viață, regulile lor de 
lucru. Și ce este cel mai rău este că o fac cu economiile oamenilor 


cumsecade care li le-au încredințat. Folosesc banii poporului ca să 
aservească poporul. Culmea cinismului. 

Nicholas și-a îndreptat laptopul spre Glenn. Pe ecran era un 
buton pe care pâlpâia cursorul. 

— Înţelegi acum de ce vreau să apăs pe butonul ăsta și să fac să 

cadă unul dintre nenorocitele lor de turnuri? 

Glenn n-a răspuns. Era prea tulburat ca să spună ceva. 

Dar a întins mâna și a apăsat în locul lui. 


32 


Eram zguduit din pricina a ceea ce tocmai se petrecuse, zguduit 
să știu că un om murise și că eu însumi fusesem la un pas de 
moarte. 

Dar alarma de incendiu care suna întruna mi-a amintit că era o 
situație de urgență. Trebuia să-l găsesc pe vărul meu și să fugim cât 
mai repede. 

Mă întrebam unde este Anna când am auzit pași. M-am întors. 

Barry Kantor stătea în fața mea cu un revolver în mână, 
îndreptat spre mine. 

O, nu, să n-o luăm de la capăt... 

A văzut gaura căscată în locul geamului, apoi a privit în jur. 
Văzând că sunt singur, probabil a înțeles ce se întâmplase. 

I-am luat-o înainte. 

— Dumneavoastră ați comandat asasinarea echipei de la Fort 
Meade. 

Nu și-a arătat surprinderea, dar i-am citit-o în privire. 

— Raţiunile de stat sunt superioare intereselor individuale, a spus 
pe un ton pe jumătate pedagogic, pe jumătate solemn. 

Sentimentul de superioritate al anumitor politicieni depășește 
orice închipuire. 

— Oamenii aceia erau totuși slujitori ai Statului. 
— Amenințau interesele țării. 
— Ale țării... sau ale președintelui? 
— Este același lucru. Țara este totuna cu președintele ei. 
— Printre ei, era tatăl meu. 
Câteva secunde de tăcere. 
— Doamna Saunders și-a ascuns bine jocul... 

Asta era tot ce-i venea în minte ticălosului. Nicio urmă de jenă 
față de mine, ca să nu mai vorbim de empatie... 

Deodată mi-a îngheţat sângele în vene. Silueta Annei se profila 
tăcută în spatele lui Kantor. Nu m-am uitat la ea ca să nu-i atrag lui 
atenția. M-am forțat să continui să vorbesc ca să-l oblig să rămână 
concentrat asupra mea. 

— După ce aţi pus să fie asasinat tatăl, vreți să ucideți fiul. 
— Nu-mi dai de ales. 

Atunci Anna a strigat: 
— Nu mișca sau te împușc! 


Șocul lui Kantor a fost total. De data asta, nu simula o emoție 
care să-i ofere un avantaj sau pe care o aștepta publicul. Am avut 
impresia ciudată că văd cu adevărat cine este pentru prima oară. 

Anna stătea în spatele lui, amenințându-l cu arma. Nu vedeam 
pistolul, dar expresia îngrozită a lui Kantor arăta în mod evident că 
îl simțea în ceafă. 

— Lasă-te în jos foarte încet și pune-ți arma la pământ, a spus 
Anna. 

Dar Kantor a rămas nemișcat. 

— La trei, n-o să mai fii pe lumea asta, a spus ea pe un ton 
hotărât. 

Kantor tot nu s-a mișcat, cu revolverul ațintit în continuare 
spre mine. 

— Unu... 

Tensiunea fiecăruia dintre noi era la cote maxime. O simțeam 
în mine și o vedeam pe fața lui Kantor. Anna părea animată de o 
forță de neclintit, care îi răzbătea în voce și i se citea în trăsături și 
postură. O leoaică la atac. Înfuriată. 

— Doi... 

Tonul ei intransigent nu lăsa nici urmă de îndoială în privința 
hotărârii pe care o luase. Era clar că va merge până la capăt și că nu 
va ezita nicio secundă să-i zboare creierii. 

— OK, a spus Kantor. 

Și s-a executat, lăsându-se în jos încet, cum îi ceruse ea. Anna s- 
a mișcat odată cu el, rămânând în același timp deasupra lui și 
atunci am văzut arma pe care o apăsa implacabil pe ceafa lui 
Kantor. 

Un capsator mare, metalic, de birou. 

Am simţit instantaneu un val de transpiraţie curgându-mi pe 
șira spinării și mi-am ţinut răsuflarea, cu ochii pironiți pe Kantor 
care continua să se lase în jos. 

Era de ajuns să întoarcă puțin capul ca să descopere păcăleala. 

Secundele care treceau mi s-au părut interminabile. 

În sfârșit a lăsat arma la pământ. 

— Ridică-te foarte încet! 

Fata asta avea o încredere în ea care făcea să se clatine Empire 
State Building. 

Kantor s-a supus, cu capsatorul permanent lipit de ceafă. 

— Timothy, ia-i arma! 

Am înghiţit cu greutate și m-am apropiat; eram pradă unei 
agitații teribile, dar totodată foarte concentrat. 

Am așteptat să ajung chiar în fața lui ca să mă aplec încet, fără 
să-l scap deloc din ochi, pândindu-i cea mai mică mișcare. 

Dar deodată un șuierat a țâșnit din tavan și m-a făcut să tresar. 


Am ridicat imediat ochii și am văzut aspersoarele de incendiu 
intrând în acțiune, un șuvoi de apă rece stropindu-ne într-o ploaie 
fină. Ca și mine, Kantor întorsese și el capul și a făcut ochii mari de 
stupoare când a văzut capsatorul. Într-o fracțiune de secundă, s-a 
aruncat către arma pusă la pământ. Am făcut la fel și mâna mea a 
atins-o prima. Am avut timp s-o apuc, dar el s-a lăsat cu toată 
greutatea peste mine și mi-a prins mâna într-ale lui, împiedicându- 
mă să îndrept arma spre el. 

N-am avut timp să reacționez că Anna se și aruncase pe el și îi 
îndesa capsatorul în față zbierând: 

— Dă-i drumul sau îți scot ochiul! 

A fost un moment de tensiune extremă. Kantor a înțepenit, 
tremura de furie strângându-mi mâna într-ale lui... și mi-a dat 
drumul. 

M-am ridicat dintr-un salt, cu revolverul îndreptat spre el și m- 
am dat înapoi câțiva pași ca să nu risc nimic. 

Anna a făcut la fel. 

— S-o ștergem! mi-a spus ea. 

M-am mișcat în cerc ca să-l ocolesc pe Kantor de la distanță și 
am urmat-o pe Anna, mergând cu spatele către ieșire și țintindu-l 
cu arma. 

— Mai ai cheia? a strigat Anna când am ajuns pe palier, asurziți de 
urletul alarmei de incendiu. 

— Da. 

— Încuie de două ori. 

— Nu, trebuie mai întâi să-l găsim pe vărul meu! 

— Era legat și cu o bandă de scotch pe gură pe un scaun de birou. 
L-am eliberat și i-am spus să fugă. 

Am încuiat în grabă ușa de două ori și ne-am năpustit pe scări 
sub jeturile de apă pulverizată de aspersoare. 

Am străbătut etajele în viteză, unul după altul, numerele 
înșiruindu-se cu cifre aurii pe ușa care se deschidea pe palier la 
fiecare nivel. 

Mi-a venit în minte imaginea lui Kantor. Mi-l închipuiam 
închis în biroul acela de la etajul 43 în timp ce eu mă salvam. 

39 

Iluminatul se oprise. Doar semnalele de siguranță continuau să 
difuzeze o lumină verde slabă. 

38 

Apa țâșnea din toate părțile, îmi intrase în ochi și mi se scurgea 
pe față și pe gât. 


Nu mi-l puteam scoate din minte pe Kantor și am început să 
mă simt vinovat. 

37 

Aveam impresia că străbat un gheizer. Din nefericire, toată acea 
apă nu ar fi împiedicat turnul să se prăbușească. Glenn îmi spusese 
că turnurile celelalte căzuseră, în pofida aspersoarelor. 

36 

Coboram, coboram, dar nu spre salvarea mea, ci spre tenebrele 
adânci din sufletul meu, bântuit de imaginea lui Kantor închis. 

35 

Apa se scurgea de-a lungul pereților și cădea pe solul care 
devenea alunecos. Aerul plin de vapori era opac. Un hamam 
infernal. 

Alarma care nu se oprea mă înnebunea. 

34 

Îl condamnasem la moarte pe Kantor. Eram un asasin. 

33 

M-am oprit. 

Anna, care venea în urma mea, aproape m-a răsturnat. 

— Ce s-a întâmplat? a strigat. 

— Nu pot să fac asta. 

— Ce? 

— Nu pot să-l ucid pe Kantor așa, cu sânge rece. 

— Ce tot spui? Vino! a spus ea, încercând să mă tragă de braţ. 

— Nu. Coboară, eu urc înapoi după el. 

— Ești nebun de-a binelea. Vino. O să se prăbușească totul! 

— A murit deja un om luptându-se cu mine și... 

— A fost legitimă apărare, Tim! 

— OK, dar acum nu. L-am încuiat pe Kantor ca să moară. Nu pot 
să fac asta. Nu sunt un criminal. 

Anna m-a fulgerat cu privirea. Apa îi curgea pe chipul înfuriat. 

— A pus să fie omorât tatăl tău, la dracu’! El este criminalul! 

— Trebuie să fie judecat. Nu să-l ucid eu. Aș regreta toată viaţa. 

— Mai bine te gândeai la asta înainte, fir-ar să fie! Doar n-o să urci 
înapoi zece etaje! 

— Nu voi putea să trăiesc știind că sunt un ucigaș. 

— Dar o să mori! Gândește-te puţin la tine! 

— Anna... Tu m-ai învățat să-mi ascult corpul... Simt că trebuie să 
mă duc acolo. Simt asta în corpul meu, în inimă. 

Anna m-a privit intens fără să spună un cuvânt, apoi am văzut 
cum, treptat, chipul îi capătă o expresie de renunțare. Ochii i-au 
fost inundaţi de lacrimi. Furia îi dispăruse, energia îi scăzuse; părea 
dezorientată, aproape înfrântă. 

— Timothy, a bâiguit, amintește-ți de romanul tău... Te implor... 


Buzele i-au tremurat. Nu-și lua ochii de la mine. 
— La sfârșit, a îngânat ea, eroul moare pe o stâncă... 
S-a întrerupt din nou, mușcându-și buzele. 
— Blackstone, a spus. Stânca neagră. 


Cuvintele ei mi-au răsunat în minte ca un clopot care începe să 
bată brusc, te pune în fața evidenţei și te reduce la tăcere, 
nimicindu-ţi orice speranţă. 

M-am uitat la Anna. Apa îi curgea pe față, îi uda părul. Ochii ei, 
ca două safire pierdute în furtună, capitulaseră, nu-mi mai cereau 
nimic. Se abandona, iar în acest abandon, era frumoasă, mai 
frumoasă decât fusese vreodată și mi-am dat seama cât de mult țin 
la ea, cât de mult o iubesc. 

Nu puteam să spun nimic. Dacă stătea în puterea mea să 
influențez viitorul, m-aș fi străduit din toate puterile pe care mi le 
dădea dorința intensă de a o revedea. Dar, dacă acest viitor era 
implacabil, dacă destinul meu era scris, gravat în marmură, atunci 
aveam să mor în acel turn, fie că mă duceam sau nu să-l salvez pe 
Kantor. 

Așa că n-am răspuns nimic, dar mi-am lăsat buzele să se 
apropie încet de ale ei și, sub trombele de apă care cădeau peste 
noi, am cuprins-o și am sărutat-o tandru. 

Am ajuns la etajul 43 cu răsuflarea tăiată. De pe palier, am 
deschis grăbit ușa, cu revolverul în mână și l-am găsit pe Kantor, 
surprins să mă vadă. Cu părul șiroind de apă și costumul ud avea o 
înfățișare mai puțin mândră decât de obicei. 

În câteva cuvinte i-am spus de schimbarea de planuri și de 
hotărârea mea de a-l escorta până în afara turnului ca să fie judecat. 

M-a privit cu mult dispreţ. 

— Categoric, a spus, trăiești chinuit de îndoială. Să te instruiești 
sau nu în Remote Viewing, să continui sau nu să-l cauţi pe 
incendiator, să-l ucizi sau nu pe Barry Kantor... 

M-am înfuriat și aproape am regretat că mă întorsesem după el. 

— Certitudinile îl privează adesea pe om de umanitatea sa, am 
spus. Doar o mașină nu se îndoiește niciodată, îndoiala este proprie 
omului. 

Și-a încrucișat brațele. 

— Mă vezi pe mine vreo clipă arestat în public, în fața acestui 
turn, sub ochii tuturor și în fața camerelor? 

— Eu îţi salvez viața. 

— Nici nu intră în discuție. 

Mă aşteptam la orice mai puţin la asta. Nu mi-aş fi închipuit 
niciodată că pentru acest om imaginea publică era mai importantă 
decât orice. Că prefera să moară păstrându-și orgoliul intact în loc 
să trăiască și să renunţe la el. 

— Ai dreptate, i-am spus, rămâi aici. Moartea nu va schimba 
nimic pentru tine, întrucât n-ai trăit niciodată cu adevărat: să te 
agăți de o imagine înseamnă să-ți omori sinele. 


+ 


În spatele cordonului de poliție, Robert Collins aștepta 
înconjurat de pompieri și de polițiști, precum și de nelipsiții gură- 
cască. 

Sirenele sunau din toate părțile într-o cacofonie agresivă. 
Polițiștii îndreptau fasciculele luminoase puternice ale 
proiectoarelor înspre turn. 

Anna Saunders i se alăturase de câteva clipe. Fusese surprins s-o 


găsească acolo. Ca ultima dată, lângă bananier. Tulburată, aproape 
plângând, nu-i adresase niciun cuvânt. Nu-și lua ochii de la baza 
turnului, mușcându-și buzele. 

Robert era calm. 

Oamenii alergau mai departe pe Strada 52, dar și pe bulevard. 

— Retrageți-vă pe Strada 53, o să se prăbușească! striga cineva 
într-un megafon. 

Mulțimea a început să se miște haotic. 

Robert și-a spus că poliția newyorkeză era categoric mai slab 
organizată decât cea din Washington. 

Deodată l-a zărit, în sfârșit, pe Glenn care venea spre el. 

— Deci, Kantor mi-a spus la telefon că l-ai prins pe incendiator? 

Glenn a clătinat din cap. 

— De fapt... eram gata să-l prind, dar mi-a scăpat. 

Robert l-a privit uluit preț de câteva clipe. 

— Chiar că ești un ratat, a spus el rânjind. 

Glenn a încuviințat, cu un zâmbet ușor pe buze. Robert se 
aștepta să scoată din buzunar un ursuleț de ciocolată, cum făcea de 
fiecare dată când îl jignea, dar Glenn n-a scos. 

Se auzeau strigăte venind dinspre străzi, din depărtare, de peste 
tot. 

Lângă el, Anna Saunders începuse să plângă. 

Incendiatorul fugise. 

Evident, era o veste proastă pentru imaginea poliției. Dar mai 
degrabă bună pentru el. Numai el va avea parte de recunoștința 
președintelui când acesta va afla ce făcuse. 

S-a întors către Glenn. 

— Turnul nu va cădea, a spus fără să-și ascundă satisfacția. 

— Ce te face să spui asta? 

— Uită-te bine la fațadă. 

— Da, și? 

— Nu vezi că este mai strălucitoare decât a celorlalte turnuri? 

— Da, poate... 

— E de la apa care curge, a spus mândru. Am ajuns la timp și am 
declanșat aspersoarele înainte. Incendiul nu se va răspândi. 

Glenn a făcut o grimasă, apoi a dat încet din cap. 

— Asta n-o să schimbe nimic. Zilele trecute, am vorbit la telefon 
cu colegii din Baltimore, Chicago și Valley Forge și mi-au spus că 
aspersoarele se declanșează automat când izbucnește focul. Asta nu 
a împiedicat turnurile să se prăbușească, la fel ca și celelalte. 
Spuneau că tipul pune cu siguranță explozivii în tablourile electrice 
sau, bineînțeles, nu există aspersoare. Fundaţia se încălzește 
puternic, căldura se propagă în toată structura metalică și asta o 
face să se prăbușească. Nu este nevoie ca focul să urce la etaje. 


Robert a încasat lovitura. 

— De ce nu mi-ai spus niciodată? 

— Nu mi-ai pus niciodată întrebări, preferi să acționezi de capul 
tău. 

— Chiar ești cel mai rău dintre colegi. 

Robert s-a înfuriat. Dacă turnul cădea, avea să-și salveze pielea 
denunțându-l pentru tăinuire voluntară de informaţii pe Glenn, 
care urma să fie dat afară. 

Apoi s-a străduit să se calmeze ca să poată să se concentreze. 

— În cazul ăsta e altfel, a spus el în cele din urmă. Pentru că eu 
am declanșat aspersoarele înainte de izbucnirea incendiului. Asta 
schimbă totul. De-aia vezi toată apa aia care curge afară. A avut 
timp să se răspândească. Cu siguranță a inundat și subsolul, și 
tablourile electrice. Focul nu va izbucni. Am sosit înainte. 

— Iar eu îţi spun că turnul o să cadă. 

S-a auzit deodată un bubuit, bubuitul surd și teribil al unei 
explozii subterane care a făcut pământul să se cutremure și a 
răsunat în măruntaiele lui Robert ca și cum tot corpul ar fi început 
să-i vibreze. 

Au izbucnit urlete din toate părțile. 

Lângă el, Anna, cu ochii încă aţintiți pe turn, a început să 
hohotească. 

Robert l-a înjurat pe Glenn, care risca să aibă măcar o dată 
dreptate. 

A văzut un șobolan fugind în canalul colector al bulevardului. 

A crezut atunci că zărește flăcări, da, flăcări, în spatele 
geamurilor... la toate etajele, deși apa continua să curgă pe fațada 
turnului. 

Cum este posibil? Cum este posibil? 

Apoi, cineva a început să strige: 

— Priviţi! Un tip iese din turn! Ă 

Robert a mijit ochii în timp ce urletele se întețeau. Într-adevăr, 
un bărbat care ieșise din partea de jos a turnului alerga spre ei, 
singur în intersecția pustie. 

— Dumnezeule, e Fisher, a spus Glenn. Nu va reuși să se 
îndepărteze la timp... 

Toţi ochii erau aţintiți pe el, fiecare își ținea respirația, dar 
deodată Fisher s-a oprit și s-a dat înapoi. 

— Ce face? a spus Glenn. 

Brusc, Robert s-a trezit împins de mulțimea din spatele lui care 
dărâma barierele, trecea pe lângă el și alerga... înspre turn. 

Sunt nebuni! 

Robert s-a întors și a înțepenit. 

Nu-și credea ochilor. 


În fața lui, pe Strada 52, era un alt turn, un imens turn în 
flăcări care se clătina în noapte. 

Năucit și dezorientat, Robert s-a dat înapoi instinctiv, ca toată 
lumea. 

— Este turnul BlackRock! a strigat cineva. Turnul BlackRock este 
cel care cade! 

Robert a făcut ochii mari. 

BlackRock... 

S-a răsucit dintr-o mişcare. 

Turnul Blackstone se înălța în noapte, tăcut și... ud. Apa șiroia 
pe toată înălțimea lui și fațada din sticlă, lucioasă ca o oglindă, 
reflecta flăcările care dansau în celălalt turn incendiat. 

Robert a înțeles că tocmai distrusese, înecându-l din interior în 
trombe de apă, turnul principalului aliat al președintelui. 

A doua zi dimineață, când am deschis ochii și mi-am amintit 
unde mă aflu, nu am putut să nu zâmbesc de mulțumire: în patul 
moale din camera mea, în căsuţa mea din Queens, cu Anna alături. 
Nu putuserăm să ne despărțim cu o seară în urmă, așa că veniserăm 
aici amândoi, noaptea târziu, și eram atât de epuizat, încât am 
căzut lat în pat fără măcar să am timp să trag obloanele. 

Razele soarelui se strecurau printre perdelele albe și prin spațiul 
îngust dintre ele am zărit un colț de cer albastru. Primăvara se 
hotăra, în sfârșit, să apară. 

Lângă mine, Anna încă dormea, cu genele lungi delicat arcuite 
peste pleoapele închise, cu buclele frumoase împrăștiate pe perna 
din pânză albă. Am stat un moment lung s-o privesc în tăcere, 
contemplându-i trăsăturile relaxate, nările delicate care se umflau 
ușor în ritmul respirației și m-am simțit fericit să fiu acolo, să-i 
ascult răsuflarea ușoară și regulată, să o privesc. 

Pradă somnului, era delicată și vulnerabilă, foarte departe de 
leoaica luptătoare care mă eliberase cu o seară în urmă. Și iubeam 
la fel de mult cele două versiuni ale ei, aceste două fațete opuse ale 
aceleiași persoane. 

Anna probabil că mi-a simţit privirea asupra sa, căci a deschis 
ochii și un zâmbet ușor i s-a desenat pe buzele pline. i 

Stând pe covor, Al Capone o privea cu un aer dezaprobator. In 
cele din urmă a sărit în pat și s-a lungit între noi, cu spatele la ea. 

— Cred că mesajul este clar, a șoptit Anna cu o voce adormită. 

Am lenevit în pat toată dimineața, până când foamea ne-a 
îmboldit. 

— Ce-ar fi să ieșim la un picnic în Central Park? a propus Anna. 

— Dacă vrei... 

— N-am fost niciodată acolo, acum e momentul: e frumos afară. 

— De acord. 

— Poate că mai întâi ar trebui să faci un duș. 

— De ce spui asta? 

— Aspersoarele n-au fost de ajuns ca să îndepărteze mirosul celor 
două băi în ocean. Puți a iod și a alge. 

N-am putut să nu zâmbesc. 

— Ne cunoaștem de șase zile și îmi vorbeşti de parcă am fi 
căsătoriți de zece ani. 


— Iar tu te porți de parcă am fi căsătoriți de douăzeci! 

M-am grăbit să fac un duș, apoi am tras pe mine niște blugi 
vechi și un pulover și, o oră mai târziu, devoram sandviciuri pe o 
mică pajiște izolată din Great Hill, în nordul Central Park-ului. 
Inconjurați de pădure, uitam că ne aflam chiar în inima unui mare 
Oraș. 

Printr-un soi de acord tacit, ne-am străduit să vorbim despre 
lucruri frivole și vesele, fiindcă voiam să savurăm acest moment de 
liniște, în natură, sub soarele primăvăratic atât de așteptat. 

Dar în scurt timp, fiecare a simțit că era inevitabil: aveam 
nevoie să ne eliberăm de stresul ultimelor zile și pentru asta trebuia 
să vorbim despre ceea ce ne apăsa. 

Așa că am revăzut filmul evenimentelor de la întâlnirea 
noastră. Am vorbit despre Glenn, care ni se alăturase în ajun pe 
esplanada din fața turnului. Ne-a informat în legătură cu discuția 
pe care o avusese cu Nicholas și, de asemenea, ne-a adus la 
cunoștință tot ceea ce aflase în cursul anchetei despre rolul 
băncilor în exploatarea mediului înconjurător. Ne-a povestit că îl 
anunţase el însuși pe Kantor la telefon că situația era sub control, 
că turnul nu va cădea. Ceea ce luasem drept o formă de curaj în 
fața morții nu era așadar decât o cacealma. Poliția începuse să-l 
caute, dar Kantor părăsise locul profitând de panica generală. 
Glenn credea că probabil va fi emis un mandat internațional de 
arestare pe numele lui, cu rezultate categoric incerte. Dar el avea 
mare încredere în justiție și era gata să-l urmărească până la capătul 
lumii. L-am crezut. 

— În orice caz, am conchis, nu am murit pe stânca aceea neagră! 
Fie romanul meu nu avea nimic intuitiv, fie am reușit să-mi 
influenţez viitorul. 

Anna mi-a vorbit pe larg despre tata, despre munca lor 
împreună și despre viziunea lui intuitivă atât de îngrijorătoare în 
privinţa viitorului, care fusese punctul de plecare al tuturor acestor 
evenimente. Ne-am împărtășit ideile și emoțiile. 

Și deodată am auzit singurul zgomot provenind din oraș, 
clopotele catedralei St John the Divine care anunțau ora 13:00. 

Inima mi-a tresărit. Uitasem complet de emisiune. 

— Oprah! Trebuie să fiu la Oprah la 13:30! 

Mi-am scos în grabă telefonul. 

O mulțime de mesaje, toate din partea asistentei sale. 

— La dracu'! Era dat pe silențios, n-am auzit nimic! 

— Ce-o să faci? 

— Plec imediat într-acolo. 

— E departe? 

— Lângă Times Square. 


— Dar poate ar trebui să te schimbi, a spus Anna, arătând spre 
blugii mei vechi și puloverul jerpelit. 

Ţinuta mea era de-a dreptul deplorabilă. 

— Păi, cu atât mai rău... n-am timp, o să mă descurc așa! 

Ne-am strâns lucrurile și am plecat. Am sunat-o pe asistentă de 
pe drum și i-am confirmat că totul este în regulă, voi ajunge 
aproape la timp. 

— Aproape? Dar este în direct! mi-a amintit ea pe un ton panicat. 

Am închis telefonul și am grăbit pasul. 

— Şi cu tracul, o să te descurci? m-a întrebat Anna. 

In mod bizar, nu-l resimțeam, ca și cum s-ar fi evaporat. 

— O să fie bine. Cred că mi-am acceptat în cele din urmă 
defectele. Poate că am înțeles că în definitiv toți avem defecte. 

Și văzând-o că zâmbește, am adăugat: 

— Cu excepția lui Barry Kantor, bineînțeles! 


Am ajuns în ultimul moment. Am avut parte de o ședință de 
machiaj rapidă, apoi mi-a fost prinsă o lavalieră de rever și am fost 
împins în platou, unde am fost primit cu căldură de Oprah, deși 
întârziasem. 

Am fost instalat într-un fotoliu, Oprah s-a așezat și ea într-al ei, 
s-a făcut o probă rapidă de microfon, apoi am așteptat să primim 
semnalul că suntem în direct. Emisiunea noastră era precedată de 
știrile pe scurt: 

— „Departamentul de justiție a cerut eliberarea bărbatului arestat 
din greșeală în cazul turnurilor incendiate. Pe de altă parte, Barry 
Kantor, consilierul președintelui, despre care vă amintesc că este 
bănuit că a comandat un asasinat politic anul trecut, rămâne de 
negăsit. A fost văzut ultima dată ieri-seară în turnul Blackstone din 
New York cu puţin înainte de incendiul din turnul vecin...“ 

Prezentatorul a anunţat apoi că urmează emisiunea noastră, 
după care s-a transmis un spot publicitar. 

— Atenţie, a spus deodată operatorul-șef în megafoane, intrați în 
direct în 5 secunde, 3, 2, 1, apoi liniște: generic! 

Muzica s-a revărsat din difuzoare. Într-un colț al sălii, la nivelul 
solului, un ecran mic afișa rata de audiență: puțin peste douăzeci și 
două de milioane de telespectatori. 

Douăzeci și două de milioane... 

Am numărat opt camere, dintre care una mică robotizată care 
se deplasa pe o șină în fața mea. 

Desigur, mă simțeam intimidat de ideea de a lua cuvântul în 
fața atâtor oameni, dar mi-am spus că erau oameni ca și mine, cu 
slăbiciunile și imperfecțiunile lor. Nu eram decât un om în mijlocul 
altor oameni, nimic mai mult. 


Cu  naturalețea-i caracteristică, Oprah m-a prezentat 
telespectatorilor și a spus câteva cuvinte despre opera mea literară 
înainte să vorbească despre ultimul meu roman polițist, al cărui 
rezumat m-a invitat să-l fac. 

Mi-am adunat gândurile ca să răspund, dar... în mod bizar, era 
ca și cum s-ar fi amestecat toate în mintea mea, am simțit o 
încordare în stomac, ca o forță care mă îndemna... să tac. Brusc, 
acest roman polițist mi s-a părut neînsemnat, derizoriu. Eu, care 
visasem de ani de zile să fiu invitat la această emisiune ca să 
vorbesc despre cărțile mele și să-mi lansez cariera, dintr-odată nu 
mai voiam asta. Mi-a trecut atunci prin gând imaginea celor 
douăzeci și două de milioane de telespectatori care mă ascultau și 
mica mea voce interioară mi-a șoptit: 

Spune ce vrei cu adevărat să spui. Nu lăsa să scape această ocazie, 
este o șansă istorică. 

— Timothy Fisher...? 

— lertați-mă. Căzusem pe gânduri... De fapt, cred că... nu vreau 
să vorbesc despre romanul meu. 

Oprah a izbucnit în râs, dar în ochi i-am zărit o urmă de 
neliniște. Eram în direct și emisiunea trebuia să dureze o oră. 

— Dar pentru asta v-am invitat! 

— Este adevărat, îmi dau seama totuși că prefer să abordez 
subiectele care sunt foarte importante pentru mine în acest 
moment. 

Oprah a zâmbit, încruntându-se. 

— Și ce este important pentru dumneavoastră în acest moment? 

— Noi. Noi, oamenii. Locul nostru pe pământ și viitorul nostru. 

Dând dovadă de flexibilitate și adaptându-se imediat la situație, 
Oprah m-a lăsat să mă exprim și am putut să vorbesc despre 
intuiție, despre acest simț necunoscut pe care îl posedăm toți și din 
care avem atât de mult de câștigat dacă îl stăpânim, un simț care 
ne ajută să fim în acord cu noi înșine, în armonie cu lumea, pe 
aceeași lungime de undă cu ceasul Universului. Am putut să 
vorbesc despre ecologie și să-mi mărturisesc părerea că este înainte 
de orice o ecologie a spiritului: dacă suntem în armonie cu noi 
înșine, conectaţi la intuițiile noastre, la corpul nostru și ne 
respectăm realitatea interioară, sunt șanse mari să respectăm și 
natura, pentru că noi suntem natura, iar natura este una cu noi. 
Am putut, de asemenea, să vorbesc despre marile bănci și am 
povestit ce aflasem de la Glenn cu o seară în urmă: legătura lor 
directă cu schimbările climatice, cu poluarea și sărăcia, mai ales 
prin ravagiile cauzate de investițiile lor în domeniul locuinţelor. 
Am vorbit, de asemenea, despre poluarea deliberată a anumitor 
nave comerciale și pacheboturi. 


— Firmele de investiții, am spus, cumpără întreprinderi din toată 
lumea, din toate sectoarele și iau apoi decizii care afectează grav 
viața salariaților. Doar că din înaltul turnurilor respective, acești 
salariați nu se văd niciodată, nu sunt auziți niciodată, nu li se simte 
niciodată strângerea de mână. Sunt oameni fără chip, fără glas, fără 
trup. Cei din tribul Sioux Lakota, încă existent în țara noastră, 
spun că atunci când un om se îndepărtează de natură, inima i se 
împietrește. Din înaltul acelor turnuri, ei sunt rupți de natură și 
sunt rupți și de oameni. 

— Exact, mi-a spus Oprah, de o săptămână anchetele jurnaliștilor 
scot treptat în evidență responsabilitatea acestor firme și astăzi, în 
ciuda atacurilor inacceptabile ale căror victime au fost sediile lor, 
vedem clar că opinia publică se schimbă și simțim un val de furie, 
de ură chiar împotriva conducătorilor lor. Este și cazul 
dumneavoastră? 

Era pentru prima dată în viața mea când eram întrebat dacă 
uram pe cineva. Prima mea reacție a fost să cred că într-adevăr, 
într-un fel, da, îi detestam, căci detestam egoismul care îi făcea să 
ia decizii ce serveau intereselor lor, provocând dezastre pentru 
oameni și pentru natură. Mă pregăteam să răspund când am simţit 
o senzație ciudată în piept, diferită de data trecută. Mi-am acordat 
câteva secunde ca să simt, să ascult și să decriptez mesajul corpului 
meu. Îmi transmitea să nu-mi reprim sentimentul de îndoială. 

Uneori îndoiala are acest efect miraculos de a ne da o tresărire 
de luciditate. Și ceea ce mi-a trecut prin gând înainte să răspund a 
fost că mi se întâmpla și mie să iau decizii care serveau interesului 
meu, dăunând în același timp naturii, chiar celorlalți... 

Mi se întâmpla să cumpăr fructe sau legume fără să mă uit dacă 
fuseseră produse în țara mea sau în celălalt capăt al planetei. Mi se 
întâmpla să cumpăr carne fără să încerc să aflu dacă vita păscuse 
iarbă pe câmp sau fusese hrănită cu soia din regiunea amazoniană 
într-un hangar industrial. Mi se întâmpla să cumpăr haine de care 
nu aveam neapărat nevoie și nu mă gândeam întotdeauna să 
verific unde și cum fuseseră confecționate. Mi se întâmpla să 
cumpăr șosete și, dacă îmi plăceau cu adevărat, nu verificam 
întotdeauna dacă fuseseră fabricate de copii în Bangladesh sau 
altundeva. Mi se întâmpla, când aveam chef de o vacanţă, să profit 
de o promoție pentru o croazieră sau o călătorie îndepărtată, deși 
inițial prevăzusem să rămân în țară. Dacă aș fi avut posibilitatea, aș 
fi dat deja bani pe o mașină tip sport și deci destul de poluantă. Și 
când aveam ceva economii, căutam să le plasez într-un mod 
avantajos, fără să cercetez prea mult ce se va întâmpla cu banii mei. 

Atunci am înțeles. Am înțeles că dacă detestam atât de mult 
acești patroni de firme era pentru că nu acceptam să-i văd 


manifestându-și fără inhibiţii și fără măsură egoismul, care era 
prezent și în mine, fără ca măcar să-mi dau seama de asta până 
acum. 

— Domnule Timothy Fisher...? 

— Îmi pare rău... De fapt, cred că da, aceste firme și patronii lor 
au o putere nemeritată, o putere mai mare decât a avut cineva 
vreodată în istoria lumii, dar ura și furia alimentează un puternic 
spirit de turmă negativ care ne trage pe toți în jos. De altfel, simțim 
asta astăzi în diferite domenii și apasă asupra omenirii. Este 
dăunător și în plus... este inutil. 

— De ce? 

— Pentru că noi toţi putem să schimbăm mersul lucrurilor, chiar 
de azi. 

— E, oare, posibil? 

— Ce ar deveni cu adevărat puterea lor dacă dumneavoastră, eu, 
noi toți am alege pur și simplu să fim mai atenţi la hotărârile pe 
care le luăm zi de zi? Firmele lor supraviețuiesc datorită nouă, 
cumpărăturilor pe care le facem, alegerilor noastre. Se sprijină în 
totalitate pe noi și nu sunt nimic fără noi. Ei sunt câteva sute. Noi 
suntem opt miliarde. Puterea lor s-ar nărui în mai puțin timp decât 
îi trebuie unui turn să se prăbușească. 

Am tăcut câteva clipe, apoi am adăugat: 

— Da, băncile sunt mai puternice decât guvernele. Dar adevărații 

stăpâni ai lumii suntem noi. 


La ieșirea din platou, Anna m-a însoțit prin labirintul de 
studiouri și am regăsit repede soarele strălucitor pe cerul de un 
albastru-intens. Am mers în tăcere pe 7th Avenue și zece minute 
mai târziu eram din nou în Central Park. 

Am ieșit de pe o alee ca să traversăm o pădurice și am făcut 
câțiva pași pe o pajiște mai autentică decât peluzele tunse la 
milimetru. Apoi Anna a încetinit pasul, s-a oprit și, în sfârșit, s-a 
întors spre mine. 

M-a privit tăcută câteva clipe, cu o expresie serioasă pe chip. 

— Cred că redobândesc capacitatea de a avea intuiţii, a spus. 
— Vorbești serios? 
Ea a dat din cap cu un zâmbet un pic forțat. 
— Dar e grozav, am spus. 
— Da, da. 
Comportamentul ei era cam ciudat. 
— Cum ţi-ai dat seama? 
— Chiar înainte să intri în platoul de televiziune, mai devreme, o 


imagine mi-a venit în minte, așa, dintr-odată, ca înainte... 

— Și ce era? 

Ochii ei s-au ridicat spre cer în timp ce-și căuta cuvintele. 

— Am avut imaginea unui autor care se bâlbâie și care este 
incapabil să înșire trei fraze ca să vorbească despre cartea sa. 

Am rămas uluit câteva clipe înainte să reacționez. 

— Hm... e drăguţ... 

Anna și-a păstrat expresia serioasă, apoi a izbucnit în râs și s-a 
apropiat atât de mult de mine încât m-a făcut să mă dau înapoi, m- 
a trântit pe iarba înaltă și s-a așezat peste mine cu o expresie 
amuzată pe chip. 

— Glumesc! a spus. 

Apoi zâmbetul i s-a șters și m-a privit cu intensitate. 

— Intuiția pe care am avut-o când ai intrat în platou, a fost că 
povestea din romanul tău s-a adeverit. 

— Nu înțeleg nimic din ce spui. 

Anna n-a răspuns, dar m-a privit lung în ochi, apoi, încet, și-a 
apropiat fața de a mea și a depus delicat pe buzele mele sărutul cel 
mai tandru cu putință, un sărut suav, dar scurt, care îți trezește cele 
mai puternice emoții. 

Nu puteam să-mi dezlipesc privirea de ochii ei, de buzele ei 
catifelate și i-am respirat aroma delicată a pielii și a răsuflării. 
Atunci nu am mai rezistat, am cuprins-o la rândul meu, am sărutat- 
o blând, tandru și apoi... pasional. Ne-am rostogolit în iarbă și ne- 
am contopit unul în celălalt în altă dimensiune și, în această 
fuziune îmbătătoare și minunată, am alunecat în acel univers 
sublim în care sufletele se reunesc ca să atingă divinul. 

Cu fața lipită de a mea, Anna mi-a șoptit la ureche: 

— Povestea din romanul tău s-a adeverit. Bărbatul leneș, egoist și 
îngrijorat de imaginea sa, pe care l-am cunoscut acum câteva zile, a 
murit ieri-seară pe stânca aceea neagră. 

Și m-a sărutat cu și mai multă pasiune. 


Epilog 


Treisprezece luni mai târziu 
Rio de Janeiro, Brazilia 


Culcat pe spate, având pe el doar o bluză albastră și largă, Barry 
Kantor a cerut să vadă pentru ultima dată desenul. 

S-a sprijinit în coate și a privit cu atenţie și în tăcere portretul 
desenat cu grijă. 

— Daţi-mi oglinda, a spus. 
— Nu se poate, nu este sterilă. 
— N-am s-o ating. 

Au trimis o infirmieră s-o aducă și i-au dat-o. 

S-a privit mult timp, cu afecțiune și cu o undă de nostalgie. 

Apoi a întors capul, s-a culcat la loc și a închis ochii. 

I-a deschis doar când i s-a aplicat masca facială și s-a lăsat să 
alunece în aburii întunecaţi, luând cu el pentru totdeauna 
imaginea acelui chip perfect care fusese al lui și nu va mai fi 
niciodată. 


Somnul artificial este un somn fără vise. 

Coșmarul a prins viață când s-a trezit, când conștiința s-a ivit 
încet din neantul în care îl trimisese anestezia. Se simţea slăbit și 
vedea totul ca prin ceaţă. Și mirosea urât în jurul lui. Foarte urât, 
chiar. 

Primul lucru care i-a venit în gând a fost oglinda. Unde era 
oglinda? 

A pipăit în jur, dar nu a simţit nimic altceva decât salteaua. A 
întors capul, deși vederea îi era încă tulbure. 

— Daţi-mi oglinda, a rostit cu greu. 

Dar cuvintele s-au pierdut în tăcerea camerei. 

Mirosul era infect. Era din cauza camerei sau simțul mirosului îi 
fusese afectat de operaţie? 

Și-a adunat toate forțele și a încercat să se ridice. A reușit și a 
rămas câteva clipe așezat pe pat, mijind ochii în încercarea de a-și 
limpezi vederea. Se simțea ameţit. 


Drace, unde au pus oglinda aia? 

Camera era.. goală... Fără mobilă... Fără televizor... Pereţii 
păreau... gri... Pardoseala... gri... din beton... 

Este o clinică din Lumea a Treia sau ce? 

L-a cuprins furia gândindu-se la prețul operaţiei. Ți se arată 
marmură albă la intrare, ești dus într-un cabinet luxos și apoi, 
odată operat, ești părăsit în ceea ce este cu adevărat... 

Neliniștea a pus stăpânire pe el. 

Îmi trebuie o oglindă, imediat! 

Acum vedea destul de clar. S-a ridicat, a făcut trei pași 
clătinându-se, apoi și-a regăsit echilibrul. 

Ce înseamnă porcăria asta? 

Nu părea nici măcar un hotel de categoria a doua, era mult mai 
rău. Totul gri, gol, într-o stare jalnică și... murdar. Îngrozitor de 
murdar. 

Înnebunit, și-a dus mâinile la față, a atins-o, a mângâiat-o. Nu 
simțea nimic anormal. Dar... nu avea pansamente! Îl escrocaseră și 
nu îl operaseră. Într-un fel, prefera asta.. 

Apoi și-a amintit că nu virase banii. Chirurgul nu-i ceruse decât 
pașaportul drept garanție. 

Atunci o altă explicaţie i-a venit în minte și l-a cuprins o 
neliniște violentă. 

A cercetat cu privirea spaţiul din jurul său și totul a devenit 
clar. O lucarnă mai degrabă decât o fereastră, cu zăbrele. Într-un 
colț, toaleta turcească, așa cum văzuse în filme, într-o stare 
mizerabilă. Patul lui: o saltea îngustă îmbrăcată într-un cearșaf alb 
cu dungi galbene... 

S-a năpustit spre ușă, o ușă oribilă din metal ruginit și plină de 
desene obscene. Încuiată. 

A bătut, a strigat, a urlat. 

S-a deschis ferestruica rotundă zăbrelită din mijlocul ușii. A 
încercat să privească prin ea, dar nu a zărit nimic. 

— Qual é o problema? a spus o voce aspră. 

— Vreau să-l văd pe director! Directo? Director? 
— Diretor? Nào! Esperar! 

— Nu înțeleg nimic. 

— Esperar! 

Ferestruica s-a închis violent și zgomotul metalului a răsunat în 
camera goală, apoi Kantor a auzit pașii îndepărtându-se. 

— Ei! O americano! a strigat vocea aspră în depărtare. 

Apoi nimic. 

S-a lăsat tăcerea, dar câteva clipe mai târziu, a auzit din nou 
pași. Nu aceiași. Așadar erau mai mulți. 

— Cuidado! a spus vocea. 


Zgomotul cheii în broască. Ușa grea s-a deschis scârțâind și 
Barry Kantor, uluit, l-a văzut intrând pe... 

Glenn Jackson. 

Ușa s-a închis în spatele lui cu un bufnet surd, urmat de 
zgomotul cheii în broască. 

Glenn Jackson. În faţa lui, într-un costum închis la culoare, 
boțit. 

Instinctiv, Kantor s-a dat înapoi. Glenn a făcut trei pași înainte, 
și-a reținut o grimasă, umflându-și nările în timp ce ochii îi 
cercetau camera, apoi s-a oprit în faţa lui. 

S-au privit în tăcere un moment lung. 

Barry Kantor a simțit cum îl părăsesc puterile. 

Era terminat. 

S-a dat înapoi până la perete și s-a rezemat de el. 

Jackson nu s-a mișcat, dar a scos un pachet de țigări din 
buzunarul hainei și și-a dus o țigară la buze. 

— De treisprezece luni sunt pe urmele tale. Treisprezece luni, zi 
după zi. Treisprezece luni în care n-am mai avut concediu. 
Treisprezece luni de când caut, mă gândesc, cercetez. 

S-a întrerupt cât să-și aprindă liniștit ţigara. 

— Acum o lună, eram gata să renunţ, așa voia Biroul. Dura de un 
an și începea să fie costisitor, spuneau. Totuși, știam că te voi găsi. 
Am știut mereu. Dar acum nu mai aveam de ales, trebuia să mă 
opresc. 

A tras din țigară și a dat drumul fumului cu o răsuflare lungă. 

Nu se grăbea. 

— În seara aceea, m-am întors acasă cam deprimat și când am 
trecut prin fața librăriei, în drum spre gară, am văzut fotografia lui 
Fisher pe un raft, anunțând în avanpremieră ultima lui carte. M-a 
amuzat să-l văd, așa că am luat cartea în mână, m-am uitat un pic 
prin ea, am citit textul de pe copertă. Nu mi-a atras cine știe ce 
atenția, oricum eu nu prea citesc, așa că am pus-o la loc. Dar 
punând-o pe raft, am văzut că mai erau și altele. Din cele vechi, 
care erau scoase din nou la vedere cu această ocazie. Și privirea mi- 
a căzut pe una dintre ele. De când am văzut-o am știut că o s-o 
cumpăr. N-aș putea să spun de ce. Cu siguranță m-a atras titlul. Am 
început s-o citesc în tren, era un roman polițist și m-a prins destul 
de mult, așa că am continuat. 

— Care era titlul? a întrebat Kantor. 

Glenn a tras liniștit din țigară. Nu se grăbea, evident hotărât să- 
și savureze victoria. 

Barry și-a încrucișat braţele. 

— N-am să-ți spun povestea, a zis Jackson. Doar finalul. Eroul este 
un biolog pasionat de latină și... 


— De latină? Un biolog? 

— Da. Folosește în medie trei expresii latinești pe oră, ceea ce cam 
enervează pe toată lumea. Pe scurt, biologul urmărește un criminal 
pe o insuliță stâncoasă din largul coastei Braziliei și în cele din 
urmă îl încolțește în vârful stâncii care iese din mare. Tipul este 
responsabil de o pandemie care amenință omenirea cu un virus 
incurabil creat în laborator. Ceea ce nu știe biologul este că această 
catastrofă a fost pricinuită de lucrările lui, care au fost deturnate 
din cauza propriei neglijențe. Și în ultimul moment, pe stâncă, 
ucigașul îi spune. lar când înțelege, eroul este atât de șocat, încât e 
cuprins de îndoială. Atunci își zărește imaginea reflectată pe 
suprafața apei. Este oglinda sufletului lui, partea sa de 
responsabilitate în această teribilă dramă colectivă. De aici vine 
titlul romanului. Celălalt profită de moment ca să-l arunce în gol și 
își zdrobește capul de stâncă. 

— Care este titlul? a întrebat Kantor. 

Glenn a tras din nou din țigară. 

— După moartea sa, un polițist își pune în cap să ia urma 
criminalului și asta durează mai bine de un an. Ultima scenă a 
urmăririi se desfășoară în timpul Carnavalului de la Rio, când 
polițistul, în sfârșit, îl găsește. Tipul era împopoțonat cu o mască ce 
îl făcea de nerecunoscut... 

Jackson a lăsat mucul să cadă la pământ și l-a strivit cu piciorul. 

— E caraghios, nu știu de ce, dar când am terminat cartea, am fost 
brusc convins că o să-ți schimbi înfățișarea. Și mai simțeam că o să 
se întâmple în Brazilia... Un soi de presentiment. Așa că am pornit 
o anchetă în acest sens și, începând de atunci, n-a fost prea greu să 
te găsesc. 

A inspirat adânc, cu un aer mulțumit. 
— Procedura de extrădare va fi încheiată săptămâna viitoare. 
Barry Kantor era terminat. Crezuse că cele cincizeci de mii de 
dolari promise chirurgului ar fi de ajuns ca să păstreze secretul... Ar 
fi trebuit să-i dea dublu și poate astăzi ar fi liber. 

— Cât ați pus pe masă ca să-l faceți pe turnător să vorbească? a 

întrebat Kantor. Cât l-a costat pe contribuabil? 
Glenn a dat din cap zâmbind. 

— Am discutat îndelung cu el. Despre toată afacerea asta, despre 
pădurea amazoniană... Și am descoperit că și în Brazilia sunt 
oameni care iubesc natura... 

S-a ridicat, s-a dus la ușă și a lovit de câteva ori în metalul 
ruginit. 
Ușa grea s-a deschis cu un scârțâit. 
Glenn a pășit peste prag, apoi s-a întors. 
— Era să uit: titlul romanului lui Fisher este Intuitio. Biologul era 


latinist. Intuitio, în latină, înseamnă imagine reflectată în oglindă. 


